
Dolf  van  Niekerk* 
Elegie  vir  verlore  aarde 


In  1 854  word  Hoofman  See-at-hl  deur  die  Amerikaanse  president  aangesê 
om  sy  grondgebied  te  ontruim  in  ruil  vir  hervestiging  in  ’n  reservaat.  See-at-hl 
was  ’n  Christen. 

My  woorde  gaan  met  vlerke  aan, 

my  woorde  is  waar  soos  sterre 

en  die  wind  vat  hulle,  die  sade 

van  my  verdriet  wat  val 

en  inboor  in  die  aarde 

wat  treur  oor  die  dinge 

wat  ek  moet  gee 

wat  ek  nie  het  nie:  uitspansel 

en  vlakte,  water  en  son  en  lug 

en  die  arend  se  vlug  oor  die  bome; 

ék  besit  hulle  nie  -wie  lê 

die  douspoor  op  die  blare, 

wie  blaas  newel  in  die  woud, 

wie  maak  die  dagbreek? 

Wit  siele  skrik 

vir  die  dood,  soek  agter  die  sterre 

na  ’n  wêreld  sonder  aarde, 

die  aarde  wat  heilig  is  - 

stuifmeel  en  blom,  die  bok  en  die  dou 

is  broer  en  suster 

en  heilig  soos  móre  en  gister 

wat  lê  op  die  asem  van  ons  vaders. 

Groot  Witte,  jy  wat  van  ver  af 
liefde  stuur  saam  met  jou  bod: 
verkoop  en  ek  sal  julle  vader  wees, 
ek  sal  ’n  nuwe  plek  vir  julle  voorberei. 

O,  Groot  Witte,  weet  jy  hoe  lê 
die  aarde  in  die  hand  van  God? 


* Die  bekende  Sestigerprosaïs,  -dramaturg  en  digter  word  op  22  Februarie  sestig.  Die  Redaksie 
gedenk  graag  in  dankbaarheid  die  geleentheid  met  die  plasing  van  ’n  nuwe  gedig  van 
hom. 

Hy  het  aarde  en  pa  en  kind 
en  bok  en  boom  en  spore  van  die  wind 
in  één  gesin  vir  ewig  saamgebind. 

O,  Groot  Witte,  alles  is  een 
maar  niks  is  soos  ’n  ander  nie; 
julle  kom  in  die  nag  en  gryp 
met  bot  hande  na  die  land, 
sonder  om  sy  hart  of  oë  te  soek 
maak  julle  horisonne  gelyk,  verby 
die  ruising  in  die  blare 
en  die  water  wat  roer  in  die  strome 
met  die  stem  van  ons  vader  - 
hy  wat  sy  kinders  dra 
van  een  maan  na  ’n  ander. 

Wat  jaag  die  bleek  velle 
dat  hulle  die  aarde  aan  haar  skaamte  gryp, 
haar  wond  en  so  laat  lê, 
haar  los  vir  die  vergeet 
net  soos  die  grafte  van  hul  vaders 
wat  hulle  sonder  omkyk  net  verlaat? 

Net  julle  met  die  vaal  oë  weet 

hoe  ’n  pa  sy  kind  se  asem  steel 

en  vir  die  wins  in  kwanselporsies  deel  - 

heilige  lug  en  aarde  wat  in  jul  hande  breek. 

Watter  God  sal  die  wind  só  buig 

dat  hy  die  aarde  reep  en  skraap 

en  maal  tot  stof  en  grint 

en  tot  op  sy  woestyn  oopkrap? 

Jul  stanings  vlek  die  grond, 
die  klanke  wat  daar  broei  verwar  die  oor; 
geen  rooi  barbaar  kon  al  ’n  hart 
in  een  van  hulle  vind,  geen  oopvou 
van  ’n  blaar  kon  hy  daar  hoor  - 
die  lente  is  stom, 
die  wind  se  vlerke  is  vol  roet; 
die  paddas  het  dom  geword, 
die  rooiborsvink  se  stem  is  hees, 
die  stuifmeel  het  hul  krag  verloor 
en  die  arend  kantel  weg. 

Ver  gesig,  dié  mensgemaakte  dood 

is  mos  nie  sterwe  nie  - 

sterwe  is  terugkeer  na  die  moederskoot. 

Ken  jy  die  onbegaande  lug, 

ken  jy  die  gees  wat  al’s  op  aarde  dra 

en  elke  kind  en  spriet  en  vingerling 

uit  asemlose  slaap  heel  in  die  lewe  bring? 

Ook  dié  genade  ken  jy  nie  - 

dié  warm  holte  van  die  moederhand, 

dié  asem  uit  die  aarde 

wat  óm  die  lewe  soos  ’n  naelstring  lê, 

waarmee  ons  vaders  hul  eerste  skree 

en  ook  hul  laaste  sugte  gee. 

Weet  jy  wat  jy  gryp,  Groot  Witte?  - 

’n  man  wat  stadig  sterf 

ruik  nie  die  dood  maar  sterwe  in  die  waan 

van  sy  eerste  helder  teugie  lug. 

Jou  aanbod  weeg  ek  nie, 
net  die  hartseer  van  jou  vat; 
my  woorde  lê  op  die  vlakte,  gebede 
om  die  dooie  buffels  wat  langs 
die  ysterperd  se  spore  lê. 

My  woorde  staan  op  uit  die  sand, 
die  aarde  gee  van  sy  verdriet 
dat  hulle  hemelver  kan  roep 
na  die  beendere  van  jou  oeste. 

Luister,  niks  roer  in  die  gras 
maar  kaler  is  die  mens  se  hart; 
van  al  die  diere  wat  daar  was 
is  net  die  ysterperd  wat  met  sy  runnik 
geen  troos  is  vir  die  smart. 

My  naelstring  sit  aan  die  aarde  vas, 

God  het  ons  uit  dieselfde  skoot 
gelyk  maar  ongelyk  in  Sy  ses  dae  gestoot; 
ek  weet  met  dié  bloedstroom  langs: 
elke  wond  wat  ek  nou  slaan, 
al  die  pyn  wat  ek  die  aarde  iy 
sal  eendag  in  my  lyf  kom  staan  - 
dat  ek  te  laat  sal  weet:  die  aarde 
is  nie  van  my  maar  ek  is  van  sy  stof. 

Groot  Witte,  jy  vra  én  steel  my  land, 
jy  breek  die  web  van  God  of 
dit  jóú  spinsel  is,  praat  of  Hy 
die  weerklank  van  jou  gryplus 
en  die  maker  van  jóú  nuwe  wêreld  is. 

Ek  weet:  my  God  is  jou  God, 
jou  dag  is  my  dag,  my  nag  jou  nag; 
soos  ek  nou  swig  sal  jy  moet  swig  - 
God  het  ’n  plan  met  hierdie  mag 
waarmee  jy  nou  die  aarde  skroei; 
óns  ken  dit  nie  en  al’s  is  duister: 
dié  breek  en  inbreek  van  die  land, 
dié  reuk  van  mense  in  die  woud, 
dié  draad  waarmee  jul  ver  kan  luister. 
Groot  Witte,  Hy  maak  los  en  Hy  maak  vas, 
Hy  vra  jou  na  die  edelhout 
en  soek  die  arend  en  die  hadidas. 

O,  Groot  Witte,  kan  jy  Hom  hoor? 

Dood  is  die  aarde  en  dood  is  jou  oor. 

Skrywerskongres  1988 


Die  vierjaarlikse  kongres  van  die  Afrikaanse  Skrywerskring  is  op  21  en  22 
September  1 988  in  Bloemfontein  gehou,  op  die  kampus  van  die  Universiteit 
van  die  Oranje-Vrystaat.  Die  openingsfunksie  het  op  20  September  1 988 
plaasgevind,  toe  prof.  Charles  Fensham,  nasionale  voorsitter  van  die  Afri- 
kaanse  Skrywerskring,  sy  voorsittersrede  in  die  Ou  Presidensie  gelewer  het. 
Die  werksaamhede  van  die  kongres  oor  die  volgende  twee  dae  heen  is  in  ses 
verskillende  sessies  verdeel: 

Sessie  I:  Openingsrede 
Sessie  II:  Taal  en  politiek 

Sessie  III:  Afrikaans  op  skool:  Die  krisis  van  die  kanon 
Sessie  IV:  Ontspanningsliteratuur 

Sessie  V:  Die  Afrikaanse  letterkunde:  Bestekopname  aan  die  einde  van 
Tagtig 

Sessie  VI:  Die  bemarking  van  Afrikaans 

Hoewel  dit  nie  doenlik  was  om  die  volledige  handelinge  van  die  kongres  in 
die  Tydskrif  virLetterkunde  te  publiseer  nie,  plaas  die  Redaksie  graag  ’n  aan- 
tal  bydraes  wat  vir  publikasie  voorgelê  is,  en  waaruit,  na  ons  mening,  van  die 
vernaamste  denkrigtings  en  gesigspunte  daar  uiteengesit,  sal  blyk. 

F.C.  Fensham 

Afrikaans  en  Job  in  die  Nuwe  Afrikaanse  Vertaling 

Voorsittersrede:  20  September  1 988 


As  ons  praat  oor  die  toekoms  van  Afrikaans  in  ons  land,  dan  hoor  ’n  mens  ’n 
menigte  stemme  opgaan.  Aan  raad  wat  om  te  doen  ontbreek  dit  nie.  Elkeen  is 
oortuig  dat  hy  die  beste  weet  wat  ons  te  doen  staan.  Die  Afrikaner  hou  baie 
daarvan  om  sy  lyf  profeet  te  hou.  Skielik  het  daar  ’n  groot  aantal  profete 
opgestaan.  Ons  het  seker  almal  gehoof  van  siener  Van  Rensburg  wat  in  die 
Anglo-Boereoorlog  voorspellings  vir  genl.  Koos  de  la  Rey  gemaak  het.  En  die 
sieners  en  profete  is  steeds  met  ons  as  dit  kom  by  die  toekoms  van  Afri- 
kaans. 

Daar  is  die  pessimiste  wat  net  donker  onweerswolke  en  dreigende  storms 
sien  wat  oor  Afrikaans  gaan  losbars.  Baie  van  ons  mense  is  geneig  tot 
swartgalligheid.  Uit  ons  Hollandse  erfenis  het  ons  ’n  stewige  dosis  weg  van 
die  gedurige  wag  op  rampe  en  ellende.  In  Nederland  kon  ’n  ramp  die  land 
enige  oomblik  tref  as  die  woeste  Noordsee  uit  sy  grense  breek.  Die  Brits- 
Amerikaanse  historikus  Simon  Schama  het  in  ’n  onlangse  boek  The  Em- 
barrassment  of  Riches  gewys  op  hierdie  onmiskenbare  trek  in  die  karakter 
van  ons  voorouers.  Dit  is  so  min  of  meer  ’n  verwagting  dat  Job  enige  oomblik 
op  die  toneel  kan  verskyn.  ' 

Maar  aan  die  ander  kant  is  daar  ook  nog  die  optimiste.  Dit  is  mense  wat  ’n 
rooskleurige  toekoms  vir  Afrikaans  verwag.  Daar  word  gewys  op  die  skit- 
terende  ontwikkeling  wat  Afrikaans  sedert  die  dertigerjare  en  veral  na  die 
Tweede  Wêreldoorlog  ondergaan  het.  Alle  aanduidings  bestaan  dat  hierdie 
ontwikkeling  gaan  voortduur.  Afrikaans  is  besig  om  te  verower  en  niemand 
kan  hom  stuit  nie.  Ek  het  miskien  hierdie  twee  teenoorgestelde  standpunte 
op  ’n  te  oordrewe  wyse  gestel.  Daar  is  beslis  meer  genuanseerde  stand- 
punte,  maar  dit  kan  altyd  weer  ingedeel  word  in  pessimisties  of  optimisties. 
Daar  bestaan  ook  die  as-standpunt  wat  die  voortbestaan  van  ons  taal  aan 
sekere  voorwaardes  vasmaak,  dikwels  uitgedink  in  ’n  studeerkamer  sonder 
om  in  ag  te  neem  dat  ’n  taal  deur  mense  gedra  word  en  dat  honderde 
invloede  op  mense  inwerk  om  die  taal  te  gebruik  of  nie  te  gebruik  nie. 
Ons  moet  veral  baie  versigtig  wees  vir  uiterste  sienings  soos  deur  pessimiste 
en  optimiste  voorgestaan.  Dit  gaan  Afrikaans  nie  help  om  saam  met  Job  op 
die  ashoop  te  gaan  sit  en  met  ’n  potskerf  die  skurftetjies  verder  aan  die  bloei 
te  krap  nie.  Dit  gaan  Afrikaans  ook  weinig  help  om  ’n  onwerklike  euforie  op  te 
tower  wat  met  die  geringste  teenspoed  in  skerwe  spat  nie.  Ons  moet  verder 
oppas  vir  geleerde  asse  en  moete  wat  geneig  is  om  mense  eerder  te  verwar 
as  om  hulle  te  inspireer.  Buitendien  kom  hierdie  asse  en  moete  meestal  glad 
nie  uit  by  hulle  wat  die  taal  gebruik  nie. 

Ons  moet  eerder  realiste  wees  wat  in  die  hede  doen  en  dit  so  doen  dat 
Afrikaans  daarby  baat  sal  vind.  Ons  praat  te  veel  oor  Afrikaans  en  doen  te  min 
vir  Afrikaans.  Die  toekoms  van  ons  taal  hang  daarvan  af  wat  ons  vandag 
daarvoor  doen.  Hiermee  bedoel  ek  allermins  dat  ons  op  elke  straathoek 
“handhaaf”  moet  skreeu.  Dit  beteken  ook  nie  dat  ’n  mens  Afrikaans  in  ander 
mense  se  kele  moet  afforseer  nie,  nog  minder  dat  ons  gedurig  moet  probeer 
om  ons  ander  landstaal,  Engels,  onder  te  ploeg  nie.  Ons  taal  het  darem  nou 
ver  genoeg  gevorder  om  op  sy  eie  bene  te  staan  in  stede  van  deel  te  neem  aan 
binnegevegte  om  te  probeer  oorleef.  Nee,  Afrikaans  is  nou  mondig,  maar  vra 
vir  sy  mense  om  gebruik  en  verder  uitgebou  te  word.  Daar  bestaan  vandag 
nie  ’n  ding  wat  jy  nie  in  Afrikaans  kan  sê  nie.  Daar  is  nie  ’n  wetenskap  wat  nie 
in  Afrikaans  aangebied  kan  word  nie.  Ons  het  inderdaad  ver  gekom  in 
vergelyking  met  die  twintiger-  en  dertigerjare. 

Hoegebruik  ’n  mens  ’n  taal  en  bou  dit  verder  uit?  Dit  is  ’n  retoriese  vraag,  want 
hierdie  uitgelese  gehoor  weet  baie  goed  dat  ’n  taal  lewe  en  groei  as  jy  dit 
korrek  praat  en  skryf.  Met  die  term  “korrek”  bedoel  ek  nie  in  ooreenstem- 
ming  met  die  nagemaakte  Afrikaans  van  die  puriste  en  anglisismesjagters 
nie.  Met  korrek  word  bedoel  volgens  die  volksmond  of  die  somtotaal  van 
sprekersmonde,  want’ntaal  kan  nievan  buiteafaan  menseopgedwing  word 
nie,  maar  moet  van  binne  af  ontstaan.  Ons  ken  almal  die  geweldige  mag  van 
die  gesproke  woord  veral  as  dit  met  emosie  gesout  is  en  ook  van  die  ge- 
skrewe  woord  wat  deur  duisende  mense  gelees  word.  Dit  is  waarom  die 
skrywers  van  Afrikaans  so  belangrik  is  en  dan  word  bedoel  skrywers  in  sy 
omvattende  betekenis  en  nie  net  hulle  wat  deur  letterkundiges  aangeprys 
word  nie.  Maar  hier  moet  ons  ook  realisties  wees.  Daar  is  min  skrywers  wat 
werk  van  ’n  redelik  blywende  waarde  skep.  OnS  weet  dat  baie  romans 
tydsgebonde  is.  Wat  sê  sekere  romans  van  die  vorige  eeu  vir  ons  vandag? 
Anthony  Burgess  meen  dat  sekere  romans  nader  aan  ’n  skinderstorie  staan 
asaan  letterkunde,  daarom  blyditerg  kontemporêren  sêditnie  veel  vir  latere 
tye  nie.  Daar  is  werk  wat  verbygaan  en  wat  vergeet  word.  Dit  is  menslike 
skeppinge  wat  gou  deur  die  tand  van  die  tyd  geraak  word.  Hoeveel  Afri- 
kaanse  skrywers  is  vir  ons  net  bekend  uit  geskiedenisse  van  die  Afrikaanse 
letterkunde — en  party  nie  eers  nie.  En  tog  het  dit  op  ’n  gegewe  tyd  in  bepaalde 
omstandighede  Afrikaans  help  maak  wat  dit  vandag  is.  Nou  wil  ek  my  nie 
deur  dit  te  sê  gevange  gee  vir  die  moderne  neiging  om  alles  wat  20  of  1 0 of 
selfs  5 jaar  gelede  ontstaan  het  as  hopeloos  verouderd  te  beskou  nie.  Ten 
spyte  hiervan  moet  ’n  mens  erken  dat  mensewerk  die  neiging  het  om  gaan- 
deweg  sy  krag  te  verloor  en  uiteindelik  onderte  gaan  in  ’n  nuwe  tyd  met  nuwe 
uitdagings  en  ’n  nuwe  betrokkenheid. 

Dan  soek  ’n  mens  vir  die  uitdra  en  opbou  van  jou  taal  na  die  meer  blywende. 
Dan  kan  die  aandag  gevestig  word  op  die  een  Boek  wat  ’n  blywende  invloed 
bly  uitoefen,  naamlik  die  Bybel.  ’n  Taal  is  eintlik  nog  nie  volwasse  as  die  Bybel 
nog  nie  daarin  vertaal  is  nie.  Dit  het  die  manne  van  die  Eerste  Taalbeweging 
ten  volle  besef  en  daar  is  verskeie  proewe  van  Bybelboeke  gepubliseer.  Mis- 

kien  was  hulle  in  die  laaste  kwart  van  die  vorige  eeu  hulle  tyd  ietwat  vooruit.  In 
Europa  het  Bybelvertalings  enorme  invloed  op  die  taal  van  sekere  nasies 
uitgeoefen,  bv.  die  Lutherse  Vertaling  op  Duits,  die  Authorised  Version  op 
Engels  en  die  Statevertaling  op  Nederlands.  In  1 933  het  die  Ou  Afrikaanse 
Vertaling  sy  verskyning  gemaak.  Watter  rol  hierdie  vertaling  in  die  vorming 
van  Afrikaans  gespeel  het,  is  nog  nie  nagevors  nie.  Dit  was  en  is  nog  steeds 
van  geweldige  omvang.  Is  dit  nie  interessant  dat  die  Ou  Afrikaanse  Vertaling 
in  1933  vrygestel  is  toe  die  eerste  groot  oplewing  in  ons  letterkunde,  die 
eerste  werk  van  die  Dertigers  ontstaan  het  nie?  Soos  dr.  Attie  van  der  Colf 
aangetoon  het,  is  N.P.  van  Wyk  Louw  sterk  deur  die  Afrikaanse  Bybel  beïn- 
vloed  en  sy  broer  W.E.G.  Louw  kan  oná  sê  soveel  te  meer.  Hoeveel  ander 
skrywers  is  nie  deur  die  taal  van  die  Afrikaanse  Bybel  beïnvloed  nie!  Nog 
belangriker  vir  die  groei  van  Afrikaans  is  dat  die  taal  van  die  derduisende 
lesers  van  die  Bybel  deur  die  lees  daarvan  geslyp  is.  Hierdie  Ou  Afrikaanse 
Vertaling,  hierdie  monument  vir  die  mondigwording  van  Afrikaans,  moet 
nooit  vergeet  word  nie. 

’n  Taal  wat  nie  ontwikkel  en  groei  nie,  stagneer  en  gaan  tot  niet.  Ons  kan  nie 
Afrikaans  van  dietwintiger-  en  dertigerjare  in  ’n  vastevorm  gieten  ditvir  latere 
geslagte  voorhou  as  die  model  vir  eintlike  Afrikaans  nie.  Nee,  wat  in  daardie 
jare  teenwoordig  was,  het  na  die  Tweede  Wêreldoorlog  magtig  voortgestu 
en  ’n  taal  geword  met  uitsonderlikeseggingskrag,  ’n  totale  verrassing  virons 
ouer  geslag  wat  as’t  ware  daarmee  saam  groot  geword  het.  En  nou  is  die 
Bybel  in  Moderne  Afrikaans  in  1983  vrygestel.  Dit  laat  die  vraag  ontstaan: 
Watter  invloed  gaan  daar  van  die  Nuwe  Afrikaanse  Vertaling  met  sy  ge- 
spierde  en  glasheldere  Afrikaans  op  ons  taal  uitgeoefen  word?  Dit  kan  enorm 
wees.  Hiermee  kry  ons  taal  ’n  nuwe  inspuiting  wat  vir  ’n  lang  tyd  sy  rigting  kan 
bepaal.  Afrikaans  kan  vandag  dinge  sê  wat  hy  nie  in  die  dertigerjare  kon 
regkry  nie.  Ons  weet  almal  van  die  aansienlike  verryking  wat  dit  intussen 
ondergaan  het.  Dit  het  struktureel  eenvoudiger  geword.  Daar  was  ’n  lang 
proses  van  losmaking  van  die  Hollandse  voorouer.  Trouens  in  die  Ou  Afri- 
kaanse  Vertaling  het  ons  talle  voorbeelde  hoe  die  State  Vertaling  se  Hollands 
die  Afrikaans  beïnvloed  het.  Dan  het  die  woordeskat  van  Afrikaans  ook  nog 
verder  gegroei.  En  so  kan  ’n  mens  voortgaan  om  die  nuwe  ontwikkeling  in 
Afrikaans  te  beskryf.  Dit  is  egter  nie  die  bedoeling  om  hier  verder  daarop  in  te 
gaan  nie.  Die  saak  wat  ons  wil  onderstreep,  is  die  groot  verskil  tussen  die 
Afrikaans  van  die  dertigerjare  en  dié  van  vandag  soos  dit  veral  uitkom  in  die 
Afrikaanse  Bybel'í'ertalings. 

Ons  wil  dit  hier  illustreer  na  aanleiding  van  een  van  die  moeilikste  boeke  om 
te  vertaal  in  die  Bybel,  nl.  Job.  Totius  wat  hoofsaaklik  verantwoordelik  was  vir 
die  vertaling  van  Job  in  die  Ou  Afrikaanse  Bybel,  sou  by  geleentheid  gesê 
het:  “Job  wil  nie  Afrikaans  praat  nie”.  ’n  Mens  sou  ook  kon  sê:  “Job  praat  nie 
klassieke  Hebreeus  nie”.  Dit  is  in  ’n  vreemde  dialek  geskryf  wat  plek-plek 
heeltemal  onverstaanbaar  is.  In  Job  is  daar  ’n  aantal  begrippe  waarvan  ons 
die  betekenis  nie  weet  nie  en  uit  die  konteks  (kontekstueel)  moet  raai.  Na 

1 933  het  heelwat  kennis  van  Semitiese  tale  bygekom.  Veral  die  ontdekking 
en  ontsyfering  van  die  Noordwes-Semitiese  taal  Ugarities  wat  naverwant  aan 
Hebreeus  is,  het  aansienlik  gehelp.  Maar  dit  het  nie  al  ons  probleme  opgelos 
nie.  Ten  spyte  hiervan  wil  ditvoorkom  of  Job  heel  goed  Moderne  Afrikaans  in 
die  Nuwe  Vertaling  praat. 

Hoe  het  dit  gebeur?  Dit  mag  u dalk  interesseer  om  te  weet  hoe  die  werkswin- 
kel  vir  die  Job-vertaling  presies  gefunksioneer  het.  Die  Bybelgenootskap  van 
Suid-Afrika  het  spesiale  reëlings  getref  vir  die  Job-vertaling  omdat  dit  so  ’n 
moeilike  boek  is.  Hulle  het  vir  my  gevra  om  ’n  vertaling  uit  die  grondtaal  He- 
breeus  te  maak.  Met  alle  hulpmiddels  moontlik  moet  ’n  mens  dan  probeer 
bepaal  wat  die  betekenis  van  die  grondteks  is.  Dan  moet  jy  dit  oorsit  in 
Afrikaans.Hier  is  die  vertalingsmetode  van  die  dinamiese  ekwivalent  hoof- 
saaklik  gebruik,  met  ander  woorde  jy  kyk  of  ’n  taamlik  letterlike  vertaling  in 
Afrikaans  sin  maak.  Indien  nie,  gaan  soek  jy  na  ’n  ekwivalente  uitdrukking  in 
Afrikaans  wat  so  na  soos  moontlik  aan  die  betekenis  van  die  oorspronklike 
kom.  Dit  is  duidelik  vir  enige  een  wat  Job  met  aandag  lees  dat  die  begin  en 
einde  van  die  boek  in  prosa  geskryf  is,  maar  die  hele  lang  middelgedeelte  is 
versvorm.  Die  Bybelgenootskap  het  besluit  om  spesiale  aandag  aan  die 
poëtiese  gedeelte  te  gee.  Ek  moes  ná  ek  dit  uit  die  grondteks  vertaal  het,  die 
vertaalde  gedeeltes  by  W.E.G.  Louw  afgee  en  dan  later  met  hom  ’n  same- 
spreking  voer  na  hy  sy  voorstelle  gemaak  het.  ’n  Mens  moet  dan  goed  kyk  of 
dié  voorstelle  in  ooreenstemming  met  die  betekenis  van  die  oorspronklike  is. 
Baie  ure  is  op  die  wyse  gebruik  om  die  vertaling  so  te  skaaf  dat  dit  reg  laat 
geskied  aan  die  oorspronklike,  maar  in  suiwer  Moderne  Afrikaans  praat  en 
ook  nog  die  poëtiese  inslag  totsy  reg  laat  kom.  Hierin  het  W.E.G.  Louw  ’n  baie 
belangrike  rol  gespeel.  Ongelukkig  kon  hy  net  tot  hoofstuk  31  saamwerk  toe 
hy  skielik  oorlede  is.  Hierdie  vertaling  is  deur  die  Kommissie  vir  die  Vertaling 
van  die  Bybel  in  Afrikaans  verder  beproef  by  wattergeleentheid  W.E.G.  Louw 
en  ek  ook  teenwoordig  was.  In  die  verdere  slyp  van  die  vertaling  het  Willem 
Kempen  ’n  belangrike  rol  gespeel.  ’n  Mens  het  net  die  gevoel  gekry  dat  met 
die  verdere  slyp  die  pragtige  poëtiese  seggingskrag  plek-plek  verlore  ge- 
gaan  het,  maar  in  die  meeste  gevalle  het  die  vertaling  soos  deur  W.E.G.  Louw 
en  myself  voorgestel,  netso  bly  staan. 

En  nou  kan  die  vordering  wat  daar  gemaak  is  met  die  Nuwe  Afrikaanse  Ver- 
taling,  duidelik  geillustreer  word.  Die  metode  wat  ons  gaan  volg,  is  om  eers 
die  Ou  Afrikaanse  Vertaling  te  gee  en  dan  die  Nuwe  Afrikaanse  Vertaling 
onmiddellik  daarna.  Uit  die  aard  van  die  saak  is  dit  maar  net  ’n  paar  steek- 
proewe,  maar  dit  behoort  onmiddeilik  duidelik  te  wees  dat  Job  in  die  Nuwe 
Vertaling  beter  Afrikaans  praat  as  in  die  Oue. 

Ons  begin  met  die  vervloeking  van  Job  se  geboortedag  in  Job  3. 

OAV:  Daarna  het  Job  sy  mond  oopgemaak  en  sy  dag  venrloek 

En  Job  het  gesê: 

Mag  die  dag  vergaan  waarop  ek  gebore  is, 

en  die  nag  wat  gesê  het:  ’n  Seun  is  ontvang. 

Mag  dié  dag  duisternis  wees. 

Mag  God  nie  na  hom  vra  daarbo  nie 
en  geen  ligglans  oor  hom  skyn  nie. 

NAV:  Toe  het  Job  begin  praat  en  sy  geboortedag  vervloek 
Hy  het  gesê: 

Die  dag  waarop  ek  gebore  is, 
moes  nooit  aangebreek  het  nie, 
die  nag  toe  gesê  is  ’n  seuntjie 
het  in  die  wêreld  gekom. 

Daardie  dag  moes  net  donkerte  gewees  het. 

God  daarbo  moes  dit  nie  eens  raakgesien  het  nie, 
geen  lig  moes  dié  dag  deurgebreek  het  nie. 

Job  6 

OAV:  Maar  Job  het  geantwoord  en  gesê: 

Ag,  was  my  verdriet  maar  goed  geweeg 
en  my  ongeluk  meteens  in  ’n  skaal  opgehef! 

Ja,  dan  sou  dit  swaarder  wees  as  die  sand  van  die  see; 
daarom  is  my  woorde  onbedagsaam. 

Want  die  pyle  van  die  Almagtige  is  in  my, 

waarvan  my  gees  die  gif  indrink. 

die  verskrikkinge  van  God  stel  hulle  teen  my  op. 

Balk  die  wilde-esel  by  die  grasspruitjies? 

Of  bulk  ’n  bees  by  sy  voer? 

Word  iets  wat  laf  is,  sonder  sout  geëet? 

Of  is  daar  smaak  in  die  wit  van  ’n  eier? 

NAV:  Toe  het  Job  weer  gepraat: 

As  my  bittere  ellende  maar  geweeg  kon  word, 

as  die  ongeluk  wat  my  getref  het,  op  ’n  skaal  gesit  kon  word, 

sou  dit  swaarder  weeg  as  die  sand  van  die  see. 

Daarom  het  ek  nie  gedink  wat  ek  gesê  het  nie. 

Die  pyle  van  die  Almagtige  deurboor  my, 
ek  word  geleidelik  deur  hulle  vergiftig. 

Verskrikkinge  van  God  bedreig  my. 

Balk  ’n  wildedonkie  as  hy  by  gras  kom? 

Bulk  ’n  bees  by  sy  voer? 

Eet  ’n  mens  smaaklose  kos,  kos  sonder  sout? 

Het  die  wit  van  ’n  eier  enige  smaak? 

Nou  wil  ons  enkele  gedeeltes  uit  Job  1 2 aanhaal: 

OAV:  Maar  vra  tog  vir  die  diere  dat  hulle  jou  leer; 

en  die  voëls  van  die  hemel  dat  hulle  jou  te  kenne  gee; 
of  spreek  die  aarde  aan  dat  dit  jou  leer 
en  laat  die  visse  van  die  see  jou  vertel. 

Wie  weet  nie  deur  al  hierdie  dinge 

dat  die  hand  van  die  Here  dit  gemaak  het  nie? 

NAV: 


In  wie  se  hand  die  siel  is  van  alles  wat  leef 
en  die  gees  van  alle  mensUke  vlees. 

Miskien  moet  jy  die  diere  vra  om  jou  te  leer, 
die  voëls  daarbo  om  jou  te  vertel, 
of  praat  met  die  aarde  dat  dit  jou  leer 
en  met  die  visse  in  die  see  dat  hulle  dit  vir  jou  sê. 

Wie  van  hulle  weet  nie  almal 
dat  die  hand  van  die  Here  alles  gemaak  het  nie? 

Hy  het  al  wat  lewe,  in  sy  mag, 
die  asem  van  elke  mens. 

OAV:  By  Hóm  is  wysheid  en  mag; 

Hy  het  raad  en  verstand 

Kyk,  Hy  breek  af  en  daar  word  nie  opgebou  nie; 

Hy  sluit  ’n  man  as  gevangene  op  en  daar  word  nie  oopgemaak 
nie. 

Kyk,  Hy  hou  die  waters  terug  en  hulle  verdroog; 
ook  laat  Hy  hulle  los  en  hulle  keer  die  aarde  om. 

NAV:  By  God  is  wysheid  en  krag, 
by  Hom  is  raad  en  insig. 

As  Hy  afbreek,  kan  niemand  opbou  nie, 
as  Hy  gevange  neem,  kan  niemand  vrylaat  nie. 

As  Hy  die  water  terughou,  verdroog  alíes, 
as  hy  dit  laat  losbreek,  vernietig  dit  die  aarde. 

Ten  slotte  ietsie  oor  die  beskrywing  van  die  perd  in  Job  39: 

OAV:  Hy  (die  perd)  grawe  in  die  laagte  en  is  vrolik  in  sy  krag; 
hy  trek  uit,  die  stryd  tegemoet. 

Hy  lag  oor  die  vrees  en  word  nie  verskrik  nie 
en  draai  nie  om  vir  die  swaard  nie. 

Op  hom  rammel  die  pylkoker,  die  flikkerende  spies  en  lans. 
Onstuimig  en  wild  verslind  hy  die  grond 
en  staan  nie  stil  as  die  basuin  klink  nie. 

By  elke  basuinstoot  sê  hy:  Heag!  En  van  ver  ruik  hy  die  oorlog; 
die  donderroep  van  die  leërowerstes  en  die  oorlogsgeskreeu. 
NAV:  Hy  kap  die  grond  met  sy  pote  en  trippel  rond, 
met  krag  skiet  hy  vorentoe,  die  geveg  in. 

Bang  wees  bestaan  vir  hom  nie,  hy  skrik  nie, 
hy  deins  nie  terug  vir  oorlog  nie. 

In  die  koker  aan  sy  sy  ratel  die  pyle, 
die  spies  en  die  swaard  blink  in  die  son. 

Opgewonde  en  oorgehaal  kap-kap  hy  die  grond, 
hy  kan  nie  wag  vir  die  blaas  van  die  trompet  nie. 

By  die  blaas  van  die  trompet  runnik  hy, 
hy  weet  die  geveg  kom, 

hy  ken  die  offisiere  se  bevele  en  hulle  krygskrete. 

Hieruit  behoort  dit  duidelik  te  wees  watter  ver  pad  ons  met  Afrikaans  gekom 
het.  Almal  sal  seker  met  my  saamstem  dat  as  Job  so  Afrikaans  kan  praat,  het 
hierdie  taal  van  ons  niks  te  vrees  nie.  Laat  mense  maar  profeteer  en  dosente 
bespiegelings  maak,  maar  wat  ons  hier  hoor  en  wat  hier  voor  ons  gereed  lê,  is 
’n  volwasse  taal.  Wie  sal  hom  kan  uitroei?  Maar  laat  ons  nie  te  veel  roman- 
tiseer  nie.  Die  werklike  teenwoordigheid  van  ons  taal  vanaand  hier  en  vir  die 
res  van  hierdie  kongres  is  sy  waarborg  vir  voortbestaan. 


Elize  Botha 

Die  Afrikaanse  letterkunde  as  deel  van  ’n 
Suid-Afrikaanse  samelewing 

Openingsrede,  21  September  1988 

Dit  is  nodig  dat  ons  ’n  boodskap  haal  uit  die  datum  van  ons  kongres:  laat 
1 988,  laat  in  die  twintigste  eeu.  Ons  bevind  ons  naby  aan  die  eeu-einde,  en 
omdat  ons  ons  met  die  letterkunde  besig  hou,  sal  ons  daaraan  ’n  naam  gee 
uit  die  literatuurgeskiedenis:  fin  de  siêcle. 

Vir  my  en  baie  van  my  tydgenote,  en  selfs  nog  vir  baie  wat  jonger  is  as  ons,  is 
ons  in  ons  leeservaring  eintlik  nog  so  naby  aan  die  “fin  de  siécle’’  van  ’n  eeu 
gelede:  die  Tagtigerdigters  van  Nederland  — Kloos  en  Perk  en  Verwey; 
Oscar  Wilde  en  sy  Europese  geesgenote  van  die  Décadentisme.  Was  dit  nie, 
is  dit  nie  nog  leesstof  van  baie  van  ons  nie? 

Wat  miskien  minder  nadruklik  gesê  word  en  minder  algemeen  bekend  is,  is 
hoe  sekere  van  ons  vroegste  en  mees  geëerde  Afrikaanse  skrywers  ook  in 
die  leer  gegaan  het  by  die  Engelse  en  Europese  skrywers  van  die  vorige  eeu- 
einde.  Nie  net  die  lewensgeskiedenisse  van  Eugéne  Marais  en  Leipoldt  ver- 
tel  van  hul  aanraking,  miskien  ook  aanknoping  by  daardie  kunstenaars- 
wêreld  nie  (vgl.  Rousseau  1974;  Mieny  1980;  Botha  1987:  189 — 202). 
Heelwat  van  hul  werk  getuig  nadruklik  daarvan,  soos  ook  later  sommige  ge- 
skrifte  van  C.M.  van  den  Heever  (Botha  1 987: 1 76).  Vir  baie  van  ons,  het  ek 
gesê,  is  hierdie  skrywers  nie  figure  uit  vergange  se  dae  nie;  ons  ervaar  hulle 
feitlik  as  tydgenote.  En  tog  strek  daar  byna  ’n  eeu  tussen  die  hoogbloei  van 
daardie  literatuur,  en  vandag. 

En  ons  eietydse  literatuur:  is  dit  nie  ook  literatuur  van  die  eeu-einde  nie?  Is  dit 
nie  betekenisvol  nie  dat  daar  in  ons  tyd  soveel  hernieude  belangstelling  is  vir 
die  laat  negentiende  eeu,  vir  die  Décadentisme  van  ’n  Louis  Couperus  en 
Jacob  Israël  de  Haan  in  Nederland  — dat  daar  ooreenkomste  tussen  die 
Décadentisme  van  Wes-Europa  en,  byvoorbeeld,  die  later  werk  van  Hennie 

Aucamp  opgemerk  word?  (Botha  1987;  180—182).  Ons  siening  van  die 
Afrikaanse  letterkunde  kan  skaars  losgemaak  word  van  hierdie  fin  de  siécle- 
gevoel. 

Maar:  terwyl  my  siening  van  die  Afrikaanse  letterkunde  sekerlik  nie  net 
gekleur  is  deur  my  leeservaring  van  die  letterkunde  nie,  maar  ook  deur  my 
ervaring  van  teoretiese  oriëntasies,  van  die  beweging  van  literatuurstudie, 
oor  meer  as  veertig  jaar  heen,  wil  ek  my  ’n  klein  terugblik  op  dié  beweging 
hier  veroorloof.  Die  wyse  waarop  ek,  waarop  baie  van  ons,  lesers,  studente 
en  ondersoekers  van  die  Afrikaanse  letterkunde  hier  teen  die  einde  van  die 
negende  dekade  van  die  twintigste  eeu  na  die  letterkunde  kyk,  is  gevorm 
deur  ’n  aantal  benaderings  wat  mekaar  wel  in  die  tyd  opgevolg  het,  maar  tog 
op  ’n  manier  nog  bly  saambestaan. 

Die  verloop  van  hierdie  opeenvolging  van  literatuurbenaderings  kan  ’n  mens 
aflees,  tot  op  ’n  sekere  afsnypunt,  uit  die  bekende  standaardwerk,  Theory  of 
literature  van  Rene  Wellek  en  Austin  Warren  (eerste  druk  1 949;  daarna  talle 
kere  tot  in  ons  tyd  herdruk).  Na  die  Tweede  Wêreldoorlog,  sou  ’n  mens 
ongeveer  kon  vasstel,  was  dit  afgelope  met  die  tradisionele,  breë  humanis- 
tiese  en  positivistiese  benadering  van  literatuur  en  die  impressionistiese 
literatuurkritiek.  Dan  beleef  die  leser  die  opkoms  van  die  sg.  “werkim- 
manente  benadering’’  van  die  literatuur,  by  ons  veral  verbrei  vanuit  depar- 
temente  Engels  aan  ons  universiteite:  “Practical  Criticism’’  gebore  uit  die 
skool  van  I.A.  Richards,  gedra  deur  die  geskrifte  van  die  New  Critics.  Hier- 
volgens  word  die  literêre  teks  feitlik  los  van  sy  konteks  beskou,  word  die  aan- 
dag  byna  uitsluitend  aan  verhoudinge  binne  die  teks  gegee;  die  teks  word, 
soos  ’n  beeld  uit  D.J.  Opperman  se  gedig  “Digter’’  ditte  kenne  gee,  “’n  skip  in 
’n  bottel”:  ’n  artefak  “geslote  agter  glas”. 

Die  besef  dat  die  literêre  kunswerk  wesentlik  ’n  besondere  geval  van  taal- 
gebruik  is,  is  fundamenteel  aan  die  dissipline  van  die  stilistiek  op  linguistiese 
grondslag  wat  in  die  vyftiger-  en  sestigerjare  literatuurbeskouings  binne  die 
Afrikaanse  letterkunde  oorheers.  In  hierdie  benadering  was  egter  reeds 
ruimte  geskep  vir  inagneming  van  die  konteks,  as  ’n  mens  wil:  die  historisiteit 
van  die  literêre  werk,  omdat  taal  in  sy  betekenisfunksie  tydsgebonde  is,  en 
daarom  onderhewig  aan  verandering  in  die  tyd.  Daarby  het  die  stilistiek  ook 
erkenning  begin  gee  aan  die  rol  van  die  leser  in  die  proses  van  verstaan  van 
die  literêre  werk:  die  ander  naam  vir  hierdie  benaderingswyse,  “Kreatiewe 
analise  van  taalgebruik”  (die  titel  van  Hellinga  en  Scholtz,  1 955,  se  prin- 
sipiële  uiteensetting  daarvan)  vervat  in  die  woord  kreatiewe  die  duiding 
van  lesersmedewerking. 

Die  opkoms  van  die  literatuursosiologie  en  van  resepsiestudies  dui  die 
groeiende  aandag  vir  konteks  en  leser  aan;  die  leser  is,  gedurende  die 

sewentiger-  en  tagtigerjare,  deur  ’n  opkomende  generasie  (jong)  dosente  en 
navorsers  al  hoe  skerper  bewus  gemaak  van  die  wyse  waarop  die  leser 
funksioneer  in  die  verwerkliking  en  vertolking  van  ’n  literêre  teks,  en  van  die 
feit  dat  die  literêre  teks  nie  net  met  heel  besondere  bande  aan  sy  sosio- 
kulturele,  kultuurhistoriese  konteks  gebind  is  nie,  maartewens  deel  uitmaak 
van  ’n  hele  literêre  bestel.  Die  literêre  bestel  is  op  sy  beurt  weer  nie  los  te  maak 
van  die  ingewikkelde  weefsel  van  ’n  ganse  samelewing  nie.  “Almost 
unawares”,  skryf  George  Steiner,  “we  have  been  awakened  to  the  ideologi- 
cal  rhetoric  and  the  strategic  gestures  that  are  at  work  under  the  masks  of 
symbolic  forms  ...  Even  the  most  seemingly  mandarin,  innovative  executive 
acts  by  an  artist  or  poet  or  thinker  — perhaps  even  the  choices  of  the 
mathematician  — turn  out  to  be  embedded  within  the  humdrum  but  im- 
perious  constraints  of  technical  availabilities,  of  market  conditions,  and  of 
consumption.  Even  the  art  that  proclaims  itself  to  be  for  art’s  sake  is  art  for  a 
producer  and  a consumer”  (1988:  97). 

’n  Mens  mag  sê  dat  dit  konteksverkenning  is  wat  veld  wen  in  die  eietydse 
ondersoek  van  Afrikaanse  letterkunde.  Miskien  is  dit  onder  andere  die  bot- 
sings  wat  in  die  sestigerjare  so  opsienbarend  plaasgevind  het  tussen 
skrywers  en  lesers  (sommige  lesers),  skrywers  en  maghebbers,  skrywers  en 
lesers  enersyds  en  sedebewakers  andersyds,  wat  ons  generasie  se  sen- 
sitiwiteit  vir  die  konteks  van  die  literatuur  op  die  spits  gedryf  het. 

Wat  merk  ons,  dan,  aangaande  ons  wêreld,  met  hierdie  konteksverken- 
ning? 

Waarskynlik  is  een  van  die  opvallendste  sake,  dat  ons  ons  nie  net  in  ’n  wêreld 
bevind  wat  aan  verandering,  selfs  /í/fs-verandering  (soos  Etienne  Leroux  so 
meesterlik  in  18-44  gedemonstreer  het)  onderhewig  is  nie,  maar  meer 
bepaald:  in  ’n  samelewing  wat  tot  verandering  verbonde  is.  Hierdie  verande- 
ring  beleef  ek  as  ’n  verruiming.  Daar  is  die  insig  dat  ’n  mens  deel  uitmaak  van 
’n  Suid-Afrikaanse  samelewing;  dieverskeidenheid  van  “patternsof  culture” 
(antropoloog  Ruth  Benedict  se  woorde)  word  bekender.  Daarmee  saam  het 
die  besef  gegroei  dat  die  Afrikaanse  letterkunde  deel  uitmaak  van  ’n  groter 
Suid-Afrikaanse  literêre  bestel.  Ek  moet  eintlik  sê  dat  dié  insig  her-ontdek  is: 
prof.  G.  Besselaar  het  in  1 91 4en  Rob  Antonissen  in  1 946  al  diebegrip  “Suid- 
Afrikaanse  letterkunde  in  Afrikaans  geskryf”  hanteer. 

Hierdieverruiming,  hierdieerkenning  van  verskeidenheid,  word  op  ’n  beson- 
dere  wyse  ook  in  die  Afrikaanse  letterkunde  waargeneem.  Jare  lank  het  die 
tydskrif  Standpunte  die  toon  aangegee  op  die  gebied  van  literêre  smaak, 
meegewerk  aan  die  kanonisering  van  literêre  tekste,  nuwe  skeppende  werk 
van  betekenis  bekend  gestel.  Die  Tydskríf  vir  Letterkunde  het  vir  jare  min  of 
meer  dieselfde  baan  gevolg,  hoewel  dit  toenemend  ’n  blad  geword  het,  die 

afgelope  dekade,  wat  wil  wys  wat  in  die  Afrikaanse  literêre  werkswinkel 
gebeur,  oor  so  ’n  breë  gebied  as  moontlik.  In  die  jongste  jare  het  ons  egter  die 
opkoms  (en  ook  démise)  van  ’n  hele  aantal  kleiner,  radikaler  tydskrifte 
gesien:  “anti-establishment”,  word  hulle  dikwels  genoem,  en  “anti- 
kanoniek”  mag  ’n  mens  daarby  voeg;  Stet,  Ensovoort,  Graffier ...  vroeër  nog 
Donga,  Die  Taaldoos  ...  wat  almal  daartoe  dien,  gedien  het  om  gesprek  en 
kreatiwiteit  op  verskillende  fronte  te  stimuleer. 

’n  Nuwe  generasie  jong  skrywers  het  stem  gevind  in  prosa,  poësie,  toneel; 
name  soos  Daniel  Hugó,  Etienne  van  Heerden,  Joan  Hambidge,  Alexander 
Strachan,  Fransi  Phillips,  Koos  Prinsloo,  Johann  Lodewyk  Marais,  Ryk  Hat- 
tingh,  Deon  Opperman,  Reza  de  Wet,  Peter  Snyders,  Vincent  Oliphant  kom 
by  ’n  mens  op,  maar  die  lys  kan  nog  veel  langer  gemaak  word.  In  die  Wes- 
Kaap,  aan  die  Weskus,  werk  Swart  skrywers  en  digters  wat  meesal  konven- 
sionele  publikasiekanale  vermy,  maar  ’n  sterk  gemeenskapsliteratuur  aan 
die  skep  is,  veranker  in  eietydse  Suid-Afrikaanse  sosiokulturele  en  poli- 
tieke  werklikhede. 

Skrywers  en  digters  dié,  wat  in  ’n  snel  veranderende  samelewing  opgegroei 
het,  wat  met  oorlog,  opstand  en  geweld  as  feit  in  hierdie  samelewing  te  rade 
gaan,  wat  medemenslikheid  opnuut  definieer  in  eietydse  terme,  wat  die 
setels  van  gesag,  polities,  moreel,  religieus,  ook  literêr,  uitdaag  en  be- 
vraagteken  en  meermale  in  die  proses,  by  woede  en  frustrasie  verby,  ’n 
pakkende  literêre  vorm  gee  aan  eietydse  belewenis. 

Die  literêre  toneel  vertoon  vandag  ’n  groot  verskeidenheid,  ook  van  literêre 
vorme.  Die  grense  van  die  tradisionele  genres  — epiek,  liriek,  dramatiek  — 
word  nie  net  verskuif  nie,  maar  inderdaad  ook  oorskry  (vgl.  in  dié  verband 
Weideman  1 988: 146, 147).  Tekenend  daarvan  is  die  opkoms  van  kabaret, 
met  sy  bybehorende  funksies  van  satire  en  ontluistering;  die  verskynsel  van 
die  “straattroebadoer”,  soos  Hennie  Aucamp  onlangs  na  André  Letoit  ver- 
wys  het,  gedagtig  aan  sy  verse  in  Die  Bar  op  De  Aar,  wat  ’n  hele  golf  van  po- 
pularisering  (en  behoudende  geeste  sal  dit  miskien  eerder  vulgarisering, 
banalisering  wil  noem!)  van  die  poësie  verteenwoordig  — uitgedra,  onder 
andere,  deur  die  Gereformeerde  Blues  Band  ...  Trouens,  popularisering,  ’n 
soort  demokratisering  van  die  literatuur  is  ook  merkbaar  in  die  strewe  om 
goeie  gewilde  prosa  te  identifiseer  en  te  bekroon;  Jan  Senekal  stel  (meer- 
male)  “elitistiese”  benaderings  en  houdings  in  die  Afrikaanse  literêre  bestel 
aan  die  kaak  en  bepleit  groter  (akademiese)  aandag  vir  populêre  literatuur 
(Senekal  1987:  2,  3;  129 — 143).  In  die  kielsog  van  hierdie  anti-kanonieke, 
anti-elitistiese  strominge  word,  as  deel  van  die  daarby  behorende  uitdaging 
van  grense  en  gesag,  toenemend  gepolemiseer  rondom  literêre  pryse. 
Herries  rondom  die  Hertzogprys  is  jare  lank  al  deel  van  dagbladsensasie  — 

met  die  vermeerdering  van  pryse  het  ook  die  twiste  daaromheen  ver- 
menigvuldig.  Magstrukture  word  uitgewys  en  bevraagteken. 

Daarby  het  die  oproep  om  “betrokkenheid”  in  die  literatuur  ook  lank  nie 
verstil  nie.  Waar  daar  ’n  jaar  of  vyftien  gelede  veral  geëis  is  dat  daar  “be- 
trokke”  geskryf  moet  word  (en  u sal  onthou  dat  Hennie  Aucamp  indertyd  die 
reg  van  die  skrywer  om  vanuit  sy  “private  ache”  te  skryf,  verdedig  het),  word 
dié  eis  vandag  uitgebrei  dat  ’n  mens  “betrokke”  sal  léés  — dit  wil  sê, 
opmerksaam,  waaksaam  sal  wees  vir  die  ideologie,  die  verhole  agendas  in  ’n 
skrywer  se  werk,  en  die  skrywer  verwerp  of  koopteer  na  gelang  van  jou  eie 
ideologie  ... 

Daar  word  gesprek  gevoer  oor  die  rol  van  die  skrywer,  die  belang  van  die  let- 
terkunde  in  ’n  land  verbonde  tot  verandering;  daar  word  eise  gestel  dat  die 
skrywer  en  sy  werk  ingespan  moet  word  vir  die  groot  trek  na  bevry- 
ding  ... 

’n  Mens  moet  jou  haas  begin  afvra  of  die  letterkunde  nie  bevry  moet  word  van 
al  die  agendas,  die  programme,  die  opgelegde  funksies  nie.  Ervaar  ’n  mens 
nie  in  al  hierdie  aansprake  rondom  die  Afrikaanse  letterkunde,  iets  van  die 
“cultural  engineering”  nie,  waarvoor  die  liefhebbers  van  die  literatuur  so 
lugtig  geword  het  in  die  sestigerjare,  en  dikwels  weer  daarna?  Vir  ons,  post- 
Sestigers,  is  die  Direktoraat  van  Publikasies  as  die  groot  paaiboelie  op  hier- 
diegebied  voorgehou.  Dit  is  miskien  nou  diegeleentheid  om  in  dié  verband  ’n 
stukkie  geskiedenis  van  die  Afrikaanse  Skrywerskring  in  herinnering  te  roep 
— hoedat  Charles  Fensham  en  ek,  as  afgevaardigdes  van  die  Hoofbestuur, 
op  1 4 April  1 978  ’n  gesprek  met  mnr.  Alwyn  Schlebusch,  destydse  Minister 
van  Binnelandse  Sake,  gevoer  het  wat  uitgeloop  het  op  die  instelling  van  die 
Komitee  van  Deskundiges  wat  die  Appélraad  oor  Publikasies  van  advies 
bedien  insake  die  artistieke  gehalte  van  omstrede  boeke  en  rolprente.  ’n 
Mens  mag  dit  ’n  Skrywerskringaksie  noem  om  die  boek  vry  te  hou  van  die 
bedreiging  van  “cultural  engineering”  ... 

Jan  Rabie  se  Mens-alleen,  reeds  in  1950 — 1955  geskryf,  het  ons  bewus 
gemaak  van  die  lyding  van  die  enkeling  vasgevang  in  stelsels.  Is  die  litera- 
tuur,  die  boek,  nie  ook  ’n  soort  enkelingsgeval  wat  beskerming  verdien 
nie? 

George  Mikes,  bekende  humoris,  skrywer  o.a.  van  How  to  be  an  alien,  skryf  in 
Index  on  Censorship  oor  die  onderwerp  van  die  rol  van  die  skrywer  die 
volgende:  “It  must  be  clear  even  to  the  most  superficial  observer  that  while 
tyranny  may  direct  the  writer  to  serve  ‘good’,  ‘decent’  and  useful  causes,  it 
cannot  force  him  to  write  anything  truly  good  or  even  readable ...  Even  minor 
pressures,  even  self-imposed  censorship  — the  desire  to  serve  some  cause 

with  propaganda,  emphasising  its  merits  and  denying  its  drawbacks  — is  as 
fatal  and  destructive  to  literature  as  some  viruses  are  to  life”  (1986;  9). 

En  oor  die  “demokratisering”  van  literatuur  en  die  mening  dat  alle  vorme  van 
die  literatuur  ons  akademiese  aandag  verdien,  sal  ek  vir  John  Lucas  uit  die 
Times  Literary  Supplement  van  1 3 Januarie  1 984  wil  aanhaal:  “The  formal 
delights  of  literature  are  what  the  left  is  inevitably  liable  to  run  scared  of:  the 
result  can  be  to  persuade  you  that  you  ought  to  prefer  punk  to  Pope ...  (s)tudy- 
ing  the  semiology  of  bus-tickets  is  no  substitute  for  studying  Milton’s  hand- 
ling  of  caesura.  We  ought  not  to  leave  the  enemy  so  much.” 

Kan  ’n  mens  jou  ’n  letterkunde  voorstel  waaruit  die  konsep  “waarde-vol” 
verdwyn  het?  Wat  hom  nie  meer  wil  meet  aan  wat  deur  die  eeue  die  naam  van 
groot  literatuur  gekry  het  nie? 

Die  literatuur  sal  altyd  in  hom  beslote  hou  vryheid  en  gebondenheid  — die 
vryheid  en  onvoorspelbaarheid  van  die  verbeelding  en  die  gebondenheid 
van  die  literêre  vorm;  die  gebondenheid  aan  tyd,  en  tydloosheid,  in  die 
durende  van  sy  dieper  betekenis. 

Sekerlik  is  die  literatuur  ’n  middel  om  ’n  samelewing  te  verken,  te  deurgrond. 
Maar  die  boek  is  in  wese  die  groot  bevryder  — van  vooroordele  en  party- 
skappe,  van  veralgemenings  en  vaaghede.  En  dit  omdat  die  boek  ten  diepste 
te  doen  het  met  die  menslikheid  van  die  mens,  en  met  die  goddelike  in  hom.  In 
die  letterkunde  is  profesie  moontlik,  en  ’n  visioen. 

Sodat  dit  ook  in  ons  tyd,  aan  hierdie  eeu-einde  nog  moontlik  is  om  saam  met 
die  moeder  van  Gideon  Scheepers  te  bid,  soos  D.J.  Opperman  haar  laat  bid 
het  in  “Gebed  om  die  gebeente”; 

...  dat  ons  as  een  groot  nasie  in  díe  gramadoelas 
met  elke  stukkie  sinkplaat  en  met  elke  wiel, 
en  wit  en  bruin  en  swart  foelie  agter  skoon  glas 
ewig  U sonlig  vang  en  na  mekaar  toe  spieël. 

Uit  Sessíe  III:  Afríkaans  op  skool:  Díe  krisis  van  die  kanon 

G.A.  Jooste 

Konfrontasie  of  kommunikasie? 


1 . Uitgangspunte 

1 .1  Die  Afrikaansetaal  was  nog  nooit  vry  van  ’n  gepolitiseerde  bestaanswyse 
nie.  Sedert  1 948  het  daar  ’n  direkte  verband  ontstaan  tussen  ’n  arrogante,  sg. 
onderdrukkende  ideologie  en  die  Afrikaanse  taal,  waardeur  die  taal  in  toe- 
nemende  mate  gestigmatiseer  geraak  het.  Die  probleem  vir  ons  dae  is  dat 
daar  probeer  moet  word  om  hierdie  stigma  te  oorwin  sonder  ’n  gepaard- 
gaande  hulpaksie  deur  ’n  “destigmatiserende”  politieke  evolusie.  Dit  gaan 
dus  om  die  verbreding  van  Afrikaans  (uiteindelik:  oorlewing)  ten  spyte  van 
“beleid”  of  politieke  bestel.  Afrikaans  moet  bevry  word  ter  wille  van  sy  eie 
voortbestaan.  Die  voortbestaan  van  Afrikaans,  glo  ons  almal  stellig,  is  ’n  saak 
van  die  hoogste  prioriteit.  Die  feit  dat  ons  hierdie  debat  binne  die  raamwerk 
van  ’n  noodtoestand  voer,  vestig  noodwendig  ons  aandag  intens  op  die  nood 
van  Afrikaans. 

1 .2  Ek  is  seker  dat  niemand  in  erns  sal  oorweeg  dat  Afrikaans  in  die  opvoe- 
ding  van  die  skoolgaande  jeug  van  sy  politieke  ondergrond  vrygemaak  kan 
word  nie.  Aan  die  een  kant  sou  ’n  mens  wou  redeneer  dat  die  beste  kans  op 
oorlewing  geleë  is  in  ’n  totale  bevryding  van  Afrikaans  uit  die  politieke  arena. 
Dan  sou  ons  Afrikaans  kon  reserveer  vir  gebruik  in  rustiger  en  minder  gekon- 
tamineerde  sfere  van  die  bestaan.  Aan  die  ander  kant  moet  ons  erken  dat  so 
’n  moontlikheid  eenvoudig  nie  bestaan  nie.  Selfs  al  sou  dit  bestaan,  sou 
geeneen  van  ons  Afrikaans  dermate  wou  vergrys  of  steriliseer  nie.  Die 
werklikheid  wat  ons  moet  aanvaar,  is  dat  alle  debatte  oor  alle  sake  in  die  land 
in  Afrikaans  gevoer  kan  word.  Ons  het  nie  meer  ’n  keuse  nie. 

1.3  Die  voortbestaan  van  Afrikaans  is  nie  uitsluitlik  in  die  hande  (harte  en 
monde)  van  diegene  wat  hulself  as  gebore  Afrikaners  beskou  nie.  ’n  Gevaar 
sou  kon  wees  dat  mense  pogings  aanwend  om  Afrikaans  van  een  ideologie 

te  “bevry”  (sien  byvoorbeeld  Jan  Esterhuyse:  TAALAPARTHEID  EN 
SKOOLAFRIKAANS),  net  om  te  moet  sien  dat  die  taal  deur  ’n  kontra- 
ideologie  gekaap  word. 

Om  dan  kortliks  tot  die  onderwerp  terug  te  keer:  kommunikasie  en  konfron- 
tasie  sluit  mekaar  natuurlik  nie  uit  nie.  My  boodskap  is  min  of  meer  die 
volgende:  Afrikaans  kan  in  oop  kommunikasie  gebruik  word  vir  kreatie- 
we  konfrontasie. 

2.  Afrikaans  op  skool 

Wat  ek  verder  wil  sê,  beperk  ek  tot  die  sfeer  van  die  onderrig  van  Afrikaans  op 
skool,  ’n  saak  wat  nie  eenvoudig  is  nie. 

Die  meeste  van  my  opmerkings  het  betrekking  op  die  onderrig  van  Afrikaans 
as  tweede  taal,  gewoon  omdat  ek  van  daardie  vlak  meer  ondervinding  het  as 
van  ander  sekondêre  onderrigvlakke. 

2.1  Afrikaans  as  tweede  taal 

Die  onlangse  in  gebruik  neem  van  die  nuwe  kernleerplan  vir  Afrikaans  as 
tweede  taal  op  sekondêre  vlak  is,  soos  baie  van  u seker  weet,  met  gemengde 
gevoelens  begroet.  Ek  is  een  van  diegene  wat  my  in  die  voordele  van  die 
nuwe  leerplan  verheug,  omdat  daarmee  die  moontlikheid  geskep  word  dat 
Afrikaansoptweedetaalvlak  kan  loskom  van  sy  oordrewe  intellektuele  instel- 
ling  en  die  daarmee  gepaardgaande  stroefheid  in  die  onderrig.  Vir  my  was  ’n 
groot  nadeel  van  die  vorige  leerplan  die  verlies  van  die  leerling.  Nou  praat  ek 
minder  van  die  ingeburgerde  vooroordele  as  van  praktiese  sake. 

Die  mense  in  die  klaskamersituasie  is  gedwing  om  ’n  leerprogram  te  volg  wat 
die  taal  in  groot  mate  aan  die  gewone  werklikheid  onttrek  het.  Daar  was  groot 
nadruk  op  grammatika  en  grammatikale  kategorieë,  en  die  moeisame 
bemeestering  daarvan  (om  van  diesielsverwoestende  inoefening  niete  praat 
nie),  het  die  Afrikaanse  taal  in  hierdie  klimaat  ’n  selfgesentreerde  en  eksklu- 
siewe  spel  laat  word,  soos  skaak.  Lewensnoodsaaklike  aspekte  van  taal- 
gebruik,  soos  die  verband  tussen  ’n  bepaalde  situasie  binne  die  alledaagse 
werklikheid  (enersyds)  en  (andersyds)  die  regte  taalgebruik  daarin  asook 
gepaste  woordeskat  daarvoor,  is  heeltemal  geïgnoreer.  Die  opvallende  mis- 
lukking  van  hierdie  leerplan  manifesteersigself  vandag  nog  op  hartverskeu- 
rende  wyse  in  volwassenes  wat  geen  dooie  woord  doodgewone  en 
alledaagse  kommunikasie-Afrikaans  kan  uitkry  nie:  nie  slegs  omdat  die  sis- 
teem  hulle  destyds  ontmoedig  het  om  te  probeer  praat  nie,  maar  definitief 
geïntimideer  het,  sodat  hulle  lus  hog  vrymoedigheid  gehad  het  om  te  pro- 
beer.  Voorbeelde  hiervan  het  ek  in  groot  getalle  teengekom  op  die  Engelse 
kampus  waar  ek  eers  werksaam  was  en  ook  op  die  tweetalige  kampus  waar 
ek  tans  werk.  Dit  is  wat  ek  flussies  bedoel  het  toe  ek  van  die  verlies  van  die 
leerling  gepraat  het. 

Maar  miskien  ’n  groter  verlies,  terugskouend  opgeroep,  was  die  verbreking 
van  die  verband  met  die  werklikheid.  Die  aangeleerde  taalmateriaal  (ritse 

voorsetsels,  spreekwoorde,  sinonieme  en  antonieme  ens.  ens.)  het  geen 
kans  gehad  om  die  leerling  met  sy  omringende  werklikheid  in  verbinding  te 
stel  nie.  Die  kontak  deur  die  moedertaal  het  natuurlik  bestaan,  maar  die 
moontlikheid  dat  Afrikaans  gebruik  kan  word  om  die  ervaring  van  die  self  en 
die  werklikheid  sinvol  (d.w.s.  kommunikatief)  onder  woorde  te  bring,  het  vir 
verreweg  die  meeste  anderstaliges  nooit  naby  ’n  werklikheid  gekom  nie. 
Hierdie  onherstelbare  vervreemding  van  Afrikaans  het  hoofsaaklik  die  vol- 
gende  trekke  getoon: 

- Afrikaans  is  beskou  as  ’n  boektaal,  ’n  beperkteen  ietwatonwerkliketaal  vir 
die  klaskamer  omdat  dit  nie  van  daardie  taalboek  loskom  nie. 

- Diegene  wat  die  leerstof  intellektueel  kon  hanteer,  is  permanent  vir  die  taal 
verloor  omdat  hulle  tot  in  die  afgrond  verveel  is  deur  massas  skynbaar  ver- 
bandlose  leerstof.  Diegene  wat  minder  suksesvol  was,  is  afgeskrik  deur 
wat  vir  hulle  ’n  rigiede  (en  gevolglik  onsimpatieke)  sisteem  was. 

- Leerlinge  het  begin  dink  dat  Afrikaans  ’n  erg  formele  taal  is,  oordrewe  ge- 
steld  op  die  nakoming  van  talle  reëls  en  duisterformaliteite.  Afrikaans  het 
stram  en  stroef  begin  lyk,  nie  baie  lekker  nie,  nie  naastenby  byderwets  nie 
en  hoegenaamd  nie  bakgat  nie:  ’n  taal  wat  nie  sy  baadjie  kan  uittrek,  kan 
speel  en  geniet  en  ondersoek  nie. 

Die  nuwe  kernleerplan  het  van  meet  af  die  ideaal  gestel  om  funksiohele  taal 
(kommunikasie)  sentraal  te  hou  in  alle  aspekte  van  die  onderrig  en  evaluasie. 
Dit  is  ’n  lofwaardige  ideaal,  en  wat  die  klaskamersitusaie  betref,  open  die 
klem  op  kommunikasie  vanselfsprekend  die  deure  vir  ’n  veel  vryer  spel  van 
bewuswording  van  en  integrasie  met  die  werklikheid. 

Indien  jy  die  taal  in  ’n  verstandige  mate  bevry  van  die  boek,  van  die  noukeu- 
rige  voorskrif  en  intimiderende  kontrole,  is  die  potensiële  verlies  natuurlik  dat 
jy  sprekers  en  skrywers  gaan  kry  wat  baie  foute  begaan  wat  skynbaar 
voorkom  kon  gewees  het  deur  ’n  rigiede  gehoorsaamheid  aan  “die  boek’’  en 
“die  reëls”.  Dit  word  ’n  wesenlike  gevaar  dat  ’n  mens  ’n  oormaat  nie- 
standaard  of  selfs  substandaard  uitinge  op  die  lyf  kan  loop.  Vir  taalpuriste  en 
konserwatiewes  ’n  taalnagmerrie.  ’n  Voordeel  sou  kon  wees  dat  jy  mense  het 
wat  nie  geïnhibeerd  voel  om  hul  Afrikaans  op  iedereen  te  probeer  nie. 

’n  Veel  belangriker  bevryding  as  bloot  die  bevryding  van  die  hegemonie  van 
die  voorskriftelike  boek  moet  volg.  Die  eerste  was  egter  ’n  noodsaaklike  stap. 
Die  volgende  is  naamlik  dat  Afrikaans  in  die  skoolkonteks  toegelaat  moet 
word  om  sy  apartheidsbaadjie  uit  te  trek  en  in  die  onderrig  die  soektog  te 
onderneem  na  waardes  wat  alle  Suid-Afrikaners  gemeen  het.  Flip  Strydom 
maak  in  AFRIKAANS  EN  TAALPOLITIEK  (p.  1 44)  ’n  lys  van  sulke  universele 
en  demokratiese  waardes  wattaalinhoud  soek.  Dan,  metsulke  waardesvoor 
oë,  sou  Afrikaans  oop  Afrikaans  kon  wees. 

Ons  moet  nog  sien  of  die  nuwe  leerplan  in  die  praktyk  gaan  werk,  maar  op 
hierdie  tydstip  hoop  almal  vurig  dat  die  goeie  gevolg  gaan  wees  dat  mense 
sal  ophou  om  Afrikaans  as  ’n  boekgebonde  fossiel  te  ervaar,  en  dat  nie- 
Afrikaanssprekendes  in  die  klaskamer  en  elders  gestimuleer  gaan  word  om 

die  taal  vrymoedig  aan  te  wend  as  kommunikasiemedium  in  alle  sfere  van  die 
bestaan.  Die  eintlike  toets  sal  wees:  om  te  sien  of  die  onderwysowerhede 
gaan  toelaat  dat  Afrikaans  in  die  klaskamer  gebruik  word  om  aktuele  en 
relevante  vraagstukke  van  die  Suid-Afrikaanse  werklikheid  te  beredeneer, 
om  daarna  te  streef  om  die  totale  menswees  van  die  Afrikaanse  en  nie- 
Afrikaanse  leerders  te  verwoord.  Ons  praat  nou  van  die  volle  spektrum: 
woordeskat  vir  ’n  kommunikasiesituasie  in  ’n  biblioteek  of  poskantoor,  pro- 
bleme  i.v.m.  behuising,  tot  heel  bo  uit,  by  die  hoogste  ideale  en  strewes. 


2.2  Afrikaans  as  moedertaal 

Enige  pleidooi  vir  die  bevryding  van  Afrikaans  van  allerlei  keurslywe  moet 
sonder  twyfel  na  hierdie  sfeer  uitgebrei  word. 

Dit  is  sekerlik  vir  niemand  ’n  geheim  nie  dat  Afrikaans  nie  juis  die  gewildste 
vak  op  skool  is  nie.  Dit  lyk  vir  my  asof  ook  moedertaal-Afrikaans  groot  baat  kan 
vind  by  ’n  gedeeltelike  bevryding  van  die  knellende  band  van  die  tradisionele 
taalwetenskap.  Ons  kinders  begin  al  in  die  laerskool  met  woordsoorte,  om 
maar  een  voorbeeld  te  noem,  en  hulle  worstel  nog  ver  in  die  hoërskool  daar- 
mee.  Vir  die  meeste  mense  pas  die  fokus  op  taalwetenskaplike  aspekte  (die 
klankleer,  die  vormleer  en  die  betekenisleer)  goed  binne  die  raamwerk  van 
skoolleerplan,  maar  te  oordeel  aan  my  eie  kinders  se  reaksie  daarop,  het  die 
oorwig  hiervan  ’n  verwoestende  uitwerking  op  hul  lojaliteit  en  entoesiasme. 
Vir  verreweg  die  grootste  gros  leerlinge  is  die  gewig  hiervan  en  die  nadruk 
hierop  sonder  meer  die  haatlikste  aspekte  van  hul  taalstudie.  Die  taalleer  is  ’n 
abstrakte  sisteem  wat  vir  hulle  ’n  bestaan  voer  wat  los  van  hul  werklik- 
heid  staan. 

Die  ooreenkoms  hiervan  met  die  vorige  tweedetaalleerplan  is  opvallend:  ’n 
oordrewe  intellektuele  instelling  vervreem  die  leerling  van  die  taal,  maak 
daarvan  bloot  ’n  vak,  en  die  moeilik  verworwe  kennis  dra  beswaarlik  iets  by 
tot  dieper  of  vollediger  begrip  van  ’n  verwarrende  groot  wêreld  buitekant  die 
klaskamer.  En  ideologies  gesien:  is  ons  daarmee  nie  besig  om  ons  taal  vir 
ons  kinders  te  steriliseer  nie?  Is  die  geweldige  klem  op  die  vorm  nie  besig  om 
die  moontlikhede  van  die  inhoud  te  erodeer  nie?  Is  dit  nie  tyd  dat  ons  afsien 
van  die  dogma  van  die  kalligrafie  nie?  Sal  dit  nie  vir  die  heersende  debat  oor 
die  toekoms  van  ons  land  veel  beter  wees  as  ons  moedertaal-leerplan  op 
skool  in  hoër  mate  aan  die  ware  aard  van  taal  in  die  werklikheid  trou  bly  nie, 
naamlik  om  oor  aspekte  van  die  lewe  en  die  wêreld  te  besin  en  met  mekaar 
daaroor  te  kommunikeer? 

Uiteindelik  kom  dit  hierop  neer:  sal  Afrikaans  toegelaat  word  om  geloofwaar- 
digheid  te  kry,  of  sal  die  taal  in  ideologiese  stereotipes  toegehok  bly? 

la  van  Zyl 

Die  dilemma  van  voorskryfkomitees 

(Is  daar  ’n  apartheidsprofeet  agter  elke  voorskryfbos?) 

Die  woord  voorskryfkomitee  het  vandag  al  byna  net  so  verdag  geword  as 
Afrikaner,  Calvinis  of  N.G.  Kerk.  Wanneer  daar  gepraat  word  oor  die  Afri- 
kaanse  letterkunde,  kom  voorskryfkomitees  onderskoot.  Daar  bestaan  een- 
stemmigheid  onder  die  aanvallers  dat  dié  komitees  as’t  ware  verant- 
woordelik  is  vir  al  wat  ’n  onheiligheid  is  in  die  Afrikaanse  literêre  bedryf  en  oor 
die  feit  dat  die  Afrikaanse  letterkunde  net  op  een  plek  gered  kan  word,  en  dit 
is  in  die  boesem  van  die  voorskryfkomitees. 

Ek  haal  slegs  ’n  paar  uitsprakeaan.  In  die  jongste  uitgawe  van  Tydskrifvirlet- 
terkunde  het  Hennie  Aucamp  dit  oor  die  “Era  van  Middelmaat’’  wat  vir 
Afrikaans  aangebreek  het  — ’n  era  waarin  die  massa  se  smaak  die  kriterium 
geword  het.  Eerste  op  prof.  Aucamp  se  lys  van  instansies  wat  die  Afrikaanse 
boek  bedreig,  is  die  “voorskryfkomitees  van  Onderwysdepartemente’’  (Vgl. 
Aucamp  1988:  ). 

In  sy  onwetenskaplike  en  ideologies  bevooroordeelde  boekie  Taalapartheid 
en  skoolafrikaans  praat  Jan  Esterhuyse  van  die  “tirannie  van  die  depar- 
tementele  handboekkomitees’’  (1 986:  90).  Kommer  word  deur  Esterhuyse 
en  ander  kommentators  uitgespreek  nie  net  oor  die  wyse  waarop  voorskryf- 
komitees  saamgestel  is  en  oor  die  wyse  waarop  hulle  hulle  van  hul  taak  kwyt 
nie,  maar  ook  sillabusse  en  die  manier  waarop  Afrikaans  in  die  hoërskool 
onderrig  word,  kom  onder  skoot.  Oor  die  teenstrydige  argumente  wat  veral  in 
Sensal-publikasies  in  dié  verband  geopper  word  en  die  meesal  onpraktiese 
en  weer  eens  teenstrydige  oplossings  wat  hulle  aanbied,  het  ek  my  reeds 
uitgespreek  (vgl.  Van  Zyl  1 988:  64 — 69). 

’n  Studie  van  bogenoemde  en  verwante  uitsprake  laat  die  vraag  ontstaan  in 
watter  mate  die  stryd  teen  voorskryfkomitees  ’n  ideologiese  eerder  as  ’n 
literêre  stryd  is.  Dit  lyk  of  die  komitees  se  oorkoepelende  dilemma  is  dat  hulle 
’n  ideologiese  speelbal  geword  het. 

Dit  is  veral  ’n  artikel  van  prof.  George  Weideman  van  die  Universiteit  van 
Namibië  in  Tydskrif  vir  Literatuurwetenskap  (1 988:  1 44 — 1 66)  wat  klem  op 
die  ideologiese  aard  van  die  stryd  laat  val.  Ander  aspekte  van  hierdie  saak  is 
die  beweging  om  die  letterkunde-onderrig  op  skool  te  demokratiseer  deur 
die  verdagmaking  van  die  wetenskaplik-objektiewe  en  gedissiplineerde 
struktuuranalise  en  die  propagering  van  ’n  nie-gedissiplineerde,  subjek- 
tiewe  en  “demokratiese”  soort  resepsie-benadering,  die  stryd  teen  dieTeks, 
en  veral  die  enkelteks,  die  verdagmaking  van  die  sg.  elitistiese  literatuur  en  - 
literatuurbenaderings,  die  manier  waarop  mense  gebreinspoel  word  om  alle 
aspekte  van  sensuur  as  bose  hekwagtersfunksies  te  ervaar,  ens. 

Dit  wil  begin  lyk  of  ons  te  doen  het  met  ’n  ideologiese  manipulering  wat  blyk- 

baar  gemik  is  op  die  afbreek  van  alle  gesagsfigure,  w.o.  sulke  uiteenlopende 
en  tog  ooreenstemmende  dinge  soos  die  gesag  van  die  Teks  en  van  die 
Regering  van  die  dag. 

Ek  kyk  vervolgens  na  die  kernstellings  in  prof.  Weideman  se  artikel.  Daar 
word  gepleit  vir  die  prysgawe  van  ’n  wetenskaplik  objektiewe  teksstudie  ten 
gunste  van  ’n  aksieprogram  (a.w.:  149).  Die  kapitalístiese  stelsel  word  as 
uitgedien  voorgehou.  Daar  word  gepleit  dat  letterkunde  bestudeer  word  as 
sosio-tekstuele  kommunikasie  — “as  iets  wat  midde-in  ’n  voortdurende 
klassestryd  staan’’  (a.w.:  1 50)  — “maar  veral  as  iets  wat  gedetermineer  (kan) 
word  deur  hegemoniese  (lees  kapitalistiese  — l.v.Z.)  of  nie-hegemoniese 
(lees  anti-kapitalistiese — l.v.Z.)  (...)aktiwiteite’’  (a.w.:  1 50).  Sy  siening  berus 
op  die  oortuiging  dat  “letterkunde”  (Weideman  se  kursivering)  nie  los- 
gemaak  kan  word  van  “’n  kontinue  stryd  tussen  heerser  en  nie-heerser”  nie 
(a.w.:  1 50). 

Hierdie  artikel  dui  m.i.  duidelik  op  een  aspek  van  die  dilemma  van  voorskryf- 
komitees:  dat  die  letterkunde  vandag  volkome  gepolitiseer  geraak  het  en  dat 
elke  keuse  van  ’n  voorgeskrewe  boek  dus  deur  die  een  of  ander  faksie  as  ’n 
politieke  of  ideologiese  keuse  gesien  kan  word. 

Weideman  sê  self  dat  die  voorskryf  van  Raka  in  die  huidige  politieke  opset  ’n 
sim  boolbe  vesí/gende  waarde  het  (a.w.:  1 59).  Die  waarde  is  natuurlik  die  feit 
dat  swart  gesien  word  as  donker,  swart  en  boos. 

Aucamp  (a.w.:  37)  sê  dan  ook:  “Laat  dit  dan  maar  hardop  gesê  word:  die 
Afrikaanse  boek  word  uiteindelik  en  oorkoepelend  bedreig  deur  poli- 
tiek.” 

Saam  met  die  gepolitiseerde  aard  van  die  letterkunde  hang  die  feit  dat  die 
hele  onderrigsituasie  gepolitiseerd  geraak  het.  Weideman  sê:  “Kan  ’n  mens 
jou  ’n  teks  soos  ‘Die  Stem  van  Suid-Afrika’  in  die  — teenswoordig  — hoogs 
gepolitiseerde  onderrigsituasie  voorstel?”  En  hy  gaan  voort  om  te  sê  dat  “Rit- 
rympie”  en  “Die  beeld  van  oom  Paul”  natuurlik  net  so  onmoontlik  geword  het 
(a.w.:  1 53). 

Weideman  sien  selfs  die  “Afrikaaanse  departemente”  aan  alle  S.A.  univer- 
siteite,  uitgesonder  die  UWK,  as  ondersteuners  van  die  kapitalistiese  stelsel 
deurdat  hulle  nie  bereid  is  om  afstand  te  doen  van  die  “elitistiese  teksgesen- 
treerde  benaderingswyse”  nie.  Hy  haal  in  hierdie  verband  die  Marxistiese 
literatuurteoretikus  Terry  Eagleton  aan:  “Departments  of  literature(...)  are  part 
of  the  ideological  apparatus  of  the  modern  capitalist  state”  (a.w.:  1 54). 
Ook  die  literêre  kanon  word  gesien  as  hegemonie-  (lees:  gesags-  l.v.Z.) 
bevestigend,  en  die  seleksie  van  voorskryfkomitees  dui  op  ideologiemanipu- 
lering  wat  daarop  uit  is  om  te  “ver-slaaf”.  Voorgeskrewe  werke,  meen  hy,  hou 
nie  ook  rekening  met  die  “proletariese  bewussyn”  nie,  en  hy  sien  dit  as  ’n 
opgaaf  om  die  bestaande  voorgeskrewe  tekste  met  “kontesterende  litera- 
tuur”  te  vervang  (vgl.  a.w.:  1 59).  ’n  Mens  kan  met  reg  aflei  dat  een  soort 
ideologiese  manipulering  moet  plek  maak  vir  ’n  alternatiewe  ideologiese 
manipulering  wat  op  ’n  ander  wyse  moet  ver-slaaf. 

Hoe  lyk  hierdie  alternatiewe  ideologie  wat  Weideman  voorstaan? 

Deur  gebruik  te  maak  van  sy  eie  voorgestelde  model  kan  ’n  mens  redelik 
maklik  hierby  uitkom.  Eerstens  sê  hy  dat  elke  teks  binne  ’n  ideologiese 
makroteks  funksioneer  en  dat  die  tekskritiek  kan  uitkom  by  die  ideologiese, 
hoe  “verborge”  dit  ook  in  die  teks  voorkom,  tog  seker  deur  ’n  proses  van 
“close  reading”.  (Vgl.  my  ooreenstemmende  siening  in  Van  Zyl  1987.) 
(Interessant  dat  hy  vroeër  die  tegniek  van  “close  reading”  saam  met  die 
outonomistiese  literatuuropvatting  by  die  deur  uitgegooi  het.)  Nou  ja,  deur  ’n 
“close  reading”  van  Weideman  se  artikel  kom  ’n  mens  uit  by  revolusie  as 
teenvoeter  vir  die  kapitalisme. 

Uit  antwoorde  op  ’n  uitgebreide  vraelys  wat  ek  aan  voorsitters  en  gewone 
lede  van  voorskryfkomitees  gestuur  het,  blyk  ook  ander  aspekte  van  hul 
dilemma. 

Dit  blyk  dat  hul  dilemma  terug  te  voer  is  na  nog  vier  kernprobleme,  t.w.  a)  die 
Afrikaanse  letterkunde  self,  wat  nie  naastenby  voorsien  in  die  behoeftes  van 
hoërskoolleerlinge  as  lede  van  die  totale  Afrikaanse  spraakgemeenskap  nie; 
b)  die  feit  dat  voorskryfkomitees  verwarrende  “leiding”  kry  van  literatore;  c) 
die  feit  dat  die  universiteite  blykbaar  nie  voorsiening  maak  vir  die  behoorlike 
opleiding  van  Afrikaans-onderwysers  vir  die  hoërskool  nie  en  d)  die  feit  dat 
kritiserende  literatore  en  akademici,  wat  dikwels  geen  ondervinding  het  van 
Afrikaans-onderrig  in  die  hoërskool  nieof  wat  lankal  van  dié  beroep  gespeen 
is,  oplossings  voorstel  wat  prakties  onuitvoerbaar  is  (meer  boeke,  ouer- 
voorligting,  eksamenvoorstelle,  ens.) 

Wat  betref  a).  Dit  blyk  veral  uit  reaksies  van  respondente  van  bepaalde 
onderwysdepartemente  dat  daar  ’n  gebrek  is  aan  letterkunde  in  nie- 
standaard-Afrikaans.  Persone  wat  behoort  tot  groepe  wat  bepaalde  varia- 
sies  van  Afrikaans  praat,  maak  naamlik  van  standaard-Afrikaans  gebruik  as 
hulle  boeke  skryf.  Wanneer  die  bepaalde  taalvariasie  wel  in  ’n  werk  voorkom, 
is  die  bepaalde  werk  gewoonlik  baie  sterk  gepolitiseerd,  wat  dit  moeilik 
bruikbaar  maak  vir  die  skool.  Die  gebrek  aan  boeke  in  hul  eie  variasie  lei  daar- 
toe  dat  leerlinge  ’n  minderwaardigheidskompleks  t.o.v.  hul  eie  spreektaal 
ontwikkel  en  negatief  voel  oor  Afrikaans. 

Leerlingbehoeftes  in  die  onderskeie  departemente  toon  ook  groot  onder- 
linge  verskille.  Die  leesbehoeftes  in  sommige  departemente  is  bv.  sterk 
gepolitiseer,  om  verstaanbare  redes,  terwyl  daar  in  ’n  ander  departemente 
vanuit  ouergeledere  ’n  sterk  weerstand  teen  gepolitiseerde  letterkunde  is. 
Ouerinspraak  bly  ’n  belangrike  opvoedkundige  beginsel  en  die  Onderwys- 
wet  maak  ook  deeglik  daarvoor  voorsiening. 

Dit  blyk  verder  dat  die  ganse  ouer  Afrikaanse  letterkunde  vir  bepaalde 
groepe  leerlinge  onaanvaarbaar  is.  Die  volgende  respons  het  na  ’n  nood- 
kreet  geklink:  “Feitlik  al  die  ouer  letterkunde  bevat  dinge  wat  deur  ons  kin- 
ders  as  kwetsend  eryaar  word.”  Daar  bestaan  nl.  ’n  oor-sensitiwiteit  by 
hierdie  leerlinge  omdat  hulle  nog  steeds  elke  dag  aan  kwetsende  behande- 
ling  deur  ’n  ander  groep  blootgestel  is.  Selfs  Die  swerfjare  van  Poppie  Non- 

gena  is  om  hierdie  rede  nie  voorskryfbaar  nie.  Hierdie  departement  is  verplig 
om  streng  sensuur  toe  te  pas,  d.w.s.  om  as  hekwagters  en  waghonde  op  te 
tree  om  sowel  hul  leerlinge  as  Afrikaans  self  te  beskerm.”  Wat  betref  die 
jonger  letterkunde”,  sê  die  respondent  verder,  “het  ek  seker  elke  moontlike 
boek  deurgelees.  Die  probleem  is  egter  dat,  op  ’n  aantal  uitsonderings  na, 
ons  leerlinge,  veral  op  die  platteland,  dikwels  uit  kultureel-gedepriveerde 
omgewings  kom  en  die  jonger  letterkunde  eenvoudig  nie  kan  begryp  nie, 
ook  omdat  die  leefwêreld  wat  uitgebeeld  word,  vir  hulle  vreemd  is.” 
Uitgewers  is  in  sommige  gevalle  bereid  om  gesuiwerde  skooluitgawes  vir 
hierdie  departement  daar  te  stel.  Waar  dit  nie  die  geval  is  nie,  is  hulle  verplig 
om  jaar  na  jaar  dieselfde  handjievol  boeke  voor  te  skryf. 

Dit  blyk  dus  onmoontlik  om  alle  leerlinge  sistematies  en  aan  die  hand  van 
voorgeskrewe  werke,  met  die  hele  ontwikkelingsgang  van  die  Afrikaanse  let- 
terkunde  te  laat  kennis  maak. 

Dit  blyk  dat  ook  in  die  KOD  die  mening  bestaan  dat  slegs  ’n  klein  groepie 
leerlinge  kontemporêre  werke  kan  begryp  en  dat  selfs  hulle  nie  die  werke 
emosioneel  kan  verwerk  nie.  Aangesien  feitlik  alle  leerlinge  Afr.  1ste  Taal 
H.G.  neem,  word  dit  onmoontlik  om  te  differensieer  — ook  aangesien  leer- 
linge  wat  Afrikaans  op  Standaardgraad  of  selfs  Laer  Graad  neem  meesal  in 
dieselfde  klas  onderrig  moet  word. 

Die  menihg  word  uitgespreek  dat  werke  soos  Sewe  dae  by  die  Silbersteins, 
Kroniek  van  Perdepoort,  ens.  buite  die  bevatlikheidspeil  van  selfs  die 
bogemiddelde  leerling  lê.  Magersfontein,  o Magersfontein!  en  ’n  Anderland 
van  Karel  Schoeman  intellektueel,  literêr  en  emosioneel  bo  die  vlak  van  die 
gemiddelde  st.  1 0-leerling  en  dikwels  ook  van  die  onderwyser  is.  Dit  beteken 
egter  nie  dat  begaafde  leerlinge  nie  wel  aangemoedig  behoort  te  word  om 
hierdie  boeke  buite  skoolverband  te  lees  nie. 

Wat  betref  kontensieuse  werke,  voel  die  meeste  respondente  dat  dit  ’n  groot 
opvoedkundige  waagstuk  is  om  aan  die  kind  eise  te  stel  waaraan  hy  nog  nie 
kan  voldoen  nie  en  dit  onder  die  leiding  van  mense  wat  nie  almal  altyd  daar- 
voor  opgewasse  is  nie.  Om  die  kontensieuse  te  probeer  kamoefleer  deur 
meer  werke  voor  te  skryf  sodat  die  enkele  kontensieuse  nie  so  sterk  uitstaan 
nie  (soos  voorgestel  deur  Bosman  en  Malan  1 987:  55)  word  as  ietwat  naiëf 
beskou.  Respondente  meen  ook  dat  die  moontlikheid  bestaan  dat  ’n  boek 
met  ’n  eksplisiete,  deurlopende  standpuntstelling  deur  ’n  onderwyser  mis- 
bruik  kan  word  om  sy  persoonlike  standpunt  te  verkondig.  Ten  spyte  hiérvan 
word  sulke  boeke  tog  voorgeskryf. 

Voorstanders  van  die  voorskryf  van  kontensieuse  werke  spreek  soms  die 
mening  uit  dat  dit  ook  die  taak  van  die  letterkundeonderrig  is  om  leerlinge 
seksueel  en  polities  op  te  voed.  Respondente  is  oorwegend  van  mening  dat 
die  seksuele  en  politieke  opvoeding  van  die  leerling  slegs  ’n  baie  indirekte 
oorweging  kan  wees.  Dit  is  eerder  die  taak  van  vakke  soos  Geskiedenis, 
Gesinsvoorligting  en  Jeugweerbaarheid. 

Indien  ’n  skrywer  nie  die  fisies-seksuele  met  omsigtigheid  hanteer  nie,  is  dit 


25 


na  die  mening  van  die  meeste  respondente  nie  gerade  om  so  ’n  boek  voor  te 
skryf  nie,  aangesien  die  deursnee-hoërskoolleerling  nog  nie  fisies  en  gees- 
telik  ryp  is  om  dit  te  verwerk  nie.  Respondente  meen  dat  boeke  van  bv.  André 
P.  Brink  om  hierdie  rede  nie  voorskryfbaar  is  nie. 

Dit  bring  my  by  b.  Voorskryfkomitees  voel  dat  literatore  mekaar  so  dikwels 
weerspreek,  ook  t.o.v.  die  eise  wat  aan  die  komitees  gestel  word,  dat  hulle  uit 
dieoord  geen  leiding  kry  nie  — welgenoeg  kritiek.Terwyl  dr.  Malan  bv.  soms 
die  indruk  gee  dat  hy  gekant  is  teen  alle  sensuur  en  waghondf  unksies,  stel  hy 
’n  waghondfunksie  voor  t.o.v.  boeke  wat  vir  nie-wit  leerlinge  voorgeskryf 
word  (Bosman  en  Malan  1987;  55).  , 

Ook  Esterhuyse  (1986: 77)  maak  heftig  beswaar  teen  die  feit  dat  voorskryf- 
komitees  wat  hy  noem  ’n  hipersensitiwiteit  openbaar  t.o.v.  besware  deur 
konserwatiewe  lede  van  die  wit  gemeenskap  en  teen  wat  hy  noem  die 
“apartheidsensuur  van  voorgeskrewe  boeke’’  (a.w.:  66  e.v.).  Tog  bepleit  hy 
sensuur  t.o.v.  sg.  Afrikanersentriese  literatuur  (a.w.:  60  en  elders). 

Verder:  Terwyl  Esterhuyse  voorskryfkomitees  van  politiekery  beskuldig,  stel 
hyself  as  een  van  sy  kriteria  ’n  politieke  eis:  “Voorskrywers  mag  nie  terug- 
deins  vir  hoogstaande  letterkunde  wat  krities  staan  teenoor  die  sosiale  bestel 
nie.  (Hiermee  het  ek  nie  fout  te  vind  nie.)  Maar  dan  voeg  hy  hierdie  politieke 
eis  by:  “Die  aftakeling  van  apartheid  moet  ook  tot  op  dié  vlak  deurgevoer 
word’’  (a.w.:  69). 

Verder  maak  literatore  beswaar  omdat  bekroonde  werke  nie  voorgeskryf 
word  nie  terwyl  dr.  Malan  en  prof.  Senekal  (Ig.  in  Handhaaf  en  ander  publi- 
kasies),  weer  kla  omdat  slegs  elitistiese  literatuur  in  die  skole  voorgeskryf 
word.  Dit  is  nie  vir  die  voorskryfkomitees  duidelik  wat  die  verskil  tussen 
bekroonde  werke  en  elitistiese  werke  is  nie.  Sou  bv.  Die  hemel  help  ons  en 
Sleep  vir  jou  ’n  stoel  nader  as  elitisties  of  nie-elitisties  beskou  moet  word? 
Interessantheidshalwe,  Ig.  is  reeds  in  ’n  privaatskool  in  Windhoek  voor- 
geskryf. 

Prof.  Hennie  Aucamp  sê  in  ’n  artikel  in  Tydskrif  vlr  Letterkunde  (vgl.  Aucamp 
1 988:  35)  dat  die  oormatige  klem  wat  populêre  fiksie  op  die  oomblik  kry  vir 
hom  lyk  na  ’n  wanbesteding  van  geld  en  energie,  terwyl  Esterhuyse  kwaad  is 
oor  die  “rits  ontspanningsverhale  en  (ander)  letterkundige  prulle”,  op  die 
KOD-boekelys  (a.w.;  75).  In  die  lig  van  hierdie  intra-  en  interkonflikterende 
standpunte  van  literatore  lyk  dit  of  voorskryfkomitees  ietwat  skisofrenies 
begin  voel. 

Wat  c betref,  sê  respondente  dat  voorskryfkomitees  soms  verplig  voel  om 
boeke  voor  te  skryf  wat  self  aan  die  onderwyser  d.m.v.  vrae  of  inleidings  lei- 
ding  verskaf  of  waaroor  daar  blokboeke  e.d.m.  bestaan,  omdat  baie  beginner- 
onderwysers  — produkte  van  die  kritiserende  akademici  — volkome 
hulpeloos  staan  teenoor  die  meeste  tekste  en  veral  teenoor  die  werk  van 
ná  Sestig. 

Respondente  meen  dat  literatore  en  akademici  wat  kritiseer,  nie  altyd  toon 
dat  hulle  bewus  is  van  diefeit  dat  die  onderrig  van  Afrikaans  op  skool  binne  ’n 

bepaalde  opvoedkundige  kader  geskied  nie. 

T.o.v.  die  opvoedkundige  aspek  van  letterkunde-onderrig  sê  respondente 
o.m.:  “Ons  voed  in  die  eerste  plek  op  en  ons  verantwoordelikheid  is  ’n 
verantwoordelikheid  teenoor  elke  individu,  nie  net  teenoor  die  ryp,  belese, 
wêreldwysekindnie,  maarookteenoordiemindervolwasseen  beskroomde 
kind”. 

Die  onderrig  van  die  Afrikaanse  letterkunde  as  deel  van  die  vak  Afrikaans 
vorm  deel  van  ’n  breër  opvoedingstaak.  Naas  die  bybring  van  kennis  is  ook 
die  bybring  van  gesonde  lewenswaardes  van  belang.  Dit  word  egter  be- 
vraagteken  of  daar  nog  in  ons  tyd  so  maklik  besluit  kan  word  wat  presies  met 
die  universele  positiewe  waardes  waarna  Esterhuyse  in  sy  voorgestelde 
voorskryfkriteria  (a.w.:  69)  verwys,  bestaan. 

Ek  kan  hierby  aansluit  deur  te  verwys  na  die  Piekniek  by  Dingaan-episode, 
wat  die  uiteenlopende  opvattings  omtrent  wat  Christelikheid  is  na  vore  laat 
kom  het,  asook  na  die  feit  dat  standbeelde  deesdae  “met  groot  waar- 
digheid”,  soos  ons  meegedeel  word,  opgerig  word  vir  rugbyspelers,  en  dit 
nogal  deur  organisasies  wat  hulleself  noem  “Red  ons  platteland”.  Die 
Bybelse  barmhartige  Samaritaan  sal  vandag  ook  waarskynlik  as  óf  kruiperig 
óf  paternalisties  — afhangend  van  sy  velkleur  — beskou  word. 

Wat  die  letterkundeonderrig  betref,  sê  een  respondent  dat  in  ’n  sekere 
hoërskool  vir  blanke  kinders  klagtes  van  ouers  ontvang  is  dat  F.A.  Venter  se 
D/e  koning  se  wingerd  integrasie  wil  bevorder.  Terselfdertyd  kry  ’n  lid  van  ’n 
ander  voorskryfkomitee  ’n  vlugskrif  op  sy  lessenaar  waarin  ’n  oproep  op 
leerlinge  en  onderwysers  gedoen  word  om  die  boek  te  boikot  omdat  Venter 
as  ’n  “vyand  van  die  mense”  beskou  word  nadat  hy  hom  uitgespreek  hetteen 
die  Afrikaanse  Skrywersgilde  se  steun  aan  die  Dakar-ekspedisie. 

Die  algemene  mening  is  dat  daar  ’n  ewewig  moet  bestaan  tussen  literêre 
meriete  en  opvoedkundige  en  vakdidaktiese  aanvaarbaarheid  wanneer  oor 
voorskrywing  besluit  word.  Die  standpunt  geld  dat  die  boek  nie  belangriker 
as  die  kind  mag  wees  nie. 

Voorskryfkomitees  is  dit  eens  dat  ’n  boek  nie  gekelder  moet  word  omdat 
enkele  ouers  beswaard  voel  nie,  maar  hulle  meen  dat  daar  tog  simpatie  en 
begrip  moet  bestaan  vir  die  ouer  se  wense.  Een  respondent  stel  dit  egter 
duidelik  dat  opvoedkundige  oorwegings  in  die  laaste  instansie  die  deurslag 
moet  gee.  Hy  is  ook  deeglik  bewus  daarvan  dat  ouers  as  leke  dikwels  nie  in 
staat  is  om  in  te  sien  dat  die  sg.  immorele  strekking  van  ’n  boek  deur  estetiese 
onderstrominge  gekwalifiseer  kan  word  tot  juis  ’n  gesonde  morele  uit- 
koms  nie. 

Dr.  J.N.S.  du  Plessis  verwoord  die  gevoel  van  voorskryfkomitees  baie  goed 
wanneer  hy  sê  dat  daar  t.o.v.  Afrikaansonderrig  op  skool  beslis  nie  so  iets 
bestaan  as  “suiwer  letterkundige  oorwegings”  nie.  Daar  word  nie  in  gedagte 
gehou  dat  Afrikaans  geen  keusevak  is  nie.  Almal  moet  dit  neem.  By  die  keuse 
van  voorgeskrewe  boeke,  sê  dr.  Du  Plessis,  moet  in  gedagte  gehou  word  dat 
die  Letterkunde  — soos  alle  ander  skoolvakke  — ’n  opvoedingsdoel 
dien. 

T.o.v.  die  kritiese  beskouing  van  ’n  letterkundige  werk  vir  skooldoeleindes 
behoort,  volgens  hom,  eers  “literêr”  geoordeel  te  word,  hoewel  hy  meen  dat 
reeds  in  die  sg.  “suiwer  literêre  oordeel”  politieke  en  morele  oorwegings  tog 
ook  meespreek.  Die  twee  kan  nie  geskei  word  nie.  In  die  eindoordeel  oor  die 
werk  behoort  die  lewensbeskoulike  die  finale  beslissing  te  neem.  Wat  daar- 
mee  bots,  moet  verwerp  word,  ongeag  die  literêre  meriete  daarvan. 
(Esterhuyse  (a.w.:  46)  haal  dr.  Du  Plessis  t.o.v.  bogenoemde  uitspraak  buite 
konteks  en  onvolledig  aan  om  sy  eie  standpunt  te  staaf.) 

Dr.  Du  Plessis  meen  dat  ’n  boek  soos  Kennis  van  die  aandvan  André  P.  Brink 
bv.  eksistensialistiese  trekke  vertoon  wat  die  nog  soekende  en  geloofson- 
sekere  tiener  maklik  op  ’n  ateïstiese*spoor  kan  laat  beland. 

Ander  faktore  wat  bekroonde  werke  — volgens  respondente  — soms  laat 
sneuwel,  is  die  feit  dat  hulle  nie  vakdidakties  kwalif  iseer  vir  voorskryf  nie.  Om 
onderrig-  en  eksamineerbaar  te  wees,  moet  ’n  werk  op  die  bevatlikheidspeil 
van  die  standerd  waarvoor  dit  voorgeskryf  word,  ’n  deursigtige  struktuur  hê 
en  moet  die  omvang  daarvan  nie  sodanig  wees  dat  dit  buite  ’n  redelike 
geheue-omvang  van  die  deursneeleerling  sal  wees  nie. 

’n  Ander  respondent  sê  dat  literatore  wat  kla  omdat  sg.  "suiwer  literêre”  oor- 
wegings  nie  geld  by  die  voorskryf  van  boeke  nie,  ’n  slag  moet  sê  wat  hulle 
met  die  term  bedoeí.  Die  vraag  word  gevra  of  dit  nie  maar  dieselfde  is  as  die 
“strukturalisme”,  wat  deur  avant-garde-literatore  as  verouderd  bestempel 
word  nie. 

Wat  betref  die  mening  van  sommige  kommentators  dat  die  sg.  strukturalis- 
tiese  onderrig  leesplesier  in  die  wiele  ry,  sê  respondente  dat  daar  wel  ’n  plek 
virdie  lekkerleesboek  is  in  die  laerstanderds(st.  6 — 8).  Intellektualisering  en 
’n  vakwetenskaplike  studie  van  die  letterkunde  moet  egter  in  die  senior 
sekondêre  standerds  oorweeg  word,  soos  trouens  in  elke  ander  skoolvak. 
Universiteitsdosente  maak  juis  beswaar  teen  eerstejaarstudente  se  gebrek- 
kige  kennis  van  literêr-teoretiese  terme. 

Heelwat  respondente  is  egter  ook  van  mening  dat  leesplesier  juis  afhanklik  is 
van  ’n  begrip  van  en  insig  in  die  wese  van  ’n  werk,  waarvoor  ’n  struktuur- 
ontleding ’n  voorvereiste  is.  Leerlingeervaarditookso.  Ditblykdatvoorskryf- 
komitees  inderdaad  baie  waarde  heg  aan  terugvoering  t.o.v.  leesgenot. 
Respondente  sê  dat  indien  ’n  werk  nie  redelik  algemeen  deur  leerlinge  geniet 
is  nie,  dit  nie  weer  voorgeskryf  word  nie,  ongeag  die  literêre  meriete. 
Sensal  voer  die  onheile  wat  daar  op  voorskryf-  en  onderrigvlak  bestaan  terug 
na  die  bestaan  van  afsonderlike  onderwysdepartemente  (vgl.  a.w.:  9).  Die 
probleem  is  egter  baie  meer  ingewikkeld.  Dit  blyk  bv.  dat  leerlinge  van  swart 
skole  ernstige  besware  teen  Elsa  Joubert  se  Bonga  het  omdat  die  swartman 
daar  na  hulle  mening  as  ’n  barbaar  uitgebeeld  word.  In  blanke  skole  was  daar 
weer  besware  omdat  die  boek  integrasie  sou  wou  bevorder. 

As  voorsiening  gemaak  moet  word  vir  die  hele  Afrikaanse  spraakgemeen- 
skap,  met  sy  diversiteitvan  rasseen  kulture,  sal  ditfeitlikonmoontlik  word  om 
nie  iewers  aanstoot  te  gee  nie. 

Solank  probleme  in  die  gemeenskap  nie  reggestel  is  nie,  sal  die  skool  ’n  pro- 
bleem  hê.  Daar  word  dikwels  in  hierdie  verband  uit  die  oog  verloor  dat  die 
skool  ’n  verlengstuk  van  die  ouerhuis  is  en  nie  andersom  nie.  As  die  skool  as 
hervormer  begin  optree,  kan  dit  lei  tot  opvoedkundig  nadelige  botsings 
tussen  skool  en  ouerhuis.  Die  intieme  band  tussen  skool  en  ouergemeen- 
skap  is  volgens  opvoedkundiges  van  kardinale  belang  vir  die  opvoedings- 
aksie. 

Ten  slotte  wil  ek  die  vraag  stel  of  die  fout  nie  eerder  by  ons  skrywers  as  by  ons 
voorskryfkomitees  gesoek  moet  word  nie.  In  sy  reeds  genoemde  lesing  kom 
Hennie  Aucamp  tot  die  slotsom  dat  die  Afrikaanse  letterkunde  nie  ruim 
genoeg  is  om  te  voorsien  in  die  behoeftes  van  almal  wat  díe  letterkunde  wil/ 
moet  bestudeer  nie. 

Miskien  moet  skrywers  ook  liewer  begin  om  die  sg.  post-apartheid-Suid- 
Afrika/Azanië  op  ’n  positiewe  manier  uit  te  beeld,  pleks  van  dit  te  laat  sien  as 
’n  era  waarin  blankes  deur  ’n  swart  bewind  onderdruk  of  selfs  geterroriseer 
word.  Kyk  maar  na  Elsa  Joubert  se  kortverhaal  “Eetmaal”  in  die  bundel  Melk 
en  Karel  Schoeman  se  roman  Na  die  geliefde  land. 

Wanneer  ’n  mens  ten  slotte  kyk  na  die  feit  dat  slegs  13,5  persent  van 
Afrikaanssprekendes  tydens  ’n  RGN-ondersoek  die  mening  uitgespreek  het 
dat  letterkundeonderrig  op  hoërskool  latere  leesgewoontes  en  -belangstel- 
lings  negatief  beïnvloed  het  (vgl.  Bosman  en  Malan  1 987;  1 23),  en  as  ’n  mens 
boonop  die  relatiewe  onbetroubaarheid  van  hierdie  soort  vraelysonder- 
soeke  in  gedagte  hou,  lyk  dit  ten  slotte  of  die  letterkundeonderrig  en  die 
voorgeskrewe  boek  as  komponent  ten  onregte  die  sondebok  gemaak  word 
in  hierdie  hele  saak. 

Uit  Sessie  IV:  Ontspanningsliteratuur 

Mauritz  Preller 

Goeie  gewilde  prosa:  terugskouende  — 

’n  vooruitblik 

Soos  die  hare  gryser  word,  word  ’n  mens  nie  noodwendig  wyser  nie,  maar 
die  bladsye  van  jou  persoonlike  geskiedenishandboek  raak  agtertoe  dikker 
as  vorentoe,  soms  gemerk  met  eselsore!  Daarom  dan  die  neiging  of  nuk  om 
te  reminisseer.  Daarom  ook  dat  ek  mý  spreekbeurt  gaan  gebruik  as  ’n 
terugskouing  op  die  totstandkoming  van  die  gesprek  oor  gehalteryke 
ontspanningsliteratuur  wat  uitgekring  het  tot  die  huidige  erkenning  en  ves- 
tiging  daarvan  as  kategorie  in  eie  reg. 

As  lesers  is  u almal  bewus  van  wat  die  ATKV  op  hierdie  gebied  gedoen  het 
met  die  ruim  prysvoorsiening  wat  nie  net  as  bekroning  vir  gelewerde  werk 
dien  nie,  maar  ook  ’n  soort  beurs  is  wat  die  skrywer  in  staat  stel  om  navorsing 
te  doen  vir  toekomstige  publikasies.  Die  minder  gelukkiges  onder  ons  kan 
maar  net  watertand  vermoed  hoeveel  dit  vir  ’n  skrywer  beteken.  Voeg  ook  by 
die  mediabelangstelling,  publisiteit  en  gevolglik  lesersbelangstelling  en  jy 
het  publikasies  wat  verkoop  en,  bowenal,  geléés  word,  selfs  verfilm  word. 
Voeg  daarby  die  feit  dat  resensente  al  minder  hovaardig  oor  hierdie  kategorie 
skryf  en  dat  navorsers  aan  universiteite  hulle  aandag  ook  hieraan  wy.  Dit  lyk 
dus  na  ’n  veel  gesonder  en  belowender  toedrag  vir  die  Af  rikaanse  boek  as,  sê 
maar,  aan  die  begin  van  hierdie  dekade. 

Waar  en  hoe  het  dit  begin?  Amptelik  by  die  ATKV-konferensie  ter  bevor- 
dering  van  gewilde  Afrikaanse  prosa  op  21  Mei  1989  waar  skrywers, 
uitgewers,  bibliotekarisse,  boekeredakteurs  en  so  meer,  verteenwoordig  is. 
Soos  elke  storie  het  dit  ook  ’n  aanloop  gehad  — naamlik  by  die  Afrikaanse 
Skrywerskring.  Vergun  my  die  genoegdoening  van  ’n  paar  woorde  hieroor. 
Die  afgelope  paar  jaar  het  die  Afrikaanse  skrywerskring  buite  die  openbare 
oog  gefunksioneer,  minderomstrede,  maarook  minder  kleurvol  asdieGilde. 
Na  buite  is  en  bly  Elize  Botha  van  die  Tydskrif  vir  letterkunde  die  koningin, 
sonder  dat  almal  bewus  is  van  wat  die  getroue  werkermiere  in  stilte  verrig.  Op 
die  jaarvergadering  van  1951  is  DIE  BEVORDERING  VAN  DIE  AFRI- 
KAANSE  BOEK  as  een  van  die  doelstellings  geformuleer.  Dit  is  betreklik  wyd 
of  oop  gestel,  maar  dit  het  oor  etlike  dekades  ruimte  gelaat  vir  interpretasies 
na  gelang  van  die  behoeftes  van  die  oomblik. 

Die  toenemende  vervreemding  tussen  die  Afrikaanse  skrywer  en  die 
gewone  leserspubliek  wat  nie  by  ’n  verhewe,  akademiese  soort  literátuur  met 
groot  leesweerstand  aanklank  kon  vind  nie,  het  sporadies  in  die  pers  begin 
aandag  kry,  soos  al  meer  individue  en  groepe  hulle  daaroor  begin  uitspreek 
het.  Dit  het  daartoe  gelei  dat  die  Hoofbestuur  van  die  Afrikaanse  Skrywers- 
kring  dit  as  amptelike  opdrag  aan  die  Johannesburgse  dagbestuur  deur- 

gegee  het,  in  1 982,  om  die  omvang  van  die  probleem  te  identifiseer  en  met 
voorstelle  te  kom  ten  einde  goeie  ontspanningsliteratuur  te  bevorder.  ’n  Klein 
beriggie  hieroor  in  Beeld  het  beskeie  vrugte  afgewerp.  Wyle  Arrie  Joubert, 
boekeredakteur  van  Beeld,  het  Leserskring  se  aandag  daarop  gevestig  en 
hulle  het  katalogi  van  titels  wat  hulle  reeds  aan’t  versprei  was  aan  Rika  Preller 
van  die  Dagbestuur  besorg.  Ook  die  FAK  het  met  haar  in  aanraking  gekom, 
maar  die  werklike  deurbraak  het  gekom  toe  die  ATKV  haar  skakel  en  die 
behoefte  en  voorneme  uitspreek  om  vir  die  ontspanningsliteratuur  te  doen 
wat  hulle  vir  die  Afrikaanse  ligte  musiek  gedoen  het.  Eers  wou  hulle  dan 
afskop  met  ’n  konferensie  sodat  die  terrein  beskryf  kon  word  en  kundiges  op 
’n  verskeidenheid  gebiede  om  een  tafel  kon  byeenkom  om  probleme  en 
behoeftes  te  bepaal,  oplossings  aan  die  hand  te  doen. 

Sy  het  voorstelle  gedoen  ten  opsigte  van  wie  by  so  ’n  konferensie  teenwoor- 
dig  en/of  verteenwoordig  sou  moes  wees  en  gestel  dat  SENSAL  onont- 
beerlik  sou  wees  vir  die  vlot  organisasie  en  verloop  van  die  konferensie  (soos 
later  geblyk  het,  ook  vir  die  opvolg  daarvan  in  die  hantering  van  die  jaarlikse 
bekroningsaangeleentheid  wat  (tans  nog)  sonder  wrywing  of  chaos  ver- 
loop.)  Op  23  Maart  1983,  met  die  Hoofbestuursvergadering,  spreek  die 
Dagbestuur  van  Bloemfontein  ook  besorgdheid  uit  oor  die  gewone  leser, 
synde  “’n  verwaarloosde  figuur  tussen  al  die  ander  lesers  wat  deesdae 
onderskei  word.”  In  daardie  stadium  het  hulle  kennis  geneem  van  die 
beoogde  ATKV-konferensie,  maar  wonder  of  die  Afrikaanse  Skrywerskring 
ooit  daarin  geken  is.  Hierop  het,  as  antwoord,  Rika  Preller  se  verslag  gevolg, 
waarin  sy  haar  ondersoek  na  die  aangeleentheid  en  die  ATKV  se  daad- 
werklike  voorneme  in  dié  verband  aan  die  Hoofbestuur  uiteensit,  met  die 
aanbeveling  dat  die  Skrywerskring  dit  met  gerustheid  verder  in  die  hande 
van  die  ATKV  kan  laat,  aangesien  hullefinansieel  en  organisatoriesdaarvoor 
toegerus  is  en  bekend  is  vir  hulle  betrokkenheid  by  kulturele  aangeleent- 
hede.  Hierdie  voorstel  is  so  aanvaar.  Hierna  het  die  Skrywerskring  nie  meer  ’n 
rol  gespeel  nie,  hoewel  individuele  lede  wel  by  die  konferensie  was,  saam- 
gesnoer  met  uiteenlopende  ander  individue  rondom  ’n  gemeenskaplike 
gegewe. 

Die  referate  van  die  konferensie  is  gebundel  en  versprei  onder  die  konferen- 
siegangers,  moontlik  ander  belanghebbendes,  maar  die  brandwarm  onder- 
onsies  bly  selektief  beperk  tot  die  geheues  van  die  aanwesiges.  Ek  gaan  nie 
’n  oorsig  oor  die  referate  gee  nie  — dif  is  tog  wel  ter  insae,  net  ’n  paar 
uitsprake  of  gevolgtrekkings  wat  vir  my,  persoonlik,  getref  het,  uitlig: 

Uit  Charles  Malan  se  kundige  en  gedetailleerde  terreinbeskrywing  was, 
benewens  baie  ander  sake,  dit  vir  my  verblydend  dat  daar  ’n  termverskui- 
wing  was:  André  Brink  se  term  “middelmootprosa”  het  vir  Malan,  ook  vir  P.G. 
du  Plessis,  ’n  onsmaaklike  assosiasie  met  vis  en  dit  het  geblyk  dat  die  meeste 
aanwesige  skrywers  die  term  as  pejoratief  beskou  het,  selfs  al  het  hulle  werk 
juis  geressorteer  onder  die  tipe  wefk  wat  die  konferensie  wou  bevorder, 
naamlik  goeie  gewilde  prosa  en  nie  triviaal-  of  knollektuur  nie.  As  onderwyser 

in  Afrikaans  aan  ’n  Engelse  College  het  sy  voorgestelde  “demokratisering 
van  die  leeskultuur’’  ook  vir  my  besondere  relevansie,  omdat  dit  my  eie 
ondervinding  aan  ’n  sekondêre  instansie  (dalk  ook  u ondervinding  by  ter- 
siêre  instansies)  is  dat  jy  ’n  jong  leser  nie  lei  tot  die  ernstige  literatuur  deur  ’n 
onderdrukking  van  die  goeie,  maar  gewilde  literatuur  nie,  maar  deur  die  lees 
van  laasgenoemde  hom  (dalk)  by  die  ernstige  kan  uitbring. 

Van  P.G.  du  Plessis  onderskryf  ek  die  vraag:  “Moet  die  akademikus  nie  weer 
ernstig  gaan  besin  oor  die  oeroue  waarheid  dat  ’n  mens  tog  maar  van  ’n  storie 
hou  nie  en  dat  dié  voorliefde  nie  noodwendig  onliterêr  en  uit  die  bose  is  nie?” 
“Moet  die  akademikus  altyd  die  korrekte  kluts  beethê  of  raak  hy  hom  ook 
maar  soms  kwyt?”  Dit  was  egter  sy  n ie-amptelike  vraag  oor  waar  ons  Garp  is, 
wat  ek  my  die  meeste  herinner,  want  dit  het  my,  persoonlik,  gelei  tot  ’n 
leesavontuur  deur  die  werke  van  John  Irving. 

Van  uitgewerskant  het  Charles  Fryer  laat  hoor  dat  die  uitgewers  op  manna 
wag.  Intussen  het  Tafelberg  deur  Matthee  beslis  meer  as  “korsies  wit- 
brood”  gekry! 

Van  Piet  Muller  die  versoek  dat  skrywer  en  media  mekaar  nie  moet  verwyt 
nie:  “Albei  se  probleme  en  behoeftes  is  groot,  en  sonder  mekaar  kan  hulle  nie 
bestaan  nie.” 

Ek  sou  met  sitate  kon  voortgaan,  maar  wou  u net  die  spektrum  van  deel- 
nemers  laat  hoor.  Belangriker  is  m.i.  dit  wat  uit  al  die  beskouings  gekris- 
talliseer  het:  aan  die  een  kant  die  wegdoen  met  negatiewe  etikette,  dat  dit 
steeds  om  goedgeskrewe  werk  gaan,  maar  onderskeibaar  van  ernstige 
literatuur  in  die  groter  toeganklikheid  van  bv.  tema  en  struktuur.  Vervolgens, 
dat  iets  daadwerkliks  nodig  is  om  dit  te  bevorder,  en  hier  het  die  ATKV  in- 
getree  met  die  jaarlikse  skryfskool  op  Potchefstroom  en  in  die  besonder  met 
die  instelling  van  ’n  groot  prys  wat  boonop  aangepas  word  by  inflasie!  Dat  die 
reeds  bekroonde  werk  deur  die  gewone  leserspubliek  aangegryp  is,  maar 
ook  akademiese  aandag  gekry  het,  selfs  in  een  geval  ook  ander  bekronings 
verdien  het,  dui  daarop  dat  daar  graadverskille  met  die  sogenaamd  ernstig 
literêre  kan  wees,  maar  nie  noodwendig  gehalteverskille  nie. 

Die  gesprek  gaan  voort.  Miskien  kan  die  gesinstydskrif  ook  die  voorbeeld 
van  die  vrouetydskrif  begin  volg  (deur  kompetisies  word  al  hoe  meer 
gehaltewerk  opgeneem  in  Sarie  en  Fair  Lady).  Daar  is  ook  behoefte  aan 
verhale  vir  die  “meer  diskriminerende  lesers”,  soos  ’n  akademikus  van 
Potchefstroom  dit  onlangs  gestel  het,  in  gesinstydskrifte  soos  die  Huis- 
genoot  (n.a.v.  Freek  Swart  se  verhaal  “Die  kandidaat  van  San  Francisco”). 
Maar  dis  ’n  gesprek  vir  ’n  volgende  geleentheid. 

My  hele  relaas  het  nie  gegaan  om  ’n  bepaalde  instansie  soos  die  ATKV  of  die 
Skrywerskring  se  beákeie  bydrae  nie.  Met  hierdie  voorbeeld  wil  ek  eintlik  ’n 
pleidooi  tot  saméwerking  lewer.  Die  Skrywerskring  het  al  sy  skeurings 
belewe  — die  stigting  van  die  Gilde  was  juis  die  gevolg  daarvan;  sy  Tydskrif 
het  etlike  nommers  lank  die  naam  Sestiger  gedra,  met  die  implikasies  dáár- 
van.  Tog  was  skr/wers  dikwels  lid  van  albei  organisasies.  Skielik  merk  ’n 


32 


mens  ook  dat  mense  wat  dieTydskrif  as  te  pro-establishment  beskou  het,  ná 
die  sink  van  Standpunte,  die  boei  aangryp  wat  die  Tydskrif  aanbied!  (hoe 
ongewild  my  beeldspraak  dalk  by  sommige  sal  wees!).  Hierdie  kongres  van 
die  Afrikaanse  Skrywerskring  laat  Gilde-lede  besonder  prominent  figureer. 
Kan  ons  léér  uit  die  gesprek  om  goeie  ontspanningsliteratuur,  soos  ek  dit 
probeer  aandui  het?  Waar  dit  gaan  om  bópersoonlike  sake,  soos  die  bevor- 
dering  van  die  goeie  boek,  as  geskille  uitgestryk  kan  word  (al  verskil  ons), 
dan  hóéf  dit  nie  net  by  gesprek  te  bly  nie  en  kan  ’n  mens  die  suksesverhaal 
van  die  goeie  gewilde  boek  van  die  afgelope  vier  jaar  ervaar  en  voortsit. 


Uit  Sessie  V:  Die  Afrikaanse  letterkunde:  ’n  Bestekopname  aan  die 
einde  van  Tagtig 

Daniel  Hugo 
Die  tagtigers 

Die  geskiedenis  herhaal  homself,  maar  nie  op  ’n  voorspelbare  wyse  nie.  ’n 
Honderd  jaar  gelede  was  daar  ’n  groep  Nederlandse  skrywers  wat  as  die 
Tagtigers  bekend  gestaan  het.  Dat  dié  benaming  ’n  eeu  later  in  een  van  hulle 
voormalige,  kreoolse  kolonies  sou  uitslaan,  kon  dié  ruimdenkende  sonnet- 
digters  sekerlik  nie  raai  nie.  Oor  vyftig  jaar  mag  die  Dertigers  dalk  weer  hulle 
verskyning  in  ’n  blasser  gedaante  maak  in  Suid-Afrika  se  eks-kolonie, 
Namibië. 

As  ek  die  term  “tagtigers”  gebruik,  bedoel  ek  daarmee  doodgewoon  dié 
skrywers  wat  sedert  1 980  in  Afrikaans  gedebuteer  het.  Ek  wil  glad  nie  daar- 
mee  ’n  bepaalde  skool  of  uniforme  literêre  hgting  aandui  nie,  daarom  skryf  ek 
“tagtig”  en  “tagtigers”  met  ’n  kleinletter.  Tog  vertoon  die  skryfwerk  van  hier- 
die  dekade  kenmerke  wat  hom  onderskei  van  die  voorafgaandes.  Ek  gee  my 
waarnemings  puntgewys. 

1 ) Nog  nooit  het  die  homofiele  tema  (manlik  én  vroulik)  so  eksplisiet  aan  die 
bod  gekom  nie.  Dit  word  in  poësie  en  prosa  aangetref.  Ek  dink  hier  veral  aan 
Koos  Prinsloo,  Johann  de  Lange  en  Joan  Hambidge.  Hulle  voorgangers  in 
Afrikaans  is  uiteraard  Hennie  Aucamp,  Marlise  Joubert  en  I.D.  du  Ples- 
sis. 

2)  Hennie  Aucamp  was  ook  die  aanstigter  van  die  enigste  nuwe  genre  van 
tagtig,  te  wete  die  kabaret.  (Tussen  hakies,  soos  wat  Jan  Rabie  tot  ere- 
Sestiger  uitgeroep  is,  gee  die  tagtigers  Hennie  Aucamp  graag  die  vryheid 
van  hulle  dekade.)  Name  van  kabaretbelang  is  André  Letoit,  Etienne  van 
Heerden,  Pieter  van  der  Lugt,  Coenie  de  Villiers  en  Casper  de  Vries.  Die 
opkoms  van  die  kabaret  hang  ten  nouste  saam  met  die  groter  seksuele 
openheid  van  dié  dekade,  asook  met  die  eskalerende  oorlogsituasie  en 
militarisering  van  die  samelewing.  Die  kabaret  maak  dus  ’n  wesenlike  deel  uit 

van  die  homofiele  en  oorlogsliteratuur  van  tagtig.  Die  bar  op  De  Aar  deur 
André  Letoit  is  die  eerste  gepubliseerde  liriekbundel  deur  ’n  tagtiger.  Sy 
“Sweet  Paradise-blues’’  gee  ’n  goeie  karakteristiek  van  hierdie  droewe 
dekade. 

3)  Die  Breytenbach-invloed  wat  in  die  sestiger-  en  sewentigerjare  hoogty 
gevier  het,  is  skaars  te  bespeur  in  die  poësie  van  hierdie  dekade.  Die  vrye, 
assosiatiewe  vers  het  plek  gemaak  vir  ’n  tegnies  formeler  gedig  wat  meer  in 
die  Oppermansfeer  tuishoort.  Die  digters  van  tagtig  het  A.P.  Grové  se  Woord 
en  wonder  klaarblyklik  deegliker  en  met  groter  bewondering  gelees  as  hulle 
voorgangers.  Die  intertekstuele  en  biografiese  Komas  uit  ’n  bamboesstok 
van  1 979  kan  myns  insiens  as  die  belangrikste  poëtiese  impuls  van  tagtig 
beskou  word.  ’n  Mens  sou  miskien  odk  kon  praat  van  ’n  verakademisering 
van  die  poësie  by  die  tagtigers.  My  jonger  kollega  dr.  Joan  Hambidge  het 
inderdaad  onlangs  hoogleraar  geword!  Haar  gedigte  is  in  baie  gevalle  ’n 
illustrasie  van  die  nuutste  literatuur-teoretiese  modes. 

4)  Wat  die  uitgewersbedryf  betref,  was  die  verskyning  van  HAUM-Literêr  in 
Pretoria  die  belangrikste  gebeurtenis.  Dit  het  die  selftevrede  uitgewerye  van 
Kaapstad  wat  alleen  maar  belanggestel  het  in  die  voorskryfmark  en  geves- 
tigde,  pryswennende  skrywers  hulle  skrywersbetrekkinge  laat  opknap. 
Skielik  word  daar  ook  meer  gedoen  aan  boekreklame,  hoewel  helaas  lank 
nog  nie  genoeg  nie. 

5)  In  die  guns  van  hierdie  twee  ongenoemde  Kaapstadse  uitgewerye  moet 
gesê  word  dat  hulle  vir  die  eerste  keer  sedert  die  bloemlesings  van  die  Eerste 
Taalbeweging  nou  omvattende  poësiebloemlesings  uitgee  wat  nie  in  die 
eerste  plek  bedoel  is  vir  die  voorskryfmark  van  skool,  kollege  en  universiteit 
nie.  Ek  praat  van  Fanie  Olivier  se  Die  mooiste  Afrikaanse  liefdesgedigte,  die 
Nienabers  se  versameling  godsdienstige  gedigte,  D/e  braambos  brand,  en 
die  bloemlesing  Speelse  verse  deur  my  saamgestel.  Op  hierdie  wyse  word  ’n 
breër  leserspubliek  vir  die  Afrikaanse  poësie  gewen. 

6)  Op  die  ideologiese  terrein  is  daar  ’n  taamlik  eensgesinde  afkeer  van  die 
soort  politieke  betrokkenheid  soos  beoefen  deur  die  allitererende  duo  van 
sewentig:  Brink  en  Breytenbach.  Vir  sowel  die  radikales  as  die  pragmatici 
van  die  skrywende  tagtigers  lyk  dié  hvee  na  ouderwetse  naïewelinge.  Die  rol 
van  die  liberale  literatuurkapitalis  en  -balling  is  uitgespeel  in  hierdie  land. 

7)  Ten  opsigte  van  literêre  sensuur  op  Afrikaans  is  die  skrikwekkendste  dade 
van  die  dekade  nie  deur  die  staatsmasjinerie  gepleeg  nie,  maar  deur  die 
Afrikaanse  Perswese  en  ’n  Streeksraad  vir  Uitvoerende  Kunste.  Nasionale 
Pers  staak  die  publikasie  van  Standpunte  om  politieke  redes  en  Rapport 
(d.w.s.  Perskor  en  Nasionale  Pers)  weier  om  Koos  Prinsloo  en  André  le  Roux 
te  bekroon.  KRUIK  pleeg  selfsensuur  by  nabaat  deur  André  Letoit  en  Ralf 
Rabie  se  Piekniek  by  Dingaan  van  die  planke  te  haal.  Dit  wil  voorkom  asof  die 
Afrikaapse  letterkunde  in  die  tweede  helfte  van  tagtig  uiteindelik  weer  met 
sukses  sy  tande  vir  die  establishment  begin  wys. 

Joan  Hambidge 
Skryf  as  ’n  kritiese  daad 


’n  Bestekopname  aan  die  einde  van  Tagtig/  Die  Afrikaanse  letterkunde  en  sy 
“koers”  veronderstel  iets  van  ’n  terugblik  en  ’n  vooruitskouing.  Tagtig,  weet 
ons,  het  ’n  verskeidenheid  digters  gebring  wat  veral  tegnies  “in  beheer”  dig 
— ’n  mens  dink  hier  onder  meer  aan  die  poësie  van  Stockenstróm,  Cloete, 
Malan,  De  Lange,  Weideman,  e.d.  — teenoor  die  dikwels  losser  gestruk- 
tureerde,  “vryer”  vers  van  die  sewentigerjare. 

Ook  registreer  die  digters  van  Tagtig  nog  steeds  die  “private  ache”  tot  die 
chagrin  van  diegene  wat  meen  die  Afrikaanse  digter  moet  meer  betrokke  dig. 
In  ’n  bespreking  van  Aankoms  uit  die  skemer  {Die  Burger,  1 6 Junie/fíee/d,  27 
Junie)  verwys  een  van  die  groot  kampvegters  vir  betrokkenheid,  Barend  J. 
Toerien,  effens  neerhalend  na  die  wit  digter  se  onbetrokkenheid:  “Die  wit 
Afrikaanse  digter  seprivate  ache,  sê  nou  maar  effusies  oor  die  geliefde  of  oor 
blommetjies,  is  afwesig  hier  waar  aanklagte,  frustrasies  en  spot  sowel  as 
selfspot  die  botoon  voer”. 

In  ’n  polemiek  met  mnr.  Toerien  (Beeld,  6 Julie)  reageer  ek  op  sy  kwetsende 
veralgemening  oor  “wit”  digters,  en  ek  wys  hom  op  die  feit  dat  hy  ironies 
genoeg  besig  is  om  “wit”  en  “bruin”  net  vérder  te  polariseer.  Net  die  taal, 
d.w.s.  Afrikaans,  behoort  ter  sake  te  wees.  Hierop  reageer  mnr.  Toerien 
(Beeld,  1 9 Julie)  met  die  verskoning  dat  ek  betekenisse  bylees  wat  hy  nie 
bedoel  het  nie.  Hy  gee  egter  toe  dat  hy  ’n  veralgemening  gemaak  het,  want 
digters  soos  Krog,  Weideman,  Van  Heerden,  Thys  Walters,  Fanie  Olivier, 
Daniel  Hugo,  Stockenstróm  het  wel  ’n  sterk  maatskaplike  bewussyn  in  hul 
werk.  Dan  ontken  hy  dat  hy  betrokkenheid  opeis  vir  die  digter  “Dit  is  hoege- 
naamd  nie  my  doel  om  die  een  soort  digter  (noem  hom  maar'betrokke’) 
teenoor  die  onbetrokke  af  te  speel  nie.  Elke  skrywer/digter  skryf  maar  soos 
hy  dinge  sien  en  voel.  Die  kritici  kan  net  die  skrywer  se  síening  probeer 
opsom.  Maar  die  deugde  van  betrokkenheid  al  dan  nie  was  glad  nie  in  my 
resensie  of  elders  ter  sprake  nie”.  Dit  spreek  vanself  dat  mnr.  Toerien  alleen 
maar  gedeeltelik  op  my  kritiese  vrae  antwoord  (Beeld,  30  Julie):  hy  reageer 
nie  op  my  siening  dat  hy  wit/bruin  (tussen  aanhalingstekens)  vérder  polari- 
seer  nie.  En  net  dietaal — d.w.s.  A/r/kaans  — behoort  In  aanmerkíng  geneem 
te  word;  en  hierby  inbegrepe  hoe  vaardig  die  dígter  díg  binne  hierdie  taal. 
Hierdie  klein  insident  of  polemiek  tussen  my  en  ’n  mede-digter  skets  egter  ’n 
dwingende  probleem  binneons  Afrikaanse  poësie:  die&s\nr  tjetrokkenheid. 
So  weet  ons  ook  dat  sekere  lesers  nie  meer  geduld  het  met  die  kanon  van  d ie 
Afrikaanse  letterkunde  nie. 

Hoe  beïnvloed  dit  alles  die  digter  van  die  “private  ache”?  Digters  soos 
Johann  de  Lange  (Die  Vaderland,  25  November  1982)  verset  hutle  teen 
sodan  ige  eise.  Ander  gee  toe  aan  die  eis  en  begin-ter  wille  van  aanvaarding 
en  aanvaarbaarheid  - “betrokke”  dig. 

Die  poëtiese  ontploffing  binne  die  Afrikaanse  poësie  is  myns  insiens  egter 
reeds  ’n  teken  van  betrokkenheid,  van  ’n  bewuswees  van  die  onsekerhede 
wat  almal  teister.  Party  digters  het  net  ’n  groter  vermoë  om  die  politieke 
onsekerheid  direk  aan  te  spreek. 

’n  Uitgesproke  digter  van  die  “private  ache’’  soos  ekself  besef  daagliks  hoé 
politieke  metafore  my  wêreld  binnedring.  In  hierdie  verband  die  volgen- 
de  gedig; 


Noodtoestand 

Kragtens  die  Wet  op  Vrees 

vir  Verdere  Betrokkenheid,  het  die  Minister  van  Emosies 

vanoggend  ’n  Noodtoestand  afgekondig 

op  jou  my  geliefde,  ’n  beleërde  stad, 

met  noodregulasies 

soos  aandklokreëlings 

(ek  mag  jou  snags  nie  meer  liefhê  nie) 

’n  witskrif 

(geen  verdere  sinvolle  kommunikasie  nie) 
oproerige  hartstogvergaderings  tussen  my 
en  jou  is  eweneens  verbied 
soos  ontbytsessies,  telefoonoproepe, 
wandel  in  die  labirint  van  herinneringe. 

Maar  ek,  die  ewige  rewolusionêr, 
versprei  snags  pamflette  oor  die  staatsgreep. 

Ek  beveg  die  vreeslike  wette, 
waai  verwoed  plakkate  op  jou  dorpsplein, 
hits  verbygangers  aan,  onbewus  van  dié  toestand 
se  effek  op  my  (en  hopelik  op  jou). 

Nou  gaan  ek  ondergronds 

in  vernietigende  verdriet, 

maar  ek,  die  ewige  rewolusionêr, 

sal  bly  veg  teen  die  mensgewraakte  wette 

en  proklamasies,  wat  jy,  my  beleërde, 

so  roekeloos-stilswyend, 

aanvaar  én  verduur. 

Politieke  metafore  dring  tussen  die  persoonlike  of  private  die  gedig  binne  en 
ook  in  ’n  vers  soos  “Ellips”  vind  ’n  mens  hierdie  skisma; 

Lewe  — anders  as  wat  jy  glo  — 
boots  kuns  stip  na 
met  ’n  begin/middel/einde 
— nie  altyd  in  daardie  volgorde. 

Betyds  merk  jy  ’n  kleefmyn  op 

en  voordat  ek  verban  word  na  Robbeneiland 

in  ’n  sel  sonder  vensters, 

tel  ek  my  gedagtestippels  een  vir  een 

(ja,  tel  hul  een  vir  een). 

Nou  besig  met  die  pynlike  refleks, 
sit  ek  met  jou  rooi  trui,  ’n  fetisj, 
aan  (terloops:  ons  visse 
dryf  onderstebo  -vermeendelik 
dood  aan  vuil  water,  te  veel,  te  veel 
beskouing)  en  ruik  lewe. 

A lewe,  eens  die  voorganger 
van  elke  kunstige  kramp 
word  nou  nabootser  van  dié  orde. 

Die  digter  van  die  “private  ache’’  skryf  steeds  oor  die  private  pyn.  Die 
Helderberg-ramp,  politieke  onrus,  die  parapsigologie,  die  lewe-in-sy-totali- 
teit  word  uiteindelik  deel  van  hierdie  wêreld,  die  “glancende  kiemcel’’  soos 
Vestdijk  dit  noem.  Of  hierdie  protes  of  inkorporering  van  die  hier-en-nou  iets 
aan  die  wêreld  gaan  of  sal  verander,  betwyfel  ek  as  sinikus  ten  sterkste.  “For 
poetry  makes  nothing  happen’’  waarsku  Auden  ons.  Die  digter  van  ’80  se 
opstand  of  protes  kan  niks  verander  aan  die  wêreld  nie;  trouens,  elke  digter 
sal  weet  hoé  effekloos  poësie  in  wese  eintlik  is.  Die  spesifieke  persoon/ 
persone  wat  jy  aanspreek  in  ’n  vers  is  dikwels  onbewus  daarvan;  of  reeds  in 
die  tyd  van  jou  verwyder.  Maar  waarom  poësie  skryf?  Om  iewers  maar  te  bly 
hoop  dat  iemand  op  ’n  dag  sal  raaksien  dat  die  poëtiese  ontploffing  in 
Afrikaans  onsekerheid  registreer  én  dat  lesers  hul  ongenuanseerde  eise  vir 
betrokkenheid  sal  staak.  Want  ten  slotte  is  die  gedig  per  se  protes.  Protes 
teen  onafheid,  onmenslikheid  en  chaos. 


Alexander  Strachan 

Enkele  raakpunte  in  die  jonger  Afrikaanse  prosa 

Ek  gaan  in  hierdie  praatjie  probeer  om  die  aard  van  die  jonger  prosa  kortliks 
saam  te  vat  deur  enkele  raakpunte  aan  te  dui.  Ek  gaan  nie  ’n  uitspraak  maak 
oor  die  bestaan  al  dan  nie  van  die  sogenaamde  “Tagtigers”  nie.  Hoe  ditookal 
sy,  daar  kan,  volgens  my,  sekere  gemeenplaaslikhede  in  die  jonger  literatuur 
geïdentifiseer  word  — of  dit  dan  ook  in  “ouer”  literatuur  voorkom  (byvoor- 
beeld  Sestig),  is  nie  relevant  vir  my  lesing  nie. 

Een  van  hierdie  gemeenplaaslikhede  is  byvoorbeeld  dieteruggryping  nadie 

verlede.  ’n  Skry\A/ersituasie  het  ontstaan  waarin  dit  amper  wil  voorkom  asof 
die  ou  plaasroman  herontdek  word  - maar  natuurlik  op  ’n  heel  ander  manier. 
Die  simpatie  lê  in  die  eerste  plek  nie  by  mense  in  hul  stryd  teen  die  natuur  nie. 
Die  blik  op  die  verlede  is  van  buite  die  situasie;  dikwels,  soos  in  Koos  Prinsloo 
se  geval,  ’n  persoon  wat  terugreis  na  sy  geboorteplek  en  dan  op  ’n  afstand 
die  lewenstyl  van  ’n  vorige  generasie  waarneem.  Baie  duidelik  is  die  ver- 
vreemding  (skerp  kontras)  wat  ingetree  het  tussen  die  waarnemer  en  die 
omgewing  waaruit  hy  stam.  Die  vervreemding  hou  verband  met  die  be- 
vraagtekening  van  ou  waardes  en  die  groot  verskil  wat  ten  opsigte  van  ver- 
wysingsveld  en  groter  blootstelling  ingetree  het.  Die  besoeker  kyk  dus  vanaf 
’n  buitestaandersposisie  na  ’n  lewenswyse  wat  min  verander  het. 

Ook  by  Etienne  van  Heerden  val  die  klem  sterk  op  die  ontmaskering  van  die 
verlede  (vgl.  “S/ap  grensdrade” en  dan  natuurlik  Toorberg).  In  beide  gevalle 
word  die  Afrikaner  direk  aangespreek  oor  wat  hom  baie  na  aan  die  hart  lê, 
naamlik  suiwerheid.  Deur  ’n  situasie  te  skets  waarin  daar  op  eie  werf  (die 
familieplaas)  seksuele  verkeer  oor  die  kleurskeidslyn  plaasvind,  bevraag- 
teken  Van  Heerden  die  spilpunt  waarom  ’n  generasie  se  waardes  gebou 
is. 

Nie  net  die  verlede  vind  byval  by  die  jonger  skrywers  nie,  maar  ook  in  ’n  baie 
sterk  mate,  die  hede.  Sentraal  in  baie  werke  staan  die  legitimiteit  van  die  oom- 
blik.  Ons  vind  dat  ’n  situasie  uitgebeeld  word  waarin  groot  gebeure  van  buite 
(byvoorbeeld  die  Noodtoestand)  die  enkeling  se  vryheid  bedreig.  Hierop 
reageer  outeurs  deur  vraagtekens  te  plaas  agter  vaste  betekenisse  wat  deur 
die  gemeenskap  aanvaar  word. 

Dikwels  word  daar  ook  krities  teruggekyk  na  die  skryfproses  self.  Outeurs 
bind  hulle  ook  nie  noodwendig  aan  werklikheidsgrense  nie  - “magic”  is 
terug;  ’n  woordverwerker  stel  homself  aan  die  woord  (“D/e  hemel  help  ons”) 
en  in  Toorberg  gesels  die  spoke  met  die  lewendes.  Die  kortverhaal  blyk  ’n 
gewilde  medium  te  wees.  Tog  word  daar  nie  altyd  by  die  tradisionele  grense 
van  die  stylsoort  gehou  nie  (as  voorbeeld  Sleep  virjou  ’n  stoel  nader).  Maar 
altyd  blyk  die  jonger  prosa  kommentaarlewerend  te  wees,  soos  Koos  Prins- 
loo  wat  sekere  taboe’s  in  die  gemeenskap  (byvoorbeeld  homoseksualiteit) 
sonder  skroom  aan  die  leser  voordis.  En  André  le  Roux  wat  aspekte  van 
“pornografie”  eksplisiet  uitstal.  Die  leser  word  byvoorbaat  uitgedaag  om  op 
die  aangebode  materiaal  te  reageer.  Die  jonger  skrywer  werkondermynend; 
nie  net  wat  gevestigde  waardes  betref  nie,  maar  ook  ten  opsigte  van  die 
genre  wat  beoefen  word. 

Die  tekste  is  relatief  kort  en  die  boeke  verskyn  in  slapband.  Hiermee  word 
moontlik  ’n  stelling  gemaak  rakende  die  “stywe”  en  “statige”  posisie  wat 
literatuur  vroeër  beklee  het.  Little  magazines,  soos  byvoorbeeld  Stet,  toon 
ook  hierdie  hardegat-houding. 

In  baie  werke  kan  ’n  soort  ondergangsmotief  bespeur  word,  ’n  soort  hope- 
loosheid  betreffende  die  situasie  waarin  die  skrywer  hom  bevind  en  waaroor 
daar  geskryf  word.  Die  wêreld  wat  uitgebeeld  word,  sien  ons  dus  deur  díeoë 

van  buitestaandersvertellers  - mense  wat  in  die  situasie  staan,  maar  tog  op  ’n 
afstand  toekyk  ...  vervreemdes  wat  hulle  nie  met  die  02status  quo  kan  ver- 
eenselwig  nie.  Dit  sou  dus  nie  heeltemal  verkeerd  wees  om  van  pro- 
tesliteratuur  te  praat  nie. 

Soos  laat  blyk,  kom  politieke  kwessies  dikwels  aan  bod  - hetsy  dan  deur 
kampusopstand  (Sitate  om  ’n  revolusie)  of  via  die  sogenaamde  grenstema 
wat  deur  verskeie  skrywers  uitgebeeld  is.  Werke  soos  Om  te  awol,  My 
Kubaan,  ensovoorts,  kyk  krities  na  die  effek  van  oorlog,  geweld  en  militêre 
lewe  op  die  individu.  Soldaatwees  onder  die  huidige  bestel  word  nie  geïdea- 
liseer  nie;  in  die  plek  daarvan  word  “ontmensliking”  as  sentrale  tema  voor- 
gehou.  Soos  dikwels  reeds  uitgewys,  gaan  dit  om  die  oorsteking  van  grense 
- nie  net  landsgrense  nie,  maar  ook  die  grense  van  lewe  en  dood,  pyn  en 
moegheid,  menslikheid  en  onmenslikheid  ...  (vgl.  byvoorbeeld  die  mar- 
teltoneel  in  S/eep  vir  jou  ’n  stoel  nader).  In  werke  soos  Jonkmanskas  en  Die 
hemel  heip  ons  word  daar  gekonsentreer  op  die  gay  se  belewing  van  militêre 
diens  - ’n  wêreld  waarin  hy,  bo  en  behalwe  politieke  voorkeure,  nie  wil  aanpas 
nie  en  gevolglik  as  outsider  leef.  Dit  wil  voorkom  asof  daar  in  toenemende 
mate  standpunt  ingeneem  word  teen  die  rol  van  die  Weermag  as  instrument 
in  die  hand  van  die  Regering  - vgl.  in  dié  verband  Forces’  Favourites  (’n 
gesamentlike  poging  deur  agtien  kortverhaalbydraers). 

Saam  met  bogenoemde  “grenstema”  hang  natuurlik  ook  die  “township”- 
tema,  waarin  die  fokus  in  ’n  groter  mate  begin  val  op  die  uitbeelding  van  die 
“ander  kant”  - die  mense  teenoor  wie  daar  opgetree  word.  ’n  Voorbeeld  hier- 
van  is  Toorberg  waar  nie  net  die  soldaat  (Dwars-Abel)  uitgebeeld  word  nie, 
maar  waar  die  leser  ook  ’n  redelike  beeld  kry  van  karakters  soos  One  Day, 
wat  die  bevrydingsideologie  van  die  townships  verteenwoordig. 

Sou  ’n  mens  oor  die  “koers”  van  die  jonger  Afrikaanse  letterkunde  wil  praat, 
soos  in  die  oorkoepelende  tema  van  hierdie  sessie  vervat,  dan  is  my  ver- 
moede  dat  dit  ’n  voortsetting  van  bogenoemde  uitgangspunte  sal  wees.  Die 
skrywer  bevind  hom  in  ’n  bepaalde  sosio-politieke  klimaat  en  hy  of  sy  sal 
uiteraard  daarop  reageer. 


Jeanette  Ferreira 

Stukkende  skrywers,  stukkende  woorde  op  papier 

Op  ’n  onlangse  skrywersbyeenkoms  in  Durban  het  die  digter  en  uitgewer 
Petra  Grutter  gesê  ’n  uitgewer  se  taak  is  so  moeilik  omdat  hy  met  stukkende 
mense  werk.  By  implikasie  is  skrywers  dus  die  stukkendes.  ’n  Mens  sou  dit 
verder  kon  voer  en  sê  dat  wat  skrywers  pla,  is  dat  hulle  nie  heel  is  nie.  As  liefde 
oorlog  is,  en  oorlog  liefde  is,  dan  moet  dieselfde  wette  in  werking  tree.  En  as  jy 
dan  móét  skryf  oor  die  liefde,  moet  jy  nooit  die  slagveld  vergeet  nie.  Daar  is 
nie  verslanes  nie,  net  helde.  Om  deel  te  neem  aan  hierdie  oorlog  is  reeds  ’n 

heldedaad.  Onthou,  die  woorde  is  stukkend  nog  voor  hulle  slagveld  of  kop- 
kussing  raak.  Daar  is  wel  verslaentheid,  ja.  Wie  sal  nie  verslae  staan  as  hy  ’n 
verwoeste  slagveld  moet  aanskou  nog  voor  die  oorlog  begin  het  nie?  Binne 
daardie  konteks  beskou  is  so  ’n  mistifisering  van  die  skrywerspersoon  en  sy 
werksaamhede  waarskynlik  vergeeflik. 

Maar  as  ons  sou  terugkeer  na  die  werklikheid,  dan  is  dit  aanneemlik  om  te  sê 
dat  skrywers  ook  werk  met  stukkende  woorde  op  papier.  En  dis  nie  nood- 
wendig  ’n  kondisie  wat  nou  eers  ingetree  het  nie,  ons  het  dit  waarskynlik  net 
onlangs  eers  ter  harte  begin  neem.  Maar  ek  staan  hier  as  skrywer,  daarom 
kan  ek  net  sowel  die  waarheid  praat. 

Daar  is  onder  skrywers  vandag  baie  ists.  Poets,  dramatists,  novelists  en 
draadsitters.  Nietsche,  terloops,  het  gepraat  van  winkeliers,  Christene,  koeie, 
vroue,  Engelse  en  ander  demokrate.  En  as  stukkende  mense  en  stukkende 
woorde  ter  sprake  is,  dan  is  dit  so  dat  dit  in  hierdie  historiese  konteks  nie 
meer  genoeg  is  om  jou  heel  beste  te  doen  om  van  stukkende  woorde  heel 
mense  te  maak  nie.  Kortom,  dit  het  onbeleefd  geword  om  ’n  draadsitter 
te  wees. 

Maar  van  onbeleefdheid  gepraat,  die  rewolusie:  dit  is  onbeleefd.  Daarom  het 
dit  ’n  aanloklike  vergryp  begin  word  om  die  rewolusie  te  mistifiseer  en  veral 
dan  te  romantiseer.  Skrywers  kan  snags  wakker  skrik  van  wet  dreams  oor 
die  rewolusie;  oor  arms  wat  verruk  sal  terugtrek  om  in  bedwelmende  ekstase 
die  ruite  in  miljoene  skerwe  te  laat  spat,  oor  glassplinters  wat  soos  manna  en 
soos  kapok  grond  toe  sal  reën.  Hulle  kan  dromend  aantekeninge  maak  oor 
die  bloederige  gemors  van  hope  lyke  en  verwoeste  geboue.  Hulle  kan  die 
gewraakte  lede  van  die  burgery  en  die  amptenare  in  oorbeligting  op  die 
pleine  sien  swaai,  hulle  wilde  oë  wit  en  hulle  slukderms  gorrelend.  Hulle  kan 
eksperimenteer  met  die  beperkte  alliterasie-moontlikhede  van  Kerkplein 
versus  MandelaSquare.  Hulle  kan  mistifiseeroor’n  bloederige  rewolusie.  Ek 
het  dit  self  trouens  al  met  verrukte  oorgawe  gedoen,  dié  dat  ek  so  skuldig  kan 
staan  en  praat  oor  die  verleidelike  slagveld  van  die  mistiek  en  die  romantiek. 
Maar  dit  is  ook  so  dat  dit  taamlik  obseen  is  om  in  bloed  en  klippe  te  sterf  soos 
die  oud-Testamentiese  owerspeliges.  Persoonlik  sou  ek  my  bittergraag  wou 
uithou  vir  ’n  meer  eteriese  dood,  as  dit  nog  moontlik  is. 

Ons  het  deel  geword  van  ’n  gevaarlike  geslag.  “Gevaarlik”  moet  Joan  Ham- 
bidge  hier  langs  my  dan  maar  na  goeddunke  verdig  en  dekonstrueer,  Xander 
Strachan  moet  dit  in  sy  wêreld  maar  so  onbegrens  as  moontlik  beveg,  en 
Daniel  Hugo  moet  self  besluit  hoe  handig  hierdie  breekware  vir  die  rewolusie 
te  pas  gaan  kom.  Die  land  het  ons  begin  inpalm.  Daar  is  dié  wat  lankal  waar- 
dering  begin  ontwikkel  het  vir  diegene  wat  voor  in  die  optogte  met  plakkate 
dans.  Die  vreemder  tale  het  begin  bekoor,  so  ook  die  liedere.  Twee  weke 
gelede  nog  het  ek  ’n  Afrikaanse  skrywer  uit  die  Kaap  verruk  orent  sien  sit  toe 
ek  die  moontlikheid  noem  dat  die  “Lied  van  jong  Suid-Afrika”  ’n  proteslied  in 
optogte  kan  wees.  En  dis  immers  my  gewaardeerde  kollega  Etienne  van 
Heerden  wat  lankal  reeds  geskryf  het  dat  die  polisie  in  Uitenhage  al  besig  is 

om  mekaar  te  ondervra.  Dit  het  al  moeiliker  geword  om  te  praat  van  “ons”  en 
“hulle”.  Meer  mense  sing  die  bekendste  gebed  van  Afrika  en  dit  bekoor  hulle. 
Party  sê  saggies  vir  hulleself  amandla!  en  dit  klink  mooi.  Hulle  oefen  die 
sillabes  met  gebalde  vuiste.  En  as  hulle  sing,  dan  sing  hulle  met  toe  oë,  die 
gesigte  na  bo.  En  nou  praat  ek  nie  van  ’n  wit  gemeente  in  die  Moederkerk  op 
’n  stralende  Sondagmóre  nie.  lewers  het  ’n  kiemsel  begin  verdeel,  en  die 
groei  kan  nie  teëgehou  word  nie,  dit  word  net  iets  anders  genoem. 

Die  rewolusie  in  sy  geromantiseerde  vorm  het  ’n  luuksheid  geword.  lets 
anders  het  ook  begin  gebeur,  benewens  die  liedere,  die  gebalde  vuiste,  die 
dinge  wat  ek  so  pas  so  prosaïes  probeer  red  het  van  die  werklikheid.  Dit  het 
moeiliker  begin  word  om  in  weelderige  verdiepings  te  woon  - en  dié  van  ons 
wat  dit  nog  het  weet  hoe  moeilik  dit  is  om  dit  te  hou.  Die  duifgrys  Duitse 
modelmotors  met  die  saggetinte  sitplekke  en  die  diep  luidsprekers  waarmee 
ons  Sondagmiddae  so  graag  op  die  kuspaaie  gaan  ry  het,  het  eksklusiewe 
bachelorsweelde  geword.  So  ook  die  kaas  en  Cabernet  op  die  agterste  sit- 
plekke.  Die  Gregoires,  die  Pierneefs  en  die  Battisse  hang  darem  nog,  maar 
ook  net-net.  Ons  ry  in  Golfs  en  Colts,  dit  voel  goed.  Maar  party  van  ons  won- 
der  nog  wat  die  duiwel  het  verkeerd  gegaan  dat  ons  so  gehaat  en  gestraf 
moet  word.  Ons  skram  weg  van  die  idee  dat  dit  die  kliniese  beeld  van  ’n  hele 
paar  geslagte  is  wat  aan  oorvreting  ly.  Ek  vra  ’n  vraag  wat  ekself  nie  kan 
beantwoord  nie:  Wat  is  genadiger:  dat  ’n  volk  in  sulke  haglike  omstan- 
dighede  beland  dat  die  rotte  in  die  hok  mekaar  begin  opvreet?  Of  ’n  uitge- 
sponne  proses  van  bloeiende  wondjies  aan  maer  lyfies  waarvan  die  pelse 
reeds  dof  is  van  die  honger,  terwyl  die  vet  rotte  buite  met  glansende  lywe 
skisofrenies  teen  die  glaspanele  op  en  af  hardloop? 

Vir  my  lyk  dit  asof  ons  skrywers  is  wat  die  werklikheid  van  stukkende  woorde 
op  papier  begin  aanskou  en  nie  mooi  weet  waar  om  te  begin  heel  nie. 
Die  werklikheid  van  ons  historiese  konteks  begin  ongemaklike  beperkings 
op  ons  estetiese  aansprake  lê.  Party  van  ons  red  onsself  met  die  veiligheid 
van  die  liefde,  post-modernisties  of  strukturalisties,  gay  of  straight.  Want 
selfs  in  ’n  land  met  so  baie  wette  soos  ons  s’n,  is  daar  gelukkig  of  ongelukkig, 
nog  nie  noodmaatreëls  ingevolge  die  liefde  aangekondig  nie.  Ander  van  ons, 
soos  die  uwe  byvoorbeeld,  het  in  die  verlede  halfhartig  begin  toegee  aan  die 
grandiose  idee  dat  liefde  en  oorlog  maar  ’n  grensverhaal  of  ’n  liefdesverhaal 
ver  uitmekaar  is. 

Of  ’n  dagreis  ver.  Maar  die  dag  het  ouer  geword.  So  ook  die  werklikheid  van 
’n  orde  waarin  ons  nie  meer  ons  historiese  verantwoordelikheid  kan  ontduik 
nie.  Skrywers  is  ook  historici.  En  daar  is  resente  historici  wat  mistifisering 
verafsku.  Elkeen  van  ons  moet  self  besluit  hoe  resent  ons  as  skrywers  wil 
wees.  Ons  leef  in  ’n  werklikheid  van  honger  en  woede,  van  mense  wat  hulle 
huise  voor  stootskrapers  sien  kniel,  van  halssnoermoorde  en  verloopte 
establishmentkinders  wat  bomme  plant.  So  gop  as  wat  die  traangas  uit  die 
townships  ons  oë  begin  brand,  word  die  boeke  daaroor  gekonfiskeer  en  ons 
mag  nie  skryf  dat  dit  gekonfiskeer  is  nie.  Ons  mág  by  implikasie  nie  weet  wat 

ons  nie  mag  weet  nie.  ’n  Mens  kan  weemoedig  raak  en  vra:  Sterf  ’n  land  dan 
so?  In  bloed  en  bomme?  Of  in  die  vreesbevange  stilte  van  ’n  noodtoestand? 
Ons  sosiale  skrywersaansien  kan  ons  nie  meer  red  van  ons  verantwoor- 
delikheid  nie. 

“There  are  no  victories”,  het  Athol  Fugard  in  sy  Notebooks  geskryf.  “Memo- 
ries  fade.  Whatever  happens,  the  man  himself  will  one  day  die.  We  are  here  a 
short  time.  At  the  end  of  that  short  time  all  we  have  is  the  dignity  that  comes 
from  courage  and  truth.”  En  as  dit  so  is,  dan  sal  skrywers  wat  kies,  meer  doen 
as  die  stukkende  woorde  op  papier  skryf.  Hulle  sal  hulle  taal  skryf  met  die  lyf, 
met  die  asem,  dalk  met  bloed?  En  hullesal  skryf  met  die  spore  wat  hulle  trap 
in  die  son  op  die  aarde  van  die  Afrika  waar  hulle  loop. 


Uit  Sessíe  Vl:  Díe  bemarking  van  Afrikaans 

M.J.  Prins 

Die  “bemarking”  van  Afrikaans  aan  ’n  swart 
universiteit 


Ek  skryf  die  woord  bemarking  in  die  opskrif  van  hierdie  lesing  tussen  aan- 
halingstekens  omdat  dit  in  die  eerste  plek  so  is  dat  die  dosent  in  Afrikaans 
aan  ’n  swart  universiteit  seker  nie  méér  hoef  te  doen  om  sy  vak  te  bemark  as 
wat  enige  ander  entoesiastiese  en  toegewyde  dosent  in  enige  ander  vak 
behoort  te  doen  nie,  en  tweedens  omdat  dit  waarskynlik  onwys  sou  wees  om 
met  Afrikaans  te  “smous”  op  die  kampus  van  ’n  swart  universiteit. 

En  tog  is  dit  ook  so  dat  daar  beslis  verkeerde  en  regte  maniere  is  om  te  werk 
te  gaan  by  die  bevordering  van  Afrikaans  as  universiteitsvak.  Dit  is  byvoor- 
beeld  ’n  verkeerde  strategie  as  ’n  mens  vanweë  ’n  skuldgevoel  oor  wat  in  die 
verlede  deur  sprekers  van  die  taal  gedoen  is  en  miskien  nog  gedoen  word, 
die  taal  verkleineer,  sy  letterkunde  verdag  maak  en  sy  skrywers  afkraak.  Aan 
die  ander  kant  dien  jy  ook  nie  die  beste  belange  van  die  taal  as  jy  die  ge- 
skiedenis  probeer  ontken  of  vervals  deur  te  wil  voorgee  dat  die  taal  en  sy 
sprekers  geen  rol  gespeel  het  in  die  verontregting  van  mense  en  die  misken- 
ning  van  menswaardigheid  nie.  Nóg  ’n  oordrewe  skuldgevoel,  nóg  ’n  hou- 
ding  van  akademiese  oneerlikheid  is  geskik  vir  iemand  wat  Afrikaans  wil 
bemark. 

As  sodanig  word  Afrikaans  natuurlik  enigsins  vanself  bemark  deurdat 

(i)  sosio-ekonomiese  kragte  in  die  land  dit  vir  studente  gerade  maak  om  die 
vak  te  bestudeer  ten  einde  hulleself  te  kan  handhaaf  op  die  arbeids- 
mark; 

(ii)  die  staatsbestel  tans  nog  sodanig  is  dat  Afrikaans  van  staatsweë  as 
amptelike  taal  bevoorreg  en  beskerm  word; 

(iii)  dit  ook  nog  deur  universiteitsregulasies  beskerm  word  wat  byvoorbeeld 
bepaal  dat  ’n  student  vir  die  B.A.-graad  minstens  twee  taalkursusse  moet 
slaag,  waarvan  minstens  een  óf  Afrikaans  óf  Engels  moet  wees. 

Maar  in  ’n  sekere  sin  behels  dit  alles  ’n  negatiewe  vorm  van  bemarking.  Per- 
soonlik  glo  ek  meer  aan  beïnvloeding  as  aan  dwang.  ’n  Situasie  waarin 
mense  bloot  ekstern  en  rasioneel  gemotiveer  word,  is  nie  ideaal  nie. 

Die  taal  en  sy  sprekers  moe\  hulleself  bemark.  En  Afrikaans  kan  homself  ook 
wel  deeglik  bemark  deur  die  skoonheid  en  menslikheid  van  sy  literatuur,  die 
rykdom  van  sy  woordeskat  en  die  eenvoud  van  sy  struktuur. 

En  in  hierdieverbandisdie  gesindheidenoptredevandiedepartementshoof 
en  sy  dosente  enersyds  en  die  akademiese  inhoud  van  die  vak  andersyds 
van  deurslaggewende  belang.  Dit  is  ’n  opvoedkundige  feit  dat  die  houding 
van  ’n  jongmens  t.o.v.  ’n  akademiese  dissipline  tot  op  ’n  groot  hoogte  gekleur 
word  deur  die  gesindheid  en  optrede  van  die  betrokke  dosent. 

Dit  beteken  nie  dat  die  Afrikaans-dosent,  as  gevolg  van  ’n  besef  van  die 
skamel  huislike  en  skolastiese  omstandighede  waaronder  die  swart  student 
soms  gevorm  is,  aan  ’n  oordrewe  skuldgevoel  moet  gaan  ly  en  derhalwe 
standaarde  op  ’n  akademies  onverantwoordbare  wyse  moet  verlaag  nie. 
Hoewel  sommige  studente  dit  waarskynlik  heimlik  sal  verwelkom  - vir  die 
meeste  swart  studente  is  universitêre  studie,  omrede  die  reeds  genoemde 
omstandighede,  allesbehalwe  kinderspeletjies  - sal  hulletog  geen  hoë  dunk 
van  die  betrokke  dosent  en  sy  vak  hê  nie.  T rouens,  daar  is  ook  van  hulle  wat 
so  ’n  toedrag  as  beledigend  sal  ervaar. 

Wat  dit  egter  wel  deeglik  beteken,  is  dat  die  dosent  behoort  kennis  te  neem 
van  daardie  leefwêreld  en  agtergrond  van  sy  studente  by  die  beplanning  van 
die  inhoud  en  aanbieding  van  sy  vak,  asook  by  die  aanbieding  self.  Ook  dit  is 
tog  om  opvoedkundige  redes  ’n  akademiese  verantwoordbare  stand- 
punt. 

Die  Afrikaans-dosentaan  ’n  swart  universiteit  moet  daarom  gewillig  wees  om 
die  tweede  myl  saam  met  sy  studente  af  te  lê.  Hy  moet  bereid  wees  om  vrae  te 
beantwoord  tydens  lesings;  hy  moet  tot  hulle  beskikking  wees  met  die  oog 
op  tutoriale  en  kleingroepwerk  in  die  namiddag.  Hy  moet  vir  sy  studente 
genaakbaar,  bereikbaar  en  beskikbaar  wees.  Dit  is  a!  gesê  dat  geesdrif  net 
soveel  beteken  as  die  besit  van  ’n  tweede  regterhand.  Dit  geld  in  ’n  beson- 
dere  sin  van  die  Afrikaans-dosent  aan  ’n  swart  universiteit. 

Van  die  uiterste  belang  is  dat  die  blanke  dosent  se  optrede  sonder  vooroor- 
deel  sal  wees  - natuurlik,  ontspanne,  hartlik  en  spontaan,  en  daarom  altyd 
sonder  paternalisme. 

Wat  die  inhoud  van  die  vak  betref,  is  drie  norme  van  belang,  t.w.  a)  die 
akademiese  eise  van  die  dissipline,  b)  die  student  en  sy  behoeftes  en  c)  die 
behoeftes  van  die  samelewing  waartoe  die  student  behoort. 

Dle  vak  self:  Hier  gaan  dit  natuurlik  allereers  om  opleiding  in  die  denkwyse 
wat  kenmerkend  daarvan  is.  So  sal  die  student  kennis  maak  met  literatuur- 
teoretiese  modelle  en  benaderingswyses,  met  die  geskiedenis  van  die  Afri- 

kaanse  literatuur,  met  strominge  en  figure  en  met  die  struktuur  van  die 
taal. 

Die  student  en  sy  behoeftes:  Die  swart  student  is  oor  die  algemeen 
iemand  met  ’n  derdewêreldagtergrond.  Anders  as  die  blanke  student  kom  hy 
uit  ’n  wêreld  wat  nie  deur  ’n  boekkultuur  gekenmerk  word  nie  en  is  hy 
gewoonlik  ’n  swak  leser.  Miskien  het  hy  buite  sy  eie  kring  soms  verworpe  en 
verkleineer  gevoel  en  dalk  die  idee  gekry  dat  sy  kultuur  en  sy  mense  minder- 
waardig  is.  Hy  kom  dikwels  uit  ’n  huis  en  ’n  skool  wat  weinig  intellektuele 
stimulering  vir  hom  ingehou  het.  Op  skool  het  hy  die  minimum  aan  literêre  en 
taalkundige  skoling  gehad.  Daarbenewens  is  sy  Afrikaans  gebrekkig,  wat 
meebring  dat  hy  die  medium  van  onderrig  in  die  vak  nie  behoorlik  meester  is 
nie.  Dit  beteken  dat  hy  ’n  luister-,  lees-,  skryf-  en  praatprobleem  (kortom:  ’n 
kommunikasieprobleem)  het.  Dikwels  het  hy  ook  ’n  identifikasieprobleem 
omdat  die  inhoude  wat  in  die  taal-  en  letterkundelesings  aan  bod  kom  op 
hom  ’n  esoteriese  of  weinig  relevante  indruk  mag  maak. 

Die  lewensproblematiek  van  hierdie  jongmense  is  tot  op  ’n  sekere  hoogte 
andersoortig  as  die  van  die  blanke  jeug.  Hulle  bestaanstryd  is  veel  meer 
basies  en  hulle  ervaar  in  hierdie  stadium  nog  weinig  van  ’n  eie  akademiese 
tradisie.  Dit  bring  miskien  mee  dat  akademiese  oorwegings  by  hulle  in  ’n 
groter  mate  sekondêr  is  t.o.v.  materiële  en  politieke  oorwegings  as  wat  met 
die  blanke  student  die  geval  is. 

Die  behoeftes  van  díe  gemeenskap:  Die  grootste  gros  van  die  swart 
studente  wat  Afrikaans  neem  word  onderwysers.  Dit  gebeur  dikwels  dat  ’n 
student  wat  slegs  Praktiese  Afrikaans  agter  sy  naam  het  homself  voor  ’n 
matriekklas  bevind  met  die  opdrag  om  Afrikaans  te  onderrig. 

Die  situasie  is  dus  kompleks  en  uitdagend.  Aan  die  een  kant  wil  die  dosent 
die  student  nie  verder  vervreem  van  sy  vak,  van  Afrikaans  en  die  wêreld  van 
die  Afrikaanssprekende  nie.  Aan  die  ander  kant  is  dit  belangrik  dat  hy  ’n 
goeie  akademiese  standaard  handhaaf.  Hy  moet  as  universiteitsdosent 
mense  akademies  oplei.  Terselfdertyd  moet  hy  hulle  toerus  om  weer  ander  te 
gaan  oplei.  Dit  is  alles  faktore  wat  hy  in  gedagte  moet  hou  by  die  bepaling  van 
sy  leerstof  en  sy  onderrigstrategie. 

My  ervaring  is  dat  die  tradisionele  lesingmetode,  veral  in  die  eerstejaar,  glad 
nie  goed  werk  met  hi^die  studente  nie,  aangesien  hulle  die  onderrigmedium 
oordiealgemeen  miíidergoed  beheersendikwelsookaandieuniversiteitvir 
die  eerste  keer  by"n  moedertaalspreker  klas  het.  Dit  bring  mee  dat  die  dosent 
heelwat  van  visuele  hulpmiddels  moet  gebruik  maak  ten  einde  sy  kom- 
munikasie  met  die  studente  vlot  te  laat  verloop.  Vir  dié  doel  is  die  beskik- 
baarstelling  van  kernaantekeninge  en  die  deurlopende  gebruik  van  die 
truprojektor  of  die  skryfbord  van  groot  waarde.  Wat  die  letterkunde  betref,  is 
die  literatuurgeskiedenis  van  minder  belang  as  die  bevordering  van  lees- 
genot  en  literêre  begrip.  (Dit  is  per  slot  van  rekening  nie  hulle  geskiedenis 
nie.)  Veral  in  die  eerstejaar  moet  tekste  derhalwe  a)  redelik  toeganklik  wees 
en  b)  van  so  ’n  aard  wees  dat  die  student  daarmee  moet  kan  identifiseer.  Die 

dosent  moet  heelwat  meer  moeite  doen  om  die  teks  vir  die  student  toeganklik 
te  maak  as  sy  kollega  aan  ’n  blanke  universiteit.  In  die  tweede-  en  derdejaar 
kan  sy  horison  dan  geleidelik  verbreed  word  - dus:  van  die  bekende  na  die 
onbekende.  Verder  moet  hy  baie  klem  lê  op  lees  ten  einde  die  leeservaring 
van  sy  studente  aan  te  vul  en  hulle  leesvaardigheid  te  ontwikkel.  Die  student 
moet  genoegsaam  geleentheid  gegun  word  en  aangemoedig  word  om  vrae 
te  stel.  Onthou  maar  dat  hulle  tyd  nodig  het  om  hulle  vrae  te  formuleer  - dis  nie 
hulle  eie  taal  nie,  en  bowendien  is  swartmense  nie  so  haastig  om  te  praat  as 
ons  witmense  nie,  veral  nie  in  ons  teenwoordigheid  nie.  Ten  slotte  beteken  dit 
ook  dat,  wanneer  dit  by  toetsing  kom,  die  lees-  en  praatvaardigheid  van  die 
student  beoordeel  behoort  te  word.  By  selfstudieprojekte  behoort  die  dosent 
baie  duidelike  en  deurlopende  leiding  te  verleen. 

Om  af  te  sluit; 

Die  beste  bemarker  van  Afrikaans  is;  die  regte  persoon  voordie  klas.  lemand 
met  kennis  van  sy  vak  EN  van  die  mense  voor  hom  in  die  lesinglokaal. 
lemand  wat  sistematies  en  duidelik  kan  klasgee.  Bo  alles:  lemand  met  die 
nodige  geduld,  nederigheid  en  liefde  om  die  belange  van  sy  studente  op  die 
hart  te  dra. 

Universiteit  van  Fort  Hare 

Joan  Hambidge 
Brief  aan  Erica  Jong 


Ook  my  tong  het  vlees  geword 

oor  dié  verwoestende  proses  wat  ons  deel 

want  jy  begryp  hoe  gedigte 

’n  lewe  dikteer  en  beheer 

(’n  vers  skryf  ’n  lewe). 

Vanaand  is  ek  moedeloos 

Qa,  geen  hoeveelheid  poësie  kan  my  meer  red  nie) 
oor  hoe  gekruiste  rym  in  paarrym  verander 
die  oomblik  wanneer  jy  die  slagoffer  eien. 

Uit  hierdie  labirint  kan 

ek  nie  meer  ontsnap  nie  Toujours  moi  Toujours  moi 
fluister  my  verse  nagbesoekers  in  my  huis 
hulle  waarsku:  ’n  voël  sal  jou  liggaam  verlaat  by  jou  dood 
jou  toonnaels  sal  ná  jou  dood  bly  groei 
en  jou  verse  sal  eiesinnig  op  loop  gaan  - 
nes  hul  jou  lewe  beheer  het  vóór  die 
laaste  vertrek. 

God,  Erica  Jong! 

Geen  hoeveelheid  poësie  wil  my  meer  red  nie; 
en  jou  waarskuwing  dat  dié  ding  “a  matter  of  balls’’  is, 
word  daaglíks  (s)waarder. 

Ek  is  sat  van  romantiese  idees  oor  digterskap  - die 
eensame  wese;  die  verwerker  van  pyn  in  skone  kuns  — 

Ons  weet  waarom  Sylvia  en  Anne  die  donker  labirint 
moes  verlaat  Eating,  eating  death 

In-der-haas  werk  kwistige  herinneringe  met  ons 
ons  laat  geen  vingerafdrukke  óf  voetspore 

geen  identikit  bestaan 

van  dié  spesie 

verse  marionetteer  ons  net  aan  en  aan 

Moonlove 

’n  soort  baliade 


In  weerwil  van  wat  jy  beweer 
(dit  is  mos  soos  dit  is) 
bly  ek  opgewerk  deur  poësie 
se  slu  steroïedes  in  my  bloed. 

Laat  Pablo  Neruda  maar  seur: 

“No  me  hieras  a mé  porque  te  hieres’’ 
en  oor  die  wonde  wat  die  geliefde  nalaat. 
Hom  glo  ek  nie. 

Dis  die  digter,  verfoeilike  kulkunstenaar, 
dis  die  digter,  toorder  van  geliefdes 
(o-ek-het-jou-lief-vir-ewig-en-ewig) 
en  boonop  sorg  dat  sy  eerste  vertrek. 

Dis  die  digter,  veragtelike  towenaar, 
wat  maanskyn-en-rose  optower 
(ek-het-nog-nooit-so-oor-iemand-gevoel-nie) 
en  pas  voor  sonsopkoms  verdwyn. 

Dis  die  digter,  gemene  magiër, 
wat  verse  oor  die  einde  lank 
voor  die  einde  prakseer  (en  op 
die  koop  toe  ween  ten  slotte). 


L’envoi 


Wees  gewaarsku! 

Die  digter  het  nie  lief  nie  - 
soek  liefde  op  as  stiletskerpe  katalisator 
(og,  og,  poësie  immers  gebore  uit  gemis) 
om  dié  magiese  proses  te  laat  gebeur. 


Pas  de  deux 


Ons  kon  nooit  saamdans, 
immer  met  mekaar  se  ritmes  uitpas, 
laat  ons  net  vir  een  keer  in  pas  bly. 

Ons  was  eens  tot  reëlmaat  verbonde 
met  liefde  se  maat  (ontmoet,  verlief,  verby) 
en  nou  as  afwisseling:  veréwig. 

Nou  kan  ons  so  saamdans, 
immer  met  mekaar  se  ritmes  in  pas, 

’n  korrek-geskandeerde  versreël: 
in  pas  - in  pas  - in  pas  - in  pas  - in  pas. 


Van  poskaarte  en  porselein  gepraat 


’n  Klein  pierrot  in  die  Via  Torino 
se  winkelvenster  herinner  my  aan  jou. 

Ek  sou  graag  die  pop  wou  versend 
om  by  jou  versameling  in  te  pas. 

Die  breekbaarheid  van  porselein  verhoed  my. 

Vanoggend  sien  ek  jou  in  die  Via  Torino 
se  strate  in  vele  Italiaanse  gesigte. 

Ek  sou  graag  ’n  poskaart  wou  stuur 
aan  jou  in  die  verre  sonneland. 

Die  opskeurbaarheid  van  ’n  poskaart  behoed  my. 

Vaneffe  mis  ek  jou  in  die  Via  Torino, 

Hotel  Patria,  Rome. 

Ek  sou  graag  my  hart  wou  stuur 
aan  jou,  ’n  vergete  geliefde. 

My  hart  so  breukbaar  soos  porselein, 
so  verwoesbaar  soos  ’n  poskaart. 

Pieter  Verster 
Die  staptog 


Waarom  is  die  aand  rooierig  vanaand;  dieper  en  skerper  as  gewoonlik?  ’n 
Huiwerige  wind  wag  in  die  gras  en  bweeeg  dan  sag  tussen  die  halms  deur. 
Die  son  is  koel  in  die  aand  en  die  kameeldoring  blus  sy  vuur. 

Ons  laai  die  rugsakke  af.  ’n  Koffiebeker  val  kletterend  op  die  grond.  Die 
slaapsakke  is  na  voor  gepak.  ’n  Paar  ouens  probeer  om  dit  vinnig  uit  te 
skiet. 

“Sing!” 

lemand  begin  traag  inval.  ’n  Slaapsak  tref  ’n  ou  teen  die  kop.  Hy  kom  gemaak 
kwaad  aangeloop.  Hy  beteuel  kastig  sy  humeur  net  betyds. 

Later  sing  ons  - sommer  lawwe  goed.  Trou  aan  ons  kultuur,  ’n  paar  goeie 
Afrikaanse  liedjies  - “As  ek  moeg  word  ....”,  “Uitspan”  en  “My  hart  ver- 
lang  ....”. 

Alles  is  rustig.  Selfs  die  voëls  het  al  veersag  iewers  begin  slaap.  Die  sterre 
blink  baldadig  en  bly.  lemand  bekyk  die  sterrebeelde  en  verduidelik  waar  die 
Suiderkruis  lê.  Sy  kennis  is  gou  gedaan  en  hy  soek  tevergeefs  hulp  by  die 
ander.  lemand  is  intussen  besig  met  die  laatnagkoffie.  Die  stoom  staan  al. 
Daar  is  mondfluitjieklanke  in  die  lug.  Die  \Nys\e  is  soms  bly  en  dan  weer 
treurig. 

Móre  stap  ons.  Dan  sal  die  dag  mooi  wees.  Die  omgewing  is  wel  skurf  en  die 
plantegroei  min,  maar  die  klofie  loop  diep  af  tussen  die  rante  in  tot  by  die  rivier 
waar  die  groen  kuile  diep  poele  maak.  Móre  sal  die  son  al  die  nuwe  kleure  uit 
die  lug  en  die  water  meng. 

Dit  is  die  begin. 

Toe  die  rooi  van  die  vuur  en  die  oggendskemer  rakelings  bymekaar  kom, 
breek  die  horison  oop  en  die  lig  kom. 

Ons  eet  kragpap  - dit  is  die  ene  semels,  maar  glo  baie  goed  vir  die  lang  dag 
wat  voorlê.  Ons  wil  graag  al  die  eerste  dag  afdaal  tot  by  die  rivier. 

Ons  stap  flink.  Die  lug  is  skoon.  Ons  raak  uitbundig.  Ons  sing  ’n  paar  studen- 
teliedjies.  Eers  klim  ons  baieversigtig,  maargou  raakdieterrein  bekend.  Ons 
voel  niemeeraan  elke  klip  nie.  Diepen  vertregterdie  water  naonder.  Diedag 

vou  oop  en  ons  lag Dit  is  heider  blou.  Die  water  is  diep  en  wit  in  die 

kloof. 

“Pasop,  jy  trap  te  ver I” 

Sy  stewel  gly.  Die  klip  slinger  die  steilte  af.  Hy  gryp  na  ’n  oorhangrots.  Sy 
vingers  glip.  Sy  voete  grawe  ’n  oomblik  verward  rond. 

“Pasop!” 

Skielik  is  daar  niks  meer  wat  keer  nie.  Hy  val.  Eers  langsaam.  Rol  al  vin- 
niger. 

Ons  drom  saam.  Dit  raak  ’n  oomblik  stil.  Elkeen  kyk  verward  na  hom  wat  die 
krans  afrol  en  gly  en  val. 

Hy  val  met  ’n  slag  teen  ’n  rotsblok. 

“Die  tou!  Goul’’ 

Ons  soek  in  die  rugsakke.  Ons  kry  wit  toue  met  ’n  lus  en  houthandvat- 
sel. 

“Sal  dit  hou?” 

“Dit  moet!” 

Twee  van  ons  besluit  om  stadig  af  te  sak  en  dan  die  tou  naby  die  skerp  krans 
vas  te  maak.  Telkens  sal  hulle  as  anker  vir  mekaar  dien  en  so  afsak  na 
onder. 

Dit  is  ’n  langsame  proses. 

Ons  wag. 

In  die  kloof  het  die  wind  rukkerig  en'onheilspeHend  begin  waai. 

Ver  en  hoog  draai  ’n  arend,  swenk  skielik  oor  die  kranse  en  val  en  glip  glad- 
weg  deur  die  lug  voor  die  skerppuntrotse  verby. 

Diep  onder  teen  die  krans  is  hulle  besig  om  uiters  versigtig  af  te  sak  na 
die  ander. 

“Is  hy  dood?”  Die  eerste  keer  dat  iemand  dit  waag  om  te  vra.  Niemand 
antwoord  nie. 

Een  van  hulle  bereik  hom.  Hy  voel  aan  sy  arm  en  draai  hom  dan  op  sy 
sy. 

Ons  praat  met  mekaar. 

Die  aand  toe  ons  kamp  opslaan  besef  ons  hoe  moeilik  dit  verder  sal  gaan.  Hy 
is  ernstig  beseer.  Hy  is  soos  ’n  gewonde.  Harsingskudding.  Hy  weet  van 
niks.  Sy  been  sleep. 

Hy  leef. 

In  die  nag  het  ons  hom  hoor  praat.  Die  eerste  keer  het  iemand  gewaag  om 
van  die  huis  te  praat. 

Die  volgende  dag  is  die  son  witwarm.  Die  water  blink  wit,  maar  koel  en 
diep. 

Ons  slinger  die  rugsakke  eenkant.  Ons  spring  in  die  water.  Die  son  kaats  en 
splinter  in  die  druppels. 

’n  Valk  klim  hoog  en  oopvlerk  skiet  hy  by  die  kranse  verby. 

Ons  raak  uitbundig.  Hy  lê  op  die  riviersand.  Ons  moet  hom  saamneem.  Ons 
sal  eers  weer  aan  die  ander  kant  mense  bereik.  Hulle  spat  water  na  hom.  Hy 
lag.  Hy  kyk  weer  met  stywe  oë  na  die  blink  water. 

Die  kuil  is  ’n  diep  put  waarin  vreemde  en  onbekende  dinge  skuil.  Ons  dink  nie 
meer  aan  die  dood  nie.  Die  dood  kom  tog  eers  later. 

Skielik  verander  alles  ...  kom  klou  die  dood  weer  aan  ons  soos  nat  klere. 
Onsplukhom  uitdie  water.Ditstroom  bysymonduit.  Syoëdopwitom.Hulle 
lê  hom  neer,  gee  noodhulp  en  probeer  sy  asemhaling  herstel.  Hy  rea- 
geer  stadig. 

Ons  kyk  na  hulle  wat  nou  naby  mekaar  lê. 

Daardie  aand  pleit  die  vuur  plathand  en  rooi  met  ons  om  weer  - en  - weer  hout 
op  te  gooi.  Later  raak  die  trots  van  die  vlamme  groter  en  dit  slaan  uit  na  bo.  Die 

mondfluitjie  val  in  by  die  ritme  van  die  vuur  en  speel  saam  en  vloei  oop  soos 
die  vlamme  en  smelt  inmekaar  soos  die  hout  in  die  vuur. 

’n  Vlermuis  vlieg  vlakby  verby. 

Hy  het  in  die  droë  hout  gevroetel.  Wie  het  geweet  dat  daar  tussen  die  takke 
die  smal  lyf  soepel  lê  en  wag?  Skielik  skiet  hy  uit  die  hoop  - sy  kop  flink  en 
hoog.  Blitssnel,  soos  die  haan  van  ’n  pistool  wat  toeslaan,  pik  hy. 

Nou  lê  een  van  ons  en  hyg  langs  die  kole  wat  nog  net  gloei.  Hy  snik  soms.  Hy 
stamel ...  ’n  vreemde  wêreld. 

Groen  grasspruite  in  die  dae  van  die  vroeë  reën  en  die  pronk-perde  wat  snuif- 
snuif  deur  die  gras  galop  en  die  dreun  van  die  oesmasjien  en  die  sakke  wat 
bult  met  geelmielies.  Van  ’n  lente-aand,  net  alleen  en  die  mooi  verlang  na  die 
liefde  en  die  bangwees  daarvoor.  Haar  hare  is  in  die  wind  en  sy  lag  en  haar 
hare  glinster  in  die  son  se  wind  as  die  gras  stil  halms  staan.  Van  ’n  witgepleis- 
terde  kerkie  en  kruis  en  die  dag  toe  sy  ma  die  warm  brood  stomend  uit  die 
oond  uithaal. 

Sy  pols  klop  nog.  Sy  hoop  bruis  en  hy  bly  in  die  flikkerende  lewe  voort- 
struikel. 

Ons  het  almal  nog  gelewe.  Die  son  was  die  aand  ’n  bloedkol  in  die 
vreemde  lug. 

’n  Tak  kraak. 

“Stil!”  ’n  Fluisterstem. 

Ons  wag.  Ons  luister.  Haal  skaars  asem.  Ons  spiere  span. 

Daar  kom  iets. 

Die  vyand  is  iewers  in  die  nag,  teen  die  klowe  in  die  rivier  of  onder  ons,  want 
die  nag  is  dig  om  ons. 

Die  maan  is  tóé  en  ver. 

Die  koeëls  kom  van  oral.  Die  kranse  fluit,  die  rivier  blaas  trane  en  lood  en  uit 
die  bosse  klap  die  kleinvuur. 

Ons  val  neer.  Hardloop  weer  wild.  Val.  Aanhoudend  gryp  die  donker  koeëls 
om  ons.  Lok  uit.  Sny  deur  die  nag.  Fluit.  Tref  en  tref  en  tref. 

’n  Muwwe  reuk  hang  oor  ons.  Rooi  bloed  vlek  kledingstukke.  Ons  voel  die 
angs  van  klein  en  by  die  dood  wees. 

Bevele  klink  in  die  nag.  ’n  Mortier  ontplof.  Kartetse  splinter.  Ons  probeer 
terugskiet. 

Nou  is  alles  stil. 

Niemand  praat.  Drie  is  dood.  Wat  sal  jy  tog  nou  sê?  Wie  sal  iets  sê  vir  hom  met 
sy  leë  oë? 

Hulle  het  ons  tog  kom  haal,  laat  die  volgende  dag.  Ons  het  gepleit  oor  die 
radio  nadat  ons  uiteindelik  verbindings  gelê  het.  Hulle  het  die  dooies  eenkant 
opgelaai.  Ons  het  die  masjiengewere  moeg  neergegooi,  ons  soldatestewels 
uitgetrek,  ons  vaalbruin  rugsakke  oop  neergelê  en  die  magasyne  sommer  op 
’n  hoop  gegooi. 

Die  luitenant  het  ons  meegedeel  dat  die  vyand  weggekom  het. 

Orals  was  lang  donker  grypende  Kameeldoringtakke. 

’n  Voël  het  met  gestrekte  kloue  op  sy  prooi  toegesak. 

By  die  kamp  het  hulle  nog  nie  geweet  nie.  By  die  vure  het  hulle  gesing  ... 
“Alles  kom  in  kiste,  alles  kom  in  kiste,  net  die  ...  nie!” 

Een  van  ons  het  hardop  begin  praat.  Hy  wou  net  gehoor  word.  Hy  wou  die 
sang  stop.  Hy  wou  stilte  hê.  Hy  het  gesê  ons  moet  liewer  bid. 

Ek  weet  nie,  ek  weet  nie,  ek  weet  nie,  maar  hulle  wou  nie.  Hulle  het  hóm 
stilgemaak.  Eintlik  weggesleep. 

Nou  weet  almal.  Die  kamp  is  stil. 

Die  volgende  oggend  het  die  son  purper  en  lanfer  deur  lae  wolke  opge- 
kom. 

Ons  het  op  parade  gestaan.  Die  jong  kgpelaan  het  sy  pers  beret  dié  oggend 
gedra.  Hy  het  gelees  en  gebid. 

’n  Duif  het  iewers  in  die  bos  gekoer. 


Wyn 

Die  helikopter  dreun,  hang  skeef  en  skuif  stadig  grond  toe.  Dit  hang  ’n  oom- 
blik  soos  ’n  apokaliptiese  dier  voordat  dit  die  stof  laat  opdwarrel  en  stadig  tot 
stilstand  kom.  Die  lemme  kap  nog  die  lug.  Die  deur  gaan  oop. 

Die  dominee  met  sy  pers  beret  spring  uit. 

“Móre,  manne,”  groet  hy. 

“Dag,  Doom,”  groet  hulle  terug. 

“Help  gou  met  die  tas,  asseblief.  Daar  is  kelkies  in.  Dra  versigtig.” 

Hulle  hardloop  gebukkend  nader  en  neem  die  twee  tasse.  Hy  stap  saam 
met  hulle. 

Die  basis  is  omring  met  hoë  sandwalle.  Daarbinne  staan  geordende  tente 
onder  bome.  Hulle  stap  na  die  ops-kamer,  ’n  sinkgebou  wat  met  sandsakke 
toegebou  is.  Die  jong  dienspligkapelaan  kom  nou  nader  en  groet  vrien- 
delik. 

“Hoe  gaan  dit  hier?”  vra  die  dominee. 

“Nee  — goed,”  sê  hy. 

“Wanneer  sal  ons  begin?” 

“So  oor  ’n  halfuur.  Ek  het  met  die  kommandant  gereël.  Kom  ons  gaan  maar 
solank  na  my  tent.” 

“Die  kelkies?” 

“Laat  hulle  hulle  maar  na  die  eetsaal  neem,  daar  staan  ’n  tafel  gereed.” 
“Kom,  oom  Johan,  ons  stap  solank  na  my  tent.  Daar  is  koffie.  Ek  sal  gou  vir 
ons  maak.” 

Hulle  stap  onder  die  bome  deur  in  die  warm  son  van  Ovamboland. 

’n  Halfuur  later  blaas  die  sirene.  Hulle  stap  na  die  eetsaal.  Van  oral  kom 
soldate  aangeloop.  Hulle  is  almal  in  bruin  klere  geklee.  Hulle  dra  hulle 
gewere  saam  en  sit  dit  dan  buite  die  deur  neer. 

Een  van  hulle  loop  nadenkend  in  homself  gekeer.  Hy  gaan  sit  effens 
eenkant. 

Nog  soldate  kom  binne.  Hulle  skuif  in  op  die  bankies. 

Die  jong  diensplig-kapelaan  sit  sy  geweer  ook  teen  die  muur  neer.  Hy  voel 
hoe  die  magasyn  voor  in  die  sak  van  sy  broek  teen  sy  been  stamp. 
Skielik  is  alles  stil. 

Die  dominee  gaan  staan  by  ’n  tafel  wat  ’n  wit  doek  oor  het.  Hy  vou  sy 
hande. 

“Ons  slaan  ons  oë  op  na  die  berge  - waar  sal  ons  hulp  vandaan  kom?  Ons 
hulp  kom  van  die  Here  wat  hemel  en  aarde  gemaak  het,  wat  nooit  die  werke 
van  sy  hande  laat  vaar  nie,  maar  getrou  bly  tot  in  ewigheid.  Amen.” 

Hy  kyk  op  en  sê:  “Ons  sing  nou  saam  uit  Psalm  146,  die  eerste  en  die 
agste  vers.” 

Die  enkele  soldaat  effens  verwyder  van  die  ander  sing  nie  saam  nie. 

Hulle  bid  saam  terwyl  die  sonbesies  hard  buite  skree. 

“Broeders,  Gemeente  van  ons  Here  Jesus,”  begin  die  dominee  nadat  hy 
gelees  het  uit  Openbaring  5. 

“Ons  lewe  in  ’n  wêreld  waar  nood,  lyding,  ellende  en  smart  elkeen  van  ons 
raak.  Die  wêreldgeskiedenis  is  vasgevang  in  ’n  sirkel.  Dit  kan  nie  daaruit 
breek  nie.  Hoe  sal  ons  ooit  daaruit  kan  loskom,  'uit  die  sirkel  van  nood  en 
ellende,  van  rampe  en  oorloë?  Wie  sal  ons  verlos?  Wie  kan  die  geskiedenis 
tot  ’n  eindpunt  bring  en  alles  nuutmaak? 

“Ons  word  gebore,  leef  en  sterf.  Watter  voordeel  kan  ons  vind?  Prediker  het 
al  gesê  alles  is  tevergeefs,  dit  is  alles  tevergeefs. 

“Ons  hier  op  die  grens  beleef  dit  nog  te  meer.  Ons  word  gekonfronteer  met 
die  werklikheid  van  die  dood  wat  ons  bedreig  ... 

“Jesus,  die  Lam  van  God  oorwin  die  wêreld!” 

Die  dominee  beduie  met  sy  hande.  Die  enkele  soldaat  sit  en  kyk  weg.  Hy  knip 
en  sluit  dan  sy  oë. 

“Broers,  die  Lam  kan  die  seëls  breek!  Hy  kan  ons  loskoop  uit  die  sirkelgang 
van  die  wêreldgeskiedenis.  Hy  beskik  oor  die  mag!  Alles  is  aan  Hom 
ondergeskik. 

“Die  tweede  saak  van  belang  is  dat  die  Lam  geslag  is!  ... 

AMEN.” 

Die  soldate  skuif  rond.  Die  magasyn  klap  teen  die  been  van  die  jong  kape- 
laan.  Die  dominee  lees  die  Nagmaalsformulier.  Hy  breek  die  brood.  Hy  skink 
die  wyn  en  die  reuk  van  wyn  vul  die  saal. 

Diesoldaat  kyk  weg,  neem  tog  brood  en  ’n  kelkie  wyn.  Die  reuk  van  die  wyn  is 
skerp. 

Later,  na  die  diens,  keer  die  dominee  terug.  Die  helikopter  het  ’n  oomblik  oor 
die  kamp  gehang  en  toe  skuinsweg  weggedraai  en  verdwyn. 

Sewe  dae  later  die  nag  word  die  soldaat  skielik  wakker.  Harde  slae  klink  oral. 
Hy  hoor  ’n  fluitgeluid.  Hy  hoor  bevele.  Hy  vlieg  op  en  gryp  sy  geweer.  Skote 
klap.  Die  masjiengeweer  op  die  hoek  kletter.  Hy  hardloop  na  die  naaste 
wai. 

Skielik  hoor  hy  die  fluit.  Die  mortier  ontplof  tussen  twee  soldate  voor  hom. 
Hulle  val  neer.  Die  muwwe  reuk  van  bloed  is  in  die  lug. 

Hy  kyk  na  hulle.  Hy  staan  stil  en  kyk.  Hy  kyk. 

Skielik  hoor  hy  weer  die  fluit.  Hy  val  neer.  Vlieg  op  en  hardloop  na  die  wal.  Hy 
hoor  hoe  hulle  eie  mortiere  begin  terugklap.  Hy  bewe  effens.  Hy  sien  nog 
twee  mense  voor  hom,  uitmekaargeruk,  uiteengeskeur. 

Die  volgende  dag  kom  die  helikopters  in.  Hulle  kom  laag  oor  die  grond  in, 
hang  ’n  oomblik  en  land  dan.  Later  sirkel  ’n  helikopter  hoog  - onder  hom  hang 
’n  lyk  van  een  van  die  vyand.  Hy  bly  lank  sirkel. 

Hy  sirkel  met  die  swaaiende  lyk  bo  die  kamp.  Die  jong  soldaat  kyk  daarna. 
Hy  loop  na  sy  tent  en  gaan  sit  op  sy  bed.  Daar  is  iets  waaroor  hy  moet  dink. 
Hy  kan  net  nie  ontslae  raak  van  die  gedagte  nie.  Hy  moet  dink.  Dink ...  dink ... 

Junita  Joubert 

Is  jou  oupa  nog  so  mooi?* 


Ek  ry  op  ’n  dag  weer  deur  die  wêreld  waar  Oupa  in  sy  jongdae  gebly  het,  en 
kyk  na  die  landskap  rondom  my.  Dit  is  ’n  milde,  mooi  wêreld,  veral  nou 
na  die  reën. 

Oupa  se  pa  was  te  arm  om  hom  aan  ’n  plaas  te  help,  en  toe  dit  tyd  word  dat 
Oupa  sy  eie  potjie  krap,  het  Grootoupa  besluit  om  hiér  vir  sy  kind  staanplek  te 
kom  soek.  Hy  het  oor  die  saak  gebid,  het  hy  vertel,  en  die  leiding  wat  hy  gekry 
het,  het  hierheen  gedui. 

Na  goeie  mense  met  ’n  oop  hand.  By  hulle  sou  Oupa  as  bywoner  kon  begin 
en  homself  “opwerk”.  Dit  was  geen  skande  of  uitsondering  om  onder  in  die 
lewe  te  begin  nie. 

Die  mense  het  Oupa  goed  en  hartlik  ontvang  en  die  vrou  van  die  huis  het  hom 
soos  ’n  eie  seun  behandel.  Sy  moet  ’n  oog  vir  inbors  gehad  het,  dié  vrou.  In  die 
huis  was  daar  ook  ’n  dogter,  Jacomina.  Jakkie. 

Jakkie  was  mooi,  maar  Oupa  het  hom  eenkant  gehou.  Alles  gebore  uit  ’n  kop- 
pige,  jong  trots. 

Die  plaas  se  naambordjie  laat  my  skerp  rem  trap.  Ek  draai  met  die  hobbelrige 
plaaspad  in  en  ry  met  die  laan  na  die  huis  wat  statig  aan  die  bopunt 
wag. 

Twee  werfhonde  keer  my  in  die  motor  vas  tot  ’n  swart  vrou  om  die  huis  se 
hoek  verskyn. 

Ek  draai  die  ruit  af  en  ons  groet.  “Is  die  mense  tuis?”  vra  ek. 

“Net  die  Ounooi.”  En  toe  ek  huiwer,  nie  meer  so  seker  of  dit  hiér  is  nie, 
sê  sy  ...  “Jakkie.” 

“Maar  sy  moet  al  oud  wees?”  Sy  knik  terwyl  sy  met  een  hand  die  rifrug 
se  ore  frommel. 

Ek  klim  uit  en  vra,  gedagtig  aan  haar  jare:  “Slaap  sy  nie  dalk  nie?” 

“Sy  het  klaar  geslaap.” 

Toe  ek  opkyk,  staan  die  ou  vrou  reeds  op  die  stoep,  nog  regop,  maar  die 
kierie  byderhand,  want  die  stoep  is  blink  en  glad. 

Die  honde  drentel  weg  en  ek  stap  nader  en  gee  hand.  Sy  vat  my  hand,  die  rus- 
tige  ou  gesig  ondersoekend  na  my  gedraai. 

“Wie  is  jý  nou?”  Sy  glimlag  sag. 

“Tante  sal  my  nie  ken  nie,  maar  ons  familie  het  hier  gewoon.” 

Sy  knik  stadig  as  ek  begin  uitlê,  die  hand  op  die  kierie  se  knop  klem  effens 
stywer,  vervat. 

“Maar  dan  is  Willem  Muller  mos  jou  oupa?” 

“Ja,  Tante.” 


Hierdie  verhaal  is  uit  die  bundel  Fluistergesprekke  geneem,  wat  later  vanjaar  by  Human  en 
Rousseau  gaan  verskyn. 

Die  son  gooi  ’n  geil  streep  oor  die  stoep,  raak  oor  haar  grys  hare.  Hoog  teen 
haar  hals  dra  sy  ’n  sierlike  ou  silwerspeld,  met  krullerige  lettertjies  wat  “MIZ- 
PAH’’  spel. 

“Nou  kom  tog  in  dat  ons  gesels!”  Sy  begin  aanstap,  draai  weer  om. 
“Ekskuus  dat  ek  nou  voor  loop.” 

“Tante  ken  mos  die  pad.” 

Die  gang  is  breed  en  adem  vloerwaks  en  rose.  Gisterse  rose  in  ’n  glimmende 
koperbak.  Al  effentjies  verlep,  maar  steeds  geurig. 

By  die  voorkamer  steek  sy  vas.  “Sit  jy  solank  - ek  gaan  net  vra  dat  daar  vir  ons 
iets  te  drinke  gemaak  word.  Wat  vir  jou  - koffie,  of  hou  jy  meer  van  tee?” 
“Ek  sal  drink  wat  Tante  dié  tyd  van  die  middag  drink.  Dis  om’t  ewe.” 

Sy  knik  weer  en  begin  wegstap. 

Ek  gee  my  oor  aan  die  weldadige  ruimte  en  koelheid,  die  beleënheid  van  die 
huis.  Vaagweg  hoor  ek  haar  stem;  “Sit  tog  die  goeie  koppies  reg  en  kyk  dat 
hulle  mooi  skoon  is.” 

Sy  kom  terug  en  gaan  sit  op  die  stoel  met  die  hoë  leuning,  skuif  fyntjies 
reg. 

Aantreklik,dinkek,  steedsaantreklik.Dié  soortaanvalligheid  watdiepersetel 
as  die  vel,  tot  in  die  gebeente  toe,  met  edel  lyne  van  neus,  wangbene,  mond. 
Hoe  oud  kan  sy  al  wees?  Oupa  wás  al  drie  en  tagtig. 

Sy  vra  uit  hoe  dit  gekom  het  dat  ek  in  dié  geweste  is,  en  nog  ’n  paar  vragies, 
want  goeie  maniere  het  ’n  sekere  pad.  Ek  antwoord  en  sy  luister  terwyl  die 
ánder  vrae  in  haar  oë  wag. 

Die  stoel  kraak  liggies  toe  sy  na  my  oorleun.  Een  hand  maak  ’n  gebaar  in  my 
rigting,  die  ander  voel-voel  aan  die  borsspeld  teen  haar  hals. 

“Sê  my,  kind,  leef  jou  oupa  nog?” 

Ek  knik  vinnig. 

“Kom  sit  nader,”  nooi  sy,  “dat  ons  beter  kan  gesels.” 

Ek  kies  die  sofa  reg  by  haar  stoel.  En  sy  kyk  lank  en  deurvorsend  na  my.  Ek 
weet  ek  lyk  na  Oupa. 

Toe  lê  sy  ’n.  sagte  hand  op  my  arm  en  vra:  “En  is  jou  oupa  nóg  so 
mooi?” 

Ek  kyk  net  ’n  oomblik  weg  voor  ek  knik  en  sê:  “Baie  mooi.” 

Sy  glimlag  en  sug  saggies.  T oe  kom  die  skinkbord  met  tee  en  sy  staan  op  om 
vir  ons  te  skink.  Haar  rug  is  regopper  as  toe  ek  gekom  het. 

Toe  sy  vir  my  die  tee  aangee,  kyk  sy  na  my  asof  sy  iets  baie  spesiaals 
in  my  sien. 

Jeanne  Goosen 
Die  blom 


Ek  toon  my  kaart  met  my  foto,  persoonsnommer,  salarisnommer,  naam  en 
die  afdeling  waar  ek  werk  aan  die  twee  veiligheidswagte  voor  die  ingang  van 
die  gebou.  Die  een  wag  bestudeer  dit,  knik  vir  die  ander  een  en  laat  my 
deur. 

Voor  by  die  gemonteerde  kanon  in  die  ingangsportaal  oorhandig  ek  my 
handsak  aan  ’n  vrou  in  ’n  groen  uniform.  Sy  plaas  dit  op  ’n  vervoerband.  Die 
inhoud  van  my  handsak  verskyn  op  ’n  skerm.  Daar  is  ’n  staalloopplaat  op  die 
vloer.  Dit  word  afgeskort  met  relings.  Langs  die  verste  reling  sit  ’n  wag  op  ’n 
hoë  stoel.  Ek  stap  tussen  die  relings  op  die  loopplaat  deur  en  ontvang  my 
handsak  aan  die  ander  kant. 

“Dankie-e,”  sê  die  vrou  met  ’n  sangerige  stem. 

In  die  verste  hoek  van  die  ingangsportaal  staan  nog  drie  wagte  agter  ’n  toon- 
bank.  Hulle  dra  ook  groen.  Hulle  is  bewapen  maar  sonder  rang.  Voor  op  die 
toonbank  staan  die  landsvlag. 

Ek  gaan  staan  by  die  hek  wat  na  die  hysbak  lei.  Ek  druk  my  kaart  in  ’n  gleuf. 
Dit  maak  ’n  skerp  seingeluid.  Dit  is  die  teken.  Ek  druk  aan  die  hek.  Dit  gaan 
oop.  Ek  stap  deur.  Die  hek  sluit  met  ’n  klikgeluid  agter  my.  Ek  bêre  my  kaart  in 
my  handsak  en  druk  die  hysbakknoppie.  Ek  wag  ’n  rukkie.  Die  deure  van  die 
hysbak  gly  geruisloos  oop.  Ek  klim  in  en  druk  die  knoppie  vir  die  tweede  ver- 
dieping.  Die  deure  gaan  toe.  Die  hysbak  styg. 

Ek  klim  by  die  tweede  verdieping  uit.  Ek  is  oombliklik  in  die  ontvangsportaal 
van  Die  Nuwe  Stem.  Die  generaal  se  sekretaresse  kyk  op.  Sy  is  ’n  geslote 
vrou  met  ’n  groot  neus.  Sy  beklee  die  rang  van  luitenant.  Sy  sit  met  haar 
hande  in  haar  skoot  tussen  die  rubberplante  en  die  delicious  monsters. 
“Móre,”  groet  sy  kortaf  en  raak  skielik  bedrywig  met  ’n  notaboekie.  Agter 
haar  teen  die  muur  hang  ’n  lewensgrootte  portret  van  die  president. 

Ek  stap  deur  die  voorportaal,  hou  links  met  die  gang  af  en  swaai  dan  regs  in 
die  ruim  vertrek  met  sy  rye  eenderse  staallessenaars.  Ek  stap  tot  by  die 
verste  hoek  waar  my  lessenaar  staan.  Die  vroeë  uitgawe  van  Die  Nuwe  Stem 
is  reeds  uit.  Daar  is  ’n  potplant  op  my  lessenaar. 

Ek  hetditvan  veraf  gesien:  die  plant  hetoordie  naweek  blom  gemaak.  Dit  het 
oopgegaan.  Dit  is  vlesig.  Dit  is  ’n  geswolle  mond.  Die  dag  het  ’n  vertrek- 
punt. 

Ek  is  vroeg.  Ek  bêré  my  handsak  in  my  linkerkantste  laai.  Ek  tel  die  koerant 
op.  Daar  is  ’n  foto  en  ’n  berig  oor  die  president  se  vrou  op  die  voorblad.  Sy  is 
afgeneem  voor  die  nuwe  staatsrehabilitasiesentrum  buite  die  stad.  Die  sen- 
trum  is  na  haar  vernoem.  Die  Nadia  Cloetesentrum.  Daar  was  eenmaal 
stories  dat  die  inrigting  in  werklikheid  ’n  kindertronk  is.  Die  gerugte  is  egter 
gesmoor  nadat  ’n  reeks  artikels  met  foto’s  oor  die  sentrum  in  Die  Nuwe  Stem 
verskyn  het.  Op  die  foto’s  lyk  die  kinders  gelukkig. 

“Ek  hoop  dat  ek  eendag  onthou  sal  word  vir  my  werk  onder  ons  land  se  pro- 
bleemkinders,”  sê  sy.  Die  president  se  vrou  is  besig  om  ’n  boek  te  skryf  oor 
haar  tien  jaar  in  Huis  Arbeid. 

“Om  in  diens  van  my  land  te  staan,  is  ’n  voorreg ...”  Sy  doen  ook  ’n  beroep  op 
vroue  om  kragte  te  snoer.  “Dit  is  ons  vroue  wat  ons  mans  en  seuns  se  moreel 
moet  help  hooghou.  Dié  uitdaging  moet  elke  vrou  met  trots  aandurf.” 
Onder  aan  die  bladsy  is  ’n  peloton  vrouesoldate  met  gewere.  Hulle  staan  op 
aandag.  Hulle  gesigte  is  vurig.  Die  leërstafhoof  stap  met  sy  hande  agter  sy 
rug  tussen  die  netjiese  rye  vrgue  deur.  Hy  is  ’n  lang  man  met  ’n  hoed  en  ’n 
swart  uniform.  Die  opskrif  lui:  Ons  vroue  is  paraat. 

Op  die  volgende  blad  word  die  publiek  uitgenooi  om  ’n  gimnastiekvertoning 
van  Een  Seinskool  in  die  Akkedissaal  by  te  woon.  Dit  is  virdie  hele  gesin.  Die 
leërorkes  sal  die  musiek  verskaf.  Vir  kinders  is  daar  ’n  spesiale  vertoning 
deur  ’n  towenaar.  Toegang  is  gratis.  Dit  is  ’n  geesdriftige  berig  onder  die 
opskrif,  Jong  manne  toon  hul  vernuf. 

Ek  blaai  na  die  vermaakblad  op  bladsy  vyf:  Twee  nuwe  rolprente  is  vrygestel. 
Albei  is  plaaslik  vervaardig.  Die  ontvangs  deur  die  beriggewer  is  gloeiend: 
“Ons  eie  hoef  vir  niemand  en  niks  in  die  buiteland  terug  te  staan  nie  ...” 
Daar  word  ook  ’n  gesensorde  weergawe  van  My  fairlady  in  die  stad  vertoon. 
Ek  probeer  dink  wat  dit  is  wat  aanstoot  kan  gee.  Liza  Doolittle?  Ek  glo  darem 
nie  ... 

Die  kantoor  loop  vol.  Aan  die  onderpunt  van  die  vertrek  gaan  sit  die  kolonel 
agter  sy  lang  lessenaar.  Hy  is  Die  Nuwe  Stem  se  nuusredakteur.  Hy  versorg 
die  nuusberigte  wat  ons  per  teleks  van  Ons  Eie  Buro  ontvang.  Die  kolonel 
gaan  elke  berig  noukeurig  deur.  Dit  is  sy  taak  om  dit  verder  te  sensoreer 
indien  dit  moet.  Bo  aan  elke  nuusberig  skryf  hy  die  aantal  reëls  waartoe  ons 
dit  moet  verkort. 

Die  koerant  word  landswyd  versprei.  Dit  is  die  enigste  koerant  en  dit  is  in 
albei  landstale.  Die  Nuwe  Stem  word  gratis  aan  die  publiek  verskaf. 

Alles  word  in  dieselfde  styl  geskryf.  Dit  is  ’n  streng  opdrag.  Dit  is  by  die  joer- 
nalistieke  skool  van  Die  Nuwe  Stem  by  ons  ingehamer.  “Bepaal  julle  by  feite 
is  wet  nommer  een,”  skryf  brigadier  Knoetzen  op  die  swartbord.  Hy  draai  om 
op  sy  hakke  en  kyk  deurdringend  na  ons.  Hy  haal  ’n  sakdoek  uit  sy  broeksak 
en  vee  die  sweet  van  sy  voorkop  af.  “Waak  asseblief  teen  die  emosionele,” 
pleit  hy.  En  asof  hy  weer  van  vooraf  op  dreef  kom:  “...  en  omslagtigheid  sal  nie 
geduld  word  nie!”  Sy  stem  draai  deur  die  hittige  vertrek.  “Onthou,  julle  hoof- 
funksie  is  om  inligting  objektief  en  in  so  min  woorde  moontlik  weer  te 
gee.” 

Die  brigadier  sing  nou. 

Gesprekke  onder  redaksielede  word  ontmoedig.  Dit  is  gevaarlik  om 
menings  uit  te  spreek  óf  om  kritiek  te  lewer  óf  om  die  stelsel  te  bevraagteken. 
Die  redaksiekantoor  word  as  ’n  “sensitiewe  gebied”  beskou.  Daar  ís  ’n  ver- 
moede  dat  die  hele  kantoor  met  luisterapparate  toegerus  is. 

Die  nuus  word  ingesamel  deur  ’n  spesiaal  opgeleide  span  offisiere.  Hulle 

verrig  die  funksies  van  fotograwe  en  verslaggewers.  Elkeen  is  afsonderlik 
deur  die  regering  se  mediaraad  goedgekeur. 

“Perssensuur  is  noodsaaklik,”  sê  die  brigadier  en  tik  met  sy  stok  op  die  tafel 
voor  hom.  “Roekelose  en  subjektiewe  beriggewing  lei  tot  onrus  en  onte- 
vredenheid  soos  dit  bewys  is  deur  die  media  voor  die  Oorname.  Dit  bedreig 
vrede,”  sê  die  brigadier  en  wieg  op  sy  hakke. 

’n  Berig  onder  aan  bladsy  vyf  trek  my  aandag.  Drie  kunsrolprente  is  verbied. 
“Daar  is  ’n  besliste  verband  tussen  die  sogenoemde  kunsfilms  en  seksuele 
losbandigheid,  homoseksualiteiten  kindermolestering,”  sêdieskrywervan 
die  berig.  Hy  haaldieministervan  Kultuuraan:  “Kuns  watnievirdie  gesonde 
massas  aanvaarbaar  is  nie,  is  ongesond,  gevaarlik  en  onuithoudbaar ...” 
Twee  terdoodveroordelings  verskyn  op  die  volgende  bladsy.  Twee  mans  is 
skuldig  bevind  aan  hoogverraad.  “Die  vonnis  sal  Saterdag  om  elfhonderd 
uur  voltrek  word ...”  Foto’s  vergesel  die  aankondiging.  Die  een  man  lyk  vir  my 
bekend.  Waar  het  ek  hom  al  gesien  of  ontmoet ...?  In  die  nuwe  gewysigde 
krygswetgewing  op  hoogverraad  mag  die  beskuldigdes  nie  meer  pleit  nie. 
Daar  is  dus  ook  nie  versagtende  omstandighede  wat  in  aanmerking  geneem 
word  nie.  Die  wet  is  kort  en  klaar:  Hoogverraad  is  strafbaar  met  die 
dood. 

Ek  kyk  na  die  blom  op  my  lessenaar.  Die  kleur  is  ekstaties.  Dit  besit  byna  ’n 
verbode  aantrekkingskrag.  Dit  herinner  aan  folklore.  /s  dit  moontlik  dat  die 
spesifieke  ervaring  van  ’n  blom  die  gewone  daaglikse  dinge  radikaal  kan 
verander? 

Die  sein  gaan  af.  Die  dun  snydende  geluid  trek  deur  die  gebou.  Die  mure  bib- 
ber.  Dit  is  die  teken:  ek  skakel  my  terminaal  aan.  Die  dag  het  begin. 


59 


Johann  Lodewyk  Marais 
Gedig 


Laatnag  staan  krone 
van  Pierneefbome 
inkswart  teen  die  maan. 

Dit  bly  ongedaan. 

Ek  sit  my  pen  neer. 

’n  Kiewiet  fluit,  weer. 


Die  passasier 

Ons 

gaan  kyk 
op  die  stasie, 
maar  die  perron 
is  leeg. 

Ek  soek 
na  ’n  naamlys. 

Niks. 

Die  kaartjieskantoor 
is  gesluit, 
die  stasiemeester 
weg. 

In  die  Naboomspruit  Hotel 
oornag  ons. 

Die  volgende  oggend 

hoor  ek 

Eugéne  Marais 

het  laasnag 

met  ’n  trein 

van  Pretoria  af 

gekom, 

die  nag 

hier  oorgebly, 

en  douvoordag 

met  kar  en  perde 

na  die  Waterberg 

vertrek. 

Joan  Hambidge 
1989 


’n  Strikdas 
en  ’n  tas 
vol  boeke 
resensievars. 

Die  res? 

Dié  dors  les 
sy  voorlopig  self 
met  ’n  bundel  of  ses. 

In  St.  Pietersburg 
vlug  sy  terug 
in  resensie,  bundel 
en  koerantberig. 


By  die  onthaal 

Xander  ontsteld: 
sy  windhond  is  weg 
en  vanmiddag  het  hy 
in  die  buurt  gesoek. 

In  sy  wit  Opel  GSI 
op-  en  afgery, 
ingeloop  by  ’n  prof.  se 
en  uit  frustrasie 
drade  rondgeruk. 

Hy  staan  met  ’n  bier. 
Móre  bel  hy  sy  pêl 
op  die  Bluff 
en  vra  hóm. 

Die  saak  bly  begoël: 

’n  verhaal  sonder  slot. 


Die  Muse 


Die  studente  wat  angstig  leer 
gedigte  skryf,  vra  my  gereeld; 
Meneer,  gee  ons  dan  tog  ’n  beeld 
hoe  om  die  Muse  te  hanteer. 

My  antwoord  is  hier  kort  en  klaar: 
Die  skrywer  is  ’n  slu  soort  Slams. 
Hy  neem  ’n  bottel,  vang  oorlams 
die  gees  en  so  word  alles  waar. 

Chris  Pelser 

Fragmente  uit  ’n  Roman* 


Hy  het  homself  al  dikwels  betrap  dat  hy  besig  is  om  heroïes  te  sterf. 

In  die  vroeë  oggendure  van  1 4 April  1912  was  hy  een  van  dié  wat  op  die  kam- 
panjedek  van  die  Titanic  agtergebly  het  toe  dié  onsinkbare  skip  onder  die 
yswaters  van  die  Atlantiese  Oseaan  verdwyn  het.  ’n  Vlieënde  dekstoel  het 
hom  egter  op  die  laaste  oomblik  teen  die  slaap  getref,  en  met  die  beste  wil  ter 
wêreld  kan  hy  nie  onthou  hoe  dit  voel  om  te  verdrink  nie.  Wel  kan  hy  onthou 
dat  hy  vroeër  gehelp  het  met  die  laai  van  vroue  en  kinders  in  die  red- 
dingsbote.  Dieskeepsorkeshetkortdaarnanog  gespeel:  “NadermyGod  by 
U”,  wil  die  mite  dit  hê,  maar  in  A night  to  remember  betv\/yfel  Walter  Lord  dit. 
Ook  hy  kan  nie  instaan  vir  die  juistheid  hiervan  nie. 

Hy  was  aan  boord  van  die  Hindenburg  toe  dié  zeppelin  op  6 Mei  1 937,  ook  ná 
’n  oortog  van  die  Atlantiese  Oseaan,  by  Lakehurst  in  vlamme  uitgebars  het. 
Hy  herinner  hom  dat  hy  kort  voor  die  landing  uit  nuuskierigheid  in  die  met 
waterstof  gevulde  romp  van  die  lugskip  rondgestap  het.  Hy  het  nog  ’n  sigaar 
aangesteek.  Toe  was  daar  ’n  ontploffing  en  hy  het  in  ’n  lewende  fakkel  veran- 
der.  Hy  voel  egter  nie  baie  gelukkig  met  die  afloop  van  die  Hindenburg-ramp 
nie.  Daar  was  nie  eens  geleentheid  om  ’n  hond  te  red  nie. 

Bykans  ’n  halfeeu  later  het  hy  weer  ’n  vlammedood  gesterf:  dié  keer  bó  die 
Stille  Oseaan  nadat  hy  op  ’n  onverklaarbare  wyse  op  26  Januarie  1 986  by 
die  Kennedy-ruimtesentrum  aan  boord  van  die  pendeltuig  Challenger  ge- 
stap  het.  Presies  75  sekondes  ná  lansering  het  sy  droom  om  die  eerste  ridder 
in  die  ruimte  te  wees,  in  vlamme  opgegaan.  Dit  had  natuurlik  iets  met  Apart- 
heid  te  doen,  is  later  bespiegel,  maar  niemand  het  dié  ramp  oorleef  nie  en  ook 
hier  kon  niemand  vir  die  juistheid  van  dié  mite  instaan  nie. 

Hy  het  nóg  ’n  duisend  ander  dode  gesterf,  maar  hierdie  is  die  belangrik- 
stes. 

Don  de  Ridder  kan  hom  nie  herinner  dat  die  doodsangs  wat  hy  tydens  sy 
vorige  sterftes  ervaar  het,  so  skrikwekkend  en  afskuwelik  was  soos  die  angs 
wat  hy  nou  beleef  nie. 

Hy  lê  op  sy  maag  en  plat  teen  die  Noordwes-Kaapse  bossieveld  terwyl 
Dulcinea  haar  volle  geweld  loslaat. 

Dulcinea  loop  haar  eie  pad:  deur  die  lappie  grond  waar  die  karavaan  met  die 
kaartjiesloket  staan  en  die  vlae  wapper;  deur  die  ry  woonwaens  met  hul  oop 
deure  en  wasgoedlyne  vol  kostuums  en  onderklere;  deur  die  lorrie  met  die 
sleepwa  en  die  kragopwekker;  deur  die  ry  hokke  met  hul  leeus,  olifante, 
perde,  Bengaalse  tiers,  seeleeus,  foksterriërs,  duiwe  en  sjimpansees;  deur 
die  groot  tent  met  die  geskeurde  landsvlae  bo-aan  sy  twee  hoof-maspale  en 


* Uit  die  roman  Don  de  Ridder  wat  eersdaags  by  HAUM-Literêr  verskyn. 

die  tentpenne  wat  kragman  Josephus  Strijdom  so  sorgvuldig  ingeslaan  het; 
deur  die  verversingstalletjie  van  die  sustersvereniging  van  Postmasburg  se 
NG-gemeente  (gelukkig  nog  onbeman);  en  deur  die  parkeerterrein  wat 
verkeersman  Van  Soelen  met  groot  sorg  en  toewyding  spesiaal  vir  vanaand 
se  okkasie  afgekamp  het. 

Dulcineaskepdiegroottenten  rukhommetJosephusStrijdom  setentpenne 
en  al  uit  die  aarde.  Die  stellasies  wat  as  sitplekke  dien,  stort  krakend  in  duie. 
Woonwaens  verander  in  flardes  laaghout  en  stukke  veselglas  wat  deur  die 
orkaan  in  die  lug  gesuig  word.  Dierehokke  word  omgekeer,  sommiges  se 
tralies  bars  oop  en  die  diere  ontvlug  angsbevange.  Bó  die  loeiende  wind  klink 
stemme  op  en  Don  dink:  Dit  is  seker  hoe  die  geweeklag  van  die  hele  wêreld 
se  gedoemdes  op  Oordeelsdag  sal  klink. 

“Here,  Ba’Donner,  dis  die  einde  van  die  wêreld!”  Dis  Zebulon  en  hy  lê  half  bo- 
oor  Bliksem  en  kerm. 

Hy  kan  enige  oomblik  in  die  pad  van  die  orkaan  beland,  en  dán  is  dit  klaar- 
praat!  dink  Don.  Hy  sien  al  hoe  hy  soos  ’n  gekweste  voël  en  hulpeloos  bó  die 
gedoemde  landskap  spartel.  En  oplaas  sien  hy  hoe  hy  homself  teen  die 
harde  aarde  te  pletter  val. 

Dit  gebeur  nie.  Hy  bly  net  met  toe  oë  lê  en  luister  na  die  wind.  Dit  loei  deur 
murg  en  been,  maar  is  terselfdertyd  ook  ’n  geweldige  gedruis  wat  alle  ander 
klank  feitlik  heeltemal  uitdoof.  Dit  ruk  aan  hom  en  stamp  teen  hom.  Dit  skud 
hom  totdat  hy  naderhand  klappertand  met  sy  gesig  teen  die  grond  lê  en  die 
sout  van  die  aarde  in  sy  mond  proe  - maar  dit  kan  ook  trane  wees. 

En  dan,  stilte:  ’n  stilte  wat  hom  genadiglik  oorval  en  lam  laat;  dié  soort  stilte 
wat  beduie:  Dit  is  alles  oor,  maar  óók  alles  verby.  Van  hier  kan  daar  geen  ver- 
trek  meer  wees  nie,  want  daar  bly  geen  bestemmings  oor  nie.  En  alles  bly  so 
ondeursigtig  soos  die  swart  aarde  waaruit  hy  geformeer  is  en  waarnatoe  hy 
onvermydelik  moet  terugkeer. 

Die  Titanic  hét  gesink,  die  Hindenburg  hét  in  vlamme  opgegaan,  die  pen- 
deltuig  Challenger  hét  bo  die  Stille  Oseaan  gedisintegreer.  Hy  hét  al  ’n  dui- 
send  ander  dode  vóór  en  ná  dit  gesterf.  En  sedertdien  het  die  wêreld  geen 
jota  of  tittel  verander  nie.  Die  mens  bly  dieselfde.  Ook  in  sy  sterftes. 

’n  Kreungeluid.  Zebulon  wat  orent  kom,  grond  uit  sy  mond  spoeg  en  die  sánd 
uit  sy  oë  vee. 

“Here,  Ba’Donner!” 

Dít  maak  Don  se  oë  oop  vir  die  werklikheid. 

Hy  sien  die  pad  van  verwoesting  wat  die  orkaan  Dulcinea  geloop  het.  Eenkant 
sit  die  kragman  en  huil.  Sy  vergruisde  regtervoet  brand  soos  vuur.  Josephus 
Strijdom  se  visioen  om  koordloper  in  die  sirkus  te  word,  lê  finaal  aan 
skerwe. 

Don  de  Ridder  is  wéér  afwesig. 


★ * * 

Gysbrecht  Petrus  Nel  (bekend  as  GP  onder  sy  Postmasburgse  Sakekamer- 
kollegas,  as  Giepie  onder  sy  vriende  en  as  Gys-man  by  sy  vrou  tydens  haar 
meer  amoreuse  oomblikke)  streel  oor  die  slank  regterdy  van  sy  \A/ederhelf 
terwyl  die  biseksuele  brandweerman  Jacques-Henri  (gedoop  Jacobus  Hen- 
drik)  Viljoen  hulle  in  die  tru-spieël  van  CEV  1 dophou.  CEV  1 is  vanjaar  ’n 
glimswart  Mercedes  Benz  420SE,  en  die  lot  om  hom  hierdie  termyn  te  be- 
stuur,  het  op  hom  geval. 

Marijke  Nel  (née  van  Kraayenburg),  op  haar  dag  joolkoningin  van  ’n  Calvinis- 
tiese  noordelike  universiteit,  sangeres  van  Afrikaanse  luisterliedjies  en  lief- 
hebber  van  veral  die  poësie  van  Lina  Spies,  Antjie  Krog  en  Wessel  J Pistorius 
(wie  se  verse  sy  nog  net  in  tydskrifte  gelees  het,  maar  waarna  sy  haar  man 
chronies  as  “my  wederwolf’’  aanspreek),  neem  genoeë  met  haar  man  se 
aanslag  op  haar  dy.  Sy  kruis  haar  bene  op  die  agterste  sitplek  van  die  Benz. 
Haar  oog  betrap  dié  van  Jacques-Henri  in  die  tru-spieël  en  sy  knipoog 
vir  hom. 

“Genugtig,  Meneer!  Kyk  daarl’’ 

GP  vat-vat  aan  die  ampsketting  wat  swaar  op  sy  bors  hang  en  los  ’n 
knoop. 

“Genade!”  sê  sy  vrou  en  vee  haar  Errol  Arendz-rok  terug  oor  haar  knie.  “Dis 
die  einde  van  die  wêreld!” 

Dulcinea  hang  skuins  links  voor  hulle  op  die  horison. 

Was  dié  toneel  ’n  skoot  op  televisie,  kon  sy  nogal  waardering  daarvoor  gehad 
het,  dink  Marijke.  Miskien  sou  dit  selfs  gebruik  kon  word  as  agtergrond  vir  ’n 
video-opname  vir  ’n  nuwe  luisterliedjie.  Sy  was  egter  nie  daarop  bedag  dat 
die  werklikheid  só  skrikwekkend  kan  wees  nie. 

“Ek  dag  eers  dis  ’n  warrelwind,”  sê  die  chauffeur  toe  die  orkaan  verder  na 
links  beweeg  en  hy  veiliger  voel,  “toe  slaan  dié  ding  op” 

“Viljoentjie,  roep  die  brandweer  oor  die  burgerbandradio,”  sê  raadslid  GP 
Nel,  “en  stel  Burgerlike  Beskermingsdienste  in  kennis.”  Hý  is  die  man  van  die 
oomblik.  “Laat  kom  die  Weermag  en  ons  polisiemanne.  Hierdie  is  ’n  nood- 
situasie.” 

Viljoentjie  tel  die  mikrofoon  op  en  begin  praat.  Hy  is  volkome  in  beheer  van 
die  situasie. 

Marijke  sê:  “Dis  ’n  orkaan.” 

“Dit  moet  iets  met  die  afgelope  paar  dae  se  hitte  te  doen  hê,”  verskaf  GP  ’n 
uitleg.  “Foei  tog,  ons  arme  boere.  Het  jy  vir  my  ’n  pen,  Marijke?”  Hy  moet  ’n 
nuwe  toespraak  vir  vanaand  se  verrigtinge  op  Papkuil  skryf. 

“Die  boere  is  almal  op  pad  sirkus  toe,”  sê  Marijke.  “Kyk  hoe  dam  die  bakkies 
agter  ons  op.  Wat  van  ons  agbare  LP?  Dink  julle  hy  is  veilig?” 

Hy  is  hier  agter  iewers,  beduie  GP,  en  Viljoentjie  sê:  “Ek  dink  Meneer  moet 
iets  van  die  swartes  sê.  Daar  is  baie  van  hulle  op  Papkuil.” 

“En  op  Schmidtsdrif,”  sê  Marijke  toe  sy  haar  pen  en  notaboekie  vir  GP  gee. 
“Ek  dink  ons  moet  ’n  rampfonds  in  die  lewe  roep.”  Sy  glo  aan  paraat- 
heid. 

’n  Haastige  boer  in  sy  bakkie  agter  CEV 1 lê  op  sy  toeter.  Asof  dit  ’n  teken  was, 
volg  tientalle  in  die  stoet  sy  voorbeeld. 

“Ai  tog,  ons  boere  darem,’’  sug  burgemeester  Nel.  “Midde-in  gevaar  het 
hulle  nog  tyd  vir  kinderspeletjies.  En  agter  die  bult  wag  ’n  ramp  op  ons.” 
“Ons  vermoed  dit  maar  net,”  sê  Viljoentjie.  “Op  Postmasburg  weet  niemand 
iets  nie  - maar  hulle  sê  hulle  sal  die  situasie  dophou.  En  die  Lugmag  in 
kennis  stel.” 

“Jy  het  die  orkaan  tog  gesien.  En  hier  anderkant  lê  Papkuil.” 

“En  die  sirkus,”  sê  Marijke.  “My  rok!”  roep  sy  benoud  uit.  “Ek  is  nieaangetrek 
vir  ’n  orkaan  nie!” 

“Dalk  was  dit  net  ’n  warrelwind,”  troos  Viljoentjie,  “en  dalk  het  hy  by  die  sirkus 
verbygehou.” 

Hy  trap  die  brandstofpedaal  plat  teen  die  vloer  en  CEV  1 skiet  vorentoe. 
Die  buitelyne  van  ’n  paar  geboue  verskyn.  Bokant  die  geboue  gons 
twee  weermaghelikopters. 

Papkuil  word  ’n  werklikheid. 

“Goeie  Heiland!”  kreun  Marijke  toe  sy  self  CEV 1 se  agterdeur  oopmaak  en 
uitklim.  “Kyk  hoe  lyk  die  plek!”  En  sy  kom  ’n  belangrike  ding  agter.  “Maar  hier 
is  dan  niemand  nie  ...” 

“Almal  seker  sirkus  toe,”  reken  Viljoentjie. 

“Of  gevlug,”  sê  burgemeester  Nel.  “Onder  die  puin  sal  wel  mense  wees.” 
Warrelwind,  warrelwind,  wat  het  jy  gemaak?  kom  die  woorde  by  Marijke  op. 
Sy  herkou  ’n  oomblik  lank  daaraan.  Klink  goed  vir  ’n  nuwe  luisterliedjie.  Dalk 
kan  sy  later  iets  daarvan  maak  - en  miskien  kan  sy  tog  latervideobeeldmate- 
riaal  in  die  hande  kry. 

Toe  verskyn  Don  en  Zebulon  op  die  toneel. 

Hulle  het  soos  twee  spoke  tussen  die  puin  in  die  soutpad  afgestap  gekom, 
sou  Marijke  die  volgende  aand  in  haar  dagboek  skryf.  (Dié  hou  sy  gereeld  by 
sedert  haar  eerste  lirieke  getoonset  is  en  die  gedagte  by  haar  ontstaan  het 
om  iets  meer  blywend  te  skryf  - dagboekstukkies  wat  voorloper  moet  wees 
vir  ’n  roman  dalk,  eendag,  maar  darem  die  een  of  ander  soort  alternatief  vir  die 
tipe  teks  waarmee  sy  gereeld  omgaan.)  Hulle  was  oortrek  met  stof  en  daar 
was  gestolde  bloed  op  hul  gesigte  en  aan  hul  hande.  Die  een  het  ’n  pet 
opgehad,  die  ander  ’n  koloniale  helmet  soos  dié  wat  Meryl  Streep  in  Out  of 
Africa  gedra  het.  Aanvanklik  was  dit  moeilik  om  te  sê  of  hulle  blank  of 
swart  was. 

“Die  eerste  oorlewendes,”  sê  burgemeester  Nel  toe  die  bakkie  wat  net  agter 
hulle  in  aantog  was,  opdaag.  “Viljoentjie,  skryf  hulle  name  neer.” 

Die  een  met  die  helmet  het  sy  naam  as  Don  de  Ridder  opgegee,  en  die  swart 
man  by  hom  heet  Zeb.  Hulle  kon  enigiets  wees:  boere  of  bywoners;  politieke 
vlugtelinge  of  terroriste;  werknemers  van  die  sirkus  selfs,  ’n  nar  (die  een  met 
die  helmet  had  die  lyf  en  oë  van  ’n  harlekyn)  en  ’n  swart  leeutemmer  (8alk). 
Waarskynlik  was  daar  geen  verband  tussen  hulle  nie,  maar  dit  was  al  of  dlé 
twee  by  mekaar  gehóórt  het:  Till  Eulenspiegel  en  sy  maat?  Nee,  daarvoor  was 

die  man  met  die  helmet  se  gesig  te  weemoedig.  ’n  Cervanteske  tweeling 
miskien? 

Viljoentjie  het  hul  name  met  die  volle  oorgawe  van  ’n  biseksuele  brandweer- 
man  in  sy  logboek  neergeskryf.  Toe  het  my  wederwolf  oorgeneem.  Hoe  ydel 
klink  dié  troetelnaam  nie  nou  ná  alles  watop  die  Dag  van  die  Sirkus  gebeurhet 
nie!  En  om  te  dink  dat  ék  meer  begaan  was  oor  my  geskeurde  uitrusting! 
Nog  bakkies  en  motors  daag  by  die  ramptoneel  op,  en  burgemeester  Nel, 
bygestaan  deur  Viljoentjie,  neem  die  leiding.  Die  kooperasiewinkel,  een  van 
die  net  drie  geboue  wat  staande  gebly  het,  word  as  noodhulppos  ingerig, 
spanne  reddingswerkers  word  georganiseer,  die  hospitaal  op  die  dorp  word 
gewaarsku  om  gereed  te  wees  en  ambulanse  word  ontbied. 

Don  en  Zebulon  word  opgekommandeer  om  nooddiens  te  doen,  en  Viljoen- 
tjiejaag  hullesaam  met’n  paar  boereterug  nadieplekwaardiegroottentge- 
staan  het. 

Don  gee  nie  om  om  terug  te  gaan  nie  (hulle  moet  buitendien  nog  vir  Bliksem 
gaan  haal),  maar  die  arrogante  houding  van  Viljoentjie  stuit  hom  teen  die 
bors.  Boonop  dra  die  man  ’n  uniform. 

Ek  weet  nie  hoekom  ek  juis  húlle  hier  vermeld  nie.  Miskien  omdat  hulle  die 
eerste  rampslagoffers  was  wat  ek  teëgekom  het;  dalk  as  gevolg  van  die 
“haunting”  uitdrukking  (ek  ken  nie  die  Afrikaans  daarvoornie)  in  die  man  met 
die  helmet  se  oë. 

Hy  het  vinnig  op  sy  hak  omgedraai,  sy  regterarm  styf  gemaak  en  Viljoentjie 
met  sy  elmboog  in  die  wind  getref.  Viljoentjie  was  uit  soos  ’n  kers. 
Hoekom  het  hy  Viljoentjie  te  lyf  gegaan?  Ek  weet  nie.  Ek  glo  nie  dit  was  ’n 
ongeluk  nie.  Waarskynlik  was  hy  oorspanne  - soos  ons  almal  - as  gevolg  van 
die  omstandighede. 

En  toe  skeur  my  rok! 

“Kom,  Zebl’’  Hy  wil  wegkom  vóór  hier  ’n  samedromming  plaasvind. 

Die  burgemeestersvrou  buk  by  Viljoentjie  en  haar  rok  sleep  op  die  grond. 
Toe  Viljoentjie  steun  en  orent  kom,  kom  ook  sy  regop  - te  vinnig.  lets  hou  haar 
teë  (Don  se  skoen  wat  haar  rok  teen  die  grond  vasgetrap  het,  het  sy  later 
gehoor)  en  sy  ruk  los. 

Dit  was  asof  ek  moedernaak  voor  die  hele  wêreld  gestaan  het.  Daar  was  selfs 
’n  paar  wolwefluite.  My  rok  was  van  onder  tot  by  die  middel  oopgeskeur.  Ek 
was  skaam  en  het  nie  geweet  wat  om  te  doen  nie.  My  rok  was  daarmee  heen. 
My  man  het  sy  baadjie  om  my  middel  gevou  en  een  van  die  boere  se  vroue  het 
met  ’n  pakkie  haakspelde  nader  gestaan. 

Die  twee  rakkers  wat  die  hele  kabaal  veroorsaak  het,  was  skoonveld. 

Gert  Basson 
Poena 


Met  groeiende  kommer  kyk  hy  in  die  spieël  hoe  meneer  Stone  sy  hare  al  kor- 
ter  en  korter  sny. 

Die  oom  gaan  hom  so  wragtag  poena  skeer!  Hy  sluk.  Ag,  Heretjietog  net  nie 
poena  nie  - nie  heeltemal  poenskop  nie!  Maar  die  sker  en  later  weer  die  knip- 
per  snoei  ongenadiglik  deur  sy  blonde  boskaas. 

Hy  voel  die  verslaentheid  soos  ’n  lamheid  deur  sy  liggaam  trek.  Hy  wil  praat, 
maar  die  woorde  wil  nie  kom  nie.  Hy  knipper  sy  oë  en  voel  die  soutprik  van 
trane  by  die  hoeke.  Nou  moet  hy  nie  nog  boonop  tjank  nie.  Wat  sal  die  goeie 
meneer  Stone  dan  van  hom  dink?  Hy  wil  hom  tog  nie  ontstel  nie.  Hy’s  so  ’n 
liewe  mens.  Kyk  net  die  wonderlike  seilskip  wat  hy  vir  hom  gemaak  het. 
Die  haarsnippers  val  nou  in  flitsende  reëlmaat  voor  sy  verstarde  oë  verby. 
Korter  en  korter  word  sy  haredos.  Daar  is  nou  g’n  keer  meer  nie.  Hy  word 
poenskop  gesny. 

Hy  byt  op  sy  onderlip.  Dit  gaan  weer  ’n  helske  ding  by  die  koshuis  afgee.  Hy 
sal  moet  appels  swaai  want  daar  gaan  grootbekke  wees  wat  hom  gaan  spot. 
Hy  wíl  nie  baklei  nie,  maar  hy  sal  nie  toelaat ...  Ag,  wat  het  meneer  Stone  dan 
besiel!  Die  oom  hoor  ook  nie  meer  so  goed  nie  en  toe  hy  gesê  het:  “Net  nie 
poena  nie,  meneer  Stone,”  het  die  oom  seker  net  ‘poena’  uitgemaak.  Ag, 
Heretjie,  hulle  gaan  my  spot  en  ...  wat  gaan  die  meisies  nie  alles  sê  nie! 
Maar  toe  word  die  poenskopdae  die  beste  tyd  in  sy  koshuisjaar.  Daar  is  nie 
minder  nie  as  drie  ander  poenskoppe  en  een  nogal  Fanie  van  Oudtshoorn. 
Niemand  het  gewaag  om  Fanie  oor  sy  bandietstyl  te  spot  nie  en  daarom  is 
hulle  ander  toe  ook  met  rus  gelaat.  Minstens  vier  ander  ouens  het  hulle  koppe 
ook  poena  laat  skeer.  Maar  die  beste  van  daardie  poenskopdae  was  dat  hy 
met  Santjie  Snyman  gekys  is.  Boonop  was  sy  ’n  standerd  voor  hom  en  beslis 
die  mooiste  meisie  in  die  skool.  Die  poenskopdae  was  sy  beste  skool- 
dae. 

Daarna  sny  hulle  sy  hare  weer  teen  sy  kop.  Dié  keer  kyk  hy  met  ’n  glimlag  hoe 
die  lang  hare  oor  sy  oë  waterval. 

“Wie  de  hel  dink  jy  miskien  is  jy,  hê  — Goldilocks?”  het  die  seningrige  kor- 
poraaltjie  geskree.  “Moenie  my  sê  nie!”  blaf  die  tweestreper  toe  hy  van  die 
orkes  wil  verduidelik.  “Jy’s  die  drommer  in  die  Hairy  Pack  en  jy  sing  seker  ók, 
né?  Ek  ken  al  die  verduidelikings,  luis.  Kry  jou  gat  in  rat  en  laat  sny  daai 
bossiekop.  Kort,  kort  teen  jou  harspan,  luis!” 

En  dit  het  goeie  dae  geword  net  soos  daardie  tyd  in  die  koshuis.  Hy’s 
offisiersmateriaal  sê  hulle  en  hy’s  al  klaar  ’n  eenstreper.  Dis  sy  soort  lewe  dié. 
Hy  kan  dit  vat.  Die  blêrrie  terries  beter  dit  verstaan  - hoe  gouer  hoe  beter.  Uit 
hom  kry  hulle  niks.  Bókkerall! 

Ag,  Heretjietog  die  pyn!  As  die  pyn  net  wil  ophou.  “Fok  jou,  man.  Uit  my  kry 
julle  niks!” 

Daar  is  ’n  slag  teen  sy  kop  en  hy  val,  val  die  donkerte  in.  Dankietog,  Here,  die 
pyn  is  weg. 

Toe  hy  bykom,  is  hy  in  ’n  ander  vertrek.  Dit  is  klein  en  bedompig  en  daar  is  ’n 
flou,  kaal  gloeilamp  teen  die  vuil  plafon  geskroef.  Sy  tong  is  dik  en  skurf  in  sy 
mond.  Daar  is  die  smaak  van  ou  bloed.  Die  pyn  klop  stadig  maar  knaend 
agter  sy  oë  en  hy  maak  hulle  toe. 

Met  ’n  bewerige  hand  kam  hy  sy  kuif  van  sy  voorkop  weg.  Dis  so  warm.  Wat 
het  hulle  aan  hom  gedoen?  Die  pyn  rimpel  deur  sy  hele  liggaam.  Hy  vryf  oor 
sy  gesig  en  voel  die  lang  baardstoppels.  My  magtag,  hy  moes  dae  in  be- 
swyming  gewees  het.  Hoeveel?  Hy  lek  oor  sy  drooggebarste  lippe.  Water.  Hy 
draai  sy  kop  en  lig  hom  steunend  op  sy  elmboog.  Die  strooimatrassie  onder 
hom  is  dun-dun  en  net  hier  langs  hom  staan  ’n  kleikraf  met  water.  Hy  lig  die 
kraf  aan  die  dun  nek  op  en  voel  meer  as  sien  die  kakkerlak  wat  oor  sy 
vingers  skarrel. 

Hy  slukgulsig  aan  die  brak  water.  Dan  gooi  hy  ’n  lekseltjie  in  sy  linkerhand  en 
vee  dit  oor  sy  kurkdroë  gesig.  Hel,  maar  hy  voel  ellendig.  Wat  het  hulle  alles 
aan  hom  gedoen?  Hoe  lank  het  hulle  hom  ondervra? 

Te  hel  met  hulle.  Hy’t  hulle  niks  gesê  niel.  Hy  kan  alles  vat  wat  hulle  kan 
uitdeel. 

Hysukkel  in  ’n  handeviervoetposisie.  Dan  druk  hy  teen  die  muuren  trek  hom 
al  steunend  en  vloekend  orent.  “Ek  kan  dit  vat.  Ek  kan  dit  vat!” 

Die  houtdeur  klap  meteens  oop  en  twee  van  hulle  kom  binne.  Elkeen  gryp  ’n 
arm  en  sleepdra  hom  uit.  In  ’n  ander  vertrek  met  een  groot  venster  wat  uitsig 
bied  op  ’n  paradegrond,  plak  hulle  hom  hardhandig  op  ’n  smal  houtstoeltjie 
neer.  Hy  word  bewus  van  iemand  agter  hom  en  dan  voel  hy  die  kam  in  sy 
hare.  Hy  hoor  die  knip-knapper  van  die  skêr.  Die  hare  val  in  vuil  olierige  vlae 
voor  sy  oë  verby.  Hy  glimlag,  probeer  ’n  giggellag  onderdruk,  maar  dan  bars 
die  vrolikheid  skor  oor  sy  stywe  lippe.  “Nou,  n-nou  gaan  julle  jul  gatte  sien! 
Poena  beteken  geluk  vir  my,  julle  fokkers!” 

’n  Harde  hou  teen  die  kop  laat  hom  bedaar,  maar  die  glimlag  bly. 

Die  hare  val  stekelrig  teen  sy  nek  af,  maar  hy  gee  nie  om  nie.  Hy  gaan  hier  uit- 
kom.  Dankie,  Here.  Dankietog. 

Hulle  neem  hom  na  ’n  ander  vertrek.  Dis  donker.  Hulle  grendel  die  swaar  deur 
agter  hom.  Hy  hoor  rotte  wegvlug.  In  ’n  hoek  gaan  sak  hy  steunend  op  sy 
hurke  neer.  Hy’s  weer  poena! 

Hulle  sal  kom.  Die  reccies  sal  kom  en  hom  uit  hierdie  helgat  van  ’n  plek  verlos. 
Hulle  sal  die  bliksems  afmaai  en  hulle  sal  hom  hier  uithaal. 

Hy  kan  hulle  sien.  Swartgestreepte  gesigte  en  sommige  van  hulle  sal  T-shirts 
dra  met  die  legende  in  swart  daarop  gedruk:  Die  Boere  is  hier  om  te  bly. 
Hy  hoes  en  voel  die  pyn  in  sy  bors  gryp.  Hel,  maar  hy’s  dors.  Toe  maar,  dit  sal 
ook  verbygaan.  Hy  kan  uithou.  Hy  kan  dit  vat.  Uitkoms  is  mos  op  pad. 
Hulle  sal  kom  soos  die  cavalry  in  die  ou  Errol  Flynn  en  John  Wayne-flieks.  Op 
nommernegeen  negentig  sal  dietrompetskel:  terum-terum-teraaa!  Hullesal 
kom.  Hy  sal  wag. 

“Ek  kan  dit  vat.” 

Die  deur  word  oopgemaak  en  die  son  val  in  ’n  helder  streep  die  vertrek  binne. 
Dit  reik  egter  nie  tot  by  hom  in  die  hoek  nie.  Hy  kan  die  twee  silhoeëtte 
duidelik  in  die  ligbaan  uitmaak. 

Hy  sukkel  orent.  Here,  maar  hulle  hét  hom  verniel. 

Een  vat  hom  aan  die  elmboog,  maar  hy  rem  weg.  “Ek  sal  self  loop!”  En  hier 
binne  kry  hy  lag.  “Arme  bokker  — netnou  is  jy  ’n  lyk!” 

Hy  skuifel  tussen  hulle  nabuite  en  die  fel  sonlig  laat  hom  sy  oë  knip.  Hulle  is 
seer  en  branderig  in  die  skerp  lig.  Die  sonstrale  kap  vonke  uit  blink  knope  en 
petwapens  van  ses  manskappe  ’n  entjie  van  hom  af. 

Bliksems. 

Elke  tree  is  ’n  marteling.  Amper  soos  ’daai  ou  Sloans-advertensie,  dink 
hy:  ‘Elke  prentjie  spreek  van  lyding’. 

Maar  ons  sal  sien  wie  gaan  ly.  Ons  sal  sien.  Hulle  dwing  hom  tot  stilstand.  Die 
geheim  is  amper  te  goed  om  nie  te  deel  nie  en  soos  gister  kras  die  lag  oor  sy 
seer  lippe.  Hy  sluk  en  voel  hoe  sy  adamsappel  pynlik  teen  sy  styf  gespanne 
keelvel  afgly. 

Net  soos  die  cavalry. 

Dan  hoor  hy  dit  — die  priemende  geluid  van  ses  R-viers  wat  soos  een  ge- 
span  word. 

Johann  Johl 

Dubbelloop:  ’n  Pastiche 

(soos  gewoonlik  met  apologie) 

Op  ’n  Sondagmiddag  loop  die  weduwee  Viljee 
in  swart  geklee 

met  twee  kolliehonde  langs  die  see. 

(D.J.  Opperman) 


Phil  du  Plessis 

in  beswering  van  die  apokaliptiese 

tjanke  van  twee  ratelende  kolliehonde 

hap  die  middag  inkantatief 

gate  uit  die  gillende  son, 

paradeer  sy  die  dood 

op  die  ontsteekte  lippe  van  die  see  - 

in  die  affluvium  van  arkane  besoedeling 

luister  sy  met  etterende  ore  na 

die  diep  soet  ongesonde  stem  van  die  dooies 

- dié  weduwee  Phil  J. 


Breyten  Breytenbach 


dié  kolliehonde  langs  die  see  — 
hoe  léég 

moet  hulle  b(l)ase  net  nie  voel  nie 

Antjie  Krog 


Koor  1: 

’n  seisoen  van  springgetye 
pluk  jou  hart 
op  die  rotse 

die  hawe  van  jou  heupe 

is  gekneus 
maar  op  die  strand 
span  jy  teen  die  wind 
’n  swart  bloeisel 
in  die  keel  van  ’n 
brandende  middag 

die  einder  deurboor 
deur  ’n  horing 
o weduwee  Viljee 
en  twee  kollies  langs 


Gerrit  Fourie 


Koor  2: 


op  die  knoetsige  rotse 

jou  ongetemde  heupe 
is  brakkerig 
op  die  sandskouer 
span  jy  ’n  swart  lint 
bloei  bloeisel 
heel  heel  heel 
heel  middag 
deurboor  springgetye 

vlesige  vuurtoring 
o nee  o nee  o nee 

die  see 


op  ’n  Sondagmiddág  loop  die  wed- 
ders  -erdopers  -erhelftes  (met  of  sonder) 
langs  die  see; 
in  dié  -ywer 

ook  nog  die  -uwee  Viljee  (kortweg  wed.) 
-ersyds  omring  deur  (a!)  kolliehonde 
ná  haar  -erwaardighede 

I.L.  de  Vílliers 


’n  hond  draf  saam 
’n  hond  draf  saam 
alkant  een  van  die  droewe  daam 

hul  draf-draf  saam 
hul  draf-draf  saam 
net:  as  hul  beenlig  is  sy  skaam 

maar  al  drie  is  so  dáár 
in  die  sand  se  wye  raam 


J.C.  Steyn 

op  ’n  Sondagmiddag  langs  die  see 
skaam  die  weduwee  (sélf:  -du-)  Viljee  haar 
(wederkerend:  “haar”  as  -vnw.): 
nie  oor  sy  weder 
— in  die  sin  van  weer/opnuut  — 
wederhelfteloos  weer/opnuut 
net  helfte  is  nie, 

ook  nie  omdat  sy  met  ’n  tang  (sélf:  -du-) 

onaanraakbaar  swart  is  nie, 

maar  vir  haar  kolliehonde  - 

vir  die  tangkonstruksies  van  hul  liefhê 

Wilma  Stockenstrdm 


langs  die  spieël  van  water 

verskyn  in  gekolliede  negligée: 

mevrou  wyle  professor  doktor  de  Viljié 

- en  ook  op  die  trottoir 

(alewig  agter  haar!) 

met  poedelkaal  middellywe 

die  geïmporteerde  skaaphonde 

wat  in  die  ondergaande  son 

instinktief  na  hakke  hap 

aanjaag  en  aankeer 

alewig  agter  haar 


Etienne  Leroux 

tot  die  negredo-fase  getransmuteer,  wandel 

die  mank,  dowe,  panies-depressiewe  weduwee  Viljee 

op  ’n  Sondagmiddag  op  die  strand 

van  haar  verbeeldingsland: 

haar  twee  kolliehonde 

(formidabel  rooi  en  swart) 

se  projeksies  in  die  soutlug 

wedersyds  onruikbaar 

en  in  die  ritme  van  die  gety 

verdwyn  hulle 

stertomhoog 

Literêr-aktueel 


Stígting  vir  die  Skeppende  Kunste 

Die  Afrikaanse  Skrywerskring  het  oor  dekades  heen  die  stigting  van  ’n  Raad 
vir  die  Kunste  bepleit.  Tydens  die  Skrywerskongres  van  1 976  in  Pretoria  het 
dr  P.G.  du  Plessis  hierdie  pleidooi  verwoord  in  ’n  referaat  getiteld  “Staat  en 
kuns:  Enkele  aspekte”.  Sedertdien  was  die  saak  bestendig  op  die  Hoofbe- 
stuur  se  agenda,  en  is  daar  reëlmatig  met  belanghebende  ministers  e.a. 
instansies  daaroor  gesprek  gevoer.  Inmiddels  is  die  Kommissie  van  Onder- 
soek  na  die  Bevordering  van  die  Skeppende  Kunste  onder  voorsitterskap 
van  dr  Jan  Schutte  in  die  lewe  geroep,  waarvan  die  verslag  in  1 984  aan  die 
regering  voorgelê  is.  Op  24  Februarie  1 989  het  die  Stigting  vir  die  Skep- 
pende  Kunste  totstandgekom.  Die  volgende  persvrystelling  oor  dié  vir  die 
Afrikaanse  Skrywerskring  so  langverwagte  gebeurtenis  is  aan  die  redaksie 
beskikbaar  gestel: 

Voortspruitend  uit  die  Kunsteberaad  wat  op  29  April  1 988  op  Stellenbosch 
gehou  is  en  die  werksaamhede  van  die  Voortsettingskomitee  wat  hieruit 
voortgevloei  het,  is  die  Stigting  vir  die  Skeppende  Kunste  op  24  Februarie 
1 989  totstand  gebring.  Tydens  ’n  vergadering  onder  voorsitterskap  van  mnr 
F.W.  de  Klerk,  Minister  van  Nasionale  Opvoeding,  is  ’n  maatskappy  sonder 
aandelekapitaal,  genoem  die  Stigting  vir  die  Skeppende  Kunste,  gestig. 
Verskeie  persone  uit  die  kunstegemeenskap  was  by  hierdie  geleentheid 
teenwoordig. 

Tydens  die  stigtingsvergadering  is  die  Akte  van  Oprigting  en  die  Statute  van 
die  maatskappy  goedgekeur.  Die  Akte  van  Oprigting  maak  daarvoor  voor- 
siening  dat  die  hoofbesigheid  wat  die  maatskappy  geregtig  sal  wees  om  te 
dryf,  die  bevordering  van  die  skeppende  kunste  is. 

Die  beheer  van  die  Maatskappy  berus  by  ’n  direksie  wat  uit  minstens  vyf  en  ’n 
maksimum  van  elf  lede  bestaan.  Die  Minister  van  Nasionale  Opvoeding  wys 
die  Voorsitter  en  drie  direkteure  aan.  Die  lede  van  die  Maatskappy  wys  drie 
kenners  van  die  skeppende  kunste  in  die  Direksie  aan.  Die  Direksie  self  kan 
vier  bykomende  lede  as  direkteure  aanstel. 

Die  Minister  het  dr  Jan  Schutte  as  direkteur  en  Voorsitter  van  die  direksie  van 
dieStigting  aangewys.  Die  Ministerhetookverderedirekteure  benoem  in  die 
persoon  van  dr  Tjaart  van  der  Walt  en  mnr  Norman  Nossel. 

Een  verdere  direkteur  sal  nog  deur  die  Minister  aangestel  word  terwyl  ver- 
dere  aanstellings  ooreenkomstig  die  uiteensetting  hierbo  gemaak  sal 
word. 

Dr  Schutte  was  die  Voorsitter  van  die  Kommissie  van  Ondersoek  na  die 
Bevordering  van  die  Skeppende  Kunste,  wat  in  1 984  sy  verslag  aan  die 
Regering  voorgelê  het. 

’n  Bedrag  van  nagenoeg  R1,9  miljoen  sal  dadelik  deur  die  Staat  aan  die 
maatskappy  oorbetaal  word  om  uitvoering  te  gee  aan  die  doelstellings  van 
die  maatskappy.  ’n  Verdere  bedrag  van  nagenoeg  R2  miljoen  sal  in  die 
volgende  finansiële  jaar  beskikbaar  wees,  onderworpe  aan  die  goedkeuring 
van  die  Parlement. 

Die  totstandkoming  van  die  Stigting  vir  die  Skeppende  Kunste  dui  op  ’n  nuwe 
verhouding  tussen  die  kunstegemeenskap  en  die  Staat.  Die  Kommissie  van 
Ondersoek  na  die  Bevordering  van  die  Skeppende  Kunste  het  in  1 984  aan- 
beveel  dat  ’n  statutêre  kunsteraad  tot  stand  gebring  word,  maar  die  Regering 
het  geoordeel  dat  so  ’n  kunsteraad  in  stryd  sou  wees  met  sy  erkenning  van 
die  outonomie  van  die  kunste.  ’n  Raad  wat  kragtens  wetgewing  ingestel 
word,  waarvan  die  lede  deur  die  Minister  aangestel  word,  wat  tot  groot 
hoogte  uit  openbare  fondse  gefinansier  word  en  wat  dus  aan  ’n  mate  van 
owerheidsbeheer  onderworpe  moet  wees,  sou  nie  as  ’n  eg  onafhanklike 
raad  beleef  word  nie. 

Die  Regering  het  inmiddels  voortgegaan  om  te  help  om  die  klimaat  vir  die 
ordening  en  bevordering  van  die  kunste  deur  die  kunstegemeenskap  self  te 
skep.  Dit  het  neerslag  gevind  in  die  Kunsteberaad  wat  op  28  April  1988 
gehou  is  en  die  werksaamhede  van  ’n  Voortsettingskomitee.  Die  Komitee 
was  die  Minister  onder  andere  behulpsaam  met  die  formulering  van  ’n  breë 
kunstebeleid  in  die  RSA,  die  opstel  van  die  akte  van  oprigting  van  ’n  maat- 
skappy  sonder  aandelekapitaal  vir  die  skeppende  kunste,  asook  die  statute 
wat  daarmee  saamgaan.  Lede  van  die  Komitee  help  tans  om  die  verskillende 
groeperinge  in  die  kunste  te  identifiseer  en  te  organiseer  ten  einde  verskil- 
lende  koepelliggame  te  identifiseer. 

Al  hierdie  aksies  het  daarop  uitgeloop  dat  ’n  maatskappy  vir  die  bevordering 
van  die  skeppende  kunste  nou  ’n  werklikheid  geword  het. 

Ons  plaas  graag  hierby  die  volledige  teks  van  die  toespraak  van  die  Minister 
van  Nasionale  Opvoeding,  mnr  F.W.  de  Klerk,  by  geleentheid  van  die  tot- 
standkoming  van  die  Stigting  vir  Skeppende  Kunste,  op  24  Februarie  1 989 
in  Pretoria. 

Geagte  Dames  en  Here, 

Ek  begin  graag  met  ’n  hartlike  welkomswoord  aan  u almal  wat  hierdie  funksie 
vandag  bywoon.  Dankie  dat  u die  tyd  kon  vind  vir  die  belangrike  saak 
waaroor  dit  gaan.  Mag  dit  wat  ons  vandag  begin,  uitgroei  tot  ’n  mooi  onder- 
neming  wat  vir  die  skeppende  kunste  en  ons  land  baie  sal  beteken. 

U kan  tereg  van  my  vra  wat  stel  die  Regering  hom  ten  doel  met  die  skepping 
van  ’n  instrument  vir  die  bevordering  van  die  skeppende  kunste? 

U moet  my  toelaat  om  in  my  antwoord  op  hierdie  vraag  ’n  paar  jaar  te- 
rug  te  gaan. 

Alle  ondernemings  begin  by  ’n  gedagte  of  ’n  visie  van  enkele  mense.  Wat  ons 
vandag  vir  die  skeppende  kunste  beoog,  het  enkele  jare  gelede  by  die  Kom- 
missie  van  Ondersoek  na  die  Skeppende  Kunste  begin.  Dr  Jan  Schutte  en 

die  lede  van  sy  Kommissie  het  die  nood  van  die  skeppende  kunste  in  Suid- 
Afrika  raakgesien.  Hulle  wou  dit  wat  hulle  as  die  Cinderella-posisie  van  die 
skeppende  kunste  beskou  het,  regstel. 

Die  Kommissie  het  die  Staat  op  sy  verantwoordelikhede  gewys.  Sy  konsen- 
sus  was  dat  die  Staat  homself  kenbaar  as  die  beskermheer  van  die  kunste 
moes  vestig.  Die  Staat  moes,  so  is  aanbeveel,  ’n  outonome  kunsteraad  deur 
wetgewing  tot  stand  bring  en  deur  geldelike  bydraes  sorg  dat  dfe  raad  in 
staat  sou  wees  om  in  te  gryp  om  die  kunste  en  kunsbeoefening  oor  ’n  wye 
front  te  stimuleer. 

Sedert  die  afhandeling  van  hierdie  sterk  verslag  het  daar  heelwat  water  in  die 
see  geloop.  Daar  is  in  ’n  hele  aantal  forums  gesprek  gevoer  en  voor- 
bereidingswerk  gedoen.  In  dié  proses  is  standpunt  teen  standpunt  gestel  en 
geweeg.  Ons  kan  vandag  uiteindelik  ’n  nuwe  konsensus  op  die  tafel  sit. 
Daar  wórd  vandag  ’n  liggaam  vir  die  bevordering  van  die  skeppende  kunste 
gestig.  Die  Staat  néém  die  inisiatief  daarin.  Die  Staat  lewer  ook  die  aanvank- 
like  finansiële  bydrae  om  die  skeppende  kunste  op  ’n  nuwe  pad  te 
plaas. 

Die  liggaam  wat  vandag  geskep  word,  se  hoofdoelstelling  is  die  bevordering 
van  die  skeppende  kunste.  Die  liggaam  is  outonoom  en  sal  selfstandig  kan 
besluit.  Dit  verskil  slegs  in  een  opsig  van  die  Schutte-kommissie  se  voor- 
stelle.  Dit  word  nie  ingevolge  ’n  wet  van  die  Parlement  ingestel  nie  en  staan 
dus  nie  onder  beheer  van  die  Staat  nie. 

Ek  glo  dat  die  skeppende  kunste  vahdag  kry  wat  die  Kommissie  wou  gehad 
het  - met  die  bonus  van  werklike  en  sigbare  onafhanklikheid  van  ower- 
heidsbeheer. 

Die  kunste  is  ’n  levC'ensverband  wat  by  uitstek  vryheid  nodig  het  om  te  kan 
asemhaal  en  te  kan  floreer.  Dit  moet  op  elke  vlak  so  vry  as  moontlik  kan 
funksioneer.  Daarom  moet  dit  nie  aan  onnodige  voorskrifte  onderworpe 
wees  nie.  Boikotte,  miskenning  en  doelbewuste  uitsluiting  en  isolasie  is 
reeds  erg  genoeg. 

Oor  een  ding  hoef  daar  nie  ’n  argument  te  wees  nie.  Die  Staat  is  nie  daarop 
ingestel  om  ’n  aktiwiteit  watso  nou  aan  die  individu  se  unieketalente,  gawes, 
waardes  en  emosies  gebind  is,  te  beheer  nie.  Die  Staat  kan  nie  en  moet  ook 
nie  die  kreatiewe  talent  en  die  skeppingskrag  van  mense  met  besondere 
gawes  rig  en  stuur  nie.  Wat  my  betref,  is  daar  ’n  duidelike  skeidslyn.  Die  be- 
dryf  van  die  kunste  is  ’n  saak  waar  die  Staat  sy  hande  moet  tuishou. 

Die  Staat  het  wel  ’n  rol  te  speel  as  dit  kom  by  ’n  positiewe  klimaat  te  skep 
sowel  as  die  handhawing  van  goeie  sedes  en  veiligheid. 

Daar  is  vir  ’n  geruime  tyd  deur  vele  in  die  kunstegemeenskap  uitgesien  na  ’n 
teken  van  sigbare  vordering  ná  die  verskyning  van  die  Schutte-verslag. 
Om  die  bal  aan  die  rol  te  sit,  het  ek  en  die  Departement  van  Nasionale 
Opvoeding  die  leiding  geneem  om  verlede  jaar  in  April  ’n  Kunsteberaad  op 
Stellenbosch  te  reël.  By  daardie  baie  mooi  en  lewendige  geleentheid  het 
sowat  1 20  mense,  wyd  verteenwoordigend  van  die  kunstegemeenskap,  hul 

harte  uitgepraat  en  met  voorstelle  gekom  oor  hoe  hindernisse  en  probleme 
oorkom  kan  word. 

In  my  samevatting  na  afloop  van  die  Beraad  het  ek  met  die  instemming  van 
die  Beraadgangers  aangedui  dat  ’n  maatskappy  sonder  winsoogmerk  tot 
stand  gebring  kan  word.  Nadat  positiewe  advies  van  die  voortset- 
tingskomitee  van  die  beraad  ontvang  is  en  belangrike  voorbereidingswerk 
gedoen  is,  is  die  Akte  van  Oprigting  en  die  Statute  van  ’n  maatskappy  sonder 
’n  aandelekapitaal  - wat  as  die  Stigting  vir  Skeppende  Kunste  bekend  sal 
staan  - gefinaliseer.  Indien  die  Akte  en  Statute  vandag  deur  u aanvaar  word, 
kan  die  maatskappy  gestig  word. 

Die  skeppende  kunste  staan  dus  op  die  vooraand  van  ’n  nuwe  bedeling,  ’n 
bedeling  wat  in  oorleg  met  die  kunstegemeenskap  tot  stand  gebring 
word. 

Ons  land  het  sy  kunstenaars  en  die  skeppingsdrang  en  skeppingskrag  wat 
hulle  verteenwoordig,  vandag  dalk  meer  nodig  as  wat  ons  besef.  ’n  Selfver- 
nuwende  samelewing  kan  nie  groei  sonder  die  onrus,  die  twyfel,  die  skep- 
tisisme,  die  vrae,  die  vrese,  die  visie  en  die  entoesiasme  van  sy  sensitiewe,  en 
tegelyk  betrokke,  geeste  nie. 

Uit  eie  bodem  en  vanuit  die  eie  binnekring  moet  vrae  gestel  word  en  moet  ook 
die  profetiese  stem  gehoor  word. 

Ons  het  die  skerp  oog  van  die  kritiese  denker,  die  ontleedmes  van  die 
skrywer,  die  fyn  waarnemingsvermoë  van  die  skilder,  die  weemoed  en  die 
drif  van  die  komponis  en  die  weemoed  en  weerbarstigheid  van  die  digter 
baie  nodig.  Kunstenaars  se  weergawe  van  die  werklikheid  en  van  die  toe- 
koms  is  dikwels  nie  gemaklik  nie;  die  beelde  wat  hulle  voorhou,  is  soms 
onthutsend  en  ontstellend.  Die  eerlikheid  van  die  egte  skeppende  gees  en 
die  vermoë  om  te  ontleed,  te  vertolk  en  die  toekoms  te  sien,  bly  egter  ’n 
onmisbaarheid  in  die  lewe  van  ’n  nasie.  Hulle  moet  ons  help  om  as  ’t  ware  van 
buite  na  binne  te  kyk.  Ons  moet  onsself,  ons  eie  tyd  en  sy  gebeure  kan  vertolk 
en  verstaan. 

Opgesom:  Ons  kunstenaars,  soos  enige  ander  betekenisvolle  groep,  moet  ’n 
billike  geleentheid  kry  om  hul  gekose  werk  te  kan  doen  en  hulle  bydrae  te 
lewer.  Werklik  skeppende  individue  moet  tot  hulle  reg  kan  kom  en  die  kunste 
moet  hul  legitieme  rol  in  die  samelewing  kan  vervul.  Dit  moet  geskied  binne 
die  werklikhede  en  die  baie  beperkinge  waarbinne  die  Staat  in  Suid-Afrika  sy 
funksies  uitvoer. 

Ek  kondig  graag  aan  dat  ten  einde  die  te  stigte  maatskappy  in  staat  te  stel  om 
met  sy  werksaamhede  te  begin,  vanjaar  nog  ’n  bedrag  van  ongeveer  R1 ,9 
miljoen  aan  hom  oorbetaal  sal  word.  ’n  Verdere  bedrag  van  R2  miljoen  sal  in 
die  1 989/90-boekjaar  beskikbaar  gestel  word.  Hierdie  geld,  en  ander 
fondse  wat  ingesamel  mag  word,  sal  deur  die  Direksie  van  die  Stigting  vir  die 
Skeppende  Kunste  gebruik  word  om  sy  doelstelling  te  bevorder. 

Deur  die  voorgestelde  Stigting  vir  die  Skeppende  Kunste  te  inisieer  in  die 
vorm  waarin  dit  gedoen  is,  bewys  die  Staat  dat  hy  nie  die  sake  van  die  skep- 

pende  kunste  wil  reël  nie.  Die  Staat  wil  ook  nie  by  die  interne  politiek  van  die 
kunste  betrek  word  nie.  Die  kunstegemeenskap  moet  homself  orden  en 
organiseer. 

Ek  wil  die  vertroue  uitspreek  dat  sowel  die  nuwe  verhouding  tussen  die  Staat 
en  die  kunstegemeenskap  as  die  strukture  wat  nou  tot  stand  gebring  word, 
deur  die  kunstegemeenskap  gebruik  sal  word  tot  voordeel  van  die  skep- 
pende  kunste  en  die  skeppende  kunstenaars  in  Suid-Afrika. 

P.J.  Schoeman  oorlede 

Die  baas-skrywer  oor  die  natuur  en  die  jagvelde,  P.J.  Schoeman,  Is  op  5 Julie 
1988  in  Stellenbosch  oorlede.  ’n  Kollega  aan  die  Universiteit  van  Stellen- 
bosch,  waar  P.J.  Schoeman  Volkekunde  gedoseer  het,  prof  Charles 
Fensham,  het  hierdie  huldeblyk  geskryf. 

’n  Paar  jaar  terug  het  ons  nog  vir  P.J.  Schoeman  hier  in  Mostertsdrif  op  sy 
ekskursies  sterk  sien  stap.  In  die  laaste  tyd  het  ons  met  leedwese  opgemerk 
hoe  hy  vir  ’n  paar  tree  met  ’n  kierie  geloop  het  en  dan  eers  ’n  wyle  moes  rus. 
So  het  die  ouderdom  hierdie  viriele  mens  afgetakel,  seker  maar  die  pad  wat 
ons  almal  moet  loop. 

DrPietSchoeman  isop  20September1904indiedistrikvan  Utrecht  gebore 
en  was  dus  in  hart  en  niere  ’n  Nataller  ewe  as  die  ander  bekende  skrywer, 
Dirk  Opperman,  wat  ook  hier  in  Mostertsdrif  gewoon  het. 

In  Natal  het  P.J.  Schoeman  as  jong  seun  met  wildediere  in  aanraking  gekom 
en  ook  met  die  Zoeloes,  en  begin  om  die  interaksie  tussen  die  natuurmens  en 
die  natuur  beter  te  verstaan.  Dit  het  hom  waarskynlik  later  geïnspireer  om 
hom  in  die  Volkekunde  verder  te  bekwaam.  Hy  het  daarin  ’n  doktorsgraad 
behaal  en  vir  ’n  tyd  professor  in  Volkekunde  aan  die  Universiteit  van  Stellen- 
bosch  geword. 

Maar  die  roepstem  van  die  natuur  het  vir  hom  te  sterk  geword  en  is  hy  na 
Suidwes-Afrika  as  hoofwildbewaarder.  Hier  het  hy  baanbrekerswerk  verrig. 
Maar  hy  was  nie  sommer  ’n  gewone  wildbewaarder  nie.  Hy  het  ’n  deeglike 
studie  van  die  wilde  diere  gemaak  waarmee  hy  in  aanraking  gekom  het. 
Hieroor  het  hy  nie  moeilik  toeganklike  wetenskaplike  artikels  of  boeke  ge- 
skryf  nie,  maar  die  voorwerpe  van  sy  studie  in  verhaalvorm  laat  optree. 
Aan  die  einde  van  sy  lewe  het  hy  spesiaal  aandag  gegee  aan  die  olifant.  Wat 
hom  egter  die  meeste  geïnteresseer  het,  is  die  wisselwerking  tussen  die 
jagter,  veral  die  natuurmens  en  die  wilde  diere.  Dit  kom  pragtig  uit  in  sy  boek 
Trados,  die  swerwerboesman,  1 963. 

Die  Zoeloes  staan  ook  sentraal  in  sy  verhale,  byvoorbeeld  Nobujane,  die 
Zoeloe-minnaar,  1963.  Enige  skolier  behoort  te  weet  van  sy  Fanie-boeke 
waarin  P.J.  Schoeman  vah  homself  skryf  met  ’n  nostalgiese  verlange  na  die 
ou  dae  toe  jag  nog  ’n  kuns  was  wat  met  trots  beoefen  is.  Heelwat  van  sy 
boeke  is  in  skole  voorgeskryf  en  so  het  hy  die  held  geword  van  menige 
skolier,  ook  van  die  skrywer  van  hierdie  stuk. 

Die  meeste  mense  het  sekereen  of  ander  van  die  baie  boeke  van  P.J.  Schoe- 
man  gelees  en  ken  hom  as  ’n  meesterskrywer,  ’n  baasverteller,  maar  daar  is 
min  wat  weet  hoe  ’n  uitmuntende  spreker  hy  was.  Ek  het  dit  beleef  vroeg  in 
die  sestigerjare  toe  hy  met  die  jaarlikse  dinee  Eendrag-manskoshuis  toege- 
spreek  het.  Hier  aan  die  begin  het  dit  maar  droog  geklink  en  ’n  bietjie  hortend, 
maar  hoe  verder  hy  gevorder  het,  hoe  meer  het  hy  ’n  magiese  greep  op  sy 
gehoor  gekry  en  het  man  en  muis  aan  sy  lippe  gehang.  Dieselfde  ondervin- 
ding  het  ons  ’n  klompie  jare  gelede  gehad  toe  hy  die  skrywerskongres  van  die 
Afrikaanse  Skrywerskring  toegespreek  het.  Toe  hy  klaar  was,  het  dié  uitge- 
lese  gehoor  spontaan  opgestaan  en  hom  toegejuig. 

Die  pen  is  nou  neergesit  en  die  kierie  gebêre.  Ons  gaan  vir  P.J.  Schoeman 
baie  mis. 

(Oorgeneem  uit  Eikestadnuus) 

Prof  Marcel  Janssens  in  Skakelredaksie 

Dit  is  vir  die  redaksie  ’n  besondere  eer  dat  prof  Marcel  Janssens,  hoogleraar 
in  die  afdeling  Nederlandse  Letterkunde  van  die  departement  Literatuur- 
wetenskap  aan  die  Katolieke  Universiteit  van  Leuven,  België,  toegetree  het 
tot  ons  skakelredaksie.  Prof  Janssens  het  Suid-Afrika  verskeie  kere  as  gas- 
dosent  besoek.  Hy  is  een  van  die  mees  vooraanstaande  literatore  in  die 
Nederlandse  taalgebied.  Sy  essayistiese  werk  is  al  meermale  bekroon  en  hy 
is  hoofredakteur  van  die  toonaangewende  Vlaamse  tydskrif  Dietse  Warande 
en  Belfort. 

Boekbesprekings 

Prosa  1986/1987 


Toorberg  deur  Etienne  van  Heerden,  Tafelberg,  1986,  186  pp.,  R18,50 
+ AVB. 

Etienne  van  Heerden  se  roman  Toorberg,  wat  met  die  CNA-,  die  W.A.  Hof- 
meyr-  en  die  ATKV-prys  bekroon  is,  is  ’n  indrukwekkende  roman.  Dit  is  wel  so 
dat  dit  baie  te  danke  het  aan  (opsetlik  intertekstueel  verwys  na?)  Gabriel  Mar- 
quez  se  One  hundred  years  ofsolitude  wat  betref  die  hele  familiesage-opset, 
die  oorgang  van  die  werklike  na  die  magiese,  selfs  die  moontlikheid  dat 
Druppeltjie  (Noag)  du  Pisani  dalk  ’n  stert  soos  ’n  bobbejaantjie  gehad  het 
(83).  Tog  meen  ek  dat  Toorberg  ook  in  eie  reg  as  ’n  merkwaardige  prestasie 
beskou  kan  word. 

Van  Heerden  slaag  daarin  om  ’n  romanwêreld  te  skep  wat  op  talle  vlakke 
boei.  Op  verhaalvlak  word  onderhoudend  vertel.  Op  Suid-Afrikaanse  vlak 
word  ’n  magdom  dinge  gesê  omtrent  die  “geskiedenis  van  die  makmaak  van 
’n  land’’  (1 07)  en  omtrent  die  probleem  van  skuld  en  die  vervlegtheid  van  die 
lotgevallevan  veral  die  wit  en  die  bruin  bewonersvan  die  land  (’n  aspek  waar- 
deur  dit  aansluiting  vind  by  romans  van  Etienne  Leroux).  Op  universele  vlak 
ontbloot  dit  die  ontoereikendheid  van  menslike  regstelsels  om  die  ware  aard 
van  skuld,  aandadigheid  en  genade  te  bepaal.  In  Ig.  opsig  sluit  dit  weer  aan 
by  Henriette  Grové  se  Die  kêrel  van  die  Pêrel  of  Anatomie  van  ’n 
leuenaar. 

Die  basiese  verhaal  is  dié  van  ’n  magistraat  wat  gestuur  word  om  die  saak  te 
ondersoek  van  ’n  vertraagde  kind,  Noag  du  Pisani,  wat  in  ’n  put  geval  en 
doodgeskiet  is  nadat  alle  pogings  om  hom  te  red  misluk  het. 

Die  roman  maak  gebruik  van  die  tegnieke  van  die  spanningsverhaal.  Daar  is 
eerstens  die  vraag  na  wie  die  skuldige  is,  maar  hoewel  hierdie  vraag  reeds 
vroeg  beantwoord  word,  hou  dieskrywerop  ’n  baie  vernuftige  manierdwars- 
deur  die  roman  verhaalspanning  in  stand.  Hiervoor  maak  hy  gebruik  van 
wisselende  fokalisering  en  van  ’n  deurmekaarskommel  van  die  chronologie, 
sodat  die  werklike  skoot  eers  teen  die  einde  van  die  roman  kom  en  ook  dan 
nog  in  werklikheid  verawyg  word,  sodat  die  leser  selfs  ná  die  romaneinde 
voel  dat  hy  steeds  nie  alles  weet  nie. 

Spanning  word  ook  op  ander  maniere  behou.  Daar  is  bv.  die  dood  van  Abel 
Moolman,  t.o.v.  waarvan  die  leser  nooit  seker  is  of  en  waarom  die  skoot 
werklik  afgetrek  is  nie  (vgl.  die  ooreenkoms  met  die  onsekerheid  t.o.v.  Noag 
se  doodskoot).  Ook  die  gesuggereerde  ooreenkoms  tussen  die  magistraat 
en  De  la  Rey  Moolman  en  die  onsekerheid  t.o.v.  die  werklike  aard  van  die 
verhouding  tussen  albei  en  Ella  Moolman  en  háár  ooreenkoms  met  die 

magistraat  se  vrou  (het  sý  \A/erklik  geleef,  word  sy  slegs  verbeel?),  dra  by  tot 
die  paradigma  van  onsekerheid. 

Die  skrywer  tematiseer  op  vernuftige  wyse  hierdie  verhaalmatige  onseker- 
heid  - wat  spanning  skep  - ook  op  abstrakte  vlak.  Die  ondersoekende  magis- 
traat,  Abraham  van  der  Ligt,  formuleer  sy  onsekerheid  - wat  geleidelik 
oorgaan  in  die  geïmpliseerde  skrywer  se  ponering  van  ’n  onsekerheid 
omtrent  ’n  hele  volk  se  skuld  - soos  volg:  “Dit  is  ’n  saak  wat  ek  grotendeels 
met  myself  moet  uitspook:  die  fyn  grens  tussen  opset  en  nalatigheid,  die 
aanspreeklikheid  van  mededaders  - as  ’n  hele  generasie  meedoen  aan  ’n 
ketting  van  gebeure  wat  lei  tot  ’n  misdaad:  wie  is  aandadig?  Seker  al- 
mal?”  (73). 

Die  naspeur  (deur  die  magistraat  en  aangevul  deur  terugblikke  van  die  per- 
sonasies)  van  die  lotgevalle  van  geslagte,  wat  uitloop  op  die  dood  van  die 
onskuldige  klein  Noag  as  sondebok,  word  - weer  eens  baie  vernuftig  - “ge- 
skiedenis  van  die  makmaak  van  ’n  land”  (vgl.  hierbo),  ’n  geskiedenis  wat 
strek  van  die  verhale  van  die  pandoer  Jan  Swaat  en  makBoesman  tot  by  dié 
van  die  kontemporêre  vryheidsprofeet  Oneday  Riet,  wat  met  Casspirs  en  die 
Veiligheidspolisie  bots. 

Dit  word  mettertyd  duidelik  dat  skuldtoekenning  ’n  komplekse  saak  is. 
Omdat  almal  skuldig  is,  word  dit  onmoontlik  om  die  skuld  vas  te  pen  (vgl.  56). 
“Dit  lyk  vir  my”,  skryf  Van  der  Ligt  (ironiese  naamgewing)  aan  sy  vrou,  “of 
daar  ’n  ketting  van  gebeure  was  waar  oorsaaklikheid  in  oorsaaklikheid 
gevloei  het,  waar  een  insident  na  die  ander  gelei  het  (...)  dit  gaan  ook  om  die 
oorsaaklikheid  van  skuld  en  die  oorsaaklikheid  van  bloed  en  trots”.  Hy  vra 
dan  die  kernvraag:  “Was  hierdie  nie  ’n  misdaad  van  ’n  hele  stam,  eerder  as  ’n 
tot  dusver  ongeïdentifiseerde  man  of  vrou  nie?”  (85). 

Die  skuld  kry  in  die  loop  van  die  verhaal  vele  gesigte.  Dit  gaan  oor  die  onreg 
gepleeg  in  die  proses  van  die  vestiging  van  die  familieplaas  Toorberg  (vgl. 
130  en  146),  oor  die  ontkenning  van  die  Skaamfamilie  en  van  die  Stief- 
Moolmans  - dié  lede  van  die  familie  wat  nie  aan  die  rigiede  suiwerheids- 
kriteria  van  die  stam  voldoen  het  nie  - oor  huweliksontrou  en  die  aanda- 
digheid  aan  die  toestand  van  sowel  Kêns  Tillie  as  haar  seuntjie  Noag  en  die 
nie-bereidheid  om  die  verantwoordelikheid  hiervoor  te  aanvaar.  Ten  slotte 
word  die  magistraat  deel  van  die  kollektiewe  skuld,  eerstens  deur  die  sug- 
gestie  van  die  Slams  dat  dit  die  gees  van  De  la  Rey  is  wat  Noag  laat  skrik  het 
sodat  hy  in  die  boorgat  geval  het  (139),  en  tweedens  deur  die  suggestie  dat 
die  magistraat  ’n  reïnkarnasie  van  De  la  Rey  is  (vgl.  ook  Abel  se  fokalisering  - 
160-162,  wat  miskien  die  magistraat  se  aandadigheid  selfs  aan  Abel  se 
dood  suggereer).  Dit  sou  ’n  ironiese  dimensie  aan  die  verhaal  toevoeg: 
hoewel  Van  der  Ligt  hom  ten  slotte  aan  die  saak  onttrek  omdat  hy  die 
skuldige  nie  kan  vaspen  nie,  het  hy  reeds  - deur  sy  ondersoek  - die  doodvon- 
nis  voltrek. 

Die  gedagte  van  ’n  kollektiewe  skuld  waarvoor  die  skuldiges  self  moet 
betaal,  word  ’n  deurgevoerde  motief.  Ook  die  dooies  word  hierby  betrek. 

Reeds  met  die  aankoms  van  die  magistraat  wag  die  gees  van  OuAbel  hom  in 
met  die  woorde:  “Jy  kan  maar  terugkeer  na  jou  regbank,  meneer  die  magis- 
traat,  want  ons  distrik  het  van  die  oerdae  vir  sy  eie  sondes  leer  sorg”  (9).  Wan- 
neer  die  ander  ten  slotte  op  die  verkeerde  plekke  na  hom  soek,  terwyl  hy 
reeds  by  die  voorvaders  aangesluit  en  vrede  gemaak  het  met  Noag,  dink 
Abel  terug  en  besef  hy  dat  die  oggend  van  Noag  se  dood  “’n  oggend  geword 
het  waarin  al  die  dinge  van  Toorberg  saamgetrek  is”.  Ná  dié  oggend  het  hy 
besef  “dat  loskom  nie  meer  moontlik  is  nie,  dat  die  lewe  ’n  dodder  geword  het 
wat  oral  in  en  om  jou  vleg”  (1 62).  Deur  sy  dood  op  die  solder  van  sy  huis,  die 
kollektiewe  geheue  van  die  Afrikaner  (vgl.  81 ),  het  Toorberg  vir  sy  eie  sondes 
gesorg  en  het  die  magistraat  se  ondersoek  oorbodig  geword.  Ook  die 
onvrugbaarheid  van  DwarsAbel  (die  enigste  Abel  wat  ten  slotte  oorbly)  én 
van  Shala  is  hiertersake.  (Later  - 1 71  - word  foutiewelik  gepraat  van  Oneday 
se  onvrugbaarheidsvlek.) 

Tog  - en  dit  word  weer  deel  van  die  algemene  onsekerheid  - weet  die  leser  nie 
regtig  of  Abel  se  dood  ’n  gevolg  is  van  die  ondersoek  en  of  dit  in  elk  geval  - 
ook  sonder  die  koms  van  die  magistraat  - sou  plaasgevind  het  nie.  ’n  Mens 
moet  onthou  dat  Abel  reeds  snaaks  begin  optree  het  selfs  voor  die  koms  van 
Van  der  Ligt;  vgl.  Kaatjie  Danster  se  mededeling  vroeg  in  die  ondersoek: 
“Abel  het  juis  half  kêns  beginne  raak  ná  die  ding  (...)”  (25). 

Dieroman  gaan  egternienetoorskuld  nie,  maarookoorvergifnisen  genade. 
“Vergifnis,  miskien,  is  die  helderste  water;  nie  die  kil,  gerigte  stroom  van  ’n 
uitspraak  en  ’n  vonnis  nie”,  dink  die  magistraat  (1 78)  aan  die  einde  van  sy 
ondersoek.  Wat  hy  ontdek,  is  die  “onbeperktheid  van  die  moontlike”  (1 81 ). 
Daarom,  en  nie  net  weens  sy  onvermoë  om  skuld  vas  te  pen  nie,  bly  hy  ook 
ten  slotte  aan  sowel  Ella  as  die  Departement  Justisie  ’n  antwoord  skuldig 
(1 78-1 79  en  1 81 ).  Ook  daarom  sê  hy  aan  Ella:  “Miskien  weet  Tillie  meer  as 
ons  almal”  (179).  Hierdeur  eggo  hy  Kaatjie  Danster  se  gedagtes  toe  sy 
terugdink  aan  Tillie  se  gesig,  blink  van  die  trane,  langs  die  boorgat:  “Seker  nie 
oor  dié  een  sterfte  nie  (...)  maar  oor  al  die  sterftes  wat  sy  in  een  oomblik  herken 
het  (Tillie  is  ook  die  enigste  wat  die  dooies  by  die  boorgat  raaksien  - vgl.  74 
e.v.,  98  e.v.  en  1 84  - l.v.Z.)  - al  die  mense  van  die  droewige  plaas  Toorberg  wat 
in  die  sweet  van  hul  aanskyn  hier  geleef  en  hier  gesterwe  het”  (184).  Die 
paradigma  van  onsekerheid  en  relatiwiteit  word  hier  volgehou  en  die  leser 
wonder  ten  slotte:  was  die  “kêns”  Tillie  en  Abel  nie  nader  aan  die  waarheid  as 
al  die  ander  “normales”,  insluitend  Justisie  nie? 

Dit  alles  word  vertel  in  ’n  kragtige,  meesleurende  styl  wát  na  die  grond  van 
Toorberg  ruik  en  wat  ook  die  poëtiese  skoonheid  raakvat  van  die  hees  ge- 
roep  van  Toorberg  se  kolganse  en  van  die  blare  wat  in  Toorberg  se  bos  val. 
Ek  meen  ook  dat  Van  Heerden  daarin  slaag  om,  ten  spyte  van  die  voort- 
durend  wisselende  fokalisering  en  die  groot  verskeidenheid  personasies,  sy 
verhaalorde  te  behou  en  oortuigend,  soms  selfs  indrukwekkend,  te  karak- 
teriseer  (vgl.  o.m.  Kaatjie  Danster  en  Kêns  Tillie). 

Jochem  Berger  se  uitstekende  omslagontwerp  moet  vermeld  word. 


83 


Kaapse  rekwisiete  deur  Wilma  Stockenstrom,  Human  en  Rousseau,  1 987, 
124  pp.,  R 17,95  + AVB. 

Met  die  verskyning  van  die  roman  Die  kremetartekspedisie  deur  dieselfde 
skryfsterhetekgewyshoeditaansluiting  vind  bydieidees  van  Marcel  Proust 
(veral  in  sy  A /a  recherche  du  temps  perdu)  en  van  Henri  Bergson,  sowel  as  by 
ander  twintigste-eeuse  Europese  skrywers  wat  die  begrip  tydruimte  in  hul 
romans  totaal  omvorm  het.  Ek  het  gewys  na  die  doelbewuste  opheffing  van 
die  gewone  horlosietyd  sodat  hede,  verlede  en  toekoms  deureenskuif  en 
mekaar  relativeer;  ook  na  die  rol  wat  veral  die  geheue  by  sowel  Stockenstróm 
as  Proust  speel,  veral  t.o.v.  die  verteller  (in  albei  se  werk)  se  soektog  na  ’n 
bevestiging  van  die  Self.  Ek  het  in  hierdie  verband  ook  die  Franse  skrywer 
Raymond  Brazeau  aangehaal  waar  hy  dit  het  oor  die  funksie  van  die  orde- 
nende  geheue  by  Proust:  “(...)  memory  (...)  is  a creative  ‘systematizer’,  a 
regulator  and  at  the  same  time  an  artistic  and  vital  modus  operandi  which  can 
exist  outside  the  limitations  of  the  presentness  of  time.’’  Hy  praat  ook  van  ’n 
“feeling  of  a double  contemporaneous  experience  in  two  different  times”. 
’n  Mens  sou  presies  dieselfde  van  Kaapse  rekwisiete  kan  sê.  Ook  hier  het  ons 
te  doen  met  ’n  sentrale  personasie  wat  heen  en  weer  beweeg  in  die  tyd  op 
soek  na  ’n  bevestiging  van  die  self.  Vgl.  in  hierdie  verband  die  afwisselende 
gebruik  van  die  teenwoordige-  en  die  verledetydsvorm  dwarsdeur  die 
roman.  As  ’n  mens  hierby  voeg  dat  die  verteller  hier  ook  ’n  buitestaander- 
figuur  is,  dat  ’n  ironiese  afsydigheid  ’n  kenmerk  van  haarself  én  van  haar 
omgewing  is,  en  dat  die  Kaap  (as  deel  van  Afrika)  ’n  sentrale  motief  vorm, 
word  die  aansluiting  by  haar  vroeër  werk  (ook  haar  poësie)  duidelik,  en  begin 
dit  moontlik  word  om  ’n  persoonlike  mite  uit  die  oeuvre  af  te  lei. 

Ander  sentrale  motiewe  in  Rekwisiete  is  die  soektog  na  verlossing  (uit  o.m.  ’n 
illusionêre  bestaan  waarin  korruptheid  en  verwarring  verweef  is),  ’n  soektog 
wat  saamhang  met  die  soektog  na  ’n  spreuk;  die  moontlikheid  van  verskil- 
lende  perspektiewe;  die  siening  van  mense  as  blote  gebruiksvoorwerpe 
(rekwisiete);  die  moontlikhede  en  die  beperkinge  van  spel  as  verlossende 
daad,  ens. 

Die  ervarende  verteller  se  soektog  na  selfbevestiging  as  ’n  vorm  van  selfon- 
dersoek,  van  bestekopname  (vgl.  45),  geskied  in  die  vorm  van  ’n  volgehoue 
liries-epiese  indirekte  innerlike  monoloog,  wat  ooreenkoms  toon  met  die 
gebruik  van  die  bewussynstroomtegniek  in  Die  kremetart-ekspedisie.  Hier- 
die  selfondersoek  word  terselfdertyd  besinning  oor  menswees. 

Die  basiese  verhaal  kan  soos  volg  saamgevat  word:  Grootgeword  as  stief- 
en  aangenome  kind  op  ’n  plaas  in  die  Hawekwas  - die  enigste  rooikop  in  die 
familie  en  dus  van  meet  af  buitestaander  - verneem  Eugénie  Lefebvre  du  Toit 
as  tiener  die  verhaal  van  haar  herkoms  van  haar  onsimpatieke  ouma  Gladys 
en  verloor  haar  vertroue  in  haar  medemens.  Sedertdien  is  sy  randfiguur  wat 
steeds  op  die  periferie  van  die  lewens  van  ander  bly  huiwer  en  wat  nêrens 
werklik  hoort  nie.  Sy  studeer  drama  en  word  aktrise  by  ’n  staatson- 

dersteunde  beroepstoneelorganisasie  in  Kaapstad.  Sy  speel  slegs  onder- 
geskikte  rolle,  word  later  faktotum  en  knoop  ’n  verhouding  aan  met  Alec 
Auret,  hoof  van  die  organisasie,  terwyl  sy  vrou  Ansie  op  ’n  toneeltoer  is. 
Ná  Ansie  se  terugkeer  maak  Lefebvre  ’n  bestekopname  van  haar  lewe  en 
besluit  om  nie  die  verhouding  met  Alec  voort  te  sit  nie.  Sy  dien  haar  bedan- 
king  in  nadat  sy  daarin  geslaag  het  om  ’n  rol  by  ’n  ander  toneelgroep  los  te 
slaan.  Sy  het  intussen  ’n  romantiese  verbintenis  van  een  nag  met  ’n  klavierdo- 
sent  - minnaar  van  haar  vriendin  Maryna  - gehad.  Sy  loop  hom  weer  raak  en 
daar  is  die  moontlikheid  dat  die  verbintenis  hervat  gaan  word. 

Soos  reeds  gesê,  is  die  spel  met  tyd  ’n  belangrike  aspek  van  die  gestruk- 
tureerde  verhaal.  Die  roman  begin  bv.  met  die  woorde:  “Sê  nou  maar’’  as  fik- 
tiewe  toekomsmoontlikheid  (let  ook  op  die  vestiging  van  spel  as  motief  hier 
Hierdie  moontlikheid  word  in  die  volgende  paragraaf  getransponeer  na  d • 
hede  sowel  as  die  verlede  deurdat  Lefebvre  terugdink  aan  ’n  gesprek,  wat  ii 
die  teenwoordigetydsvorm  weergegee  word. 

Hier  word  ook  reeds  die  herinneringsreis,  wat  telkens  deur  die  woord  onthou 
be-teken  word,  as  motief  gevestig.  Ander  motiewe  wat  op  die  heel  eerste 
bladsy  van  die  roman  voorkom,  is  die  Afrika-motief  (vgl.  die  aan- 
vangsparagraaf  met  sy  herinnerde  momente  van  die  gedig  “By  L’Agulhas  ’n 
wandeling’’  uit  Van  vergetelheid  en  glans);  die  verlossings-motief  (soos 
aangevoér  deur  die  fiktiewe  moord  op  Karoolsie);  die  klem  op  die  woord  (wat 
later  uitloop  op  die  verlossende  spreuk);  die  moontlikheid  van  verskillende 
perspektiewe  (soos  vergestalt  in  die  verteller  en  Denis  se  uiteenlopende 
sieninge  omtrent  die  dood  van  Karoolsie  as  moontlikheid  van  verlos- 
sing). 

Die  sikliese  aard  van  die  tydstruktuur  blyk  uit  die  nuwe  perspektief  op  hierdie 
motiewe  op  die  laaste  drie  bladsye  van  die  roman.  Wanneer  Lefebvre 
Karoolsie  saam  met  Alec  sien  (1 22),  besef  sy:  “Die  liefde  het  baie  perspek- 
tiewe’’.  Daar  is  egter  nog  geen  wérklike  begrip  van  die  aard  van  die  liefde  as 
spel  en  van  die  moontlike  verlossende  krag  van  die  liefde  nie.  Karoolsie  word 
hier  terselfdertyd  gesien  as  “kind  van  die  skiereiland’’,  en  die  Afrika-motief 
word  voortgesit  in  dietoekomsperspektief  waarin  Karoolsie  sy  hande  sien  as 
“nuttelose  goed’’  (as  blote  rekwisiete  dus)  en  wanneer  hy  besef:  “(w)at  sal 
oorbly,  is  die  Kaap’’  (122). 

Soos  die  roman  met  ’n  wandeling  in  ’n  Kaapse  straat  begin  het,  sluit  dit  ook 
daarmee  af.  Maar  nou  het  die  perspektief  verander.  Waar  Lefebvre  op  die 
eerste  wandeling  bewus  is  van  “(g)erugte,  ingesout  deur  wind,  (wat)  waai 
tussen  die  kaal  kranse  en  die  hawe”,  waar  sy  hoor  hoe  die  meeue  verlossing 
krys  en  besluit  dat  ’n  mens  so  ’n  woord  nie  sommerso  in  jou  mond  neem  nie 
(5),  asem  sy  op  die  slotwandeling  “die  lug  van  ’n  lieflik  skoon  gewaaide 
Kaap”  in  (1 22).  Hierword  ’n  ewewig  bereiktussen  land  en  wateren  hierloop 
die  “sê  nou  maar”  van  die  begin  uit  op  die  sien  van  die  stad  as  “die  moontlik 
maak  van  moontlikhede”.  Die  gekrys  van  die  meeue  word  vervang  deur  haar 
eie  vrolike  sang  en  die  vermoede  dat  die  liefde  baie  gedaantes  het  en  dat  hy 

wisseling  is  (vgl.  1 22),  word  bevestig.  Dit  lyk  of  ook  haar  vraag:  “(m)aar  hoe 
gemaak  met  die  vernielsug  van  die  liefde?”  (1 22)  beantwoord  word  wanneer 
Rufus  die  litteken  op  die  rugkant  van  haar  hand  bekyk  en  soen  en  wanneer  hy 
die  verlossende  spreuk  uit  deur  die  noem  van  haar  naam.  Dit  word  terselfder- 
tyd  verlossende  daad,  nou  ingesluit  deur  berg  en  see,  waardeur  sowel  die 
verlossings-  as  die  Afrika-motief  hul  finale  beslag  kry. 

Sou  ’n  mens  d ié  perspektief  te  ver  voer  as  jy  vermoed  dat  dit  hier  óók  gaan  om 
die  opheffing  van  die  Afrika-eensydigheid  soos  weerspieël  in  die  oeuvre  tot 
dusver?  En  sou  hierdie  opheffing  miskien  ook  iets  te  doen  hê  met  die  feit  dat 
die  verlossende  spreuk  kom  uit  die  mond  van  die  kroeskopklong  (vgl.  1 24) 
van  Manenberg?  Word  Lefebvre  so  terselfdertyd  onthef  van  haar  skuld 
teenoor  die  vrou  Eunice,  van  wie  sy  die  a'dres  nie  ken  nie?  (vgl.  1 21 ).  Is  haar 
sing  van  die  woorde  “(c)hocolate  joy  vir  die  nói”  bloot  toeval?  Word  die 
samekoms  tussen  haar  en  Rufus  ten  slotte  begin  van  “die  groot  vergees- 
telikte  daad  (...)  wat  meer  is  as  spel”?  (vgl.  87). 

Die  slottoneel,  waarin  Lefebvre  - in  die  oomblik  waarin  alles  tot  rus  kom  - 
verlede,  hede  en  toekoms  pos/Y/e/  saamdink,  bring  ook  ’n  nuwe  perspektief 
op  Miss  Mafia  se  negatiewe  skep  van  ’n  nultyd  “wat  nóg  met  toneeltyd  nóg 
met  werklike  tyd  ooreengestem  het”  en  waardeur  hy  hom  d.m.v.  die  spel 
afgeskerm  het  van  die  werklikheid  (vgl.  97).  Dit  wil  voorkom  of  die  hele 
spelkode,  wat  dwarsdeur  die  roman  volgehou  is,  en  waardeur  nie  alleen  die 
korruptheid  en  die  illusiewe  aard  van  die  staatsondersteunde  toneel(spel)- 
organisasie  nie,  maar  ook  die  sinloosheid  van  hierdie  soort  bestaan  beklem- 
toon  is,  ook  opgehef  word  deur  Lefebvre  se  terugstap  na  die  Kleinteater  met 
sy  hongerloon  en  deur  haar  terugkeer  tot  die  werklikheid  van  die  “glorie  in 
haar  liggaam”  (1 24). 

Die  hele  gestruktureerde  verhaal  word  ten  slotte  bevestiging  van  die  verteller 
se  bespiegeling:  “Nou  Rorschach  sy  die  tyd,  lui-lui  omskep  sy  tyd  in  ’n 
prentjie  van  haar  gemoed  (...)  (84). 

Laat  ons  verder  kyk  hoe  enkele  van  die  reeds  genoemde  motiewe  in  die  loop 
van  die  roman  vergestalt  word.  Vroeg  in  die  gestruktureerde  verhaal  dink 
Lefebvre:  “Niks  wil  inmekaar  pas  nie.  Niemand  gedra  hulle  soos  wat  sy  van 
hulle  verwag  nie.  Niemand  gee  meer  om  nie  en  wip  malkop  van  die  een  han- 
deling  na  die  ander  tot  verwarring  en  ontstigting”  (26).  Hierdie  gedagtes 
word  verderaan  in  die  roman  verder  gevoer  en  bewaarheid.  Dit  blyk  dat 
Karoolsie  glad  nie  vermoor  is,  soos  sy  aanvanklik  geglo  het  nie.  Piet,  met  wie 
sy  ’n  vriendskap  kon  aanknoop  omdat  sy  hom  as  a-seksueel  beskou  het  (1 7), 
blyk  ’n  hartstogtelike  verhouding  te  hê  met  Denis  (70).  Karoolsie  blyk  ’n  blote 
rekwisiet  te  wees  wat  van  een  verwyfde  man  deur  die  ander  afgerokkel  word 
en  wat  eindelik  by  Alec,  haar  vorige  minnaar,  beland.  Alles  word  ontmasker 
as  illusie  en  spel. 

Karoolsie  word  veelduidige  simbool.  Eerstens  word  hy  - deur  sy  fiktiewe 
dood  - simbool  van  die  illusionêre  en  die  korrupte  aard  van  die  toneelwêreld. 
Ná  Denis  se  ontboeseming  (1 1 2)  besef  Lefebvre  Karoolsie  was  “die  kind  vir 

wie  Denis  dood  verklaar  het  na  die  groot  oplaaiing  in  sy  gemoed  en  ’n  wrok 
wat  tot  in  sy  vingertoppe  geskiet  het  sodat  sy  hande  die  behoefte  gevoel  het 
om  ’n  moordwapen  te  gryp,  ten  einde  te  verlos,  ten  einde  homself  te  vind” 
(1 1 3).  So  word  Karoolsie  ook  simbool  van  verlossing  en  van  die  soeke  na  ’n 
eie  identiteit,  twee  belangrike  motiewe  wat  dwarsdeur  die  roman  loop. 

Sy  dood  as  poging  tot  ’n  verlossende  daad  vind  weerklank  in  die  dood  van 
Huíbrecht  en  Paul  wat  hoewel  nie  meer  fiktief  nie,  as  verlossende  daad  egter 
steeds  onvolkome  bly  (vgl.  72),  omdat  dit  die  moontlikheid  van  toekomstige 
aanraking  uitsluit. 

Karoolsie  word  verder  simbool  van  ’n  wêreld  waarin  mense  blote  rekwisiete 
is.  Wanneer  Lefebvre  nadink  oor  haar  eie  lewe  en  aan  haarself  as  blote 
speelding  in  Alec  se  arms,  word  dit  so  gestel:  “Dit  was  moeilik  om  te  onder- 
skei  waar  sy  gebruik  was,  en  word,  en  waar  sy  gebruik  het,  wat  dalk  haar 
beheptheid  met  Karoolsie  en  sy  klein  geskiedenissie  verklaar  het  (...)  ’n  Kind 
is  dus  ’n  rekwisiet  wat  tot  lewe  gewek  is  en  wat  leer  speel,  dink  sy  (...)”  (11 5)  - 
vgl  ook  die  spelkode  hier. 

Karoolsie,  “die  bruin  seunskind”  (122)  word  as  “kind  van  die  skiereiland” 
(1 22)  enigermate  ook  simbool  van  die  Kaap  - die  Kaap  met  sy  vele  perspek- 
tiewe  wat  ook  by  Piet  ’n  obsessie  is  (vgl.  1 7).  Soos  reeds  hierbo  aangetoon, 
word  Karoolsie  ook  simbool  van  die  vele  perspektiewe  van  die  liefde. 

Die  spel  as  motief  word  reeds  in  die  titel  van  die  roman  geaktiveer.  Dit  word  in 
’n  stadium  deur  Lefebvre  gesien  as  moontlike  verlossing  (vgl.  91 ),  maar  hier- 
die  moontlikheid  word  later  ontmasker  as  blote  illusie;  “Vervloek  die  poppe- 
spel  en  die  venstertjies  waaruit  hulle  leun  en  die  geknik  vir  die  gehoor” 
(115). 

Die  roman  met  sy  epies-liriese  inslag  (waardeur  dit  ook  aansluit  by  die  res 
van  die  oeuvre)  bevestig  Wilma  Stockenstróm  se  woordvirtuositeit  - wat  hier 
saamhang  met  die  ironiese  visie  van  sowel  die  geïmpliseerde  skrywer  as  die 
ervarende  verteller  - en  die  oorspronklikheid  van  haar  skeppingsvermoë. 
Togbly’n  menstenslottemet’n  matevan  onvergenoegdheid.Miskien  omdat 
dit  te  veel  ideëroman  bly  en  omdat  die  kousale  verband  tussen  die  verskil- 
lende  romanepisodes,  veral  t.o.v.  die  sentrale  verlossingsmotief,  te  vaag  bly. 
Te  veel  aandag  word  m.i.  ook  aan  ander  minder  belangrike  episodes  gegee. 
Ek  dink  bv.  aan  Lefebvre  se  verhouding  met  haar  huishulp,  met  Maryna  (wie 
se  man  ’n  aangehoudene  op  Robbeneiland  is)  en  met  die  naasnaasbuurman 
met  sy  geweeklaag  om  sy  ongeneeslike  roos.  Die  skakeling  van  hierdie 
verhaalelemente  met  die  verlossingsmotief  lyk  gemanipuleerd.  Die  belang- 
rikste  beswaar  is  egter  die  gebrek  aan  voorbereiding  vir  Rufus  se  rol  as  draer 
van  die  verlossende  spreuk,  wat  terselfdertyd  identiteitsbevestigende  daad 
word.  Ook  hier  is  blyke  van  manipulering. 

Sluvoet  deur  M.C.  Botha,  Human  en  Rousseau,  1987,  206  pp.,  R22,95 
+ AVB. 

Die  omslagteks  beskryf  S/u\roet  as  “’n  breed  opgesette  satire  wat  politieke  en 
sosiale  werklikhede  asook  tendense  in  die  Afrikaanse  letterkunde  hekel’’  en 
as  ’n  “(h)oogsvermaaklike  roman  watdie  leserverbasend  baiegeeomoorte 
dink  en  na  te  dink”. 

Nou  ja,  een  van  die  eerste  dinge  waaroor  ek  nagedink  het,  was  die  feit  dat 
skrywers  blykbaar  nie  deur  uitgewers  geken  word  in  die  skryf  van  omslag- 
tekste  nie  - ’n  verbasende  toedrag  van  sake.  In  ’n  onderhoud  met  Die  Burger 
sê  die  skrywer  nl.  dat  hy  nie  weet  waar  “hulle”  (meervoudsvorm  vir  “die 
uitgewer“)  daaraan  kom  as  hulle  sê  dat  hy  die  Afrikaanse  letterkunde  hekel 
nie.  Nogal  ’n  ongelukkige  opmerking,  vind  ek.  As  dit  wel  so  was  dat  hy  o.m. 
Etienne  Leroux  se  spel  met  die  Groot  Onbewuste  of  bepaalde  aspekte  van 
die  postmodernisme  wou  hekel  - iets  wat  ek  by  die  e^rste  lees  vermoed  het  - 
sou  die  roman  nogal  die  moeite  werd  kon  wees. 

Nou  is  dit  moeilik  om  vas  te  stel  wat  die  roman  wel  wil  doen.  Miskien  wil  dit 
satire  wees.  Dié  deel  van  die  omslagteks  is  nl.  nie  deur  die  skrywer  ontken 
nie.  Die  teiken  van  die  satire?  In  Die  Surger-onderhoud  sê  Botha:  “Dis  tyd  dat 
daar  ’n  bietjie  vuur  gemaak  word  onder  die  volk  se  agterent.  Dit  is  wat  ek  hier 
probeer  regkry  het  (...);  om  vuur  te  maak  onder  die  volk  - met  woorde.  Ek  wou 
die  Afrikaner  se  lyk  dissekteer.  Voor  op  die  manuskrip  het  ek  my  eie  kom- 
mentaar  geskryf:  die  disseksie  van  ’n  Afrikaner-lyk”.  In  dieselfde  onderhoud 
sê  hy:  “Sluvoet  is  ’n  analise  van  Afrikaner-vrese”. 

Hierdie  kommentaar  verklaar  miskien  waarom  die  roman  as  satire  misluk.  As 
’n  mens  nl.  vuurmaak  onder  ’n  lyk,  bly  daar  gewoonlik  net  as  oor;  derhalwe 
die  voorkeur  vir  dié  tydbesparende  gebruik  by  begrafnisondernemers.  Maar 
dié  vuurmakery  met  woorde  het  blykbaar  ’n  ander  doel.  Dit  wil  tog  seker  die 
Afrikaner  laat  nadink  sodat  hy  ander  paaie  kan  begin  bewandel.  Dit  sou 
strook  met  die  hervormende  doel  van  die  satire.  Maar  kan  ’n  lyk  nadink?  ’n 
Ander  probleem  met  hierdie  “satire”  is  dat  die  geïmpliseerde  skrywer  her- 
haaldeliktoegeeaan  die  versoeking  om  die  raamwerkvan  diefantasie(waar- 
van  hy  hier,  in  ooreenstemming  met  die  aard  van  dié  sub-genre,  gebruik 
maak)  te  verlaat  om  direkte  sosiale  en  politieke  kommentaar  te  lewer.  Hierdie 
skrywerskommentaar  kom  bv.  uitgebreid  voor  (baie  dun  en  onoortuigend 
vermom  as  die  stem  van  die  regter)  in  die  beskrywing  van  die  hofsaak  teen 
Paraffien  Buthelezi  - pp.  75-59). 

’n  Ander  probleem  is  dat  die  leser  so  verwar  word  deur  ’n  stortvloed  van 
woorde  en  gebeurtenisse  wat  - selfs  binne  die  raamwerk  van  die  fantasie  - na 
’n  hopelose  warboel  lyk,  dat  die  satiriese  intensie  skipbreuk  ly.  En  eerlikwaar, 
snaaks  het  ek  dié  vreemde  ekskursie  nooit  gevind  nie.  Om  die  waarheid  te 
sê,  die  flou  en  afgesaagde  grappies  - dikwels  rassisties  van  aard  - kom 
adolessent  voor  en  irriteer  eerder  as  wat  hulle  amuseer. 

Miskien  moet  ’n  mens  kyk  hoe  lyk  die  Afrikaner  wat  hier  gedissek- 

teer/gesatiriseer  word.  Hy  is  ’n  lafaard  wat  geneig  is  om  die  hasepad  te  kies, 
en  wat  deur  die  regter  so  beskryf  word:  “Sy  kniekoppe  bewe,  sy  lyf  tril,  net 
omdat  hy  in  Afrika  gebore  is  maar  nie  weet  hoe  om  te  oorleef  as  ’n  inwoner 
van  Afrika  nie.  Sy  vrees  om  wit  te  wees  in  Afrika  dryf  hom  tot  raserny”,  ens. 
(79).  Hy  het  verder  ’n  Oedipus-kompleks  wat  ook  blyk  uit  die  feit  dat  hy 
knaend  op  soek  is  na  sy  ma  (ook  na  sy  ware  identiteit?  - vgl.  5, 20, 25, 99, 1 1 5, 
ens.).  Hy  vrees  die  swart  gevaar,  is  ’n  kind  van  Hitler  (vgl.  46  en  elders),  is  ’n 
selfbejammerende  internasionale  mislukking  (vgl.  62),  is  “ontsettend  lief  vir 
die  verlede”  (95),  het  “’n  makabere  neiging  om  doodnatuurlike  perverse 
drange  diep  onder  die  psigiese  mat  in  te  vee”  (100),  en  is  derhalwe  (ook 
weens  sy  ma-beheptheid)  seksueel  wanaangepas,  is  doof  vir  die  waarheid 
(103),  is  van  nature  agterdogtig  (109),  het  “’n  verstommende  klomp  kom- 
plekse”  (116),  lewe  in  “’n  kokon  van  illusies  wat  (...)  ondeurdringbaar  is” 
(1 96).  (’n  Mens  is  geneig  om  te  dink  dat  dit  beter  sal  wees  om  die  lyk  van  dié 
misbaksel  te  dissekteer  eerder  as  om  hom  te  probeer  hervorm.) 

Al  hierdie  dinge  kom  die  Afrikaner  - in  die  vorm  van  ’n  vryskut-fotograaf  -agter 
wanneer  hy  (a  la  Freud)  tydens  ’n  soektog  na  sy  ma  in  ’n  donker  bergpoel  (sy 
eie  onderbewuste?)  induik en  in  die  land  lë  ’n  inisiasie tot  kennis  ondergaan. 
Dit  blyk  dat  hierdie  land  moontlik  ’n  Azanië  is  waarin  mense  - anders  as  die 
Afrikaner-as-vryskut-fotograaf  - hul  noodlot  aanvaar  het  (vgl.  197).  Tydens 
hierdie  inisiasie  word  hy  begelei  deur  die  “meturgemanne'VSIuvoet  en  sy 
tweelingbroer  Aarts  (sy  eie  werklike  natuur,  gewete,  alter  ego?),  die  swart- 
man  Paraffien  en  ’n  verskeidenheid  vroue. 

Gelukkig  is  die  prentjie  vir  die  Afrikaner  darem  nie  so  donker  soos  dit  uit 
bogenoemde  wil  lyk  nie.  Hy  kry  naamlik  goeie  raad,  o.m.  van  Paraffien,  wat 
aanbeveel:  “Om  vry  te  wees,  moet  jy  stink  soos  Afrika  self”  en:  “Jy  moet 
chaos  liefhê  soos  jy  jouself  liefhet”  (108). 

Dit  lyk  dus  of  alles  tog  nie  verlore  is  nie. 

Wat  ’n  mens  in  hierdie  roman  kan  bewonder,  is  die  ongelooflike  ryk  verbeel- 
ding.  Wat  ’n  mens  nie  kan  bewonder  nie,  is  die  verwarrende  woordrykheid 
wat  jou  ten  slotte  laat  lus  voel  om  saam  met  die  vryskutfotograaf  te  sê:  “Jy 
praat  my  deurmekaar”  (177). 


Louoond  deur  Jeanne  Goosen,  HAUM-Literêr,  1987,  68  pp.,  R14,95  -i- 
AVB. 

Jeanne  Goosen  se  jongste  publikasie  is  nie  ’n  novelle  of  ’n  roman  in  die 
gewone  sin  van  die  woord  nie.  Miskien  kan  ’n  mens  dit  ten  beste  beskóu  as  ’n 
“tralfamadorian  novel”  in  die  sin  wat  Kurt  Vonnegut,  jr.  dit  beskryf  in 
Slaughterhouse-Five:  “(...)  each  clump  of  symbols  is  a brief,  urgent  message  - 
describing  a situation,  a scene.  //  We  tralfamadorians  read  them  all  at  once, 
not  one  after  the  other.  There  isn’t  any  particular  relationship  between  all  the 
messages,  except  that  the  author  has  chosen  them  carefully,  so  that,  when 

seen  all  at  once,  they  produce  an  image  of  life  (...).  //There  is  no  beginning,  no 
middle,  no  end,  no  suspense,  no  moral,  no  causes,  no  effects.  What  we  love  in 
our  books  are  the  depths  of  many  marvellous  moments  seen  all  at  one  time” 
(p.  761). 

Wanhoop,  werklikheidsontvlugting  deur  die  skryfdaad  en  ’n  byna  skiso- 
freniese  gespletenheid  was  reeds  kenmerke  van  die  verteller  in  Goosen  se 
Om  ’n  mens  na  te  boots.  ’n  Kat in  die  sak  het  verhale  gebring  wat  weer  eens  as 
’n  soort  cri  de  coeur  vertolk  kon  word  en  waarin  telkens  ’n  verteller  aan  die 
woord  was  wat,  vervreemd  van  die  buitewêreld  met  sy  politieke  betrokken- 
heid,  die  skryfdaad  laat  sien  het  as  ’n  regksie  van  ’n  denkende,  intelligente  en 
gevoelige  mens  op  die  onhanteerbare  wêreld  daarbuite.  In  Louoond  word 
hierdie  geestesgesteldheid  verder  gevoer. 

Dit  is  baie  duidelik  ’n  vrou  wat  hier  aan  die  woord  is.  Sy  skryf  vanuit  haar  kom- 
buis  wat  so  beskryf  word:  “My  kombuis  is  ’n  gemesselde  kanaal  waarin  die 
lugbeweging  deur  die  verskil  in  soortlike  gewig  en  afgekoelde  lug  geskied. 
Dit  is  arbitrêr  en  het  geen  verhouding  met  enigiets  wat  in  die  res  van  die 
wêreld  gebeur  nie.  Dit  is  ’n  onverdeelbare  eenheid  met  ’n  aparte,  onafhank- 
like  bestaan  van  sy  eie  (...)  Dit  is  onaangeraak  deur  elemente  van  buite.  Dit  is 
ongeklassifiseerd”  (29). 

In  hierdie  kombuis,  met  ’n  snikkende  Callas  en  ’n  sterwende  Chopin  in  die 
kassetspeler,  hordes  vlieë,  ’n  spinnekop  en  haar  Dobermanns  as  geselskap, 
trek  die  verteller  haarself  terug.  Dat  ook  hierdie  vertroude  ruimte  nie  onaan- 
getas  is  deur  die  geweld  en  ellende  daarbuite  nie,  blyk  reeds  uit  haar  “gesel- 
skap”  soos  hierbo  beskryf.  Callas  se  sang  weerspieël  die  verteller  se  eie 
versugting  teen  ellende:  “de  la  terre  efface  les  jours  malheureux”  (13).  Dit 
gaan  ook  oor  dood  (“Divinités  du  Styx!”  en  “ministres  de  la  mort!”  - 1 5)  en 
wanhoop  (“Vivant  d’espérancer,  mon  coeur  désolé”  - 14).  Die  teenwoor- 
digheid  van  hordes  onuitroeibare  vlieë  word  beskryf  as  “’n  wanhopige  situa- 
sie”  (14).  Die  spinnekop  laat  haar  spesie  voortbestaan  deur  dood  te  maak 
(vgl.  11-12).  Die  Dobermanns  bring  ’n  hoender  wat  hulle  doodgemaak  het 
die  kombuis  binne. 

Op  die  rand  van  hierdie  wêreld  huiwer  skimagtige  figure:  haar  uitgewer;  E., 
wat  bedags  gaan  skoolhou;  die  Armeense  vrou,  wat  oorstelp  is  deur  die 
geweld  van  die  wêreld  en  wat  dit  met  die  geloof  probeer  besweer;  haar 
teenpool,  Hermien,  wat  glo  dat  geweld  die  enigste  suiwer  daad  is  wat  oor- 
gebly  het  in  ’n  wêreld  wat  misluk  het  (50  en  54)  en  dat  mag,  in  ’n  wêreld  van 
terreur,  gelykstaan  aan  geregtigheid  (50).  Op  Ig.  ideologie  reageer  die  ver- 
teller  met  afsku  (“Julle  rewolusioniste  met  jul  siek  obsessies  na  bloed  en 
oorlog  en  mag”  - 66). 

Naas  hierdie  figure  - wat  as  simbole  gesien  kan  word  - kom  ook  ander  sim- 
bole  deurentyd  voor:  die  mes  as  simbool  van  geweld,  mis  en  reën  as  simbole 
van  wanhoop,  skaapvelpantoffels  wat  te  groot  is  - as  deel  van  die  algemene 
malaise  - die  instinktiewe  vermoë  van  insekte  tot  oorlewing,  wat  kontrasteer 
met  die  mens  se  onvermoë  tot  aanpassing. 

Deel  Een  (wat  uit  ses  hoofstukke  bestaan)  word  ingelei  met  die  motto:  “Nóg 
’n  boek  deur  ’n  vrou.  Luister  vriende,  die  wêreld  van  die  kombuis  is  van  mens 
en  God  verlate  (let  op  die  veelseggende  inversie  hier  - l.v.Z.).  Dit  is  ’n  toestand 
- een  van  beheerde  histerie.  - J.G.  Franschhoek,  1 987”.  In  hierdie  deel  is  die 
paranoïese  verteller,  wat  haar  van  die  wêreld  vervreem  voel,  se  opbouende 
histerie  inderdaad  nog  “beheersd”.  Ten  opsigte  van  die  skryfdaad  voel  sy 
nog:  “Miskien  is  skryf  net  ’n  terapeutiese  susmiddel,  die  aanhoudende  goed- 
praat  van  niks  (vgl.  dieselfde  woorde  in  ’n  Kat in  die  sak,  p.  57-58  - l.v.Z.).  Wat 
ek  vandag  sê  en  wat  ek  móre  sal  sê,  sal  nie  verruk  nie.  Dit  sal  nie  omhelsings 
ontlok  nie”  (16). 

In  Deel  Twee  (wat  uit  sewe  hoofstukke  bestaan)  verander  die  toestand.  Hier 
lyk  dit  of  die  histerie  hand-uit  ruk  en  groei  tot  ’n  “skreeuuuuuu”  (vgl.  61 ).  Die 
banale  slottoneel  kan  miskien  ook  gesien  word  as  tekenend  van  die  katas- 
trofale  aard  van  die  bespiegelings  waarin  “dertien”  - die  getal  van  die  hoof- 
stukke  - ook  as  ongeluksgetal  figureer. 

’n  Ander  interpretasie  sou  kon  wees  dat  die  skreeu  wat  hierbo  vermeld  word, 
’n  skreeu  van  oorwinning  en  ekstase  is.  Dit  sou  aansluit  by  die  enigsins  duis- 
ter  woorde  waarmee  Deel  Twee  ingelei  word:  “Skryf  het  ’n  obskure  saak 
geword.  Tog  bly  ek  glo  dat  ek  woorde  oplaas  sal  kan  oplei  om  anderkant 
grense  te  verken.  Gehele  en  dele  sal  in  ’n  Ábsolute  Sin  saam  bestaan.  Dit  sal 
met  bajonet  en  gifgas  omsingel.  Dit  sal  oorwin.  Dit  sal  met  ’n  mondvol 
bloed  vergeld.” 

Die  oplossing  wat  hier  oënskynlik  voorgestel  word,  lyk  my  egter  pseudo  en 
verdag.  Sowel  geloof  as  revolusie  as  moontlike  oplossings  word  afgesweer 
en  dit  lyk  of  die  probleem  van  die  mens  se  gewelddadigheid  nou  gesien  word 
as  bloot  biologies  (vgl.  66),  of  daar  staatgemaak  word  op  die  “wonder  van  die 
wiskunde”  (vgl.  43)  en  op  die  menslike  rede  om  die  evolusieproses  (á  la  Dar- 
win)  met  behulp  van  chemiese  middels  te  bespoedig.  In  hierdie  proses  sal 
die  sterkste  oorwin  (weer  á la  Darwin),  die  probleem  van  oorbevolking  sal  ter- 
selfdertyd  uitgeskakel  word,  daar  sal  ’n  geweldlose  homo  sapiens  tot  stand 
kom  wat  vatbaar  sal  wees  vir  logika;  ’n  toestand  van  “totale  beheer”  sal  tot 
stand  kom  (vgl.  55-67).  Dié  slottoneel,  met  die  verteller  wat  as  “knap  stuur- 
man”  die  boot  “behendig”  deur  die  besoedelde  golwe  stuur,  kan  dan  ook  in 
hierdie  sin  as  toekomsperspektief  gesien  word. 

In  die  geheel  gesien,  bly  dit  moeilik  om  die  uiteindelike  sin  van  hierdie 
“obskure”  gedagtegang  te  begryp  en  begin  ’n  mens  twyfel  of  - ten  spyte  van 
Goosen  se  duidelike  woordvaardigheid  - die  kool  werklik  die  sous  werd 
is. 


/s  Sagie  deur  Jan  van  Tonder,  HAUKVLiterêr,  1987,  88  pp.,  R14,95  + 
AVB. 

Oud-tronkbewaarder  en  hofverslaggewer  Jan  van  Tonder  se  kort  roman  /s 

Sagie  verskil  hemelsbreed  van  sy  bundel  Xronkverhale  Aandenking  vir  ’n  vry 
man,  wat  in  1 984  verskyn  het.  Maar  hoewel  die  konkrete  ruimte  - die  tronk 
met  sy  kwota  ruheid  - nou  vervang  word  deur  ’n  landskap  waarin  die  natuur- 
dinge  ’n  oorheersende  teenwoordigheid  is,  is  daar  ooreenkomste  tussen  die 
abstrakte  ruimte  van  die  kortverhale  en  van  die  roman.  Dit  gaan  naamlik  in 
albei  in  groot  mate  oor  die  mens  se  vasgevangenheid  in  sy  situasie. 
Terwyl  daar  m.i.  in  die  kortverhaalbundel  ’n  bepaalde  oordaad  in  die  aanbod 
was,  meen  ek  dat  Van  Tonder  in  die  roman  gegroei  het  tot  ’n  bewon- 
derenswaardige  vermoë  tot  onderbeklemtoning.  Ook  die  manier  waarop  hy 
hier  daarin  slaag  om  ’n  oënskynlik  eenvoudig-landelike  gegewe  te  laat  groei 
tot  ’n  peiling  van  die  diepste  dilemma’van  menswees,  beskou  ek  as  ’n 
merkwaardige  kragtoer.  Want  dit  gaan  hier  nie  net  oor  die  onskuldige  ver- 
houding  tussen  twee  verstandelik  gestremde  jongmense  nie.  Dit  gaan  in  die 
eerste  plek  oor  die  mens  se  hulpelose  uitgelewerdheid  aan  die  blinde  gang 
van  die  natuur  en  oor  sy  onvermoë  om  homself  of  sy  geliefdes  teen  die  katas- 
trofe  van  menswees  te  beskerm. 

Die  omslagontwerp  - deur  die  skrywer  self  - is  die  stemvurk  vir  die  roman. 
Soos  die  onbeholpe,  kinderlike  skrif  van  die  titel  oorvloei  op  die  strak  natuur- 
toneel  met  sy  duidelike  (’n  mens  sou  kon  sê  onverbiddelike)  omlynings,  so 
word  die  personasies  in  die  roman  getoon  in  hul  patetiese  pogings  om  nee  te 
sê  aan  die  onafwendbare  gang  van  die  natuur.  Voorop  staan  natuurlik  Sagie 
self  met  sy  groot  verlange  na  geluk,  sy  naïwe  saamleef  met  die  dinge  van  die 
natuur  en  sy  onbegrip  van  die  kwellende  dinge  wat  met  hom  gebeur  - die 
verlies  van  sy  speelmaat,  die  dood  van  sy  moeder,  ten  slotte  die  afskeid  van 
Ansie.  Teen  al  hierdie  traumatiese  gebeurtenisse  het  hy  geen  verweer  nie, 
juis  omdat  hy  hulle  nie  begryp  nie.  Hy  kan  telkens  slegs  stamel  “issie”  - ’n 
futiele,  aangrypende  poging  tot  ontkenning. 

Die  manier  waarop  die  geïmpliseerde  skrywer  hierop  reageer  deur  middel 
van  die  titel,  wat  ook  ’n  weergawe  van  Sagie  se  eie  manier  van  praat  is,  is  ’n 
tegniese  kunsgreep. 

DeurSagie  metsy  beperkte  begrip  boonopasfokalisatorte  laatoptree,  slaag 
die  skrywer  daarin  om  ook  die  ouers  - aan  weerskante  - se  magtelose  en 
futiele  pogings  om  hul  kinders  teen  die  lewe  te  probeer  beskerm  met  groot 
subtiliteit  by  die  leser  tuis  te  bring.  Van  Tonder  openbaar  hier  ’n  besondere 
vermoë  om  tussen  die  reëls  te  skryf,  om  te  suggereer  eerder  as  uit  te  sê  - om 
met  min  woorde  onvergeetlike  situasies  te  skep.  Om  maar  enkele  sulke  voor- 
beelde  te  noem:  Wie  kan  ooit  vergeet  hoe  Sagie  met  sy  presentlam  voor 
Ansie  staan  - met  die  lam  se  voorpote  wat  weerskante  van  sy  arm  afhang  - en 
'ioe  hy  die  lam  ”oor  en  oor”  koop  en  troos  ná  die  geskenk  afgewys  is  (68).  En 
'oeveel  vertel  die  kortbroek  wat  Ansie  se  ma  haar  dogter  onder  haar  rok  laat 
antrek  vir  haar  uitstappie  met  Sagie  nie  van  die  moeder  se  verskeurde 
.^mosies  en  van  haar  hulpeloosheid  by  die  besef  van  haar  dogter-wat-nog- 
kind-is  se  onvermydelike  seksuele  rypwording  nie. 

En  wat  van  die  toneel  waar  Ansie  en  Sagie  bymekaarkom  en  waar  die 

“verkragting”  wat  die  ouers  vrees,  vermoedelik  plaasvind.  Watter  ironiese 
kontras  bestaan  daar  nie  tussen  die  onskuld  van  die  dialoog  én  van  Sagie  se 
gedagtes  hier  (“Hy  weet  dat  sy  met  hom  wil  trou.  Hy  weet  hy  sal  sy  laaste  bok 
gee  om  haar  te  hê”  - 85)  met  die  katastrofale  gevolge  van  hierdie  liefde. 
Die  manier  waarop  hierdietoneel  ironies-relativerende  kommentaar  lewerop 
die  werklike  verkragting  vroeër  en  die  vernietigende  uitwerking  daarvan  op 
Freek  en  Jakkelien  se  verhouding,  is  nog  ’n  bewys  van  Van  Tonder  se  gekon- 
sentreerde  hantering  van  sy  verhaalstof. 

Verder:  dat  juis  die  natuur  waarmee  Sagie  so  intiem  saamleef  eindelik  tot  sy 
ondergang  lei  en  dat  die  ouers  se  goed  bedoelde  pogings  om  hul  kinders  te 
beskerm,  die  kinders  se  enigste  moontlikheid  op  geluk  vernietig,  is  deel  van 
die  ironiese,  maar  terselfdertyd  deernisvolle  aanbod.  Hier  is  werklik  sprake 
van  Van  Wyk  Louw  se  ironie  waarbinne  die  liefde  nog  steeds  behoue  bly. 
Ook  tegnies  vernuftig  en  deel  van  die  ironiese  aanbod  vind  ek  die  wyse 
waarop  die  geïmpliseerde  skrywer  Sagie  toelaat  om  die  slang  wat  eers  in 
konkrete  vorm  sy  en  Ansie  se  geluk  bedreig,  vinnig  en  doeltreffend  uit  te 
skakel,  terwyl  hy  onbewus  is  van  en  derhalwe  magteloos  teen  die  werklike 
“slang”  wat  sy  paradys  bedreig  - sy  eie  menslike  natuur. 

Ook:  Ek  kan  nie  onthou  dat  ek  al  ooit  twee  sulke  kort  sinne  gelees  het  wat 
soveel  sê  as  die  voorlaaste  sinne  van  dié  roman  nie:  “Issie,”  sê  hy. 
“Issie.” 

Sagie  het  sy  letterkundige  broers  in  die  Afrikaanse  letterkunde.  ’n  Mens  dink 
aan  Jochem  van  Bruggen  se  Ampie  (in  die  Amp/e-trilogie)  en  aan  C.M.  van 
den  Heever  se  Freek  in  Op  die  plaas.  Stilisties  en  psigologies  vind  ek  hierdie 
roman  egter  veel  suiwerder  en  indringender  as  die  genoemde  werke.  /s 
Sagie  het  - mét  sy  keuse  van  verhaalstof  - die  “gemoedelik-lokaal-realistiese” 
ver  verbygestreef. 

Met  /s  Sagie  het  Jan  van  Tonder  vir  hom  ’n  plek  in  die  voorste  ry  van 
Afrikaanse  skrywers  oopgeskryf. 

Die  ou  man  en  die  duif  deur  F.A.  Venter,  Tafelberg,  1987,  132  pp., 
R 14,95  -h  AVB. 

F.A.  Venter  is  bekend  as  skrywer  van  romans  oor  die  Groot  Trek  en  oor 
Bybelfigure.  In  1 961  word  die  Hertzogprys  vir  prosa  aan  hom  toegeken  vir 
die  romans  Swart pelgrim  en  Geknelde  land.  In  1 981  ken  die  Universiteit  van 
Port  Elizabeth  die  eregraad  D.  Litt.  aan  hom  toe  as  erkenning  vir  sy 
skryfwerk. 

Die  ou  man  en  die  duif  is  van  geheel  ander  stoffasie  as  sy  voorgangers.  Dit  is 
die  deernisvolle  verhaal  van  ’n  ou  man  se  eensaamheid  ná  die  dood  van  sy 
vrou,  metwiehy’n  besonder  hegteverhoudinggehad  het,  en  van  syvreemde 
vriendskap  met  ’n  ligblou  duif.  Hy  ervaar  Ig.  as  ’n  reïnkarnasie  van  sy  ge- 
storwe  vrou. 

Dit  word  dan  die  verhaal  van  die  manier  waarop  ’n  ou  man  ná  ’n  groot  verlies 

berusting  vind.  Maar  dit  word  ook  die  verhaal  van  ’n  ou  man  wat  deur  sy  nuwe 
geloof  in  botsing  kom  met  die  gevestigde  waardes  van  ’n  gemeenskap,  van 
sy  hulpeloosheid  teen  die  aanslae  van  ’n  wêreld  wat  teer  op  ’n  ander  se  ver- 
driet,  van  sy  stryd  teen  die  grypsug  van  mense,  van  sy  reddende  vriendskap 
met  twee  opregte  jongmense  en  van  die  genade  en  die  aanvaarding  wat  ein- 
delik  sy  deel  word. 

Van  die  aangrypendste  dinge  in  die  boek  is  die  beskrywing  van  die  verhou- 
ding  tussen  die  ou  man  en  die  egpaar  Fya  en  Fieland.  Die  onbegrip  van  hier- 
die  twee  eenvoudige  mense  in  die  aangesig  van  die  ou  man  se  vreemde 
obsessie  is  aangrypend.  Wanneer  Fya  Fieland  konfronteer  met  hierdie  waar- 
heid  het  hy  geen  verweer  daarteen  nie:  “toe  praat  Fieland  nie  verder  nie.  Fly 
staan  stil  op  en  gaan  buitetoe.  Ja,  dit  is  waar.  Hy  wéét  dit  lankal,  maar  hy  kon 
dit  nog  nooit  glo  nie.  Hy  het  dit  nog  altyd  in  hom  vasgehou  - dié  ding  van  die 
oorle’  nói  en  die  duif.  Dit  het  soos  ’n  sweer  in  hom  geword.  Nou  is  dít  of  dit 
oopgebreek  het.  Die  kwaad  loop  uit  hom  uit.//  Hy  staan  daar  op  sy  werf  en 
voel  die  wind  teen  hom,  die  vér  wind  uit  ’n  land  wat  hy  nie  ken  nie’’  ens. 
(98). 

Ek  dink  ook  aan  die  toneel  waar  Fya,  ná  die  ou  man  se  besoek  aan  die  valk  se 
nes,  enigsins  hardhandig  deur  Fieland  op  die  bakkie  gehelp  word  en  haar 
dan  oorgee  aan  ’n  allesomvattende  misêre  wat  so  verwoord  word:  “En  daar 
agter  op  die  bakkie,  in  die  ligkolletjie  van  die  lantern,  gaan  Fya  aan  die  huile  - 
huil  oor  haar  oorle  nói,  oor  die  ou  man,  oor  die  duif,  huil  oor  haar  moeë  ou  siel 
en  haar  stram  gebeente’’  (123).  Hierdeur  word  Fya  (en  Fieland)  tot  groot 
hoogte  draer  van  die  grondgedagte  van  die  boek  - ’n  ironiese,  maar  deernis- 
volle  begrip  van  die  uitgelewerdheid  van  mense,  en  van  hul  hulpelose 
pogings  om  staande  te  bly  teen  die  werkinge  van  ’n  onbegryplike  lot. 

Dit  is  hierdie  ironiese  visie  wat  van  die  boek  m.i.  meer  maak  as  blote  bekoor- 
like  verhaaltjie.  ’n  Mens  kan  maklik  die  fout  maak  om  hierdie  dieper  dimen- 
sie  mis  te  kyk  in  ’n  boek  wat  so  bedrieglik  eenvoudig  geskryf  is  sooS 
hierdie  roman. 

Ek  meen  die  roman  word  wel  enigsins  bederf  deur  die  feit  dat  die  ou  man  (en 
blykbaar  die  geïmpliseerde  skrywer  ook!)  ’n  klaarblyklike  behae  skep  in  die 
andersins  op  ’n  idealistiese  vlak  beweeg.  Ook  die  rol  wat  die  twee  jongmense 
speel,  lyk  my  effens  gemanipuleerd. 

Die  skrywer  toon  homself  andersins  in  sy  vermoë  tot  ’n  ritmiese,  liriese  prosa 
en  die  moeitelose  afwisseling  tussen  vertelling  en  vloeiende  dialoog  as  be- 
drewe  vakman. 


Uit  ’n  ander  wêreld  deur  P.C.  Haarhoff,  Human  en  Rousseau,  1 987, 110  pp., 
R 16,95  -I-  AVB. 

Die  lees  van  hierdie  debuutwerk  - met  die  Eugéne  Marais-prys  bekroon  - laat 

’n  mens  met  ’n  vreemde,  moeilik  definieerbare  gevoel.  Wat  jy  wel  weet,  is  dat 
dit  ’n  leeservaring  was  wat  anders  was  as  enigiets  wat  jy  ooit  tevore  beleef 
het.  Hoe  om  hiérdie  ervaring  te  omskryf?  Om  dit  in  letterkundig-tegniese 
terme  te  probeer  doen  werk  nie,  doodeenvoudig  omdat  die  tekste  ’n  soort 
teenswaartekrag  het  wat  hulle  onvatbaar  maak  vir  evaluering  deur  bestaan- 
de,  definieerbare  terme. 

Om  enigsins  toegang  tot  die  bundel  te  verkry,  is  dit  allereers  noodsaaklik  om 
Coleridge  se  eis  van  “the  willing  suspension  of  disbelief’’  volkome  te  aan- 
vaar.  Want  dit  gaan  hier  letterlik  om  ervarings  “uit”  ’n  ander  wêreld”,  ’n  wêreld 
wat  sy  eie  norme  skep.  Tydens  die  leeservaring  word  die  leser  heen  en  weer 
geslingertussen  uiteenlopende  reaksies.  Aan  die  een  kant  is  daar  die  bewust- 
heid  van  ’n  super-intelligente  en  wetenskaplik  deeglik  onderlegde,  ordenen- 
de  geïmpliseerde  skrywer;  aan  die  ander  kant  ’n  weerstand  teen  die  darem 
soms  te  ongebreidelde  verbeeldingsvlugte  wat  uit  hierdie  wetenskaplike 
ondergrond  ontstaan.  Hierdie  leser  kon  selfs  die  gevoel  dat  daar  hier  en  daar 
’n  sweem  van  charlatanisme  teenwoordig  is,  nie  heeltemal  ontkom  nie. 
My  finale  leesreaksie  sou  ek  miskien  min  of  meer  soos  volg  kon  opsom:  Die 
fynheid  van  gees  en  die  deurlopende  verlange  na  hoër  waardes  as  dié  van 
die  kru,  materialistieswe  tyd  waarin  ons  leef,  het  ’n  werklik  onuitwisbare 
indruk  op  my  gemaak.  Ook  was  die  nuutheid  van  hierdie  buitengewone 
leeservaring  - gegrond  op  para-normale  verskynsels  - iets  wat  ek  nie  graag 
sou  wou  misloop  nie.Tog  was  my  plesier  nieonvermeng  nie.  Ten  opsigte  van 
tekste  soos  “Die  ongeskondene”,  “Wortels”  en  in  ’n  mindere  mate  “Die  mil- 
jardplaatjies”,  “Die  sendelinge”  en  “Uit  ’n  ander  wêreld”  het  ek  die  gevoel 
gehad  dat  die  verbeelding  hier  hand-uit  ruk,  dat  die  skrywersensitiwiteit  so 
esoteries  en  ver-fynd  raak  dat  ’n  mens  die  tekste  beleef  as  parapsigologiese 
verbeeldingsvlugte  wat  per  slot  van  sake  hoogstens  interessantheidswaar- 
de  oorhou. 

Die  verhale  waaraan  ’n  mens  die  maklikste  vat  kan  kry,  is  “Just  a closer  walk 
with  thee”  en  “Fofelooi  is  Sjorsjor”  wat,  hoewel  hulle  handel  oor  mense  met 
buitengewone,  menslik  gesproke  onverklaarbare  gawes,  tog  ook  op  logiese 
vlak  oortuigend  funksioneer. 

Ek  kyk  vervolgens  na  enkele  van  die  ander  tekste  om  die  aard  van  die  bundel 
enigermate  te  probeer  vaspen.  In  “Die  miljardplaatjies”  is  dit  ’n  sin  soos  die 
volgende  waaruit  die  kombinasie  van  wetenskaplike  kennis  en  ’n  rare  poëtie- 
se  segging  blyk;  “Dit  sou  veroorsaak  dat  elektrone  oor  die  atoom  ’gesmeer’ 
word,  soos  die  vlerkslag  van  ’n  suikerbekkie  wat  met  ’n  stadige  kamera 
afgeneem  word”  (pp.  12-13). 

In  “Die  besoekers  van  Epsilon  Centauri”  verduidelik  die  geïmpliseerde 
skrywer  sy  bewustheid  van  die  teenwoordigheid  van  die  buite-aardse 
wesens  met  hul  psigies  helende  krag  soos  volg:  “Dit  was  die  atmosfeer  wat 
anders  was.  Dis  hoe  ek  agtergekom  het  dat  hulle  regtig  daar  is.  En  dis  hoe  ek 
later  geweet  het  dat  hulle  vertrek  het  Dit  was  die  atmosfeer  (1 6).” 

In  hierdie  en  ander  tekste  is  dit  ook  in  groot  mate  die  “atmosfeer”  wat  anders 

is  - iets  wat  die  tekste  anders  maak  as  blote  wetenskapsfiksie.  Hierdie  atmos- 
feer  word  deurentyd  gekenmerk  deur  ’n  seldsame  gevoel  van  boaardse 
vrede  as  ondertoon  van  die  hele  bundel.  Die  verlange  na  vrede  word  geëks- 
pliseer  in  “WORTELS”  (die  enigste  titel  wat  met  hoofletters  geskryf  word), 
waar  die  vreemde,  futuristiese  hoenderwese  Pikpik  nadink  oor  die  ontstaan 
van  sy  ritmegroep  “as  teëvoeter  van  die  koue,  geregimenteerde  atmosfeer, 
die  dooie,  vaal  eenvormigheid  van  die  massas”  (65)  op  die  planeet  Stellasië, 
en  waar  hy  ’n  Beweging  vir  Vrede  stig  voor  sy  vertrek  na  Moeder  Aarde 
waarheen  hy  genooi  is  om  ’n  gedenkteater  vir  kontreimusiek  op  die  dorpie  Vrede  te 
stig. 

Dit  is  egter  in  “My  lieflinge  uit  Transnirvana”  dat  die  vredesmotief  die  duide- 
likste  tot  uiting  kom.  Die  musikus  Felix  se  buite-aardse  pottebakkersvrou  en 
musikus-dogter  het  reeds  die  vrede  op  Nirvana  verwerf  deur  talle  lewens  op 
aarde.  Tog  keer  hulle  telkens  gereïnkarneerd  na  die  aarde  terug  “(w)anneer 
daar  geestelike  verval  is  hier  op  aarde  en  (wanneer)  materialisme  hoogty 
vier”,  sodat  hulle  deur  hul  kuns  weer  die  hoër  waardes  kan  laat  seëvier  “en 
daar  geluk  en  vrede  kan  wees  en  die  mens  verder  kan  ontwikkel  op  sy  pad  na 
Nirvana”  (p.  99).  Die  verlange  na  ’n  vredevolle  eindbestemming  blyk  ook  uit 
Felix  se  reaksie  op  sy  dogter  Leonie  se  vreemde  toekomsmusiek:  “Felix  leun 
terug  en  maak  sy  oë  toe.  Soos  in  ’n  droom  luister  hy  na  die  verlange,  die 
onbeskryflike,  onvervulbare  verlange  van  alle  kinders  van  die  heelal,  die 
verlange  na  die  eindbestemming  wat  hulle  eendag  sal  bereik”  (p.  1 10). 
Dit  is  hierdie  verlange  na  Nirvana  wat  ook  meeklink  in  dié  verhale  waarin  ge- 
transformeerde  wesens  wat  vir  hulleself  hierdie  vrede  reeds  verwerf  heL  dit 
nodig  vind  om  in  “’n  ander  wêreld”  te  bly  en  hulle  af  te  sluit  van  die  “mense- 
wêreld”  omdat  hulle  - in  die  woorde  van  die  kabouter  in  die  verhaal  “Uit  ’n 
ander  wêreld”  - nie  die  vermoë  het  om  hul  harte  toe  te  maak  vir  die  boosheid 
van  die  wêreld  nie  (vgl.  p.  33). 

Bevat  hierdie  verhaal  met  sy  verwysing  na  die  “Faustus-oorgang”  en  die 
“parapsigologiese  studies  van  J.B.  Rhine  se  groep  by  Duke  Universiteit” 
sowel  as  die  vertellende  ek  se  uitgesproke  verlange  om  ’n  tegniek  te  ontwik- 
kel  waarmee  hy  self  dinge  uit  die  ander  wêreld  kan  sien  (vgl.  p.  33),  miskien 
die  sleutel  tot  die  ontstaan  van  hierdie  vreemde  bundei? 

Die  twee  verhale  wat  die  diepste  indruk  op  my  gemaak  het,  waarskynlik 
weens  die  besondere  sensitiwiteit  wat  hulle  soos  ’n  stralekrans  omring,  is 
“Gemini”  en  die  reeds  genoemde  “My  lieflinge  ult  Transnirvana”.  Ook  “Hoe 
groen  was  die  dakke  van  Arkadië”  moet  genoem  word,  omdat  die  tema  van 
teenswaartekrag  as  ’n  wyse  van  werklikheidsontvlugting  wat  hierin  ontwik- 
kel  word,  so  tiperend  is  vir  die  aard  van  die  hele  bundel. 

Om  op  te  som,  dit  is  ’n  bundel  met  sy  beperkinge,  maar  een  wat  uniek  in  die 
Afrikaanse  letterkunde  is. 

Sleep  vir  jou  ’n  stoel  nader  deur  André  le  Roux,  Human  en  Rousseau,  1 987, 
93  pp.,  R12,95+  AVB. 

Toe  ek  hierdie  bundel  vir  die  tweede  keer  moes  deurlees  (vir  die  doel  van  hier- 
die  resensie)  het  ooreenkomste  met  die  prosa  van  daardie  Amerikaanse 
oud-dwelmslaaf-cum-skrywer  William  Burroughs  - wat  beskou  word  as  die 
guru  van  die  Amerikaanse  beat-skrywersgenerasie  - my  toenemend  opge- 
val.  En  ja  waarlik,  daar  staan  dit  ook  op  p.  11  in  die  teks  getitel  “Backstop” 
(wat  o.m.  oor  dagga-Mandrax-rokers  handel):  “Die  jong  man  hang  weer 
nader  en  gryp  na  die  bottelpyp.  Hy’s  ’n  gees  op  soek  na  ’n  liggaam.  Dis  ’n  ver- 
wysing  na  William  Burroughs  dié”. 

Daar  is  talle  ooreenkomste  met  Burroughs.  Die  opvallendste  gemeenskap- 
like  kenmerk  is  waarskynlik  die  hardekoejawel-siniese  kyk  op  ’n  “beska- 
wing”  wat  getoon  word  as  allesbehalwe  beskaafd.  In  Burroughs  se  verhaal 
“Astronaut’s  return”  (in  Exterminator)  word  die  huidige  bewoners  van  Ameri- 
ka  en  Wes-Europa  gesien  as  die  aib'ino-afstammelinge  van  ’n  onkundige 
slaweras  wat  eeue  gelede  ’n  kernontploffing  oorleef  het.  Hierdie  ras  was 
aangetas  deur  ’n  virus  wat  van  geslag  tot  geslag  oorgedra  is  en  wat  van  die 
huidige  “beskawing”  ’n  afskuwelike  bedreiging  maak  vir  alle  lewe  op 
aarde. 

Kyk  ’n  mens  na  die  versameling  randfigure  wat  Le  Roux  se  geïmpliseerde 
wêreld  bevolk,  is  hierdie  aantasting  onmiskenbaar.  Dit  is  genoeg  om  enige 
mens  sy  eetlus  te  ontneem.  Heel  gepas  heet  die  teks  waarin  die  (Suid- 
Afrikaanse)  aantasting  in  die  albino-figuur  geteleskopeer  word  dan  ook 
“Ek’s  nie  meer  honger  nie”  (p.  40).  En  so  word  die  “kanker”  in  die  albino  se 
nek  beskryf:  “Dis  ’n  vrot,  massiewe  vrat  met  ’n  ulkus  wat  oorkook  êrens  uit  die 
middel  van  oorryp  vleis”. 

Ander  ooreenkomste  met  Burroughs  is  geleë  in  die  outofiksionele  aard  van  die 
tekste  (vgl.  die  aanvangsitaat  uit  Jerzy  Kosinski),  die  saamskryf  van  afstoot- 
like  seksfantasieë  en  geweld  (vgl.  “Die  skoolhoof  het  dit  moeilik”  wat  gevolg 
word  deur  die  sieklike  sadisme  van  “Mupeki  pis  mos  deesdae  soos  ’n  gieter”, 
en  die  perverse  behae  waarmee  ’n  halssnoermoord  en  ander  ewe  grusame 
doodmaakmetodes  gedetailleerd  beskryf  word  in  “Hulle  vang  jou  eers”);  die 
indruk  van  terloopsheid  wat  doelbewus  geskep  word  (hier  onder  meer  deur 
titels  wat  op  oënskynlik  triviale  teksgegewens  berus  of  wat  eintlik  as  aan- 
vangsin  van  die  teks  gesien  kan  word);  die  doelbewuste  fragmentarisering 
(hier  deur  die  herhaling  van  - weer  eens  - triviale  tekselemente  in  teks  ná 
teks);  die  wisseling  tussen  eerste-  en  derdepersoonsvertelling  (hier  met  die 
Hu/sgenoof-verslaggewer  steeds  in  ’n  sentrale  posisie);  die  siening  van  tyd 
as  ’n  eindelose  aaneenskakeling  van  herhaalde  momente,  ens. 

Uit  die  bespreking  tot  dusver  behoort  dit  ook  duidelik  te  wees  datLe  Roux  ’n 
besondervernuftigeaanwendervan  ’n  verskeidenheid  literêre  truuks  is  (dik- 
wels  met  ’n  sweem  van  die  postmodernistiese  werklikheidsbelewing),  en  dat 
hy  die  koelbloedig-neutrale  rapportering  van  grusame  en  pornografiese 

detail  tot  ’n  fyn  kuns  ontwikkel  het  Vir  die  leser  wat  ’n  behae  in  die  intellek- 
tuele  ontrafeíing  van  tekste  het,  sal  hier  ook  ’n  vrugbare  weiveld  wees.  So  kan 
dit  ’n  genoeglike  speletjie  word  om  die  Kittie-Kytie-Trix-of-Tryna-gegewe 
van  die  Prudence  Potgieter-verhaal  (p.  1 0)  weer  op  te  tel  in  nog  ’n  kroegver- 
haal  waar  dié  name  vir  ’n  dronk  vlooi  voorgestel  word  (p.  68);  om  die  vrot  kol  in 
die  albino  se  nek  (p.  40)  weer  raak  te  loop  in  die  vrot  kol  in  die  hart  van  ’n 
babaseuntjie  (p.  44);  om  die  kapokkies  waaroor  die  buurman  kla  (p.  34)  terug 
te  kry  op  die  eettafel  (p.  40);  om  die  ronde,  blinkgesitte  stoeltjie  én  ’n  verskei- 
denheid  ander  stoele  telkens  raak  te  loop,  ens.,  ens.  (Dit  is,  terloops,  deel  van 
die  tegniek  om  afsonderlike  tye  en  ruimtes  op  te  hef  en  gesamentlik  as 
homogeen-besmette  tydruimte  te  laat  sien.) 

En  “Die  skoolhoof  het  dit  moeilik’’  is  tegnies  vernuftig.  Vgl.  die  manier  waarop 
die  hoof  se  weersinwekkende  verbeeldingsvlug  slim  beëindig  word  deur  die 
klop  aan  die  deur  van  die  einste  standerd-ses-meisie  wie  se  foto  dié  vlug 
geínisieer  het.  Dit  blyk  dat  die  meisie  en  die  skoolhoof  - by  wie  sy,  ironies,  kom 
hulp  soek  - albei  gevangenes  van  ’n  eie  perverse  soort  speletjie  is.  Dat  die 
meisie  salig  onbewus  is  daarvan  dat  sy  pas  saam  met  die  skoolhoof  so  ’n 
speletjie  bedryf  het,  is  deel  van  die  pikante  vernuf  van  die  verhaal.  Want  dat 
die  skoolhoof  sy  eie  begeertes  op  die  Taiwanese  seeman  geprojekteer  het, 
isduidelikuitdie  ooreenstemmendeverwysingsna’nsigaretwatopdievloer 
val  (74). 

’n  Mens  sou  natuurlik  verder  kon  interpreteer  dat  die  skoolhoof  waarskynlik 
deur  die  “siekte”  in  die  skool  self  so  aangetas  is  dat  hy  in  elke  opsig  deel 
daarvan  word.  En  as  ’n  mens  hierdie  motief  verder  voer,  sou  kon  blyk  dat  die 
geïmpliseerde  skrywer  toon  - deur  die  oënskynlike  behae  waarmee  hy  die 
uitgerekte  seksfantasie  tot  in  die  fynste  detail  herhalend  beskryf  - dat  hyself 
deur  sy  verhaalstof  aangetas  is.  Of  het  die  proses  dalk  juis  andersom  ver- 
loop?  In  ’n  geïmpliseerde  universum  waarin  tyd-  en  ruimtegrense  telkens 
opgehef  word,  is  enigiets  moontlik.  En  sou  dieaantasting  nieookop  die  leser 
oorgedra  word  nie?  Derrida  sê  immers  daar  is  geen  buite-teks  nie. 

Daar  is  verskillende  reaksies  op  hierdie  bundel  moontlik.  As  ’n  mens  suiwer 
tegnies  sou  oordeel,  moet  die  reaksie  waarskynlik  wees:  Slim,  briljant.  Soms 
- veral  in  sg.  nuwe-paradigma-kringe  deesdae  - word  hierdie  suiwertegniese 
benadering  verkeerdelik  beskryf  as  “suiwer  literêr”,  ’n  m.i.  onbestaanbare 
term,  omdat  die  “literêre”  evaluering  - ook  in  die  lig  van  die  toenemende  klem 
op  ’n  resepsie-estetiese  benadering  - nooit  “suiwer”  kan  wees  van  die 
lewensbeskoulike  nie.  Dit  sou  ’n  terugkeer  beteken  tot  die  outonomistiese, 
teksimmanente  benadering,  wat  waarskynlik  nêrens  meer  aanvaarbaar  is 
nie. 

Word  hierdie  prosa  literêr,  d.w.s  nie  bloot  tegnies  nie,  beoordeel,  sou  daar 
eweneens  verskillende  reaksies  moontlik  wees.  Daar  sou  gesê  kon  word  dat 
Le  Roux  onthul  om  te  genees  - soos  dit  t.o.v.  sy  geestelike  guru,  Burroughs, 
gesê  is.  ’n  Leser  wat  lees  vanuit  ’n  geïmpliseerde  wêreld  wat  minder  een- 
sydig  neerdrukkend  is  as  die  geïmpliseerde  wêreld  waaruit  hierdie  tekste 

ontstaan  het,  sou  kon  vra  of  die  “geneesmiddel”  hier  nie  dieselfde  mate  van 
aantasting  toon  as  die  wêreld  wat  dit  wil  genees  nie. 

Nog  ’n  leser  sou  kon  reageer  met  die  “Ugh!”  waarmee  die  resensent  in  Times 
LiterarySupplementop  die  verskyning  van  Burroughsse  debuut  in  Engeland 
gereageer  het.  Waarskynlik  ’n  kwessie  van  soveel  literêre  hoofde,  soveel 
literêre  sinne.  My  eie  idee  van  intellektuele  en  leesplesier  sou  niebgl  die 
nadersleep  van  hierdie  besondere  stoel  insluit  nie.  Ook  sou  ek  dit  nié  as 
“terapie”  vir  geestelik  onvolwasse  lesers  voorskryf  nie.  Dis  “medisyne”  dié 
wat  ek  liefs  sou  wou  voorsien  van  die  etiket:  Hou  buite  die  bereik  van 
kinders. 

Windhoekse  Onderwyskollege  la  van  Zyl 


Kinder-  en  jeugboeke  1988 

Die  boeke  wat  hieronder  bespreek  word,  het  almal  in  1 988  verskyn  - m?.  ar 
‘almal’  is  nie  ongekwalifiseerd  die  korrekte  woord  nie,  want  dis  skaar'  ’n 
handvol.  Baie  kinder-  en  jeugboeke  is  gepubliseer,  maar  min  het  gehalte  /at 
hulle  vir  jong  lesers  waarlik  kosbaar  sai  maak. 

En  dit  lyk  of  uitgewers  by  kleuterboeke  die  ekonomiese  knyp  die  ergste  voel 
omdat  dit  kleurryke  en  volop  illustrasies  impliseer  - wat  duur  is.  Daarom 
wemel  ditvan  vertaalde  boeke  virdie  kind  wat  nog  nastories  luisteren  netdie 
prente  self  noukeurig  bekyk.  Die  meeste  van  hierdie  vertalings  lees  vlot  en 
illustrasies  wissel  van  baie  goed  tot  verdienstelik;  die  stories  self  het  selde 
veel  om  die  lyf  en  maak  nie  op  sensitiewe  wyse  die  kleintjie  se  wêreld  vir  hom 
ryker  nie.  Kan  daar  régtig  nie  meer  oorspronklike  kwaliteitstories  vir  kleuters 
gepubliseer  word  nie? 

’n  Welkom  Afrikaanse  kleuterboek  is  MAMMAI  EK  IS  BANG  deur  Rona 
Rupert  (Human  & Rousseau).  Dit  steun  sterk  op  die  kleurvolle  illustrasie  van 
Brigitte  Schróder,  maar  die  teks  is  as  sodanig  ook  simpatiek  en  gevoelig. 
Elke  alternerende  strofe  stel  die  kind  met  sy  vrese  aan  die  woord.  In  drie  verse 
word  herhaal:  “Ek  is  bang”,  waama  die  rede  genoem  word.  Dis  tipiese  klein- 
kindvrese  wat  wissel  van  konkrete  dinge  soos  ’n  uil  en  ’n  slang,  tot  die  meer 
geestelike  nood  van  ’n  ma  wat  sal  weggaan  en  die  “donker”  en  “alleen”  van 
die  nag.  Die  tweede  strofe  bring  dan  ’n  gerusstellende  antwoord  en  sagte 
voorstel:  “Maak  nou  jou  oë  toe/  en  slaap”.  Net  by  die  laaste  twee  strofes  is 
daar  ’n  afwyking:  “bang”  word  vier  maal  herhaal,  en  die  antwoord  v\/ys  op 
engele  wat  by  die  kind  sal  kom  bly  “totdat  die  son  weer/goud  deur  die  blou 
lug  ry”. 

In  die  meeste  strofes  kom  rym  ’n  keer  voor,  maar  die  indruk  van  prosaverse 
word  eerder  geskep  as  van  poësie.  Herhaling  van  klanke  en  woorde  word 
opvallend  gehanteer  en  dra  by  tot  die  indruk  van  geborgenheid  wat  ge- 
gee  word. 

lets  besonders  is  ook  SLEEPSLURP  VAN  ADDO  deur  Wim  Bosman  (Juven- 
tus)  wat  aan  kleuters  voorgelees  of  deur  kinders  tot  agt  jaar  ën  selfs  ouer  self 
gelees  kan  word.  Die  titel  val  nie  so  lekker  op  die  oor  nie,  maar  die  inhoud 
skep  ’n  humoristiese  Suid-Afrikaanse  fantasie  met  die  Addo-Olifantpark  as 
vertrekpunt  en  Tsitsikamma  en  Knysna  as  verdere  ruimtes  waar  dele  van  die 
storie  afspeel.  Die  heksie  wat  saam  met  die  olifant  optree  en  onontbeerlik  is 
omdat  sý  die  olifant  toor  sodat  sy  slurp  baie  lank  word,  is  ’n  universele  fan- 
tasiefiguurtjie  wat  hier  as  humoristiese  protagonis  gebruik  word,  teenoor  die 
reus  Swartbaard  wat  die  skurk  is.  Dat  laasgenoemde,  wat  nie  net  die  heksie 
se  toorgoed  en  kat  gevat  het  nie  maar  ook  onskuldige  mense  se  eiendom 
vernietig,  ten  slotte  deur  Sleepslurp  vernietig  word,  is  gepas  en  bevredigend. 
En  dat  die  olifant  se  slurp  nié  na  normale  lengte  teruggetoor  word  as  die  hek- 
sie  dit  kan  doen  nie,  gee  ’n  oorspronklike  guitige  kinkel  aan  die  storie. 
Die  hele  verhaal  word  in  paarrym  aangebied,  in  verse  waarin  meestal  vier  hef- 
fings  gebruik  word.  Dis  verstaanbaar  dat  rymdwang  hier  en  daar  sal  voor- 
kom;  soms  glip  geykte  uitdrukkings  ook  deur,  soos  “lowergroen  bosse’’  en 
’n  see  wat  “skitter”  en  ’n  geluid  wat  “weergalm”  maar  aan  die  voordeelkant  is 
vernuftige  rymvindinge,  die  verdeling  van  verse  in  twee  of  drie  dele  om  die 
illustrasie  te  akkommodeer,  en  een  keer  die  begin  van  ’n  volgende  vers  ná 
voltooiing  van  die  rymwoord: 

“’n  Yslike  reus  wat  ’n  knuppel  kan  swaai  en  ’n 
groot  bul,  soos  ek  is,  se  vel  kan  laat  waai”  (p.  11 ) 

Dis  plesierig  dat  die  skrywer  sy  eie  werk  kan  illustreer.  Illustrasies  wys  diere, 
veral  olifante,  en  die  heksie  wat  in  verhouding  onrealisties  groot  lyk,  teen  ’n 
bosryke  Afrikaanse  agtergrond. 

So  ’n  eg  Suid-Afrikaanse  storie  op  rym  gee  net  aan  ’n  kind  van  dié  land  iets 
wat  ’n  vertaling  nie  kan  nie. 

Nog  ’n  heksie,  maar  hierdie  keereen  watal  dekades  bemind  is  by  Afrikaanse 
kinders,  is  Liewe  Heksie  wat  figureer  in  ’n  nuwe  bundeltjie  stories,  LIEWE 
HEKSIE  EN  DIE  RUGBYWEDSTRYD  deur  Verna  Vels  (Human  & Rousseau). 
Die  skrywer  slaag  daarin  om  die  Blommeland  wat  sy  in  die  sestigerjare  ge- 
skep  het,  onveranderd  te  laat  voortleef  en  kinders  wat  luister  of  self  lees,  met 
ligte  intrige  en  speelse  humor  te  boei. 

Liewe  Heksie,  ofte  wel  Levinia,  bly  die  dommerige  skepseltjie  wat  net  per 
ongeluk  soms  ’n  knolperd  kan  toor  en  veral  groot  vriende  is  met  die  kabou- 
ters  Blommie  en  Kwaaitjie.  Kinders  identifiseer  met  haar,  want  hulle  voel  ook 
soms  minderwaardig  en  kan  dit  as  gerusstelling  ervaar  dat  sy  tóg  uiteindelik 
geprys  word  vir  dit  wat  sy  reggekry  het,  of  selfs  beloon  as  sy  die  bose  in  die 
vorm  van  die  Geelheks  oorwin  het.  Koning  Rosekrans  stel  die  vaderfiguur 
voor;  hy  word  kwaad  en  straf  soos  ’n  outoritêre  pa  sal  doen,  maar  word  tog 
elke  keer  weer  goed  as  hy  geredelik  vergewe  en  lof  toeswaai. 

’n  Kritiese  kinderleser  mag  probleme  hê  met  Kleinkwaaitjie  wat  ’n  tydlose 
babakabouter  bly,  en  met  Matewis  (wat  in  dié  boekie  nooit  sterk  op  die 
voorgrond  kom  nie)  wat  handeling  en  dialoog  perfek  verstaan  en  daarop 

reageer,  maar  nooit  leer  praat  nie. 

Taal  is  op  die  jong  kind  gerig;  soms  word  moeilike  woorde  opsetlik  gebruik 
en  die  betekenis  aan  Liewe  Heksie  gegee  as  sy  dit  nie  verstaan  nie.  As  Liewe 
Heksie  self  foute  maak,  soos  om  van  Koning  Rosepiering  te  praat,  of  van  ’n 
kabouter  se  “gekweste  knieë’’  sal  ’n  kind  dit  snap  en  geniet. 

En  om  een  storietjie  om  ’n  rugbywedstryd  te  laat  draai,  is  om  aan  hierdie  stuk 
fantasie  ’n  onbetwisbare  Suid-Afrikaanse  klank  te  gee! 

’n  Gehalteboek  vir  kinders  ouer  as  nege,  is  Philip  de  Vos  se  werkie  met  ’n 
outobiografiese  inslag,  KAREL  VAN  KRIEKETSTRAAT  (Tafelberg).  Dit  han- 
del  om  fyn  deurleefde  indrukke  en  belewings  van  ’n  seun  vandat  hy  in  Sub  B 
is  tot  in  standerd  drie.  Episodes  word  tot  eenheid  gebind  deur  Karel  wat 
steeds  hoofkarakter  is,  sy  omgewing  in  Bloemfontein  waar  hy  woon  totdat  hy 
en  sy  ouers  aan  die  slot  na  ’n  plaas  trek,  en  ’n  boemerang  wat  in  die  eerste 
hoofstuk  wegraak  terwyl  ’n  maat  daarmee  speel  en  dan  tóg  aan  die  slot 
teruggevind  en  as  afskeidsgeskenk  aan  Karel  teruggegee  word. 

Karel  se  karakter  word  gebeeld  deur  die  wyse  waarop  hy  intens  beleef  en 
reageer.  Hy  het  ’n  wakker  verbeelding,  sing  in  ’n  skoolkonsert  en  ontdek  die 
wonder  van  boeke;  andersyds  word  nie  verdoesel  dat  hy  as  mammaseuntjie 
bespot  word  of  op  tien  graag  ’n  lugballon  wil  hê  nie,  ook  nie  dat  hy  “alleen 
eenkant’’  (p.  80)  staan  as  die  ander  seuns  speel  nie. 

Twee  dogtermaats  met  wie  hy  te  doen  kry,  help  Karel  se  lewenskr^'s 
bepaal.  §ally-Jane  lees  vir  hom  uit  boeke  voor  en  laat  sy  liefde  vir  stories  vc;r- 
diep.  Deur  haar  leer  hy  die  hartseer  ken  van  verering  vir  ’n  pa  wat  later  van  die 
oorlog  terugkom  as  dronkaard  wat  haar  mishandel;  dit  vind  simbolies  ge- 
stalte  in  ’n  koek  wat  die  ma  bak  om  sy  tuiskoms  te  vier  en  wat  in  stukkies 
breek.  Sy  hartseer  wanneer  hulle  trek,  word  oorgedra  deur  die  wysie  op  een 
van  haar  grammofoonplate  wat  deur  sy  kop  bly  draai:  “Ifs  a long  way  to  go ...” 
(p.  63).  Riana  laat  hom  weer  kennis  maak  met  ’n  simpatieke  biblioteekjuffrou, 
en  sý  gee  hom  die  nodige  versekering  dat  sy  sangtalent  meer  waarde  het  as 
die  boksgeveg  waar  hy  sleg  daarvan  afgekom  het. 

Karel  se  kontak  met  seunsmaats  beeld  sy  toegeeflike  geaardheid  en  sug- 
gereer  teruggetrokkenheid  as  hy  bloot  toekyk  hoe  sy  beste  maat  met  ander 
seuns  begin  speel.  Sy  vreugde  as  Pieter  na  hom  begin  terugbeweeg  en  die 
begeerte  uitspreek  om  op  hulle  plaas  te  kom  kuier,  blyk  uit  sy  gretige  uit- 
nodiging. 

Gevoelig  en  sonder  effekbejag  word  taal  gehanteer.  Die  gebruik  van  verge- 
lykings  laat  aan  Alba  Bouwer  dink,  byvoorbeeld  as  die  kinders  stilsit  “soos 
mossies  op  die  telefoondrade  langs  die  skool”  (p.  1 ).  Daar  is  woordvondste 
soos  “steekbaardoom”  (p.  25)  en  “singwoorde”  (p.  74)  en  klanknabootsings 
soos  “die  pot  pap  ploep-ploep”  (p.  8).  Deur  suggestieryke  beskrywing  word 
atmosfeer  meesterlik,  en  oortuigend  kindgerig,  geskep. 

Ons  kinderliteratuur  kry  ’n  hupstoot  deur  hierdie  geslaagde  boek. 

Die  meeste  jeugboeke  wat  verskyn,  laat  val  die  klem  o)d  spanning  en  avon- 
tuur.  ’n  Welkom  verandering  is  BEWAKER  VAN  DIE  OERBOS  van  H.S.  van 

Blerk  (Juventus)  wat  wildbewaring  as  tema  uitlig. 

Die  oerbos  van  die  titel  bly  deurentyd  voelbaar  as  die  sowat  veertienjarige 
Peetman  Naudé  sonder  sy  pa  se  toestemming  sy  pad  daardeur  baan.  Die 
dwergbosbokkies  wat  hy  ontdek  laat  die  verhaal  gebeur  die  seun  hou  hulle 
dop,  is  ooggetuie  as  die  rammetjie  geskiet  word  en  versorg  die  ooitjie  wat  in 
die  voorval  gewond  raak.  Dat  hy  die  potensieel  lewensgevaarlike  bos  deeglik 
leer  ken  en  daardeur  as’t  ware  oorwin,  is  net  so  belangrik  as  die  erkenning 
wat  hy  later  kry  as  vinder  van  ’n  nuwe  boksoort  wat  met  sy  hulp  deur  ’n 
Amerikaner  gefotografeer  kon  word. 

Spanning  word  oortuigend  opgebou  tussen  Peetman  en  sy  gesin  as  be- 
waarders  en  die  nuwe  veldwag  Minnaac  wat  ironies  verantwoordelik  is  vir  die 
skietvan  bokkeendievernielingvandiebos.’n  Leservoel  baietevredeasdie 
skurk  sy  pos  verloor  en  Peetman  se  pa  bevorder  word  - ’n  afloop  wat  deeglik 
en  met  kennis  voorberei  is. 

Peetman  word  oortuigend  gebeeld  as  hoofkarakter  wat  nie  nét  vlekloos 
goed  is  nie:  sy  liefde  vir  die  bos  maak  hom  ongehoorsaam  aan  sy  pa  se  ver- 
bod  om  in  die  bos  rond  te  loop,  en  hy  vergeet  om  aan  ’n  naelloop  by  die  skool 
deel  te  neem  as  hy  jagters  agtervolg.  Die  ontwikkeling  van  gehegtheid 
teenoor  die  dogtertjie  Naomi  is  aanvaarbaar,  hoewel  dit  nie  oortuig  dat  ’n 
tiener  ’n  meisiekind  sal  toelaat  om  sy  hand  vas  te  hou  nie.  Naomi  se  omstan- 
dighede  as  voogkind  van  die  Minnaars  word  te  vaag  voorgestel,  en  haar  aan- 
neming  deur  die  Naudés  as  sy  liewer  by  hulle  wil  bly,  lyk  boek-maklik.  Ander 
karakters  word  oortuigend  maar  baie  vlak  getipeer. 

Dié  pleidooi  om  wild-  en  bosbewaring  word  nooit  moraliserend  nie;  tieners 
sal  deur  die  verhaal  geboei  en  verryk  word. 


Elsabe  Steenberg 

Gemiste  ‘Momente’ 

Momente  in  die  Nederlandse  letterkunde,  J.  van  der  Elst,  C.H.F.  Ohlhoff,  H.J. 
Schutte  (red.).  1 988.  Pretoria/Kaapstad:  Academica. 


Het  is  moeilijk  om  te  zeggen  wat  Momente  in  die  Nederlandse  letterkunde 
anders  moet  zijn  dan  een  literatuurgeschiedenis.  Hoofdredacteur  Van  der 
Elst  - Momente  is  het  produkt  van  samenwerkende  auteurs  - vindt  het  boek  te 
onvolledig  voor  die  naam.  Nu  ja,  geen  enkele  literatuurgeschiedenis  is  volle- 
dig.  Als  een  werk  dat  zich  beperkt  tot  de  ‘hoogtepunten’  uit  de-  Nederlandse 
letterkunde  valt  Momente  binnen  de  categorie  ‘beknopte’  literatuurgeschie- 
denissen. 

De  wijze  van  literatuurgeschiedschrijving  die  in  Momente  wordt  gevolgd,  is 
grotendeels  traditioneel.  Men  vindt  er,  volgens  de  vertrouwde  methode- 
Knuvelder,  een  reeks  auteurs  die  soms  verdeeld  worden  in  ‘generaties’,  met 
hun  belangrijk  geachte  werken,  besproken.  Alleen  het  gedeelte  over  de  Mid- 
delnederlandse  letterkunde,  van  Ohlhoff,  wijkt  af  van  deze  literatuurge- 

schiedschrijving  in  de  oude  stijl.  Ohlhoff  wil  namelijk  een  beeld  geven  van  het 
totale  literaire  bedrijf,  van  produktie,  bemiddeling  en  receptie  van  literatuur. 
Hij  ligt  daarmee  op  één  lijn  met  recente  opvattingen  over  literatuurgeschied- 
schrijving  in  Nederland  en  Duitsland.^ 

Bij  de  samenstelling  van  Momente  zijn  twee,  voor  de  Zuidafrikaanse  situatie 
geschikte,  uitgangspunten  gevolgd;  als  zijnde  “ou  Afrikaanse  letterkunde” 
heeft  de  historische  letterkunde  ruime  aandacht  gekregen  en  is,  hiermee 
samenhangend,  geprobeerd  de  Nederlandse  literatuur  te  benaderen  vanuit 
een  Afrikaanse  literaire  optiek.  Van  de  rond  vijfhonderd  bladzijden  wordt  dan 
ook  de  helft  ingenomen  door  de  behandeling  van  Middelnederlandse  en 
zeventiende-eeuwse  letterkunde.  Daarna  valt  er  echter  een  gat.  Behalve  de 
briefroman,  de  Vlaamse  taalbeweging  en  Multatuli  (te  weinig)  is  niets  uit  de 
literatuur  voor  1880  behandeling  waardig  gekeurd.  Misschien  hebben  de 
samenstellers  in  de  geest  van  Willem  Kloos  gemeend  dat  alleen  dominees 
de  pen  voerden  voordat  God  die  overnam  in  de  gedaante  van  Kloos.  Toege- 
geven,  de  dichtader  vloeide  tussen  1 700  en  1 880  wat  minder  gul,  maar  wie 
wel  eens  wat  van  Weyerman,  Bilderdijk,  De  Clerq,  Staring,  Potgieter,  Busken 
Huet,  Piet  Paaltjens  en  De  Schoolmeester  heeft  gelezen,  moet  het  een  gemis 
vinden  dat  deze  ‘hoogtepunten’  niet  worden  besproken. 

Na  1 880  vallen  er  ook  heel  wat  leemtes.  Niet  genoemd,  of  slechts  aangeduid, 
wordt  het  werk  van  Kopland,  Gerhardt,  Van  Geel,  Ten  Berge,  Judith  Herz- 
berg,  Faverey,  Nescio,  Hotz,  Komrij,  Kellendonk,  Van  der  Heijden,  Matsieren 
Armando.  Nu  zal  men  misschien  ruimtegebrek  als  verdediging  aanvoeren. 
Maar  waarom  is  er  dan  wel  ruimte  voor  de  Vlaamse  taalbeweging  die  slechts 
vanuit  faa/-historisch  oogpunt  interessant  is?  Ruimtewinst  had  ook  geboekt 
kunnen  worden  door  de  schrijvende  dames  van  rond  de  eeuwwisseling  (met 
foto’s)  buiten  te  sluiten.  Bovendien  hadden  er  wel  wat  bladzijden  over  Nijhoff 
(1 5 pp.)  en  Achterberg  (1 0 pp.)  geofferd  kunnen  worden  aan  de  bespreking 
van  jongere  dichters. 

Tekortgeschoten  is  Momente  in  zijn  benadering  van  de  Nederiandse  litera- 
tuur  vanuit  een  Afrikaans  literair  perspectief.  De  verbindingen  die  doorlo- 
pend  tussen  de  twee  literaturen  worden  gelegd,  hebben  dikwijls  de  natuur 
van  een  wormvormig  aanhangsel.  Als  men  ertoe  had  besloten  om  dit  onder- 
werp  in  een  afzonderlijk  hoofdstuk  te  behandelen  zou  wellicht  meer  diep- 
gang  bereikt  zijn.  Een  groot  onrecht  is  overigens  dat  in  Momente  geen 
aandacht  wordt  gegeven  aan  Jan  Greshoff.  Hij  heeft  jaren  in  Zuid-Afrika 
geleefd  en  heeft  als  geen  ander  de  contacten  tussen  de  Afrikaanse  en  de 
Nederlandse  letterkunde  helpen  bevorderen.  Daarbij  was  hij  weliswaargeen 
groot  dichter,  maar  wel  een  formidabel  essayist. 

Krijgt  de  student,  waarvoor  Momente  toch  vooral  bestemd  is,  nu  een  bijge- 
werkt  overzicht  van  de  Nederlandse  letterkunde?  Nee.  De  stand  van  kennis 
is  op  een  aantal  plaatsen  ernstig  verouderd.  Ik  zal  hieronder  voorbeelden 
opsommen. 

De  afdelingen  over  Middelnederlandse  en  zeventiende-eeuwse  letterkunde 

besteden  nauwelijks,  respectievelijk  geen  aandacht  aan  de  onmetelijke 
invloed  die  de  retorica^  heeft  uitgeoefend  op  het  scheppingsproces  van 
dichters.  Over  hoofse  liefde  bestaan  nog  andere  opvattingen^  dan  welke  op 
p.  34-35  beschreven  wordt.  Het  inleidende  deel  bij  de  zeventiende-eeuwse 
letterkunde  geeft  verouderde  omschrijvingen  van  Renaissance'*  en  Huma- 
nisme^,  zegt  niets  over  het  Franse  Classicisme  en  Aristotelische  mimésis. 
Emblematiek,  de  relatie  tussen  schilderkunst  en  dichtkunst,  het  hofdicht,  lof 
op  het  landleven  en  zoveel  andere  interessante  facetten  van  de  zeventiende- 
eeuwse  literatuur  komen  niet  aan  bod  omdat  wordt  vastgehouden  aan  een 
bespreking  van  dichters  en  hun  werken.  Voor  de  letterkunde  van  Renais- 
sance  en  Classicisme  zou  een  genre-gewijze  benadering  of  een  zoals  Ohl- 
hoff  die  volgt,  beter  geweest  zijn.®  Mijn  bezwaren  tegen  de  bespreking  van 
de  literatuur  na  1 780  heb  ik  al  genoemd. 

Verder  vallen  er  onnodige  fouten  te  betreuren.  Die  ‘Blauwe  Schuit’  (p.  38)  is 
niet  het  gilde  van  de  spotters,  maar  van  degenen  die  bespot  worden.  Feodali- 
teit  en  ridderschap  worden  verward  (p.  46)  evenals  empirisme  en  rationalis- 
me  (p.  1 37).  Voorbije  passages  (p.  396)  en  De  jojo  van  de  lezer  (p.  397)  zijn 
geen  roman,  c.q.  verhalenbundei.  Niet:  Mijn  zusterde  regering  (p.  373),  maar: 
Mijn  zuster  de  negerin. 

Het  is  jammer  dat  Momente  over  het  algemeen  een  verouderd  boek  is  gewor- 
den.  Nu  moeten  we  voortgaan  met  wachten  op  vervanging  van  de  ’beknopte 
Knuvelder’en  Meyers  Literature  of  the  Low  Countries.  Hopelijk  zal  een  ingrij- 
pend  verbeterde  herdruk  van  Momente  wel  bij  de  tijd  zijn. 

Siegfried  Huigen  Universiteit  van  Stellenbosch 

NOTEN 

1 . Recente  opvattingen  over  literatuurgeschiedschrijving  worden  besproken  in  het  artikel 
van  W.  van  den  Berg:  ‘Litetatuurgeschiedenis  en  cultuur-geschiedenis’.  In:  Spektator  16 
(1986-1987),  p.  29-40. 

2.  Voor  de  Middelnederlandse  periode:  W.P.  Gerritsen,  Rhetorica  en  literatuur  in  de  Mid- 
deleeuwen;  drie  inleidende  colleges.  Utrecht,  1 974.  (Gestencilde  publicatie).  Voor  de 
Renaissance:  S.F.  Witstein,  Funeraire  poëzie  in  de  Nederlandse  Renaissance.  Assen, 
1969. 

3.  Ik  denk  aan  P.  Dronke,  Medleval  Latln  and  the  rise  of  European  love-lyric.  Oxford, 
1968.  2 vol. 

4.  Nog  lezenswaardig  is:  J.  Huizinga,  ‘Het  probleem  der  Renaissance’.  In:  Tien  studiën 
(1 926).  En:  Erwin  Panofsky,  Renaissance  and  Renascences  in  Western  Art.  New  York 
enz.,  1972. 

5.  Algemeen  geaccepteerd  is  de  omschrijving  van  Humanisme  van  P.O.  Kristeller  in:  ’The 
Humanist  Movemenf . In:  Renaissance  thought.  New  York  enz.,  1 961 . 

6.  Een  aanzet  levert  E.K.  Grootes:  Het  literaire  leven  in  de  zeventiende  eeuw.  Leiden,  1 984. 

Nuwe  Afrikaanse  Boeke:  Julie  - September  1 988 


Opgestel  deur  die  Afrikaanse  Letterkundige  Museum  en  Navorsingsentrum,  Musiek  en  Toneel 
(NALN),  Privaatsak  X20543,  BLOEMFONTEIN,  9300 


Romans 

BAKER,  Eleanor.  Die  kwart-voor-sewe-lelie.  H & R R 18,95 

BERGH,  René.  Vuur  vir  ’n  kouë  skemer.  Van  der  Walt  R1 1 ,75 

BEUKES,  Dricky.  Een  wat  ’n  muur  afbreek.  Grootdruk.  Makro-Boeke  R21,00 

- Die  liefde  loop  ’n  ompad.  Van  der  Walt  R1 1 ,75 

BRIDGES,  I.  Kinders  van  Akkerstraat.  Treffer-Boekklub  R1 1,75 

CALITZ-BEKKER,  Rika.  Die  fees  van  Sita.  Van  der  Walt  R1 1 ,75 

COETZEE,  Ansie.  Liefdesvlug  uit  die  winterland.  President  R1 1,75 

DE  KOCK,  Helene.  ’n  Kind  vir  Vier  Oude  Vrin'de.  H & R R 18,95 


DE  VILLIERS,  Herna.  Kreupel  Cupido.  Klub  Dagbreek 

DU  TOIT,  Tryna.  Die  helder  lied.  Grootdruk.  Daan  Retief  R19,75 

- Die  sewende  Tryna  du  Toit-omnibus.  H & R R24,49 

GOUWS,  Danie.  Sending  selfmoord.  Klub  707 

HENDRIKS,  Hermie.  Waar  die  liefde  heen  lei.  Klub  Saffier 

HENRICO,  Linda.  Die  Sandra  wat  ék  ken.  Klub  Saffier 

JOUBERT,  Elsa.  Missionaris.  Tafelberg 


KOTZE,  G.D.  Operasie  breinspoel.  Van  der  Walt  R 19,95 

LANDSBERG,  Louise.  Tok,  tok,  Alikruk.  Grootdruk.  Daan  Retief  R19,75 

LINGUA,  Susanna  M.  Blom  van  Venesië.  Van  der  Walt  R1 1 ,95 

- Staan  op  my  beminde;  Son  op  die  horison;  ’n  Lang,  vreemde  pad.  Van  der  Walt 

- Wonder  van  die  liefde.  Treffer-Boekklub  R1 1 ,75 

MAARTENS,  Maretha.  Vlug  van  die  Eden-mens.  Grootdruk.  Daan  Retief  R17,75 

MARTIN,  Wille.  Mademoiselle  Lola.  President  R11,75 

- ’n  Sluier  vir  die  rooikop.  Van  der  Walt 

MORGAN,  Annelize.  Gister  se  drome.'Van  der  Walt  R1 1,75 

MURRAY,  Ena.  Soekers  na  die  son.  Tafelberg  R16,95 

PAUW,  Nanda.  Die  laaste  profeet.  Van  der  Walt 

STEYN,  llse.  Arend  en  sy  bokkie.  Van  der  Walt  R1 1,75 

-Drie  ridders  vir  drie  rooikoppe.  Treffer-Boekklub  R1 1 ,75 

STEYN,  Petro.  Angeliere  vir  ’n  rooikop.  Klub  Dagbreek 
STRYDOM,  M.  Waar  liefde  woon.  Klub  Dagbreek 

STRYDOM,  Sanette.  Die  liefde  bedek  alles.  Van  der  WaltR1 1,75 

SWART,  Lize.  Na  die  hart  se  klop.  Van  der  Walt  R1 1,75 

* Op  wieke  van  die  wind.  President  R1 1 ,75 

VAN  DER  MERWE,  C.  Erfgenaam  van  Skuilkrantz.  Treffer-Boekklub.  R11,75 

VAN  DER  WESTHUIZEN,  Izak.  Die  liefde  oorwin  altyd.  Treffer-Boekklub  R1 1,75 

VAN  TONDER,  Morkel.  Die  vloed.  H & R R 18,95 

VAN  ZYL,  Babs.  Dokter  Constant  en  die  jolprinses.  Klub  Saffier 

VERMEULEN,  Renette.  Tussen  vier  mure.  President  R1 1,75 

VISSER,  Lambert.  Dissipels  van  Satan.  Klub  707 


Kortverhale,  essays,  bríewe,  ens. 

BLIGNAUT,  Audrey.  Oulap  se  rooi.  Tafelberg 
Die  BRUID  en  ander  verhale.  HAUM-Literêr 

GOUWS,  Kobie.  Vir  vandag  en  móre.  Van  der  Walt  R 10,95 

HAASBROEK,  P.J.  Voomagvlug.  H & R R22,95 

KELLERMAN,  Gawie.  Wie  de  hel  het  jou  vertel.  Tafelberg 

LETOIT,  André.  Die  bar  op  De  Aar.  Sagteband.  Tafelberg  R1 7,95 

LOUW,  N.P.  van  Wyk.  Gedagtes  vir  ons  tyd:  ’n  keuse  uit  die  prosa  van 
N.P.  van  Wyk  Louw.  Tafelberg 

PIENAAR,  Christina.  Die  spieëlkepetsch  en  ander  verhale.  HAUM-Literêr 


PIETERSE,  Annemarie  J.  Tussen  die  waboomrante.  Folio  R 15,95 

POTGIETER,  Evert  F.  Ervarings  op  my  voetslaanpad.  Van  der  Walt  R16,95 

SCHUMANN,  Annie.  Liewe  patat.  H & R R 18,95 

VAN  HEERDEN,  Etienne.  Liegfabriek.  Tafelberg 

WAY,  R.  Tuin  van  die  liefde.  Tafelberg  R13,50 


Dramas 

AUCAMP,  Hennie.  Punt  in  die  wind.  HAUM-Literêr 

Poësíe 

BOSHOFF,  Louise.  Handlandskap.  Perskor 

DE  VOS,  Philip.  Daar’s  bitterals  in  die  heuningwals.  Tafelberg 

HAMBIDGE,  Joan.  Gesteelde  appels.  HAUM-Literêr 

KEET,  Rosa.  Spookstories.  H & R R 18,95 

MARAIS,  Anlen.  Die  wolf  in  die  blare.  Tafelberg 

MARAIS,  Johann  Lodewyk.  By  die  dinge.  H & R R 19,95 

SWANEPOEL,  Jan.  By  wyse  van  skrywe.  H & R R 18,95 

VAN  NIEKERK,  Betsie.  Ronkedoor.  Tafelberg 
WESSELS,  Everyn.  Afsydige  woestyn.  Perskor 


Letterkundíge  studies  en  kritiek 

DE  WILDE,  Talitta  Die  mugu:  Etienne  Leroux.  Academica  (Reuseblokboeke;  no.  24)  R4,95 

GROBLER,  C.P.  Raka:  N.P.  van  Wyk  Louw.  Studiegids.  Maskew  Miller  Longman 
GROBLER,  Hilda.  Bolder.  Academica.  (Blokboeke)  R4,95 

JOHL,  J.  Ironie.  Sagteband.  HAUM-Literêr  R18,95 

KANNEMEYER,  J.C.  Die  Afrikaanse  literatuur  1 652-1 987.  H & R R27,95 

VERMAAK,  Adinda.  Periandros  van  Korinthe.  Studiegids.  Perskor 

Kinder-  en  jeugverhaie 

ALEXANDER,  Johan.  Spoke  en  ander  bangmakers.  Van  der  Walt  R1 1,95 

BIERMAN,  Ettie.  Bienkie  en  die  blondekop.  Van  der  Walt  R9,95 

- Bienkie  en  die  boemelaar.  Van  der  Walt  R9,95 

BRITS,  Jac  J.  Die  inbraak.  Sagteband.  H & R R1 1,95 

BROWN,  Tinus.  Die  valke  slaan  toe.  De  Jager-HAUM  R 13,75 

COMBRINK,  Jan.  Meneer  Ghong  en  Napoleon.  Van  der  Walt  ■ R 13,95 

DE  GROOTE,  Liz.  Die  avonture  van  Pol  en  Jan  van  Riebeeck.  L.  de  Groote-Sweerts  R19,50 
DE  VILLIERS,  Frieda.  Operasie  maanligmotors.  Klipbok  R9,95 

DEETLEFS,  Rene.  Elke  ding  op  sy  plek.  H & R R 10,95 

- Wense  word  waar.  H & R R 13,95 

DRURY,  Liesel.  Die  feetjie  in  die  kou  en  ander  verhale.  MSCU  R6,50 

GOUE  fluit,  my  storie  is  uit.  Tafelberg  R22,95 

HEESE,  Hester.  Wag  hier  vir  my.  Feniks  R14,95 

MARITZ,  Empie.  Raai,  raai,  wat  is  haar  naam?  Daan  Retief 

MOLVER,  Eileen.  Waarom  dassie  nie  ’n  stert  het  nie.  Tafelberg  R1 1,95 

NEL,  Santa  Manikiniki:  die  ware  verhaal  van  ’n  seun  1890-1903  N.G.  Sending  RIO.OO 
PIETERSE,  Rian.  Slim  Salie  en  ander  verhale.  MSCU  R6,50 

RUPERT,  Rona.  Mamma!  ek  is  bang.  H & R R 14,95 

SCHNEIDER,  Linda.  Ja,  wat  van  Stefano?  Daan  Retief 

STEGMAN,  Danie.  Die  heldedaad  van  Kosie  Briedenhann.  Sagteband.  Oranjewerkerspro- 
mosies 

VAN  HEERDEN,  Marjorie.  ’n  Maat  vir  Mayedwa.  H & R R13,95 

VAN  RENSBURG,  Roelf.  Nagboek.  Van  der  Walt  R10,95 

VAN  ROOYEN,  Engela.  Jan  Móre  en  die  hamer.  H & R R 13,95 

VAN  VLIET,  Nina.  Janpiet  Muis  soek  huis.  Daan  Retief 

VELS,  Vema  Liewe  Heksie  en  die  rugbywedstryd.  H & R R8,95 

Vertaalde  kinder-  en  jeugverhale 

AARDEMA,  Vema.  Die  padda  en  die  wondenwerk:  ’n  verhaal  uit  Liberië.  Qualitas  R 14,70 

ANDREW,  Elizabeth.  ’n  Vyeboom  soos  min.  H & R R 13,95 

BEMELMANS,  Ludwig.  Madeleine;  vert.  deur  Freda  Linde.  Qualitas 

BIRO,  Val.  Vonkie  en  die  dinosouriër.  H & R R17,95 

BOLLIGER,  Max.  Die  towen/oël;  vert.  deur  H.  van  Vollenhoven.  Daan  Retief 

BOUMA,  Paddy.  Bertie  en  die  hamsters;  vert.  deur  Rona  Rupert.  H & R R 15,95 

- Bertie  en  die  sportsak;  vert.  deur  Rona  Rupert.  H & R R15,95 

BRYANT,  Donna.  Ons  gaan  dieretuin  toe.  H & R R8,95 

- Ons  gaan  park  toe.  H & R R8,95 

-Ons  gaan  strand  toe.  H & R R8,95 

- Ons  gaan  supermark  toe.  H & R R8,95 

CARLE,  Eric.  ’n  Huis  vir  kluisenaar-krap.  H & R R18,95 

DE  PAOLA,  Tomie.  Die  verhaal  van  die  drie  konings.  Qualitas 

ETS,  Marie  Hall.  Gilberto  en  die  wind;  vert.  deur  Lydia  Snyman.  Qualitas  R9,20 

FREEDMAN,  F.B.  Broers:  ’n  Hebreeuse  legende;  vert.  deur  Lydia  Snyman.  Qualitas  R 12,30 
GALDONE,  Paul.  Wat  is  in  Vos  se  sak?  ’n  ou  Engelse  verhaal; 

vert.  deur  Lydia  Snyman.  Qualitas  R14,70 

GEORGE,  J.C.  Julie  en  die  wolwe;  vert.  deur  Rona  Rupert.  Qualitas  R16,50 

GODDEN,  R.  Gouedons;  vert.  deur  Freda  Linde.  Qualitas  R15,00 

GRAHAM,  A.  Kemeels;  vert.  deur  Debora  Retief.  Bok-boeke  R12,95 

-Picasso:  die  groen  boompadda;  vert.  deur  Debora  Retief.  Bokboeke  R 12,95 

HAIGH,  Sheila.  Soek  maar  vir  Smoke;  vert.  deur  Hendrik  Robinson.  Daan  Retief  R7,50 
HARTMANN,  Wendy.  Donsie  en  Lieflap  maak  patrone.  H & R R6,95 

- Donsie  en  Lieflap  maak  pret.  H & R R6,95 

- Donsie  kry  ’n  troeteldier.  H & R R6,95 

- Waar  is  Lieflap?  H & R R6,95 

HOLLOWAY,  Michelle.  Arabella:  die  ontevrede  volstruis;  vert.  uit  Engels.  HAUM  R 15,95 
HUGHES,  Shirley.  Stories  van  Dries  en  Annemarie.  H & R R22,95 

JENNINGS,  Linda  M.  Bennie  gaan  kuier.  H & R R18,95 

KANTEY,  Mike.  Mens  kry  mos  luiperds  én  mens  kry  leeus.  H & R R10,95 

LIGUORI-REYNOLDS,  Rosalie.  Ojoyo  en  die  luislang.  Educum 

MARIS,  Ron.  Hou  vas,  Beer!  H & R R 18,95 

MURPHY,  Jill.  Sonder  ’n  verfkol.  H & R R1 8,95 

- Wat  wil  jy  meer!  H & R R 18,95 

PARKER,  C.  Heks  van  die  hoogte;  vert.  deur  Elsabe  Steenberg.  De  Jager-HAUM  R15,95 
POLAND,  Marguerite.  Marcus  en  die  kaskar.  Tafelberg  R12,95 

PRESS,  Karen.  Kinders  van  Afrika:  5 stories;  vert.  deur  Cathrine  Arries.  Buchu  Books  R 10,00 
RIUS,  Maria.  Lewe  in  die  lug;  vert.  deur  Roelf  van  Rensburg.  Van  der  Walt  R1 1 ,95 

- Lewe  onder  die  grond;  vert.  deur  Roelf  van  Rensburg.  Van  der  Walt  R1 1 ,95 

- Lewe  onder  die  water;  vert.  deur  Roelf  van  Rensburg.  Van  der  Walt  R1 1 ,95 

- Lewe  op  die  grond;  vert.  deur  Roelf  van  Rensburg.  Van  der  Walt  R1 1 ,95 

SAMUELS,  V.  Wag  ’n  bietjie.  H & R R1 7,95 

SAVAGE,  Debora.  Houtbaai  se  verstekelinge;  vert.  deur  Mariette  Linde.  Book  Studio 
SAVORY,  Phyllis.  ’n  Keur  van  Afrika-stories.  Struik  R19,95 

SCARRY,  Richard.  Dinge  wat  beweeg.  Sagteband.  H & R R5,95 

- Gloep-glap-geluide.  Sagteband  H & R R5,95 

- Groot  en  klein.  Sagteband  H & R R5,95 

- Lief  en  lekker.  Sagteband.  H & R R5,95 

-Niekie  gaan  dokter  toe.  Sagteband.  H & R R5,95 

- Woelige  werkers.  Sagteband.  H & R R5,95 

SCOTT,  Gabriel.  Petrus  Beterweter;  ’n  legende;  vert.  deur  Hymne  Weiss  R19,50 

SEED,  Jenny.  Opskud  Sibusisol;  vert.  deur  H.J.M.  Retief.  Daan  Retief  R12,50 

SKOFIELD,  J.  Dit  reën!  Dit  reënl;  vert.  deur  Freda  Linde.  Qualitas  R9,95 

SKOOL  TOE;  vert.  deur  Linda  Rode.  Tafelberg  R7,50 

SOUTHGATE,  Vera.  Die  prinses  en  die  padda; 

SOUTHGATE,  Vera.  Die  prinses  en  die  padda;  vert.  deur  Marianne  Peacock. 

Ladybird  Books  R3,99 

- Die  rooi  hennetjie  en  die  koringkorrels;  vert.  deur  Marianne  Peacock.  Ladybird  Books  R3,99 

TANDARTS  toe;  vert.  deur  Linda  Rode.  Tafelberg  R7,50 

TWINN,  Michael.  Wil  jy  ’n  geheim  hoor?  H & R R9,95 

WILDSMITH,  Brian.  Die  nuuskierige  bok.  Kinderpers  van  S.A. 

W.S.H.  du  Randt 

Die  tema  van  bevryding  in  Kringe  in  ’n  bos 

My  uitgangspunt  in  hierdie  studie  is  dat  die  tema  van  bevryding  teoreties 
regstreeks  met  die  aard  van  die  roman  as  kunsvorm  verband  hou.  In  die 
roman  - méér  as  in  die  poësie  of  drama  - \A/ord  die  mate  van  die  mens  se  ver- 
moë  om  maatskaplik-ideologies  maar  ook  psigologies  vry  te  wees  epies 
ontgin.  Ek  wil  hier  die  teorie  toelig  dat  die  roman  - in  teenstelling  met  die 
drama  met  sy  oorwegend  teologiese  en  die  poësie  met  sy  mitologiese  oriën- 
tasie  - hom  primêr  met  die  ideologiesegrondslae  en  strydvrae  van  ons  be- 
staan  bemoei.  Met  “ideologie”  bedoel  ek  letterlik:  idees  wat  die  grondslag 
vorm  van  ’n  maatskaplike,  politieke  en  ekonomiese  orde,  en  die  gevolge  wat 
verandering  inhou  vir  die  maatskaplike  instellings,  kodes  en  konvensies  en 
meer  spesifiek  die  mens  se  vermoë  of  bereidwilligheid  om  by  “die  stelsel”  te 
integreer.  Dis  nie  my  doel  om  volledig  op  al  die  ideologiese  strydvrae  en 
spanninge  in  Kringe  in  ’n  bos  in  te  gaan  nie.  Daar  is  genoegsame  aanduiding 
dat  dié  roman  - soos  die  roman  in  die  algemeen  - in  hoë  mate  as  literêre  genre 
bepaal  word  deur  die  problematiek  van  die  doel  en  sin  van  die  mens  se  be- 
staan.  Die  volgende  insident  illustreer  byvoorbeeld  al  die  klem  wat  op  “be- 
vryding”  in  Matthee  se  roman  val.  Nadat  Saul  Barnard  Patterson  se  pan  onder 
die  notsung  gaan  uithaal  en  hy  sy  patevergeefs  by  Groot  Eiland  probleeroor- 
tuig  het  dat  hulle  toekoms  nie  in  houtkappery  nie  maar  spoelgoud  lê,  het  hy 
afskeid  geneem.  Hy  is  voordag  noord  van  die  Groot  Eiland  uit  Meulbos  se 
kant  toe;  “En  die  vreemde  gevoel  van  bevryding  het  weer  saam  met  hom 
begin  loop.  Twee  jaar  tevore  het  hy  ook  sy  bondel  gevat  en  geloop  ...  nee, 
gekruip!  Na  MacDonald  toe  vir  ’n  heenkome  en  ’n  loon  waarvan  hy  nie  ’n 
oulap  gesien  het  nie.  Hierdie  keer  loop  hy  en  loop  hy  regop.  Hy  kruip  nêrens 
heen  nie,  want  hy  weet  presies  waarheen  sy  voete  hom  neem:  Meulbos  toe. 
Met  elke  tree  het  die  gevoel  van  blyheid  dieper  in  hom  ingeslaan.  Agter  hom 
het  die  ruigtes  toegevou  as  hy  deur  was  en  hy  het  nie  omgekyk  nie.  Van  hierjaf 
loop  hy  alleen,  het  hy  vir  homself  gesê.  Saul  Barnard  is  los!  Die  Bos  is  sy 
tuiste,  sy  dak,  sy  mure,  sy  vloer.  Hy  wou  dit  uitskree  sodat  die  wêreld  dit  kon 
hoor!  Saul  Barnard  loop  alleen!  Hy  loop  regop!  Hy  wou  dit  tot  onder  by  Mac- 
Donald  laat  basuin”.  (p.  157;  kursivering  telkens  van  my,  tensy  anders 
aangedui). 

Kortom,  die  gevoel  van  bevryding  wat  “weer”  saam  met  Saul  Barnard  kom 
loop  het,  verteenwoordig  in  dié  roman  ’n  deurlopende  tema.  Kringe  in  ’n  bos 
is  in  dié  sin  die  konkrete  voorstelling  en  dramatisering  van  Sau(  Barnard  se 
pelgrimsreis  na  ’n  bestemming  van  vryheid  en  geluk;  dis  ’n  stryd  teen  magte 
wat  hom  wou  onderdruk  en  verhinder  om  sy  ideaal  van  ’n  beter  lewe  vir  sy 
mense,  ’n  nuwe  menslikheid  wat  op  eerlikheid,  waarheid  en  eerbied  berus  en 
sy  droom  oor  ’n  herwonne  paradys  te  verwesenlik.  Dis  om  dié  rede  dat  hy 
“regop”  loop  nadat  hy  gedwing  was  om  soveel  kere  te  buig:  voor  sy  pa,  sy 
broer,  MacDonald  en  die  omstandighede  wat  hulle  geskep  het.  Daar  is  ’n 

nuutontdekte  trots  en  gevoel  van  eiewaarde:  Hykruip  nêrens  heen  nie,  want 
hy  weet  presies  waarheen  sy  voete  hom  neem.  En  dis  hierdie  nuwe  selfver- 
troue  wat  die  gevoel  van  “blyheid”,  van  diep  innerlike  vreugde  vrystel  en  sy 
“alleenheid”  ’neienskaplaatword  waaroorhynietreurnie,  maarwaarophy- 
soos  Bart  Nel  in  Van  Melle  se  roman  - trots  is:  “Van  hier  af  loop  hy  al- 
leen”  (p.  1 57). 

Hoewel  Saul  hiernog  niebesef  datdiégevoel  van  bevryding  nog  maar’n  baie 
voorlopige  gewaarwording  is  nie,  bevestig  die  aanhaling  dat  “bevryding” 
meer  as  ’n  toevallige  motief  in  die  verhaal  is:  dis  in  der  waarheid  die  onderlig- 
gende  tema  wat  die  skering  en  inslag  van  die  totale  romanstruktuur  vorm;  dis 
die  grondidee  wat  die  veelheid  van  besonderhede  tot  binding  bring  en  aan 
die  “storie”  sy  stukrag  verleen.  Onstuitbaar  neem  die  verhaal  van  sy  stryd 
teen  magte  vanaf  die  begin  af  sy  dramatiese  loop  om  deurlopend  beslag  te 
gee  aan  die  sin  en  samehang  van  sy  stryd  om  en  strewe  na  ’n  nuwe  mens- 
likheid.  So  byvoorbeeld  begin  die  verhaal  met  ’n  opvallende  verwysing  na 
die  tema:  “Vier  dae  lank  was  hulle  al  aan  die  laai  (op  die  Pictor)\  die  haas  om 
weg  te  kom,  het  in  hom  opgelaai ...  Dit  sou  ’n  geboorte  wees.  Die  oomblik  dat 
hulle  deur  was,  sou  hy  vry  wees  van  alles  wat  hy  eenmaal  liefhad:  die  Bos,  die 
mense  van  die  Bos,  die  dinge  van  die  Bos.  Van  Kate.  Van  Oupoot.  Die  oom- 
blik  dat  die  boeg  van  die  Pictord\e  oop  see  binnekloof  en  die  seile  bolstaan  in 
die  winde,  sou  hy  hom  finaal  losmaak  van  nege-en-twintig  jaar”  (p.  4). 

Dis  ook  binne  die  verband  van  dié  tema  dat  hy  na  Maska  se  ontstellende 
berig  in  die  geselskap  van  Frank  Jefferson  die  “gevoel”  kry:  “...  dat  hy  stadig 
teruggesleep  word  na  ’n  vuur  waardeur  hy  sy  hele  lewe  geworstel  het  om  te 
ontsnap ...  (p.  6).  Dit  word  ’n  pelgrimstog  waardeur  “sy  siel  ontlaai  kon  kom 
van  alles  en  hy  leeg  aan  boord  van  die  Pictor  kan  gaan  ...”  (p.  21 ).  Hy  wil  die 
“stof  van  alles  van  hom  afwas.  As  al  die  ander  dinge  dorings  is  wat  in  sy  vlees 
sweer,  is  Kate  ysterkettings  om  sy  enkels.  En  voordat  hy  vry  kan  wees,  moet 
hy  hulle  van  hom  loskry ...”  (p.  32).  Maar  die  bevryding  gaan,  paradoksaal, 
aanvanklik  ook  gepaard  met  ’n  toenemende  verknegting,  agteruitgang  en 
ontnugtering:  Saul  was  nooit  weer  kind  na  daardie  dag  (toe  MacDonald  sy  pa 
met  die  waenhout  verneuk  het)  nie:  “lets  breek  in  jou  as  jou  pa,  groot  sterk 
Joram  Barnard  ...  as  jy  hom  soos  ’n  hond  sien  vra  om  kos  en  twak”  (p.  42). 
Maar  ook  die  ruimtebeelding  illustreer  iets  van  die  bevryding.  Dis  juis  die 
skemer  omgewing  van  die  Bos  wat  Saul  aanvanklik  ingeperk  laat  voel  sodat 
hy  daarbuite  “die  groot  oopte”  (p.  38)  in  sy  ore  en  hart  voel  klop:  “Die  groot 
oopte  het  sy  kop  duiselig  gemaak;  daar  was  te  baie  son  en  te  baie  lig  en  dit 
was  godsonmoontlik  dat  die  bruin  bosstroom  hier  uitgestrek  en  blink  kon  lê 
...  hoe’t  hy  so  gekom?”  (p.  39)  En  dis  wanneer  hy  en  oom  Anneries  weer  moet 
dorp  toe  loop  dat  hy  die  see  die  eerste  keer  sien:  “So  sal  die  hemel  lyk,  het  hy 
gedink ...  So  moet  ’n  voël  voel  as  hy  hoog  oor  die  Bos  sweef;  so  sien  die  son 
die  aarde  en  so  sien  God  dit  bok ...  Eendag,  eendag  sal  hy  op  ’n  skip  klim  en 
daar  waar  die  Knysna  deur  die  gat  skuim  sal  hy  deurvaar  die  oop  see  in  en  vry 
wees  soos  ’n  voël\  Eendag  sal  hy  nie  meer  woon  waar  dit  altyd  skemer  is  nie. 

hy  sal  soos  ander  mense  in  die  son  woon  ...”  (p.  69(. 

Dis  vir  Saul  of  dié  vergesig  hom  aan  die  einde  van  sy  lewensreis  gebring  het. 
Vandaar  dat  hy  die  see  en  ’n  skip  algaande  met  sy  bevryding  vereenselwig; 
“Hy  sou  gesweer  het  dat  Saul  Barnard  eendag  deur  daardie  koppe  op  ’n  skip 
sou  uitvaar”  (p.  98).  Dis  egter  ironies  dat  hy  hom  met  dié  oopheid  vergis  het. 
Want  dis  eers  wanneer  hy  weer  terug  in  die  Bos  is  dat  hy  letterlik  in  terme  van 
dieselfde  woord  ’n  bevrydende  openheid  in  Meulbos  ervaar.  En  daarmee 
saam  kom  daar  ’n  nuwe,  skerp  bewussyn  en  sintuiglike  waarnemingsver- 
moë  vir  die  wonders  van  die  Bos:  “Dit  was  ’n  lekker  tyd.  ’n  Oop  tyd.  Daar  kom 
vreedsaamheid  in  ’n  man  wanneer  hy  langs  sy  eie  vuur  sit  en  sy  eie  patats  uit 
die  as  krap.  So  met  die  tyd  saam  gaan  dit  oop  in  jou.  Jou  oë  sien  dinge  wat  jy 
gister  nie  raakgesien  het  nie:  Die  piepfyn  rankmos  om  die  bloubokkietou ...” 
(p.  173). 

Hierdie  motief  van  openheid  - wat  regstreeks  met  die  tema  van  bevryding 
verband  hou  - bereik  ’n  klimaks  wanneer  hy  tydens  sy  soeke  na  Oupoot  in  die 
hede  ’n  nuwe  insig  verwerf:  “...  Dit  het  vier  dae  gekos  om  sy  oë  oop  te  kry ... 
Dis  of  daar  nuwe  krag  deur  sy  moeë  liggaam  vloei  toe  hy  die  slagdoppie 
afhaal  en  die  onderbos  weer  voor  hom  begin  opstoot ...”  (p.  1 89)  Is  dit  dan 
ook  toevallig  dat  Oupoot  helaas  in  ’n  klein  “oopte”  sy  einde  tegemoet  loop?: 
“Die  olifant  lê  rugkant  na  hom  toe,  ’n  entjie  laer  af  teen  die  skuinste  en  in  ’n 
klein  oopte”  (p.  293). 

Daarteenoor  was  daar  die  skemerte  van  die  Bos  wat  algaande  ’n  simboliese 
betekenisvolheid  verwerf.  Aan  die  begin  van  die  finale  soektog  na  Oupoot 
“loop  sy  voete  weer  oor  die  grond  wat  hy  afgesweer  het ...  en  is  hy  weer  eens 
in  die  altyd  skemerwêreld  van  die  Bos ...”  (p.  4).  Die  skemer  was  vir  Saul  egter 
ook  ’n  bondgenoot  teen  byvoorbeeld  die  olifante:  “Hulle  het  hom  daar  pro- 
beer  uitskud  tot  die  skemerte  om  die  bosvloer  begin  kruip  het”  (p.  1 3).  Wan- 
neer  hy  die  eerste  keer  dorp  toe  gaan  was  hy  aanvanklik  bang  vir  die  lig  en  die 
son:  “...  die  volgende  oomblik  het  dit  al  hoe  ligter  begin  word,  was  daar  al 
meer  son,  en  toe  lê  die  wêreld  skielik  oop.  Hy  wou  omspring  en  teruggaan  na 
die  skemerskuilte  van  die  Bos ...  (p.  38).  En  na  die  beledigings  wat  hy  van  die 
dorpskinders  moes  aanhoor,  was  die  donker  “ ...  soos  die  toevou  van  ’n  dik 
kombers  om  Sy  lyf”  (p.  44).  Dis  hierdie  geslotenheid  en  donkerheid  wat  die 
vreemdeling  en  indringer  as  ’n  bedreiging  aanvoel.  So  byvoorbeeid  voel  Pat- 
terson  “...  benoud.  ‘Die  wêreld  is  toe  om  my’”  (p.  1 1 9).  En  dit  is  juis  dié  vrees 
vir  die  Bos  wat  Saul  uiteindelik  in  staat  stel  om  die  inligting  wat  hy  nodig  het  uit 
die  prospekteerder  te  kry.  Geen  wonder  dat  hy  God  uiteindelik  nie  met  die 
buitewêreld  nie  maar  met  die  Bos  vereenselwig:  “Wie  is  God?  Waar? 
Hoé?  Hy  weet  nie.  Hy  weet  net  iets  waak  in  hierdie  bos.  ’n  Mens  kan  dit  aan- 
voel.  As  jy  met  jou  kop  daarna  gryp,  is  dit  weg;  loop  suutjies  en  dis  weer  daar. 
Wat?  As  die  goud  in  die  pan  lê,  is  iets  van  die  lets  ook  daarin.  Dis  edel.  Rein. 
Uit  die  vuil  gruis  gewas,  en  wanneer  dit  in  jou  hand  lê,  voel  jy  dit.  Eers  as  jou 
kop  dit  weeg  en  die  waarde  vooruit  bereken,  word  dit  goud”  (p.  1 74). 

2. 

Saul  Barnard  se  belewing  van  dié  bevryding  is  in  soveel  fasette  van  die 
verhaal  ingeweef  dat  ek  hier  slegs  enkele  hoogtepunte  wil  uitlig.  Vergelyk 
byvoorbeeld  hoe  direk  die  verband  tussen  die  bevrydingstema  en  volwaar- 
dige  menslikheid  gelê  word.  Hy  het  by  MacDonald  gaan  werk  om  drie  pond 
bymekaar  te  maak  sodat  hy  op  ’n  skip  kon  klim  nadat  sy  pa  hom  weggejaag 
het.  As  Kate  vra  waarheen,  antwoord  hy:  “Enige  plek  waar  ek  ook  ’n  mens 
kan  wees  ...”  (p.  1 06).  En  menslikheid  is  vir  hom  baie  nou  verweef  met  die 
mens  se  politiek-ekonomiese  status  en  sy  ras:  “Nee,  Kate,  ’n  mens  is  net  ’n 
mens  as  jy  baie  geld  het  en  boonop  Engels  is.  Ek  het  die  wêreld  goed 
deurgekyk  en  dit  elke  keer  ’n  bietjie  duideliker  gesien.  (p.  1 06) ...  Nee.  Miskien 
is  dit  waarom  ek  eintlik  kwaad  is.  Ek  werk  vir  jou  pa  soos  ’n  wit  slaaf  en  al 
manier  waarop  hy  my  slaaf  kan  hou,  is  deur  te  sorg  dat  ek  niks  bekom  nie  en 
dat  my  taal  kitchen  Dutch  bly”  (p.  1 07).  Vergelyk  ook  in  dié  verband  sy  reak- 
sie  op  sy  eerste  geld:  “Nou  het  hy  ses  pond!  Sy  kop  wil  dit  nog  nie  glo  nie.  Ses 
pond!  Dit  voel  of  jou  hele  lyf  voLgeld  is.  Dit  beteken  ’n  trog,  dit  beteken  ’n 
skerm,  dit  beteken  ’n  kombers,  dit  beteken  kos,  dit  beteken  Saul  Barnard  is  ’n 
mens.  Dit  beteken  hy  het  geld!”  (p.  166). 

Die  Boswerkers  is  in  ekonomiese  en  kulturele  sin  onvry.  Hy  mag  nie  die 
Biblioteek  gebruik  nie.  MacDonald  sê:  “Dit  lyk  my  jy  begin  mak  word  hier  op 
die  dorp!  Jy  vergeet  jou  plek!  As  ek  weer  hoor  dat  jy  moles  gemaak  het,  jaag 
ek  jou  terug  Bos  toe  sodat  jy  weer  ’n  slag  kan  gaan  wurg  in  ’n  patat!  Verstaan 
jy  my?”  (p.  1 09).  Dis  ook  vanweë  sy  agtergrond  dat  die  MacDonalds  hom  as 
Kate  se  minnaar  geminag  het:  “Caroline  MacDonald  se  oë  was  hard.  Ek  en 
my  man,  mister  MacDonald,  verneem  dat  jy  jou  attensies  op  ons  dogter,  Kate, 
afdwing.  Dit  was  minagtend  en  waarskuwend”  (p.  258).  Die  MacDonalds 
daarenteen  was  van  “royal  blood”:  “Ek,  meneer  Barnard,  is  ’n  direkte  afstam- 
meling  van  koning  George  III  van  Engeland!  My  bloed,  asook  dié  van  my 
dogters,  is  Royal  blood  - koningsbloed.  Jy  vind  dit  skynbaar  amusant?”  (p. 
259).  Dit  ondanks  Saul  se  kennis  dat  George  Rex  ’n  houtkoper,  ’n  boer,  ’n 
grondwolf  en  ’n  hoereerder  was  wat  daarby  met  ’n  vrou  van  gemengde  bloed 
getroud  was!  (p.  261 ).  Saul  se  vraag  aan  Thompson  oor  die  rede  waarom  hy 
nie  ’n  erf  te  koop  of  te  huur  kry  nie,  illustreer  verder  dat  die  Dutchman  nie  ’n 
plek  in  die  son  gegun  is  nie:  “Of  is  dit  toeval  dat  hier  geen  Dutchman  ’n 
besigheid  besit  nie?  Julle  het  julle  plek  en  julle  dinge  en  ons  het  ons  s’n,  Saul. 
Dis  soos  dinge  is  en  jy  kan  dit  nie  verander  nie”.  (p.  282).  Daar  is  verder  die 
veragting  by  die  Engelse  vir  “kitchen  Dutch”  (p.  44).  Kortom,  Saul  was  deel 
van  die  “dom”  bosmense  (p.  105).  Tydens  sy  eerste  konfrontasie  met  die 
dorpskinders  het  Saul  trouens  melaats  gevoel:  “ ‘Pa’,  het  hy  gevra  toe  die 
vuur  brand,  ‘is  ons  witmense,  Pa?’  ” (p.  44). 

Dis  ook  nadat  hy  vir  twee  jaar  as  kneg  by  MacDonald  gewerk  het  dat  Saul 
perspektief  begin  kry  op  die  waarheid  dat  hy,  byna  soos  die  verlore  seun,  by 
die  houtkapper  nie  vryheid  nie  maar  nog  groter  verslawing  ondprvind.  Nadat 
hy  MacDonald  met  die  kluit  tussen  die  blaaie  gegooi  het,  kon  niks  hom  rheer 

skeel  nie.  Al  wat  saak  gemaak  het,  was  om  van  MacDonald  se  werf  af  pad  te 
gee  en  nooit  weer  sy  voete  daar  te  sit  nie.  Dis  op  pad  terug  Bos  toe  dat  die 
teks  die  tema  weer  regstreeks  aan  die  leser  voorhou:  “Toe  hy  regop  kom,  het 
’n  vreemde  gevoel  van  bevryding  deur  hom  gegaan  ...”  (p.  1 53).  En  na  die 
dood  van  sy  pa  sien  hy  ook  sy  rebellie  in  ’n  nuwe  lig:  “Hy  het  teen  Joram  Bar- 
nard  se  hand  gerebelleer,  teen  sy  wil  geskop  en  losgebreek  en  geweet  dis 
met  die  krag  van  Joram  Barnard  wat  in  sy  liggaam  sit  dat  hy  dit  gedoen  het, 
dathy  vrygekom  hetV’  (p.  1 93).  Dis  in  die  Meulbos  dat  hy  van  baie  van  sy  kom- 
plekse  ontslae  raak  en  ’n  man,  ’n  mens  binne  eie  reg  begin  word:  Hier  het  hy 
sy  eie  lewe  gelei,  vrede  met  die  wêreld  gemaak.  Met  homself.  Stukkie  vir 
stukkie  soos  hy  sy  goud  versamel  het.  ‘‘Hier  het  hy  geleer  om  sy  skuldgevoel 
teenoor  sy  eie  mense  af  te  skud  en  verby  te  loop  sonder  om  sy  kop  te  laat  sak” 
(p.  207). 

Tussen-in  probeer  MacDonald  en  Barkley  nog  steeds  om  hom  van  sy  nuut- 
verworwe  vryheid  en  onafhanklikheid  te  beroof  deur  hom  telkens  met  nuwe 
aanbiedinge  by  hulle  stelsel  te  betrek:  “Die  aanbod  waarmee  ek  na  jou  toe 
kom,  is  die  beste  wat  jy  ooit  sal  kry.  Ek  besef  jy  is  op  hierdie  skip  omdat  ons 
dinge  miskien  té  moeilik  vir  jou  gemaak  het,  maar  ek  kom  om  jou  los  te  maak” 
(p.  234).  Ook  met  betrekking  tot  sy  eie  mense  kom  daar  vryskelding  van 
skuld  en  versoening  as  oom  Martiens  onthul  dat  Arend  voor  sy  dood  bely  het 
dat  Saul  reg  was  en  hulle  verkeerd:  “Dis  meer  as  die  uitsteek  van  ’n  hand;  dis 
vertroue,  en  Saul  moet  die  deernis  wat  in  hom  wil  losruk,  vinnig  keer”  (p. 
238). 

Soms  het  dit  wel  gelyk  asof  hy  volledig  in  Macdonald  se  slagyster  geval  het, 
maardit  was  Kate  wat  hom  keerop  keer  bemoedig  hetom  sy  geloof  te  behou: 
“Saul  Barnard  was  al  tevore  vas  en  elke  keer  het  hy  losgebreek ...”  (p.  268).  Hy 
wou  dit  dié  keer  egter  nie  aanvaar  nie:  “Nee,  Kate,  het  hy  gedink,  dié  keer  is 
daar  geen  losbreek  nie.  Dié  keer  is  dit  wegvlug  en  iewers  gaan  skuil  waar  die 
kwesplekke  kan  uitsweer  en  klaar  sweer”  (p.  268). 

En  tog  het  hy  na  sy  verblyf  by  oom  Abraham  Steyn  te  Swellendam  ’n  nuwe 
krag  in  sy  lewe  voel  opstoot:  “...  hy  gaan  terug  Knysna  toe.  Dit  het  soos  nuwe 
krag  in  hom  opgestaan  en  elke  spook  wat  in  sy  pad  kom  staan  het,  opsy 
gevee.  Ja,  hy  gaan  terug  en  niks  en  niemand  gaan  hom  keer  nie.  Nie  eens 
MacDonald  nie!”  (p.  276).  Maar  as  ook  dié  poging  om  homself  te  bevry  uitein- 
delik  misluk,  is  dit  Maska  wat  die  vinger  op  die  pols  van  sy  probleem  lê:  “ ‘Hy 
wou  jou  gewys  het  hoelat  hulle  met  onse  bos  morsl’  huil  die  ou  kliphard  agter 
hom.  ‘Jy  was  die  sterkste  onder  ons,  maar  elke  keer  hardloop  jy  weg  en  los 
ons  hier  alleen.  Sonder  middelaar.’  ” (p.  292).  Met  die  dood  van  Oupoot  was 
dit  asof  ook  sy  drome  finaal  verydel  word:  “Miskien  is  die  mens  se  moed  nie 
mateloos  nie,  miskien  breek  ’n  dag  aan  wanneer  jy  eenvoudig  opgee.  Hou 
die  olifant  se  dood  iewers  verband  met  die  dood  van  sy  eie  hoop  en  drome?” 
(p.  295). 

Daar  is  ten  slotte  die  verlossende  insig  dat  jou  lewensreis  ’n  sirkelgang  was: 
kringe  in  ’n  bos  en  dat  dit  die  liefde  is  wat  by  die  punt  van  omdraai  vir  jou  ’n 

nuwe  hek  laat  oopgaan:  “Hy  weet  ineens  dat  hy  die  punt  van  omdraai  nie  gis- 
ter  of  eergister  of  oomblikke  gelede  bereik  het  nie,  maar  dat  hy  op  hierdie 
oomblik  die  punt  bereik  en  dat  daar  ’n  hek  vir  hom  oopgehou  word  ...  Ter- 
selfdertyd  roer  daar  diep  in  hom  ’n  ou  koppigheid  en  dit  voel  soos  nuwe  krag’’ 
(p.  299).  Daarom  sien  hy  opnuut  kans  om  die  stryd  aan  te  knoop:  “ ‘Jy  sien 
kans  daarvoor?’  ’As  dit  saam  met  jou  is.’’’  (p.  300)  antwoord  hy  Kate 
kort  en  kragtig. 

Dis  teen  hierdie  agtergrond  dat  Saul  se  gees  vernuwe  kan  word  en  hy  vir 
Jozef  kan  sê:  “ ‘Jozef’,  sê  Saul  moeg,  ‘kom  ons  los  ons  dinge  en  ons  wys  vir 
die  wêreld  wat  uit  die  Bos  kan  kom.’’’  (p.  305)  En  van  sy  broer  ontlok  sy 
woorde  eweneens  die  verlossende  insig  wat  ’n  finale  bevestiging  bring  dat 
sy  stryd  nie  tevergeefs  was  nie,  dat  die  tema  van  bevryding  in  sy  lewe  sy 
finale,  onstuitbare  vervulling  gevind  het:  “ ‘Beteken  dit  dat  ons  saam  om- 
draai?’  ‘Nee.  Jy  draai  op  jou  manier  om  en  ek  op  myne.  As  dit  hout  is  wat  jy  wil 
hê,  kan  jydit  bymykoop,  maarjykan  nie  mydaarmee  saam  koopnie.’  Dieou 
trots  is  terug  in  hom,  uitdagend  en  onwrikbaar.  ‘Die  dag  as  ek  loskom  van 
MacDonald,  Saul,  sal  geen  man  Jozef  Barnard  weer  vasmaak  nie.’  ‘Ek  ver- 
staan’  ” (p.  305)  antwoord  Saul  in  ’n  oomblik  van  finale  en  duursame  ver- 
soening. 

So  eindig  Saul  Barnard  se  finale  epiese  tog  die  Bos  in.  Want  in  die  vyf  dae  wat 
hy  Oupoot  agtervolg,  het  sy  hele  lewe  weer  voor  sy  geestesoog  afgespeel. 
Dit  word  ’n  soeke  na  die  self.  Daar  was  in  die  eerste  plek  sy  inisiasie  in  die 
volheid  en  verskeidenheid  van  die  Boslewe;  sy  identifikasie  met  die  be- 
staanstryd  waarin  sy  pa  en  die  ander  houtkappers  teen  die  uitbuiting  van  die 
houtkappers  gewikkel  was,  sy  konfrontasie  met  sy  eie  mense  se  onkunde  en 
bygeloof,  hulle  kortsigtige  eksploitasie  van  die  hout  om  aan  die  lewe  te  bly. 
Hy  was  die  ooggetuie  van  sy  pa  se  ongelyke  stryd  teen  MacDonald  en  die 
houvas  wat  dié  op  alle  houtkappers  deur  middel  van  die  skuldboek  verkry 
het.  Dit  was  helaas  ’n  heroïese  konfrontasie  met  die  ekonomiese  mag  van  die 
Barkleys  en  MacDonalds  as  hy  deur  sy  pa  weggejaag  word  na  sy  verset  teen 
die  kap  van  die  kalander  en  sy  pa  hulle  se  voorneme  om  aan  die  ivoorhandel 
te  begin  deelneem. 

3. 

Dis  vanuit  Saul  se  gesigspunt  dat  MacDonald:  “’n  man  met  rooierige  hare  en 
’n  wit  gesig”  (p.  41 ) aan  die  leser  voorgestel  word.  Sonder  nuanse  (dit  bly  ’n 
wit-swart  teenstelling)  speel  dié  karakter  konsekwent  die  rol  van  antagonis: 
hy  is  in  der  waarheid  in  die  moraliteit  of  allegorie  van  goed  en  kwaad  die  ver- 
sinnebeelding  van  boosheid  en  bedrog  - ’n  soort  duiwelfiguur  wie  se  hand- 
langers  die  klein  “duiweltjies”  is.  Van  meet  af  aan  staan  hy  teenoor  die 
houtkappers  as  teëstander:  “Het  julle  bosmense  nie  verstand  nie?” 
(p.  41). 

Saul  is  al  tydens  die  eerste  geleentheid  dat  hy  op  die  dorp  woon  die  oogge- 
tuie  van  die  uitbuiting  wat  plaasvind:  “Tiekie  se  suiker,  tiekie  se  koffie  en  vyf 
sjielings  af  op  die  kis?  Al  die  kap,  al  die  saag,  die  kalanderblok  se  uitsleep,  al 

die  regkap,  al  die  oplaai,  al  die  werk,  dag  na  dag,  week  na  week;  alles  vir  ’n 
tiekie  se  suiker  en  ’n  tiekie  se  koffie  en  vyf  sjielings  af  op  die  kis?  En  sy  pa 
staan  net  daar?”  (p.  42).  Geen  wonder  nie  dat  sy  belewing  van  reg  of 
verkeerd,  waarheid  of  leuen  hier  sy  totale  lewensbeskouing  beïnvloed:  “Dit 
het  gevoel  of  die  hele  wêreld  hom  bejok  het,  of  sy  lyf  in  ’n  deurmekaarbos 
beland  het  en  nie  weer  kon  loskom  nie.  Sy  kop  wou  nie  dink  nie”  (p.  43).  Hulle 
was  die  “woodcutter’s  children”  at  “kitchen  Dutch”  gepraat  het  en  in  so  ’n 
mate  die  prooi  was  van  die  dorpskinders  se  nuuskierigheid  dat  Saul  sy  pa  in 
die  grootste  vertwyfeling  gevra  het:  “Is  ons  witmense,  Pa?”  (p.  44). 

Dis  binne  dié  sosiologiese  en  ideologiese  spanningsveld  dat  Saul,  afgesien 
van  die  ander  aspekte  van  sy  stryd  téen  onkunde,  vooroordeel  en  sy  eie 
knegskap,  die  verteenwoordiger  word  van  sy  mense:  die  Boswerkers  se 
stryd  teen  die  ekonomiese  uitbuiting  deur  die  houtkopers.  Maar  meer  nog:  hy 
is  daarby  Afrikaner  wat  in  dié  roman  teen  die  “Engelse”  se  beheer  van  die 
ekonomiese  lewe  (vergelyk  p.  186)  in  opstand  kom  en  die  Afrikaner  se 
opgang  in  die  ekonomiese  lewe  versinnebeeld  (vergelyk  par.  2,  p.  206).  Hy 
is  ook  betrokke  in  die  taalstryd  van  “kitchen  Dutch”  wat  deur  die  Engelse 
geminag  word. 

Sytweedeontmoeting  metMacDonald  bepaalvirSauldietoon  van  hullever- 
dere  verhouding:  Hy  word  onmiddellik  op  sy  “plek”  gesit.  MacDonald  is 
“mister”  en  sy  dogter  praat  nie  met  ’n  boswerker  nie  (p.  71 ):  “Kate!”  het  Mac- 
Donald  geraas.  “I  told  you  not  to  speak  to  these  people!  They’re  wild!”  (p.  72). 
Dis  by  dié  geleentheid  dat  die  aanbod  om  teen  “twee  sjielings  ’n  week”  te 
werk  deur  MacDonald  gemaak  word  (p.  73).  En  dis  nou  dat  Saul  insig  ver- 
werf:  “MacDonald  had  hulle  vas.  Die  boek  in  sy  hand  wat  die  skuld  op  die 
blaaie  dra,  is  die  sweep  wat  hulle  op  hulle  knieë  het  en  wat  MacDonald  kon 
laat  lieg  soos  hy  wou!”  (p.  76).  Baie  knap  ontgin  die  skryfster  hierna  die  motief 
van  skuld  waar  Saul  as  skuldenaar  moet  veg  vir  sy  vryheid.  Ook  so  vind  die 
tema  van  bevryding  sy  dramatiese  neerslag.  Ons  noem  die  volgende  ver- 
wysings  na  die  motief  van  skuld:  Oupoot  is  soos  hy  ’n  skuldenaar,  (p.  7);  Saul 
sien  hoe  sy  pa  soos  ’n  hond  vra  om  kos  en  twak  (p.  42);  in  ’n  breë  konteks: 
Saul  Barnard  skuld  niemand  nie,  (p.  52);  die  skuldboek  is  die  sweep  (p.  76); 
MacDonald  skuld  hom  niks  nie,  hulle  skuld  hom  (p.  99);  “Ek  is  geen  inge- 
boekte  slaaf  vir  ander  se  skuld  nie”  (p.  1 02);  hy  het  as  beskuldigde  voor  sy  pa 
gestaan  (p.  1 53);  sy  pa  sou  nooit  uit  die  skuld  kom  nie,  (p.  1 56);  hy  het  sy 
skuldgevoel  teenoor  sy  eie  mense  afgeskud  (p.  207). 

Die  stryd  teen  MacDonald  neem  ’n  nuwe  wending  as  Joram  Barnard  ’n  vrag 
stinkhout  bring.  Vir  die  eerste  keer  het  hy  sy  pa  sien  regmaak  om  te  veg  (p. 
89).  Maar  ook  hier  ondervind  hy  die  ontnugtering:  “Pa  moes  nie  afgelaai  het 
nie.  Kan  Pa  dan  nie  sien  dat  hy  ons  in  die  skuld  moét  hou  om  ons  hout  te  kry 
nie.  Hy  het  op  Pa  getrap  soos  wat  hy  op  almal  trap  wat  uit  die  Bos  kom,  omdat 
hy  weet  julle  is  te  bang  om  teen  hom  op  te  staan ...”  (p.  90).  Sy  pa  se  venweer  is: 
“Had  ek  miskien  ’n  keuse?”  En  dis  teen  hierdie  onreg  dat  Saul  in  opstand 
kom.  So  vind  die  tema  van  bevryding  dan  veral  in  dié  ekonomiese  sin  sy 

belangrikste  en  mees  dramatiese  uitdrukking:  “Nee,  Kate,  ’n  mens  is  net  ’n 
mens  as  jy  baie  geld  het  en  boonop  Engels  is.  Ek  het  die  wêreld  goed 
deurgekyk  en  dit  elke  keer  ’n  bietjie  duideliker  gesien’’  (p.  106). 

As  sy  pa-hulle  ook  die  moontlikheid  oorweeg  om  olifante  te  jag  (met  die  oog 
op  die  ivoorhandel),  kom  Saul  aan  die  einde  van  die  pad  by  sy  pa.  Hy  tree  as 
kneg  by  MacDonald  in  diens.  Sy  sosiale  status  word  weerspieël  deur  die  feit 
dat  hy  in  die  skuur  bly  en  dat  selfs  die  slawe  ’n  hoër  aansien  as  hy  geniet.  Aan 
die  einde  van  die  eerste  maand  ontdek  hy  dat  selfs  sy  karige  loon  van  hom 
weerhou  word  en  dat  hy,  inteendeel,  die  skuldenaar  is.  Hy  was  vas  (p.  99). 
Maar  die  twee  jaar  by  MacDonald  was  ’n  deeglike  leerskool.  Waar  die  Bos  sy 
liggaam  sterk  en  taai  gebrei  het,  so  het  die  twee  jaar  by  MacDonald  hom  van 
binne  taai  gemaak  (p.  1 00).  Ook  wat  sy  sosiale  en  opvoedkundige  status  be- 
tref,  is  dit  ’n  tyd  van  vernedering  en  degradering  soos  die  insident  met  be- 
trekking  tot  “public  library”  (pp.  1 08/1 09)  laat  blyk:  “Dit  lyk  my  jy  begin  mak 
word  hier  op  die  dorp!  Jy  vergeet  jou  plek!  As  ek  weer  hoor  dat  jy  moles 
gemaak  het,  jaag  ek  jou  terug  Bos  toe  sodat  jy  weer  ’n  slag  kan  gaan  wurg  in 
’n  patat!  Verstaan  jy  my?”  (p.  109).  Hy  had  nie  ’n  keuse  nie,  hy  moes 
buig. 

By  MacDonald  leer  hy  die  geheime  van  die  houtkopers  se  kunsies  ken. 
Intussen  is  dit  deur  Kate  se  bemoeienis  dat  hy  die  Engelse  taal  en  kultuur 
beter  leer  ken;  voorgee  dat  hy  nie  Engelse  verstaan  nie  en  so  die  tyd  by  Mac- 
Donald  nuttig  gebruik  om  homself  vir  sy  taak  toe  te  rus  (p.  1 1 9).  Hy  bekom 
deurmiddelvan  Patterson  inligting  in  verband  metdiespoelgoud  enditlêdie 
grondslag  vir  sy  latere  sukses  en  rykdom  (pp.  1 1 9-1 29).  Maar  Kate  Mac- 
Donald  was  vir  hgm  verbode:  dit  was  nie  vir  haar  betaamlik  om  met  haar  pa  se 
houtkneg  te  meng  nie”  (p.  121). 

Saul  word  hierna  ondernemer:  ’n  mens  moet  nog  altyd  geld  hê  om  te  kan  delf 
(p.  1 33).  Hy  sê  sy  werk  op  dramatiese  manier  by  MacDonald  op  (p.  1 44)  en 
probeer  sonder  welslae  sy  pa-hulle  oorreed  dat  hulle  ekonomiese  toekoms 
in  spoelgoud  lê  (pp.  1 55/1 56):  “ ‘Waarom  moet  vreemdes  die  goud  kom 
uithaal,  Pa?  Waarom  kan  ons  onsself  nie  daarmee  loskoop  nie?’  ‘Ons  is  hout- 
kappers!  Nie  goudgrouers  nie’  ” (p.  1 57).  Hy  word  as  verraaier  gebrandmerk 
omdat  hy  kwansuis  met  vreemdes  saamloop  (p.  1 38).  Daar  is  trouens  iets 
waar  in  Jozef  se  vraag:  “Wil  jy  nou  die  duiwel  die  Bos  help  binnekom?”  (p. 
1 55).  Want  dis  onder  andere  deur  sy  sukses  dat  die  mededinging  deur  Mac- 
Donald  en  andere  verskerp  word  en  die  Bos  uiteindelik  die  prys  moet  betaal 
vir  die  mens  se  hebsug  en  materialisme.  Daar  is  by  hom  ’n  gevoel  van  triomf: 
“Hy  wou  dit  agter  haar  aanskree  tot  in  die  Kaap:  Saul  Barnard  loop  alleen!  Sy 
hande  is  sy  pik  en  sy  graaf,  die  pan  het  hy  uit  ’n  bang  man  gekarnuffel,  nie 
gesteel  nie!”  (p.  1 57).  Hy  sou  eers  later  besef  wat  die  delf  van  rifgoud  vir  die 
Bos  inhou:  “Julle  gooi  hekke  oop  wat  moet  toegebly  het.  Hoeveel  plun- 
deraars,  reken  julle,  kan  die  Bos  nog  absorbeer?  Of  het  die  houtkopers  nou 
genoeg  laat  plunder  en  gee  hulle  nie  meer  om  vir  wat  nog  oor  is  nie?” 
(p.  209). 

Die  tyd  van  die  vlieë  (p.  206)  het  aangebreek  nadat  Barkley  en  MacDonald 
Kaap  toe  is  om  te  vra  dat  die  hele  gebied  vir  afpenning  oopgegooi  word  (p. 
203).  Hy  het  die  oorwinning  in  MacDonald  se  oë  gesien  (p.  208).  Crompton 
laat  Saul  erken  dat  hulle  geld  in  hulle  sakke  en  die  bank  het:  “Wel!  Ek  het 
gehoor  dat  Charles  Dickens  wraak  geneem  het;  hulle  het  my  egter  nie  gesê 
hoe  deeglik  nie.  Hallo,  Saul”  (p.  217).  Maar  dis  die  besluit  om  die  bos  vir 
gouddelwers  oop  te  gooi  wat  Saul  beweeg  om  die  stryd  gewonne  te  gee.  Hy 
help  eers  vir  Crompton-huile  tydelik  met  die  hotelbesigheid.  MacDonald 
swaai  nou  die  septer  (p.  263). 

Intussen  is  daar  vir  die  Bosmense  algehele  ekonomiese  agteruitgang.  Selfs 
Maska  moet  vir  die  “dik  Engelsman  met  die  rooi  baard”  in  die  tonnels  werk  (p. 
262).  Saul  vertrek  en  word  as  meubelmaker  opgelei  te  Swellendam  waar  hy 
homself  ook  ten  opsigte  van  sy  taal,  godsdiens  en  kultuur  as  Afrikaner  kan 
ontdek.  Hy  kry  die  oortuiging  dat  sy  toekoms  in  Knysna  as  meubelmaker  lê 
(p.  276).  Niemand  gaan  hom  keernie.  Nieeens  MacDonald  nie(p.  276).  Mac- 
Donald  besef  Saul  kan  nie  die  res  van  sy  lewe  uit  die  geld  wat  hy  uit  goud 
gemaak  het,  leef  nie:  MacDonald  het  opgestaan.  “Jy  wil  maar  nog  steeds  nie 
luister  nie,  Barnard.  Jy  moet  elke  keer  eers  voel  voordat  jy  luister.  Dis  skyn- 
baar  al  taktiek  wat  die  agterklas  verstaan!”  (p.  281). 

Die  bordjies  word  verhang  as  die  goudbedryf  nie  lonend  blyk  te  wees  nie  en 
MacDonald  ook  die  gevolge  hiervan  aan  sy  eie  lyf  moet  voel.  Hy  maak 
oënskynlik  sy  hand  vir  Saul  oop  (p.  284)  deur  vir  Saul  sewe  erwe  op  Meulbos- 
dorp  aan  te  bied.  Maar  dit  word  die  oomblik  waarop  Saul  sy  hele  lewe  gewag 
het:  “Jy  is  verleë,  mister  MacDonald.  Wat  meer  is,  jy  dink  nog  steeds  dat 
enigiets  wat  uit  die  Bos  kom,  onnosel  is  en  beledig  en  bedrieg  kan  word  soos 
dit  jou  pas.  As  jy  dink  dat  ek  sewehonderd  pond  vir  sewe  erwe  in  ’n  krup- 
pelbos  sal  betaal,  maak  jy  ’n  groot  fout”  (p.  287).  Hy  sal  met  daardie  sewe 
erwe  tot  oordeelsdag  toe  sit. 

MacDonald  se  troefkaart  is  egter  nog  steeds  Kate.  Sy  houding  was  dat  hy 
nog  altyd  sal  wen.  Saul  se  reaksie  hierop  is:  “Maar  jy  het  tog  klaar  gehoor  dat 
ek  op  pad  is.  Of  hinder  dit  jou  dat  ek  nog  nie  kruip  nie?”  (p.  288).  Dis  eers  in 
die  slot  dat  Saul  deur  Kate  se  toedoen  ’n  erf  op  Knysna  bekom.  Met  die 
vooruitsig  om  hom  as  meubelmaker  te  vestig  word  sy  onafhanklikheid  van 
MacDonald  en  die  ander  houtkappers  - soos  die  ooreenkoms  met  Jozef  laat 
blyk  (p.  305)  - finaal  bevestig. 

So  eindig  die  stryd  dan  en  verdwyn  MacDonald  teen  die  einde  van  die 
verhaal  op  die  agtergrond.  Saul  het  die  goeie  stryd  gestry,  die  wedloop 
voltooi;  daar  was  baie  wat  hy  bereik  het,  maar  die  prys  was  hoog.  In  sy  lewe 
kry  ons  ten  slotte  ook  ’n  beeld  van  die  Afrikaner  se  stryd  om  ekonomies 
selfstandig  te  word,  die  juk  van  knegskap  af  te  gooi,  en  sy  taal  en  kultuur  in 
ere  te  herstel. 

4. 

Dis  vir  die  leser  belangrik  om  te  weet  dat  ’n  skrywer  sy  verhaal  nie  net  letterlik 

in  terme  van  ’n  spesifieke  ruimte  en  tyd  aanbied  nie  maar  dat  daar  “epiese 
integrasie”  plaasvind  in  die  sin  dat  die  oppervlakverhaal  teen  ’n  v\/yer  univer- 
sele  en  algemeen-menslike  agtergrond  geprojekteer  word.  Ek  wil  in  die 
eerste  plek  aantoon  dat  die  verhouding  van  Saul  en  Kate  op  die  letterlik- 
historiese  vlak  ’n  geloofwaardige  soliditeit  besit  wat  die  student  as  deel  van 
syinhoudskennisvirdiedoelvan  insig  indieverhaalstruktuurbehoorlikmoet 
nagaan. 

Ek  wil  in  dié  verband  blootenkele  hoogtepunte  uitlig:  Kate  was  ’n  droom  wat 
saam  met  ander  drome  vernietig  moet  word  (p.  7);  Saul  se  eerste  ondervin- 
ding  van  dorpskinders  en  die  ontmoeting  met  Kate  (p.  44);  Kate  is  die  een  wat 
soos  ’n  engel  lyk  en  met  hom  kontak  probeer  maak  (p.  71 );  die  kinders  by  die 
skool  is  jaloers  omdat  hulle  hul  eie  Charles  Dickens  het  (p.  101);  Kate  se 
besoeke  aan  die  skuur  (p.  1 04);  Saul  onthul  aan  Kate  dat  hy  by  MacDonald 
moet  weg  (pp.  1 06/1 07);  Saul  moet  haar  in  die  Bos  gaan  wegsteek  sodat  sy 
nie  Kaap  toe  hoef  te  gaan  nie  (p.  143);  Kate  word  die  onderwyseres  op 
Meulbosdorp  (p.  216);  haar  teenwoordigheid  in  die  Bos  krap  hom  om  (p. 
230);  Kate  kom  kyk  self  waar  Saul  bly  (p.  242  en  verder);  twee  dae  het  die 
lewe  gaan  stilstaan  (p.  249);  “Miss  Kate  wag  bo  teen  die  helling”  (p.  297);  die 
vooruitsig  van  ’n  gelukkige  einde?  (p.  306). 

Dit  dan  die  verhaal  op  die  letterlike,  historiese  vlak.  Onderliggend  is  daar 
egter  die  allegoriese  stramien  met  die  mite  van  Adam  en  Eva  en  die  verlore 
paradys  as  simboliese  spanningsveld.  Vergelyk  byvoorbeeld  hoe  Saul  vanaf 
sy  vroegste  jare  die  Bos  met  die  tuin  van  Eden  in  verband  bring:  “Die  Bos  is 
so  ontsaglik  groot  en  ruig,  dink  hy  so  by  homself,  hoe  was  dit  dan  moontlik 
dat  Adam  en  Eva  so  vrot  weggekruip  het  dat  God  hulle  sommer  gekry  het  om 
hulle  hier  uit  te  jaag?  Hy  sal  in  hierdie  bos  wegkruip  dat  niemand  hom  kry  nie 
...  God  kon  tog  nie  bo  uit  die  lug  uit  tot  hier  onder  gesien  het  nie”  (p.  33).  Hy 
kon  nie  begryp  dat  oom  Anneries  en  sy  pa  volhou  dis  ’n  tuin  nie.  Want  die 
geelhoutboom  was  vir  hom  die  boom  van  goed  en  van  kwaad:  Nou  sê  hulle 
dis  nie  Adam  en  Eva  se  bos  nie?  Sy  kop  was  skielik  baie  deurmekaar.  Die 
bloubokkie  se  gal  sit  nie  in  sy  kop  nie,  die  geelhoutboom  is  nie  die  boom  van 
goed  en  van  kwaad  nie  ...  (p.  34). 

En  dis  binne  hierdie  verwysingsraamwerk  dat  Saul  die  verwoesting  van  die 
Bos  beleef:  “ ‘Ons  is  ’n  spul  wurms  wat  die  appel  van  binne  af  vrot  vreetl’  Dit 
was  die  laaste  drag  slae  wat  sy  pa  hom  gegee  het”  (p.  87).  Dis  ook  nie 
toevallig  dat  Saul  Kate  die  eerste  keer  vir  ’n  enge!  aansien  (p.  71 ) en  dat  sy 
mense  hom  daarvan  beskuldig  dat  hy  met  die  spoelgrond  die  duiwel  die  Bos 
help  binnedring  het  nie.  (p.  1 55).  So  kom  hy  tot  die  besef:  “Die  mens  is 
plukker  van  die  boom  des  goets  ende  de  quaets!  Dag  na  dag.  Week  na  week. 
Jaar  na  jaar.  Goed,  kwaad,  goed,  kwaad,  goed,  kwaad.  Totdat  jy  dik  geëet  is 
aan  die  een  of  die  ander”  (p.  1 99).  Die  mens  is  ’n  dubbelmens:  “Jou  keuse  lê 
in  die  hand  wat  jy  uitsteek  na  die  boek  der  kennisse  des  goets  ende  de 
quaets.  Omdraai  en  op  die  Pictor  gaan  klim  of  die  res  van  jou  lewe  jou  lyf 
tussen  Oupooten  Jozef  hou?  Nee,  dis  meerasOupoot.  Veel  meer.  Dis  virdie 

res  van  jou  lewe  veg  om  die  bloubokkie  se  gal  uit  sy  kop  te  kry” 

(p.  200). 

Maar  die  vervuHing  vind  ons  in  die  vyfde  deel  van  Hoofstuk  1 5:  Hulle  het  soos 
kinders  gespeel  (p.  25),  mekaarvoortdurend  versekervan  hulle  wedersydse 
liefde,  in  so  ’n  mate  dat  Saul  self  hulle  verhouding  in  terme  van  die  mite  van 
Adam  en  Eva  beleef:  “Sy  het  haar  vingers  stadig  oor  sy  gesig  getrek.  ‘Jy  is  die 
mooiste  mens  wat  ek  ken,  Saul  Barnard.’  ‘Oppas!’  hy  het  haar  hand  speels 
vasgevat.  ‘Ek  kan  net  so  genadeloos  wees  wanneer  dit  my  pas.’  ‘Ek  weet-  en 
ek  wil  so  graag  vannag  by  die  vuur  slaap.’  ‘Geen  wonder  Adam  kon  nie  wen 
teen  Eva  nie’.  ‘Beteken  dit  ek  kan?’  ‘Nee.’”  (p.  252). 

’n  Tweede  belangrike  mite  wat  deur  dle  werk  ontgin  word,  is  die  volgehoue 
verwysing  na  en  vereenselwiging  van  Saul  met  Charles  Dickens  en,  indirek, 
sy  werk:  David  Copperfield.  Hoewel  ek  nie  vir  die  doel  van  dié  studie  breed- 
voerig  op  dié  belangrike  verband  tussen  die  twee  figure  en  verhale  kan 
ingaan  nie,  is  dit  vir  my  een  van  die  winste  dat  Matthee  die  Charles  Dickens 
en  David  Copperfield-sfeer  (laasgenoemde  is  in  der  waarheid  ’n  soort  outo- 
biografie  van  Dickens)  so  heg  kon  inweef.  Verwysings  na  hierdie  gegewe 
vind  ons  op  pp.  1 01 , 1 02, 1 05, 1 53, 1 68  en  21 7.  Die  kern  van  die  identifikasie 
ten  opsigte  van  die  twee  wêrelde  vind  ons  in  die  volgende  aanhaling  nadat 
Kate  aan  hom  sê  dat  die  kinders  by  die  skool  jaloers  is  omdat  “ons  ons  eie 
Charles  Dickens  het”.  Die  essensiële  verband  tussen  Saul  en  Charles  Dickens 
blyk  al  uit  haar  verduideliking:  “ ‘Charles  Dickens  moes  onder  in  ’n  koue 
kelder,  waar  daar  rotte  en  vlermuise  en  spinnekoppe  was,  papier  op  bottels 
plak.  En  as  hy  nie  goed  genoeg  geplak  het  nie,  het  hulle  sy  kos  afgevat  en  sy 
ore  getrek.’  Dit  het  geklink  of  dit  vir  haar  ’n  saak  van  groot  bewondering  was” 
(p.  1 01 ).  Sy  het  nog  verder  gegaan:  “Nee  man!  Hy  woon  ver  oor  die see en  hy 
is  al  dood.  Toe  hy  twaalf  jaar  oud  was,  het  hulle  sy  pa  in  die  tronk  gestop  vir 
skuld  en  toe  moes  hy  vir  sy  pa  se  skuld  gaan  werk”  (p.  1 02).  En  later  nadat 
Saul  ryk  geword  het,  is  dit  nie  om  dowe  neute  dat  Kate  hom  sal  groet  met  die 
volgende  woorde  nie:  “ ‘Wel!  Ek  het  gehoor  dat  Charles  Dickens  wraak 
geneem  het;  hulle  het  my  egter  nie  gesê  hoe  deeglik  nie.  Hallo,  Saul.’  Die  ou 
guitigheid  was  nog  daar,  net  meer  verfynd  en  asof  daar  ’n  tikke  spot  by  was” 
(p.  217).  Kortom,  dis  vir  die  ernstige  student  van  groot  belang  om  ’n  kort 
biografie  van  Charles  Dickens  en  die  roman  David  Copperfield  se\Ue  lees  ten 
einde  vas  te  stel  op  watter  spesifieke  manier  dié  mitiese  grondgegewe  in  die 
roman  ontgin  is. 

Op  p.  3 het  ons  al  verneem  dat  Oupoot  die  koning-olifant  van  die  Bos  is.  Ook 
die  kalander  waarmee  Saul  hom  vereenselwig,  het  “as  ’n  koning”  tussen  die 
ander  bome  gestaan  (p.  54).  In  sy  Blokboek  oor  die  tegniek  van  die  verhaal 
wys  dr.  G.A.  Jooste  tereg  op  die  belang  van  hierdie  aspek:  “Naastenby  elke 
Afrikaanse  leser  van  hierdie  roman  sal  weet  dat  Saul  die  koning  van  die 
Israeliete  was  (vgl  1 Samuel  9).  Vanweë  die  opvallende  ooreenkoms  van 
name  is  daar  dadelik  die  moontlikheid  van  assosiasie  tussen  hom  en  Saul 
Barnard,  waardeur  die  verteller  moontlik  lig  werp  op  Saul  se  status  in  die 

storie.  Geen  ander  personasie  word  op  enige  wyse  met  ’n  heerser  geasso- 
sieer  nie.  Deur  middel  van  die  etiket  “koning”  asook  die  gemeenskaplike 
kenmerk  grootte,  word  daar  ’n  onweerlegbare  assosiasieverband  tussen 
Saul  Barnard,  die  Bos  en  die  olifant  gelê”  (1986:  25).  So  word  ook  dié 
gegewe  as  ’n  mitiese  element  by  die  struktuur  van  die  verhaal  geïnte- 
greer. 

Die  verhaal  skep  egter  ook  sy  eie  mites  en  dis  veral  met  betrekking  tot  die 
identifikasie  ten  opsigte  van  Saul  en  die  kalander  waarna  op  pp.  54, 59, 63  en 
64  verwys  word,  dat  ons  kan  aflei  dat  Saul  Barnard  meer  as  ’n  mens  is.  Die 
mens  word  algaande  simbool:  “Voordag  het  hulle  die  kalander  skaars  hon- 
derd  tree  noord  van  hulle  af  gekry.  Soos  ’n  koning  het  hy  tussen  die  wit-els  en 
die  bergsaffraan,  stinkhout,  assegaai  en  hardepeer  om  hom  verrys.  So  asof 
God  hom  baie,  baie  lank  voor  die  ander  daar  moes  geplant  het”  (p.  54). 

5. 

Een  van  die  belangrikste  beginsels  wat  aan  die  allegoriese  struktuur  van  die 
roman  ten  grondslag  lê,  is  uiteindelik  die  frekwensie,  maar  ook  die  aard  en 
inhoud,  van  Saul  Barnard  se  verskillende  “reise”  deur  die  ruimte  van  die 
verhaal.  Saul  se  letterlike  reise  word  uiteindelik  in  reliëf  geplaas  as  ’n  sim- 
boliese  pelgrimsreis,  ’n  soeke  na  die  self,  waar  hy  sy  bestemming  as  ’n 
sekerheid,  ’n  nuwe  krag  in  homself  ontdek.  So  word  die  legende  van  Miss 
Hunter  uiteindelik  op  sy  eie  lewe  van  toepassing:  die  mens  het  oral  na  die 
krag  van  God  gaan  soek,  lang  reise  vir  die  doel  afgelê  om  uiteindelik  te 
ontdek  dat  dié  krag,  die  geluk  binne  in  onsself  geleë  is  (pp.  1 74/1 75).  Kort- 
om,  dis  vir  die  ernstige  literatuurstudent  van  belang  om  te  besef  dat  hierdie 
“storietjie”  in  ’n  konkrete  sin  ’n  miniatuur  van  die  groot  verhaal  is  en  in  der 
waarheid  Saul  Barnard  se  lewensreis  prefigureer.  Ek  noem  dus  net  enkele 
verwysings  na  die  reisinslag  van  die  verhaal:  Maska  aan  Saul:  “ ‘Jy  moet 
omdraai,  baas  Saull’  sê  die  oue  dringend:  Gaat  loop  die  pad  wat  jy  wou  loop 
...’”  (p.  1 90).  Vergelyk  ook  sy  eerste  weggaan  van  die  huis  af  toe  hy  vir  Jozef 
sê  hy  loop  ’n  pad  wat  nêrens  heen  gaan  nie,  en  vir  sy  pa:  “Ek  wil  nie  langer 
nêrens  heen  loop  nie,  Pa”  (p.  92).  Oom  Martiens  se  vraag  het  ook  ’n  dub- 
belsinnige  betekenis:  “Waarheen  is  jy  op  pad,  Saul?”  En  in  hierdie  sin  is  Saul 
Bamard  nie  bloot  ’n  ou-Testamentiese  Saul,  ’n  koningsfiguur  nie.  Dit  wel. 
Maar  hy  is  ook  ’n  Saulus  wat  ’n  pad  van  loutering  moet  loop  om  die  evangelie 
van  waarheid,  van  reg  en  geregtigheid  aan  almal  te  verkondig.  Kate  is  terdeë 
bewus  dat  “om  te  reis”  ’n  wesenlike  element  van  sy  lewe  en  karakter  geword 
het:  “...  jy’s  weer  op  pad,  Saul.  Ek  weet.  Dis  in  jou”  (p.  247).  Vir  MacDonald  sê 
hy:  “Maar  jy  het  tog  klaar  gehoor  dat  ek  op  pad  is.  Of  hinder  dit  jou  dat  ek  nog 
nie  kruip  nie!”  (p.  288).  Dis trouens  Maska  wat  die  “op  pad  wees”  uiteindelik 
as  ’n  weghardloop  brandmerk  en  meehelp  dat  Saul  sy  bestemming  bereik: 
“ ‘Hy  wou  jou  gewys  het  hoelat  hulle  met  onse  bos  morsl’  huil  die  ou  kliphard 
agter  hom.  ‘Jy  was  die  sterkste  onder  ons,  maar  elke  keer  hardloop  jy  weg  en 
los  ons  hier  alleen.  Sonder  middelaar.’”  (p.  292).  En  met  Oupoot  se  dood 

bereik  hy  “die  einde  van  die  pad”  (p.  297).  Hoe  vernuftig  die  verhaal  in  dié 
opsig  gekomponeer  is,  kan  besef  word  as  ons  in  gedagte  hou  dat  Saul  se 
finale  soektog  na  Oupoot  - as  ’n  letterlike  en  simboliese  reis  - nog  altyd  in  die 
spanningsveld  van  sy  vertrek  met  die  Pictor  plaasvind. 

6. 

Aan  die  begin  van  sy  soektog  na  Oupoot  is  daar  al  ’n  aanduiding  dat  Saul 
Barnard  in  ’n  soeke  na  die  self  betrokke  is.  Die  vraag:  “Wie  is  ek?”  hou  in  hier- 
die  roman  regstreeks  verband  met  die  onvermoë  om  duidelik  tussen  droom 
en  werklikheid  te  onderskei.  Voordat  die  mens  “vry”  kan  wees  moet  hy  hom- 
self  eers  behoorlik  van  sy  eie  identiteit  vergewis.  Daar  is  in  dié  verband  twee 
soorte  drome:  enersyds  die  illusies,  die  waanbeelde  van  sy  mense  se  primi- 
tiewe  gelowe  en  opvattings  waarvan  hy  hom  moes  bevry.  Andersyds  veron- 
derstel  “drome”  sy  ideale  oor  ’n  beteren  suiwerdertoekoms  van  mensevaar- 
digheid  wat  hy  wil  verwesenlik.  Saul  se  drome  hou  deurgaans  regstreeks 
met  Oupoot  verband:  “Toe  hy  ’n  man  geword  het  en  seunstyd  se  drome  ver- 
vaag  het,  het  ’n  soort  respek,  ’n  intense  bewustheid  van  die  ou  patriarg  van 
die  Bos  die  plek  van  drome  ingeneem.  Nee  - dit  was  meer:  daar  was  iets 
tussen  hom  en  Oupoot  wat  d ie  g rootste  n ugterheid  van  den  ke  n ie  kon  ontken 
nie”  (p.  52).  In  die  plek  van  die  droom,  die  ou  vrees  het  ’n  nuwe  respek  en 
bewondering  vir  die  olifant  gekom. 

Die  blote  feit  dat  hy  uiteindelik  aan  boord  van  die  Pictor  gaan,  is  die  duidelikste 
aanwyser  van  ’n  volledige  ontnugtering.  Sy  vroeëre  droom: 

“Eendag,  eendag  sal  hy  op  ’n  skip  klim  en  daar  waar  die  Knysna  deur  die  gat 
skuim,  sal  hy  deurvaar  die  oop  see  in  en  vry  wees  soos  ’n  voël!”  (p.  69)  word 
kennelik  nie  in  hierdie  laaste  afskeid  verwesenlik  nie.  Die  verhaal  begin 
duidelik  met  ’n  noot  van  ontnugtering:  “Kate.  Sy  was  ’n  droom  wat  saam  met 
baieanderdrome  vernietig  moes  word”  (p.  7).Trouens,  dit  was  die  boodskap 
dat  Freek  Terblans  laat  weet  het  hy  sal  hom  (Oupoot)  Vrydag  kom  skiet,  wat 
al  die  wrewel  en  bitterheid  opnuut  teruggebring  het. 

Saul  se  inwyding  in  die  wêreld  van  waarheid  en  leuen,  sy  opstand  teen  die 
orde  van  die  houtkappers,  sy  eed  om  in  die  lewe  te  vorder  was  alles  deel  van 
’n  mooi,  salige  droom.  Hy  het  ook  vir  sy  eie  mense  drome  gedroom:  “In  sy  kop 
het  hy  ’n  dom  droom  gedroom:  En  gee  vir  die  houtkappers  elkeen  ’n  pan  en 
laat  hulle  uitwas  wat  daar  nog  oor  is”  (p.  232).  So  ook  was  daar  die  salige  tyd 
saam  met  Kate  in  sy  “skerm”  te  Meulbos  en  sy  latere  terugkeer  na  Knysna 
vanaf  Swellendam.  Dan  ook  was  sy  aanvoeling  van  ’n  band  tussen  hom  en 
Oupoot  die  sterkste  manifestasie  van  ’n  droom  wat  hy  later  nie  meer  wou  glo 
nie:  “Daar  was  ’n  tyd  toe  hy  wou  glo  dat  daar  tussen  hom  en  Oupoot  ’n 
vreemde  band  lê.  Intussen  het  hy  die  ding  met  homself  uitgemaak  en  besluit 
dat  daardie  soort  bedenksels  tot  Maska  se  wêreld  hoort.  Of  in  drome.  Om  jou 
verbeelding  toe  te  laat  om  in  daardie  wêreld  in  te  loop,  is  wegskram  van 
werklikhede  af,  en  voor  jy  weet  waar  jy  is,  sit  jy  vasgegroei  in  liegte”  (p. 
188). 


122 


Dis  juis  wanneer  hy  en  Kate  ’n  paradyslike  geluk  in  die  Meulbos  ervaar  dat  hy 
ironies  die  onthulling  aan  Kate  maak:  “ ‘Kate,  drome  werk  nie  uit  in  hierdie  bos 
nie.  Ek  weet.  Wat  jy  nou  daar  voorgestel  het,  durf  ek  nie  toelaat  nie  - en 
moenie  my  selfbeheersing  oorskat  nie.’  ‘Ek  wil  nie  hê  jy  moet  weggaan  nie.’ 
‘Ek  is  klaar  met  die  Bos,  Kate.’  ‘Die  een  oomblik  het  jy  gesweer  jy  sal  nooit 
weer  jou  voete  in  hom  sit  nie  en  die  volgende  oomblik  het  jy  jou  goed  gevat  en 
teruggekom.  Jy  het  baie  verander,  Saul,  maar  nie  in  daardie  opsig  nie  - jy 
hoort  in  die  Bos.  By  die  Bos!”  (p.  250).  Maar  daar  is  by  hom  die  oortuiging  dat 
sy  bestemming  buite  die  Bos  lê:  “ ‘Kate  ...’  Sy  het  vinnig  omgedraai  en  met 
haar  rug  teen  hom  gestaan.  ‘Moenie  dink  dat  ek  nie  ook  die  droom  wil  laat 
voortgaan  nie.’  Hy  het  haar  nat  liggaam  teen  hom  vasgedruk.  ‘Moenie  dink  ek 
dink  nie  vorentoe  en  soek  nie  vir  ons  ’n  pad  nie.’”  (p.  252). 

Dis  dan  in  ooreenstemming  met  hierdie  besef  van  ’n  nuwe  toekoms  dat  hy 
homself  toerus  vir  sy  taak:  “Met  die  tyd  saam  het  hy  agtergekom  dat  hy 
helderder  oor  dinge  dink:  ’n  Mens  kan  nie  die  res  van  jou  lewe  oor  ou  drome 
treur  nie,  jy  sal  op  ’n  dag  sit  en  agterkom  jy  het  nie  tussenin  nuwes  gedroom 
nie,  nie  werklik  geleef  nie.  Hy  moet  by  Abraham  Steyn  soveel  as  moontlik  leer 
en  dan  moet  hy  vorentoe  Kaap  toe”  (pp.  27 1 /272).  Sy  drome  is  nie  altyd  kon- 
sekwent  nie  maar  dikwels  paradoksaal.  “Op  die  vyfde  stinkhoutstoel  het  ou 
Abraham  hom  toegelaatom  die  rugkanttesnyen  ’n  ou  droom  het  in  hom  kom 
roer  - eers  versigtig,  later  onkeerbaar:  Die  plek  wat  vir  ’n  meubelmaker  wag,  is 
Knysna!  Hy  het  ’n  wig  in  die  droom  probeer  slaan  met  Charles  Gray  se  aan- 
bod,  maar  die  wig  wou  nie  sit  nie”  (p.  275). 

En  selfs  hierdie  droom  word  nie  verwesenlik  nie  ondanks  die  feit  dat  hy  en 
Kate  mekaar  liefhet:  “ ‘Frank  het  uit  die  Kaap  laat  weet ...  Ons  raak  volgende 
jaar  verloof,  Saul.’  ‘Ek  is  bly  vir  julle  part.  Juíle  hoort  bymekaar,’  het  hy  stroef 
gesê  en  ’n  nuwe  haas  in  hom  voel  opstaan.  ‘Jy  en  Kate  ook,  Saul,’  het  Beth 
hom  stilweg  uitgedaag.  ‘Nee,  Beth.  Jy  praat  van  ’n  droom  wat  verby  is.  Die 
werklikheid  het  nie  geduld  met  drome  nie.’  (p.  283).  En  dan  volg  die  mees  fun- 
damentele  uitspraak  oor  die  verwesenliking  van  Saul  se  drome.  Beth  ant- 
woord  hom:  “Ek  stem  nie  met  jou  saam  nie.  Ek  dink  die  werklikheid  toets  jou 
soms  aan  jou  drome,  om  te  kyk  of  jy  die  moed  het  om  hulle  in  te  haal” 
(p.  283). 

Hy  stel  die  vraag:  “Miskien  is  die  mens  se  moed  nie  mateloos  nie,  miskien 
breek  ’n  dag  aan  wanneer  jy  eenvoudig  opgee.  Hou  die  olifant  se  dood 
iewers  verband  met  die  dood  van  sy  eie  hoop  en  drome?  Hoe  ver  is  die  koeie? 
por  instink  hom  aan”  (p.  295). 

T rouens,  die  ou  ideale  kry  algaande  die  karakter  van  ’n  dooie  droom:  “Êrens 
wag  die  Pictor  om  uit  te  vaar.  En  hy  sit  en  wag  by  ’n  dooie  droom  om  te  keer 
dat  hulle  nie  op  hierdie  dag  hul  pote  aan  hom  sit  nie.  En  more?  More  sal  hulle 
om  die  karkas  kom  draai  soos  die  brommers  wat  klaar  oor  die  wonde  gons; 
hulle  sal  kom  om  die  slagting  te  bewonder  en  die  tande  uit  te  kap”  (p. 
296). 

Dis  in  die  slot  dat  hy  agterkom  dat  daar  inderdaad  ’n  nou,  direkte  broederlike 

band  tussen  hom  en  Oupoot  was  en  dat  sy  verskillende  “reise”  uiteindelik  as 
die  wesenlike  sirkelpaaie  van  sy  lewe  onthul  word:  “Hy  bly  by  die  wa  staan 
terwyl  Jozef  wegstap  en  dit  voel  soos  die  oggend  toe  hy  in  sy  kamer  by  die 
twee  ou  Muller-susters  wakker  geword  het  en  geweet  het  watter  kant  toe  hy 
gaan  draai ...  Is  dit  soos  die  olifant  dit  wou  gehad  het?  Wat  is  waarheid  en  wat 
is  verbeelding?  Hoe  sal  hy  ooit  weet?”  (pp.  305/306). 

Sy  omswerwinge  was  dus  sinnebeeldig  van  die  kringe  in  ’n  Bos  met  die  Bos 
self  as  die  dramatiese  middelpunt  waarheen  hy  telkens  na  sy  kortstondige 
uitweidings  terugkeer.  Uiteindelik  is  dit  dan  ook  letterlik  Oupoot  wat  hom  van 
die  Pictor  af  laat  terugkeer  Bos  toe  om  hier  sy  permanente  tuiste  te  kom 
maak:  “ ‘Hy’t  jou  hierheen  gelok  solat  jy  vir  jouselwers  kon  kom  kyk  wat  van 
alles  word!’  skree  die  ou  man.  ‘Hy  wou  jou  tot  in  Meulbos  kry!  Hy  had  jou 
amper  daar  en  nou  wil  jy  jou  dood  ook  loop  soek?’  ‘Hy  wou  jou  gewys  het 
hoelat  hulle  met  onse  bos  mors!’  huil  die  ou  kliphard  agter  hom.  ‘Jy  was  die 
sterkste  onder  ons,  maar  elke  keer  hardloop  jy  weg  en  los  ons  hier  alleen. 
Sonder  middelaar.’”  (p.  292).  En  daarmee  ontstaan  die  moontlikheid  dat  al 
die  loutering  die  belangrikste  resultaat  gehad  het  dat  hy  - met  Kate  as  sy  Eva  - 
sy  paradys  sal  kan  herwin. 

Tydens  die  dramatiese  hoogtepunt  van  Saul  Barnard  se  lewe  wanneer  “die 
vreemde  gevoel  van  bevryding  weer  saam  met  hom  kop  loop”  het  hy  die  insig 
verwerf:  “Hierdie  keer  loop  hy  en  loop  hy  regop.  Hy  kruip  nêrens  heen  nie ... 
Van  hieraf  loop  hy  alleen.  Saul  Barnard  loop  alleen!  Hy  loop  reg!”  (p.  157). 
Hierdie  sekerheid  het  die  toon  van  sy  verdere  stryd  om  die  verwesenliking 
van  sy  ideaal  van  ’n  nuwe  menslikheid,  waarheid  en  vryheid  vir  sy  mense  en 
homself  bepaal.  So  word  Saul  se  droom  van  ’n  nuwe  orde  van  menslikheid, 
waarheid  en  vryheid  vir  sy  mense  meer,  veral  ook  vir  homself  en  Kate  uitein- 
delik,  dramaties  in  die  vooruitsig  gestel. 


Albert  Kloppers 

Perspektiewe  op  verhale  uit  Bolder 

Die  laaste  straat  -Elise  Muller 

’n  Wesenskenmerk  van  die  kortverhaal  is  sy  gekonsentreerdheid.  Dikwels 
word  ook  van  die  kortverhaal  gesê  dat  dit  ’n  deursnit  gee  van  die  lewe  op  ’n 
kritieke  mornent. 

Die  laasgenoemde  uitspraak  is  waar  ten  opsigte  van  die  onderhawige  ver- 
haal.  Elise  Muller  se  verhaal  is  gekonsentreerd  vanweë  die  lengte  ên  die 
inhoud:  dit  is  slegs  sewe  bladsye  lank,  en  dit  verwoord  slegs  ’n  paar  grepe  uit 
’n  enkele  dag  van  ou  mev  Van  Riet. 

Luidens  die  inhoud  kan  met  reg  gekonstateer  word  dat  die  verhaal  inderdaad 
’n  deursnit  is  van  ’n  kritieke  lewensmoment  van  hierdie  eensame  vrou:  binne 

enkele  ure  beleef  sy  die  skok  van  die  stukkende  mat,  die  verslete  gordyne, 
die  slordige  tuin,  haar  vergeetagtigheid,  ens. 

Mevrou  Van  Riet  word  sentraal  gestel  in  die  verhaal  (die  mens  is  en  bly  die 
hoofonderwerp  van  die  woordkunstenaar  se  belangstelling):  daar  word  op 
haar  reaksies  van  die  enkele  paar  uur  van  een  dag  gefokus.  Wat  nou  belang- 
rik  is,  is  om  vas  te  stel  deur  w/e  gefokus  word.  Oppervlakkig  sou  ’n  mens  kon 
sê  dat  ’n  alomteenwoordige  verteller  aan  die  woord  is.  By  nadere  ondersoek 
blyk  egter  dat  die  verteller  toelaat  dat  ou  mev  Van  Riet  solf  waarneem  en 
doen:  sý  sien  die  ligte  kol  op  die  mat,  sý  voel  die  hout  van  die  vloerplanke,  sý 
merkdieverbleiktegordyne,ens.  Metanderwoordesýfo/ca//seer.  Op  hierdie 
wyse  ervaar  die  leser  die  hoofkarakter  se  ervarings  van  die  eerste  moment  af 
byna  eerstehands. 

Die  inset  van  die  verhaal  toon  ’n  ander  interessante  kenmerk,  nl.  dat  mev  Van 
Riet  en  haar  stoflike  ruimte  (die  eng  ruimte  van  haar  huis),  en  veral  sy  en  haar 
voorhuismat,  onlosmaaklik  verbonde  is.  Daarom  moet  die  leser  by  voorbaat 
ingestel  wees  op  moontlike  parallelle  tussen  die  hoofkarakter  en  haar  mat. 
Let  verder  daarop  dat  dit  tuis  haar  voorhuismat  is  - daar  waar  die  beste  voet 
voorgesit  word;  die  vrou  se  eintlike  kommunikasieruimte  met  die  buite- 
wêreld.  In  die  lig  van  hierdie  belangrike  waarneming  is  haar  ontsteltenis  by 
die  aanskoue  van  die  stukkende  plek  op  die  mat  byna  voor-die-hand-lig- 
gend;  veral  omdat  sy  met  dié  nuwe  ontdekking  geen  raad  het  nie:  “om  en  om 
en  om”  oorweeg  sy  alle  moontlikhede  om  dié  nuwe  ontdekking  weg  te  steek, 
“tot  sy  moedeloos  die  grys  hoof  skud  en  die  saak  gewonne  gee”  (p.  64). 
Boonop  is  sy  intens  bewus  van  die  feit  dat  daar  nie  geld  is  om  ’n  nuwe  mat  te 
regverdig  nie.  Dat  haar  optrede  na  die  gruwelike  ontdekking  iets  verraai  van 
die  skyn  wat  sy  probeer  huldig,  val  nie  te  betwyfel  nie.  By  twee  vorige 
geleenthede  het  sy  soortgelyke  ontdekkings  gemaak,  maar  dié  kon  sy  veilig 
verberg  vir  die  nuuskierige  oë  van  die  buitewêreld.  Die  laasgenoemde  letsel  - 
wat  in  haar  verbeelding  elke  dag  sou  groei  - sal  sy  eenvoudig  nie  kan  ver- 
doesel  nie. 

Dié  “nuutste  teken  van  verval”  onderstreep  die  stoflike  agteruitgang  van  haar 
klein  wêreld,  en  baie  belangrik,  waarvan  syalleen  bewus  is.  Vergelyk  byvoor- 
beeld  die  impak  van  haar  gedagtespraak  toe  sy  in  die  kamer  na  die  verslete 
gordyne  kyk:  “sy  alleen  weet  hoe  verbleik  hulle  is”  (my  kursivering  by  p.  64). 
Voeg  die  leser  hierby  die  feit  dat  sy  in  hierdie  benouende  situasie  die  moont- 
likheid  afkeur  om  soos  Doortjie  op  bestelling  met  hekelwerk  haar  inkomste 
aan  te  vul  én  dat  sy  haar  armoede  verberg  deur  eerder  hekellappies  vir  die 
basaar  te  gee  - “op  d ie  kol  lektelys  lyk  d it  (ook)  beter  as  d ie  twee  half  krone  wat 
sy  kan  afknyp”  (p.  65)  - dan  is  twee  sake  duidelik:  sy  kommunikeer  nie  spon- 
taan  en  eerlik  met  haar  omwêreld  nie  én  sy  klou  krampagtig  vas  aan  die  skyn 
van  haar  trotse  bestaan. 

Die  bou  van  die  verhaal  is  ook  uiters  interessant.  Eerstens  toon  die  inset  en 
die  slot  duidelike  ooreenkomste:  ou  mev  Van  Riet  by  haar  mat  - fisies  baie 
naby  daaraan;  sy  kyk  nie  net  daarna  nie,  maar  sy  vat  daaraan.  En  tog  is  daar 

’n  hemelsbreë  verskil  tussen  hierdie  twee  momente  van  haar  dag.  By  die 
inset  bring  die  ontdekking  ’n  geweldige  skok  en  ontgogeling  - in  so  ’n  mate 
dat  die  harde  feite  van  haar  stoflike  verval  (dáár  waar  dit  juis  die  seerste  maak) 
en  haar  onvermoë  om  dit  weg  te  steek,  haar  laat  vlug  - kamer  toe,  waar  sy 
alleen  van  die  agteruitgang  bewus  kan  wees  (ironies  natuurlikl).  In  die  slot 
“buk  sy  vir  die  tweede  maal  dié  dag  by  die  plek”.  Sy  sien  wéér  die  vloerplanke 
duidelik  deurskyn,  maar  nou  maak  die  skok  van  vroeër  plek  vir  ’n  glim- 
lag. 

Die  leser  moet  noodwendig  vra:  Maar  wat  het  tussen  die  inset  en  die  slot 
gebeur  om  dié  verandering  te  veroorsaak?  ’n  Opsomming  van  die  hoof- 
momente  van  die  enkele  dag  bring  ’n  interessante  interpretasiemoontlikheid 
na  vore.  In  dié  speurtog  na  die  hoofmomente  kom  natuurlik  ook  ’n  tweede 
opvallende  kenmerk  van  die  bou  van  die  verhaal  na  vore,  nl.  dat  slegs  enkele 
duidelik  omlynde  hoofmomente  van  die  hoofkarakter  se  dag  weergegee 
word  - in  só  ’n  mate  dat  ’n  duidelike  patroon  van  oorsaak  en  gevolg  dui- 
delik  blyk: 

Die  eerste  moment  is  dan  die  ontdekking  van  die  stukkende  mat  (die  moto- 
riese  moment  van  die  verhaal).  Hierdie  ontdekking  bring  ontgogeling  en  ’n 
teruggryp  na  die  verlede  toe  alles  nog  goed  en  mooi  was:  sy  en  haar  man  en 
die  mat.  Die  harde  werklikheid  van  haar  vervalle  toestand,  waar  alle  pogings 
van  vroeërom  dieskyn  van  welvaartte  behou  nou  bloot ’n  illusie  blykte  wees, 
laat  haar  vlug. 

Die  tweede  moment  is  dan  waar  sy  in  haar  kamer  beland.  Hierheen  vlug  sy  in 
die  eerste  plek  om  nie  verder  stille  toeskouer  van  die  stukkende  mat  te  wees 
nie,  maar  ook  om  dié  letsel  vir  haar  bediende  weg  te  steek.  Hier  kan  sy  alleen 
bewus  wees  van  die  verval,  maar  hier  het  sy  ook  tyd  om  ander  dinge  te  oor- 
weeg:  om  byvoorbeeld  soos  Doortjie  hekelwerk  vir  ’n  ekstra  inkomste  te 
doen.  Hierdie  gedagte  laat  haar  die  halfkrone  onthou  wat  sy  vir  die  vorige 
week  se  eiers  skuld.  Sy  voeg  dadelik  die  daad  by  die  woord  sodat  sy  nie 
vergeet  en  “hulle”  (die  gemeenskap  daar  buite)  mag  dink  “dis  omdat  sy  oud 
is  en  nie  meer  helder  in  die  kop  nie”  (p.  65).  Hierop  stuur  sy  die  bediende  om 
die  geld  te  gaan  aflewer. 

Maar  hier  in  haar  kamer  is  ook  tyd  om  die  een  vraag  na  die  ander  te  antisipeer 
wat  haar  bediende  sou  kon  vra  ter  bevestiging  van  haar  stoflike  verval:  die 
skifplekkies  in  die  ganggordyne,  die  vloerplanke  wat  meegee  voor  die  stoof, 
die  muurpapier  in  die  vrykamer  wat  afskilfer,  die  stoffeerwerk  van  “stoele 
waar  die  vorm  van  slap  vere  bonkig  onder  die  verslete  bekleedsél  sit”  (p.  65), 
slotte  wat  meegee,  geute  wat  deurroes,  ens.  Kortom:  ’n  volledigp  bestekop- 
name  van  die  verval  van  haar  hede  - met  die  mat  as  die  finale  teken.  Tot  dusver 
kon  sy  nog  die  beste  voet  voorsit,  en  tot  elke  prys  die  skyn  van  vroeër 
bewaar”  (ondanks  moeilike  tye):  fatsoenlikheid,  volkome  selfstandigheid, 
gewoond  aan  baie  wat  ander  moes  ontbeer.  Selfregverdiging  is  af  te  lei  uit 
haar  gedagtespraak:  “Sy  was  tog  nie  hoogmoedig  nie  - miskien  ’n  bietjie  op 
haar  eer  gesteld,  maar  het  sy  dan  nie  rede  daartoe  gehad  vanweë  haar 

afkoms  en  haar  leefwyse  nie?”  (p.  66).  Laasgenoemde  bevestig  die  des- 
peraatheid  waafmee  sy  die  skyn  wil  bewaar. 

In  die  derde  moment  word  sy  by  haar  eertydse  vriendin  geteken,  Doortjie. 
Hierdie  is  meer  as  net  ’n  gewone  besoek,  gebore  uit  “ontferming”.  Naas  die 
feit  dat  sy  in  die  eerste  plek  die  buitewêreld  betree,  meet  sy  haar  ook  aan 
Doortjie  se  omstandighede:  onder  ’n  vreemde  dak  in  ’n  tehuis  vir  ou  vroue. 
Die  gesprek  word  eintlik  ’n  skaakspel;  die  een  probeer  die  ander  troef  met 
“omstandighede”  wat  beter  is.  Doortjie  beweer  dat  sy  haarself  die  weelde 
gun  van  nuwe  gordyne  en  die  vooruitsig  van  ’n  nuwe  vloermatjie,  terwyl  me- 
vrou  Van  Riet  haarself  gelukkig  ag  dat  daar  ’n  bediende  is  wat  op  haar  wag;  sy 
het  ’n  huis  waarin  haar  bevele  gegee  word  - en  dit  laat  haar  “onaangetas”. 
Daarteenoor  huiwer  Doortjie  by  die  gedagte  dat  ’n  weduwee  alleen  in  so  ’n 
groot  huis  moet  bly,  terwyl  mevrou  Van  Riet  voel  dat  Doortjie se  nuwe  mat  en 
gordyne  darem  nie  vir  ’n  eie  dak  bo  jou  hoof  vergoed  nie. 

Die  vierde  moment  toon  mev  Van  Riet  op  die  terugtog  vanaf  Doortjie  se 
“gesellige  kamer  na  die  tuin  waar  die  onkruid  sonder  inmenging  groei”  (p. 
68).  Sy  loop  straat  vir  straat  deur  die  verskillende  tydperke  van  haar  lewe  om 
te  eindig  by  die  huis  waar  alle  stoflike  verval  die  indruk  laat  dat  “sý  dit  in  die 
steek  gelaat  het”  (p.  68).  Die  eerlikheid  waarmee  Doortjie  flussies  haar  lot 
skyn  te  aanvaar,  laat  mev  Van  Riet  momenteel  twyfel  aan  die  illusie  wat  sy 
probeer  voorhou.  Dan  is  dit  juis  die  bediende,  vir  wie  sy  die  stukkende  mat 
wou  wegsteek,  wat  haar  by  haar  terugkeer  met  haar  geestelike  verval  kon- 
fronteer:  “sy  betaal  wat  sy  verskuldig  is  en  vergeet  dat  sy  dit  (reeds)  gedoen 
het”  (p.  69). 

Die  skielike  pyn  wat  hierdie  greep  van  ouderdom  teweegbring,  is  vir  haar 
“veel  erger  as  die  beklemming  wat  haar  die  oggend  van  die  stukkende  tapyt 
laat  vlug  het”  (p.  69). 

Hierdiediepergewortelde  pyn  laat  haar  dan  in  dies/oímomenfterug  vlug  na 
die  mat  waarvan  sy  yroeër  weggevlug  het.  Sy  eindig  daarom  waar  sy  die 
oggend  begin  het,  maar,  soos  reeds  aangedui,  hiérdie  keer  met  ’n  glim- 
lag. 

Die  vraag  is  reeds  gestel:  waarom  nóú  die  glimlag  in  plaas  van  die  skok  van 
vroeër?  Die  antwoord  is,  in  die  lig  van  die  genoemde  hoofmomente  met  die 
duidelike  patroon  van  oorsaak  en  gevolg,  skrynend  ironies;  veral  vanweë  die 
drie  slotsinne.  Oënskynlik  is  in  die  glimlag  by  die  aanskoue  van  die  mat 
gewoon  aanvaarding  van  die  stoflike  verval,  of  dit  wat  oud  en  deurleef  is,  te 
lees  - ook  haar  eie  ouderdom.  Maar  dit  sê  ook  veel  meer:  haar  geestelike  ver- 
val  is  sodanig  dat  sy  slegs  binne  haar  enger  wordende  illusie  van  skynbare  of 
skyngeluk  kan  leef.  Sy  het  uiteraard  buitestaanderfiguur  geword  deurdat 
kommunikasie  met  die  feitelike  realiteit  versteur  geraak  het:  sy  kyk  die 
werklikheid  mis  en  gryp  in  haar  verbeelding  terug  na  die  verlede  toe  sy  én  die 
mat  hulle  fleur  gehad  het.  So  gesien  blyk  haar  geestelike  verval  duidelik 
omlyn  en  finaal  te  wees:  sy  het  haar  “laaste  straat”  betree. 

Aan  die  deur  - P.J.  Philander 

“Aan  die  deur”  en  “Die  laaste  straat”  (Elise  Muller)  het  o.a.  een  ding  gemeen, 
nl.  dat  die  vertelling  fokus  op  twee  ou  mense  as  hoofkarakters.  Albei  se  kom- 
munikasieruimtes  vereng  geleidelik  totdat  hulle  buitestaanderskap  ten  slotte 
afgerond  is. 

Een  opvallende  verskil  tussen  genoemde  twee  verhale  is  die  verskil  in  ver- 
tellersgesigspunt.  In  dieeersgenoemdeverhaal  is  ’n  alomteenwoordige  ver- 
teller  aan  die  woord  (wat  d.m.v.  die  hoofkarakter  fokaliseer)  terwyl  ’n  ek-ver- 
teller  in  die  laasgenoemde  geval  aan  die  woord  is.  Die  verteller  in  “Aan  die 
deur”  verwoord  (retrospektief)  hoofiridrukke  of  -momente  van  sy  vader  se 
lang  siekte. 

Met  dié  verteller  (kind  van  die  sieke  en  insgelyks  gestorwene)  in  gedagte,  sou 
die titel  “Aan  die  deur”  dan  gewoon  kon  slaan  op  die  derde  laaste  reël  van  die 
verhaal:  “En  daar  was  dit:  Die  man  wat  staan  by  die  deur,  en  hy  klop”, 
bedoelende  dat  dié  man  die  een  is  wat  in  die  vreemde  aan  die  verteller  se 
deur  klop  om  die  boodskap  te  bring  dat  die  vader  oorlede  is.  Ook  dat  dié  man 
wat  klop,  dié  boodskapdraer,  die  verydeling  van  die  verteller  se  belofte  kom 
aankondig,  nl.  die  blou  trui  wat  aan  die  sieke  gegee  sou  word  ten  einde  die 
lewe  (winter)  vir  die  sieke  aangenamer  te  maak.  Dié  gebaar  (die  blou  trui  as 
geskenk)  sou  immers  die  verteller  se  toegewyde  vertroeteling  van  die  vader 
oor  baie  dae  en  nagte  heen  duidelik  gekwalifiseer  het.  Maar,  die  vader  is 
dood  voor  die  daad  by  die  woord  gevoeg  is  en  die  futiliteit  van  dit  alles  het 
skielik  “die  eerste  pyn  gebring”:  te  laat! 

T erugskouend  sê  die  slotreëls  dan  baie  duidelik  dat  tyd  en  die  verbygaan  van 
tyd  ’n  belangrike  stofgegewe  van  die  verhaal  is;  dat  die  leser  by  voorbaat 
gewaarsku  moet  wees  dat  “ons”  wat  vol  in  die  lewe  staan,  van  die  onge- 
sproke  en  ongesiene  dinge  so  af  en  toe,  en  dan  slegs  raaklings,  bewus” 
(p.  84)  is. 

In  die  lig  hiervan  kan  die  reeds  genoemde  reël  - “En  daar  was  dit:  Die  man  wat 
staan  by  die  deur,  en  hy  klop”  - saam  met  die  titel  meer  sê  as  net  dat  dit  dui  op 
die  boodskapper  wat  by  implikasie  kom  sê  dat  hulle  belofte  verydel  is  en  dat 
hulle  vir  altyd  te  laat  was. 

Heelwat  sinsnedes  wat  byna  terloops  in  die  verhaal  gevoeg  is,  blyk  nou 
sleutelwoorde  of  -sinne  te  wees  wat  help  bou  aan  ’n  dieperliggende  gedagte. 
Deurverbandete  lê  kan  die  leserten  minstetien  sinneaanhaal  waar  “klop”of 
“tik”  die  reeds  aangehaalde  fokussin  en  die  titel  ondersteun.  Vergelyk  by- 
voorbeeld  die  volgende  sinne: 

’n  Klop  aan  die  kamerdeur  en  moeder  kom  in  (p.  80); 

’n  Mot ...  tik  teen  die  portret ...  (p.  80); 

Dis  die  portret  van  Christus  wat  klop  aan  die  deur  (p.  80); 

Waar  sy  slape  vergrys,  klop  die  lewe  nog  oortuigend  (p.  80); 
Ingedagte  het  hy  gesit  en  tik  op  ’n  kolletjie  sonlig  ...  (p.  83); 

Hy  staan  by  die  deur  en  hy  klop  (p.  84) 

’n  Rekonstruksie  van  die  ek-verteller  se  verhaal  lewer  die  volgende  hoof- 
momente,  wat  kan  help  om  die  aangehaalde  sinne  met  die  twee  prominente 
woorde  reg  te  interpreteer,  op: 

1 . Die  vader  was  ’n  ywerige,  lewenskragtige  mens:  “Tot  laat  saans  het  ek  die 
blikskêr  gehoor  as  hy  blomblikke  maak;  voordag  die  smouskarretjie  hoor 
knars  na  die  woonbuurtes  waar  die  beste  kopers  woon”  (p.  79);  September 
het  proteas,  afrikaners,  trompetters,  sewejaartjies  en  heide  in  groot  baddens 
hulle  woonvertrekkevolgestaan  “om  buitedieskouterrein  honderde  bossies 
blomme  te  verkoop”  (p.  80);  “Middelherfs  moes  ons  saam  douvoordag 
akkers  optel”  (p.  79);  hy  het  die  horlosie  opgewen;  hy  het  snags  gelê  en  tob 
oor  die  rousteenstellasie  en  oor  die  donkie  en  die  voorman;  kortom:  “Die  wil 
om  bo  te  kom  was  sterk  in  hierdie  vader”  (p.  79). 

2. Toe  kom  die  beroerteen  tref  sy  leefwêreld  sodatditdramatiesverklein:  “Sy 
hande  het  op  die  wit  deken  verslap  en  ure  aaneen  het  hy  geen  vinger  verroer 
nie”  (p.  79);  “sy  mond  is  willoos  skeef“;  “sy  hand  sal  die  sleutel  (buitendien) 
nie  meer  kan  draai  nie,  nog  minder  die  wyser  op  die  regte  uur  tuis  te  bring” 
(p.  80);  hy  weet  nie  van  die  “muwwe  geur  van  leemgrond”  (p.  80)  en  van  die 
“tortel  wat  op  die  stoepmuurtjie  kom  sit  het  nie”  (p.  81 );  sy  lewe  is  vereng  tot 
die  kamer  “met  die  portret  van  Christus  wat  klop  aan  die  deur”  (p.  80). 

3.  Die  hersteltyd  was  (vir  die  sieke  én  die  verteller)  moeisaam  en  intens:  “met 
beroerte  hang  alles  aan  ’n  draadjie.  As  die  krisistyd  oorleef  word,  is  daar  kans 
op  herstel  tot  die  lewe  wat  nooit  weer  dieselfde  soos  voorheen  sal  wees  nie” 
(p.  80);  “dokter  is  tevrede.  Sy  hart  klop  sterker  as  die  vorige  dag”  (p.  80);  “as 
die  ooste  lig  maak,  lig  ook  sy  wimpers  en  in  sy  oë  is  verwarring”  (p.  81 );  “as  dit 
dag  word  op  die  vierde  oggend,  voel  almal  wat  by  sy  bed  gewaak  het,  daar 
het  ’n  end  gekom  aan  die  swaartaak”  (p.  82);  “nog  tien  dae  gaan  verby  en  toe 
word  pantoffels  en  kierie  bed  toe  gebring”  (p.  82). 

4.  Die  vader  het  die  lewe  weer  geesdriftig  aangepak,  so  asof  hy  doelbewus 
die  bakens  van  sy  leefwêreld  wou  versit:  “Aan  die  vrugtebome  in  die  tuin 
weet  hy  dis  persketyd”  (p.  82);  “hy  moet  weer  winkel  toe”  (p.  82);  “hy  was 
altyd  gesteld  op  sy  kleredrag,  maar  nou  nog  meer”  (p.  83);  “nou  is  daar  niks 
ter  wêreld  meer  welkom  as  ’n  uitvluggie  nie”  (p.  83)  - Plettenbergbaai,  Rob- 
berg,  Stormsrivierberg,  Grootrivier  se  water. 

5.  Onverwags  kom  ’n  tweede  terugslag  wat  sy  oë  aangetas  en  sy  kom- 
munikasiewêreld  erg  verklein  het:  “hy  besef  die  lewe  lê  lui  soos  ’n  swamoor- 
dekte  poel  tussen  hom  en  hulle  wat  voor  sy  bed  dik  dampe  rook”  (p.  84);  “die 
kamer  word  verdonker  en  die  deur  toegetrek”  (p.  84);  “die  portret  aan  die 
slaapkamermuur  kon  hy  beskryf  met  woorde  en  wysvinger.  Dis  ’n  man.  Hy 
staan  by  die  deur  en  hy  klop”  (p.  84);  Hierdie  prent  was  sy  inspirasieom  te 
lewe:  “as  hy  van  homself  wou  seker  maak,  het  hy  weer  net  na  die  portret 
gekyk”  (p.  84). 

6.  Voor  die  kinders  vir  ses  maande  oorsee  vertrek  het,  was  sy  laaste  versoek 
die  verteller  (seun)  se  handgebreide  blou  trui,  “want  hy  moes  agterbly  en  wag 
op  die  winter  wat  om  die  draai  is”  (p.  84).  Die  verteller  was  egter  “te  laat  met 

die  blou  trui”  (p.  85),  want  die  winter  het  vir  die  vader  gekom. 

Dwarsdeur  hierdie  fases  word  die  leser,  soos  reeds  aangedui,  deur  middel 
van  die  woorde  “klop”  en  “tik”  herinner  aan  die  tyd  en  die  verbygaan  van  tyd. 
Nou  egter  nie  net  meerfisiese  tyd  nie,  maar  ewigheidstyd.  Watter  pogings  die 
vader  ook  al  aangewend  het  om  te  lewe  en  weer  te  lewe,  en  meer  intenser  te 
lewe,  sy  lewe  is  telkens  gereduseer  tot  die  benouende  beperkte  ruimte  van 
sy  kamer  met  die  prent  van  die  man  aan  die  deur;  eers  net  as  gewoon  fisies 
waarneembare  prent,  maar  later  as  singewing  aan  sy  geradbraakte,  vereng- 
de  lewe.  Die  derde  laaste  reël  bevestig  dat  die  vaderfinaal  afskeid  van  hierdie 
wêreld  geneem  het  - finaal  buitestaander  van  hierdie  lewe  geword  het.  Die 
prent  met  die  man  wat  aan  die  deur  klop,  was  nie  meer  langer  singewend  nie, 
maar  die  MAN  self:  “En  daar  was  dit:  Die  man  wat  staan  by  die  deur,  en  hy 
klop”  (p.  85). 


Dertien  - André  P.  Brink 

Met  enkele  penstrepe  (skerp  omlynde  waarnemings)  word  die  gereglemen- 
teerde  en  byna  wanstaltige  wêreld  (’n  mens  huiwer  om  die  woord  lewe  te  ge- 
bruik)  van  ’n  naamlose  hy  (hoofkarakter)  in  die  eerste  paar  reëls  geskets: 
agtuur,  wanneer  die  lewe  mense  stad  toe  lok,  keer  hy  van  sy  nagwerk  terug 
en  reis  allenig  in  die  geïsoleerde  (en  tog  stom-sprekende)  ruimte  van  die  hys- 
bak  tot  op  die  dertiende  vlak  van  Olympic  Heights.  lemand  - ’n  buitestaander  - 
dus,  wie  se  bestaan  gereduseer  is  tot  ’n  “opstaaneetwerkterugkomeetslaap”- 
roetine  sonder  die  gemeensaamheid  van  mense  of  kommunikasie.  lemand 
dus  wat  in  gebreke  gebly  het  om  met  sy  omwêreld  te  kommunikeer:  Elfuur  in 
die  aand  is  die  “ontbyt”  klaar  gemaak  en  genuttig  en  dan  maak  hy  aanstaltes 
om  te  gaan  werk.  Agtuur  in  die  móre  keer  hy  terug,  maak  “dadelik  aandete, 
sop  of  iets,  en  gaan  slaap”  (p.  88).  Woensdae  en  Maandae  bad  hy  eers.  Sy 
dae  is  vol,  maar  as  hy  ’n  kwartiertjie  vry  het,  besoek  hy  “die  deure  van  (sy) 
groot  gebou”  (p.  88).  Elke  maand  stoot  hy  sy  huurgeld  in  ’n  “wit  koevertjie 
vierbyses  deur  die  opsigter  se  gleuf”  (p.  87). 

Sy  kommunikasie  is  dus  beperk  tot  die  deure  en  die  nommers  van  die 
woonstelgebou  en  die  graffiti  in  die  hysbak,  want  “Ek  sien  nooit  iemand  nie” 
(p.  87).  Sy  “gespreksgenote”  is  sy  woonstel,  1 3A,  die  wind  of  ’n  selfgekeerde 
kommunikasie:  ’n  “verbaas  aan  sy  eie  liggaam  raak  en  nakend  voor  ’n  spieël 
gaan  staan”  (p.  89). 

Ook  by  die  werk  is  hy  geïsoleer.  Hy  het  skriftelik  aansoek  gedoen  om  die  be- 
trekking  by  die  fabriek,  telefonies  met  die  baas  kennis  gemaak,  ’n  aanstel- 
lingsbrief  ontvang  en  met  behulp  van  ’n  diagram  sy  werkplek  gevind.  Dáár  is 
alles  geroetineer  en  geïsoleer:  ”net  hy”  en  die  masjien.  ’n  Kil  wêreld  waar 
selfs  sy  etenstyd  gereglementeer  is  tot  “een-een-tafeltjies”.  Halfvier  skakel 
hy  die  masjien  af,  handel  die  onpersoonlike  formaliteite  af  en  keer  per  onder- 
grondse  terug  woonstel  toe. 

Sy  onmiddellike  bestaansruimte  is  gewoon  ongewoon:  hy  woon  in  nr.  13A 
van  die  Olympic  Heights,  “verder  van  die  grond,  naderaan”  (p.  86).  Die  der- 
tiende  vlak  is  anders  as  al  die  ander  vlakke  - slegs  twee  woonstelle.  Hier  en 
daar  kan  ligte  in  vensters  van  ander  geboue  gesien  word,  “maar  ver,en  almal 
veel  laer  as  myne”  (p.  88). 

Ondertoe  sien  hy  snags  (sy  dag)  niks,  want  die  straatligte  is  ver  uitmekaar  en 
dis  gewoonlik  mistig  en  rokerig.  Dat  die  woonstelnommer,  1 3A,  nie  maar  net 
nog  ’n  nommer  is  nie,  blyk  uit  die  byna  obsessiewe  bewus-wees  daarvan  - 
vergelyk  die  geweldig  baie  herhaling  daarvan  en  die  voortsetting  daarvan  in 
die  omgekeerde  van  sy  werknommer,  31.  Die  aaneenskakeling  van  nom- 
mers,  wanneer  hy  met  die  hysbak  na  bo  ry,  bevestig  hierdie  obsessiewe 
bewus-wees  van  sy  nommer-bestaan,  gefikseer  in  nommers:  “eentweedrie- 
viervyfsesseweagtnegetienelftwaalfdertien”(p.88).  In  hiediestadium  isdital 
vir  die  leser  duidelik  dat  ander  stylmiddele  dié  andersheid  onderstreep: 
aaneenskakelende  gedagtes  of  sinne  (wat  normaalweg  nie  by  mekaar  te 
voeg  is  nie),  die  herhaling  van  die  woorde  “leeg”,  “niks”,  “donker”,  verskui- 
wende  vertellersgesigspunt  - die  een  oomblik  ’n  alwetende  verteller  en  die 
volgende  oomblik  ’n  ek-verteller. 

Die  reeds  genoemde  obsessiewe  bewus-wees  van  die  hoofkarakter  se  a- 
sosiale  wêreld,  bevestig  ook  ’n  abnormaliteit  in  sy  gees,  juis  vanweë  die  ge- 
brek  aan  kommunikasie.  Juis  die  gebrek  aan  laasgenoemde  motiveer  sy 
versinnebeelding  van  die  bestaan  van  iemand  langs  hom  (baie  naby  aan 
hom)  in  13B;  trouens,  daar  is  net  ’n  muur  tussen  “hulle”.  Dit  is  egter  juis  die 
desperate  uitreik  na  die  moontlike  ander  persoon,  wat  die  abnormaliteit 
onderstreep  en  intensiveer,  én  sy  isolasie  vergroot.  Hierdie  uitspraak  vra  om 
nadere  toeligting. 

Aanvanklik  raak  hy  bewus  van  die  vae  moontlikheid  van  “iets  wat  beweeg”  in 
13B  - “iemand  wat  beweeg”  (p.  86);  “daar  roer  soms  iets  stap  soms  iets 
kaalvoet  kaal  rond  trek  soms  ’n  toiletketting  maak  soms  ’n  kasdeur  liggies 
oop  en  laat  soms  ’n  enkelbedjie  effens  kraak”  (p.  87).  Hierdie  bestaanswyse 
word  al  hoe  duideliker  verpersoonlik  in  die  gees  van  die  buitestaander; 
iemand  wat  eet,  slaap,  “ook  werk  toe  gaan  en  terugkom,  ook  aantrek,  ook  uit- 
trek,  ook  soms  verbaas  aan  sy  eie  liggaam  raak  en  nakend  voor  ’n  spieël 
gaan  staan”  (p.  89),  ens.  Die  gebruik  van  “ook”  sê  duidelik  dat  die  ek  die 
ander  ek  ook  as  geïsoleerd  visualiseer. 

Díe  bewus-wees  bring  tegelyk  spanning  en  ’n  aantasting  van  die  roetine: 
“eers  weer  veilig  gevoel  toe  ek  alleen  binnekant”  (p.  89)  in  die  hysbak  staan 
en  met  die  eng  ruimte  en  die  verwysende  graffiti  kon  kommunikeer.  Die  roetine 
word  in  die  mate  versteurdatsysensasioneleervaring  hom  twee“minute  laat 
by  die  werk”  laat  opdaag  het  (p.  89).  By  die  selfbedieningsete-punt  het  hy, 
anders  as  gewoonlik,  ’n  gereg  by  1 3B  bestel. 

Agtuur  terug  in  die  hysbak  het  die  graffiti  skielik  met  ’n  ander  betekenis  met  hom 
gekommunikeer:  “die  oë  het  my  aangegaap  en  die  kersvlam  was  ’n  mond 

wat  glimlag  vir  my  en  vir  die  oë  en  wat  vir  die  neus  sê  kom  kom  gerus 
kom”  (p.  90). 

Anders  as  gewoonlik  het  hy  in  sy  kamer  teen  die  partisiemuur  bly  staan  en 
“geluister  geluister”  (p.  90),  later  die  deur  hoor  klik,  uitgehardloop  gang  toe, 
“nie  geëet  nie  ek  het  bly  wag  dwarsdeur  die  dag”  (p.  90)  en  nog  later  by  die 
werk  aangemeld;  “laat  drie  minute”  (p.  90). 

Sy  werk  hetdaaronderbegin  lyen  hyhet  besef  hy“sou  iets  moes  begin  doen 
anders  verloor  ek  my  werk”  (p.  90).  Hy  het  begin  kommunikeer  - maar  in 
terme  van  die  kommunikasiesimbole  waaraan  hy  gewoond  is:  met  ’n  potlood 
en  ’n  nuwe  ongebruikte  lemmetjie  het  hy  na  1 3B  gegaan  en  die  “Neusenóe 
van  die  hysbak  nágeteken  en  die  buitelyne  met  die  lemmetjie  diep  wit  in  die 
bruin  sagte  hout  ingesny”  (p.  90).  Daarna  het  hy  saans  vroeër  opgestaan  en 
dan  op  sy  balkon  gaan  staan  en  ver  oorgeleun  ...;  soms  kon  hy  ’n  effense 
skynsel  oordie  balkon  langsaan ...  sien  uitstreep.  Die  “iets,  iemand,  dit,  ding” 
moes  ’n  naam  kry  op  te  “heet”  (p.  90).  En  hy  het  ontdek  dat  hy  makliker  dink 
as  sy  hande  streel  oor  die  mure  van  die  “hokkie  oor  die  Kersvlam  die 
Neusenoë”  (p.  91). 

Toe  hy  een  aand  vroeërig  die  deur  lanQsaan  hoor  klik,  het  hy  uitgestorm  in  die 
gang,  tot  by  die  hysbak  en  deur  die  matglas  die  vae  silhoeët  van  ’n  wit  rok 
gesien.  Met  ander  woorde  die  “iets”  wat  gaandeweg  verpersoonlik  geraak 
het,  het  nou  gegroei  tot  die  gestalte  van  ’n  vrou.  Daarna  het  hy  hom  kaal 
uitgetrek  en  in  die  gang  uitgestap,  die  Kersvlam  by  1 3B  geteken  en  in- 
gegrif. 

Dit  is  ironies  dat  sy  uitreik  na  kommunikasie  juis  sy  reeds  bestaande  isolasie 
bevestig:  hy  het  begin  tuisbly  “snags  om  meer  te  hoor,  die  bed  te  hoor,  sy 
hart  te  hoor”  (p.  92);  sodoende  het  hy  by  die  werk  sy  ontslag  gekry.  Uitein- 
delik  het  hy  geweet,  in  daardie  nag,  dat  hy  nie  langer  daar  kan  bly  nie  - 
daarom  was  sy  laaste  poging  en  begeerte  om  wel  kontak  te  maak  so  despe- 
raat. 

Gestroop  aan  vrees  én  klere  en  met  sy  hele  wese  krampagtig  teen  die  muur  - 
“ek  klop  soos  ’n  hartteen  die  muur”  (p.  93)  - probeer  hy  “haar”  balkon  bereik. 
Dié  totale  uitreik  na  die  gefantaseerde  vrou  loop  uit  op  die  absurde  van  die 
slot,  nl.  sy  dood:  “En  sonder  dat  hy  sien  wie,  sonder  dat  hy  sien  Wie,  skiet  iets 
hom  dood”  (p.  94). 

Die  verhaal  staan  duidelik  in  die  teken  van  die  allegorie:  agter  die  oppervlak- 
testruktuur  is  ’n  dieperliggende  betekenis  te  lees.  Sonder  dat  die  naamlose 
ek  geweet  het  waarom,  het  hy,  nadat  hy  die  Kersvlam  op  13B  ingegraveer 
het,  teruggestaan  en  gefluister:  “God”  (p.  91).  In  ’n  histeriese  toestand 
daarna  het  hy  tussen  die  deur  en  die  balkon  gerol  en  dertien  keer  “god” 
uitgesnik.  Toe  hy  byna  sy  doel  bereik  het  - háár  balkon  -lees  ons:  “God  ek  is 
hier  god  ek  is  hier”  (p.  93).  Sy  desperate  kommunikasiebegeerte  na  die  vrou 
word  daarom  terselfdertyd  ’n  begeerte  na  die  Syn,  na  God.  So  gesien  staan 
die  hele  verhaal  dan  onder  die  motto  direk  na  die  titel: 

“Du,  Nachbar  Gott ... 

Nur  einde  schmale  Wand  ist  zwischen  uns” 

-Rilke 

Dit  word  daarom  ’n  universele  uitreik  van  die  mens  na  lets,  God,  getransen- 
deer  in  die  teks  tot  ’n  (ontwykende)  “teenwoordige”  gespreksgenoot. 

Die  nuwe  jas  — Bertha  Smit 

Soos  die  hoofkarakters  van  “Die  laaste  straat”  - Elise  Muller,  en  “Dertien”  - 
André  P.  Brink,  is  Magdaleen  ook  ’n  randfiguur.  Tussen  haar  en  die  vorige 
twee  hoofkarakters,  nl.  ou  mev.  Van  Riet  en  die  naamlose  karakter  in  “Der- 
tien”  is  daar  egter  dié  wesenlike  verskil:  Magdaleen  word  voorbeeld  van 
iemand  met  ’n  wanstaltige  lewensperspektief.  Heelwat  faktore  kan  aange- 
toon  word  wat  óf  vir  dié  toedrag  van  sake  verantwoordelik  is,  óf  wat  dié 
abnormaliteit  juis  onderstreep. 

Eerstens  is  daar  Magdaleen  se  gereglementeerde  en  benouende  leef- 
wêreld:  elke  oggend  haal  sy  om  “vyf  minute  voor  agt  die  bus  by  halte  7” 
(p.  96)  op  pad  skool  toe  en  elke  middag  keer  sy  terug  na  haar  ma  toe.  Laasge- 
noemde  veroorsaak  vanuit  haar  rolstoel  Magdaleen  se  abnormale  leef- 
wêreld,  want  Magdaleen  weet  “maar  alte  goed  haar  ma  is  goed  ses  duim 
langer  as  sy”  (p.  95);  sy  moet  opkyk  na  haar  ma  toe  en  sy  “word  klein 
weerkaats  in  haar  ma  se  oë”  (p.  95).  Voor  die  vrou  is  Magdaleen  nog  altyd  die 
kind  wat  by  haar  ’n  adellike  afkoms  vermoed;  sy  ken  die  ?iristokratiese  lyne 
van  die  neus  en  ken;  sy  sien  die  trotse  houding  van  die  kop  raak,  ten  spyte 
van  die  aftakeling  wat  siekte  meegebring  het.  Desnieteenstaande  (én  baie 
ironies)  is  haar  ma  se  swaar,  effens  hortende  asemhaling  in  die  kamer  langs- 
aan  “haar  enigste  beveiliging  teen  die  donker”  (p.  95). 

Die  begrensing  van  hierdie  leefwêreld,  die  wyse  waarop  sy  na  buíte  afge- 
stomp  geraak  het,  word  weerspieël  in  haar  ontmoeting  met  die  twee  middel- 
jarige  dames  wat  later  by  die  winkel  ingekom  het.  Al  toon  hulle  belangstelling 
in  en  toenadering  tot  Magdaleen,  is  dit  vir  haar  “’n  ongemaklike  situasie’ 
omdat  sy  twyfel  oor  hoe  om  op  te  tree  “as  daar  van  haar  verwag  word  om  op 
haar  beurt  weer  iets  te  vra”  (p.  97).  Dieselfde  geslotenheid  word  teenoor 
mede-reisigers  geopênbaar  toe  die  bus  gebreek  het:  “Magdaleen  luister  nie 
wat  hulle  sê  nie”  (p.  96).  By  die  skool  voel  sy  die  juffrouens  van  die  kinder- 
tuinafdeling  se  “venynige  oë  na  haar”  (p.  100)  kyk.  As  sy,  vanweë  haar 
besoek  aan  die  winkel,  laat  by  die  skool  opdaag,  begeer  sy  die  een  of  ander 
vorm  van  straf  “om  haar  te  bevry”  van  haar  skuldgevoel  (p.  98). 

Haar  ganse  omwêreld  is  vir  haar  ’n  bedreiging.  So  sien  sy  dat  die  herfs  die 
hemel  bo  die  stad  oopskeur;  dat  die  blare  op  die  grond  “soos  dooie  kakker- 
lakke”  (p.  96)  lê;  in  Lida  se  kantoor  is  sy  bewus  van  “dooie  lug  wat  nie 
uitgelaat  kan  word  nie”  (p.  98);  sy  sien  meisies  onder  die  “giftig(e)  oranje”  van 
’n  plataanboom  deurhardloop  (p.  1 00). 

Opsommend:  sy  is  in  só  ’n  mate  buitestaander  dat  die  rit  per  bus  soggens  vir 
haar“’n  oomblik  van  bevryding’’  beteken  omdatsy  “naamloos”  mag  weesen 
“vir  ’n  oomblik,  sonder  enige  verband”  (p.  96).  Haar  toestand  word  saamge- 
vat  in  haar  verskrikte  gedagte  in  die  teenwoordigheid  van  die  twee  middel- 
jarige  dames:  “is  ek  ’n  vreemde  waar  ek  eintlik  ’n  bekende  moet  wees?” 
(p.  97). 

Die  jas  in  die  winkelvenster  bring  afwisseling  in  haar  saai  bestaan,  maar 
onderstreep  terselfdertyd  juis  haar  benouende  toestand:  “Die  hele  lewe 
beweeg  deur  die  jas.  Mense  stap  in  ’n  blink  lig  daardeur  en  motors  ry  daar- 
deur  met  sonlig  skitterend  op  hulle  kappe”  (p.  95),  en  sy  begeer  die  jas.  Maar 
tuis  moet  sy  om  kwart  voor  twee  die  nag  die  lig  afskakel  en  toegee  aan  haar 
ma  se  dominerendeafkeur  in  die  jas  - "’n  Mens  moet  versigtig  wees  dat  jy  jou 
nie  oorklee  nie”  (p.  95). 

Haar  besoek  aan  die  winkel  word  om  twee  redes  ’n  ontgogeling:  Die  hoof- 
dame  is  soos  haar  ma  “goed  ses  duim  langer  as  Magdaleen”  en  eweneens  ’n 
aristokraat  (p.  97);  dié  dame  se  woorde  klink  amper  soos  dié  van  haar  ma  - 
“ ‘My  kind  ...  daardie  jas  is  nie  vir  jou  bedoel  nie’  ” (p.  97). 

Danksy  die  praktiese,  nugter  Lida,  kan  Magdaleen  momentele  geluk  smaak, 
want  die  jas  word  hare.  Dit  verander  haar  dag  kortstondig  tot  “’n  nuwe  beeld 
van  haar”  (p.  99).  Lida  is  met  oortuiging  opgewonde  as  Magdaleen  dit  aan- 
trek,  die  kinders  deel  in  die  vreugde  van  elke  “feestelike  oomblik”  (p.  100). 
Ongelukkig  is  daar  geen  spieël  groot  genoeg  sodat  sy  self  kan  sien  hoe  sy  in 
die  nuwe  jas  lyk  nie. 

Die  vreugde  is  kortstondig  want  buiten  hierdie  opwindende  ure  by  die  skool, 
is  die  jas  in  die  goue  doos  “’n  lastige  pak  om  by  die  huis  te  kry”  (p.  1 00);  kort- 
kort  moet  sy  verskoning  maak  as  dit  teen  mede-passasiers  stamp;  dit  glip 
kort-kort  uit  haar  greep  sodat  sy  bespotlik  voorkom;  die  tou  sny  haar  “vleis 
sodat  dit  brand”  (p.  1 00).  Die  tuiskoms  is  ’n  groteske  vernedering,  want  haar 
ma  misgun  haar  die  besitsreg  van  die  jas.  Hierdie  ontgogeling  staan  in  felle 
kontras  met  die  opvallende  goue  doos  (vergelyk  die  herhaling  van  “goue”) 
wat  in  die  slotmomente  in  felle  sonlig  so  oorbeklemtoon  word. 

Herroep  die  leser  nou  Magdaleen  se  eerste  gedagte  by  die  aanskoue  van  die 
jas  - “die  hele  lewe  beweeg  deur  die  jas”  (p.  95)  - dan  word  dienuwe  jas,  in  die 
lig  van  haar  wanstaltige  lewensperspektief,  vir  Magdaleen  momenteel  die 
lewe  self.  Ongelukkig  het  sy  haarself  nooit  daarin  gesien  nie;  inteendeel,  die 
moeder(wiese/ewe  reedstot’n  rolstoel  geradbraak  is)trekditaan.  Nou  moet 
Magdaleen  histeries  toegee  dat  die  kleur  (wat  terloops  nooit  vermeld  word 
nie)  nie  alleen  bots  met  dié  van  die  moeder  se  rok  nie,  maar  dat  dit  hoege- 
naamd  nie  pas  nie!  Anders  gestel;  die  lewe  waarmee  Magdaleén  haar  wou 
“oorklee”,  word  deur  die  moeder  (wat  eintlik  in  die  ware  sin  van  die  woord  nie 
meer  lewe  nie)  belaglik  gemaak.  Al  is  haar  ma  se  asemhaling  snags  “haar 
enigste  beveiliging  teen  die  donker”  (op.  95),  is  die  groteske  én  absurde  ge- 
stalte  ten  slotte  ook  die  wig  tussen  Magdaleen  en  die  lewe.  Die  helder  goud 
van  die  pakkie  onderstreep  dan  juis  die  ironie  van  die  inhoud,  nl.  die  nuwe  jas 

- die  nuwe  lewe:  so  naby  en  tog  so  ver;  of,  alles  wat  skitter  is  nie  goud 
nie. 

Twee  karakters  se  uitsprake  van  vroeër  onderstreep  nou  die  absurditeit  van 
die  groteske  slot,  nl.  dié  van  Linda  en  die  van  die  hoofdame.  Magdaleen  kon 
Lida  se  woorde  nie  laat  realiseer  nie:  ‘ “Kyk,  dit  is  ons  grootste  stryd  in  die 
lewe:  om  vry  te  word  van  alle  frustrasies  en  beperkinge  wat  ons  mag  verhin- 
der  om  tot  volle  ontplooiing  te  kom’  ’’  (p.  98).  Ook  die  hoofdame  se  woorde  is 
nou  meer  as  relevant:  ‘ “My  kind  ...  daardie  jas  is  nie  vir  jou  bedoel  nie’  ’’ 
(p.  97). 

Magdaleen  word  ten  slotte  universele  prototipe  van  die  mens  wat  onlos- 
maaklik  verbonde  bly  aan  sy  lot. 


M.J.  Prins 

Vyf  verhale  uit  Bestek 

By  die  bespreking  van  hierdie  verhale  sal  van  die  vrae  wat  Van  Coller  en 
Strydom  aan  die  einde  daarvan  gestel  het  telkens  as  uitgangspunt  dien. 

1 . Kruis  of  munt  - Belcampo 

“Bespreek  die  begrippe  allegorie  en  simbool  en  probeer  hierdie  verhaal 
daarmee  in  verband  bring”. 

In  die  epiek  en  die  dramatiek  word  die  benaming  allegorie  gebruik  vir  ’n  werk 
waarin  abstrakte  begrippe  as  persone  voorgestel  word  (personifikasie).  In 
ruimer  betekenis  word  daarom  dikwels  daarmee  enige  werk  aangedui  waar- 
in  die  karakters  en  hulle  handelinge  eerder  as  in  hulle  oppervlakkige  beteke- 
nis,  op  ’n  dieper  vlak  begryp  moet  word.  Dit  is  veral  in  hierdie  ruimer  betekenis 
waarin  ons  Kruis  of  munt  as  ’n  allegorie  kan  bestempel,  soos  ons  aanstons 
sal  aantoon. 

’n  Simbool  is  ’n  vorm  van  indirekte  betekenistoekenning  wat  ’n  beeld  (’n  voor- 
werp,  ’n  handeling,  ’n  gebaar ...)  verbind  met  ’n  begrip.  Die  simbool  ontstaan 
meestal  op  grond  van  ’n  metonimia(konkreetvirabstrak ...,  bv.  ’n  staf  vir  mag) 
of  ’n  metafoor  (analogie  van  beeld  en  begrip,  bv.  ’n  lelie  vir  suiwerheid). 
Die  karakters  in  Kruis  of  munt  en  hulle  handelinge  moet  op  ’n  dieper  vlak 
begryp  word.  Die  verfe//erverteenwoordig  dieongelowigeof  ongekerstende 
mens;  hy  het  “in  ’t  geheel  geen  godsdienstige  opvoeding  ...  genoten”.  Hy 
fokaliseer  die  Christusfiguur  dan  ook  as  “een  dromer  die  een  droombeeld 
vervolgde”,  soos  Christus  al  deur  ongelowiges  beskrywe  is. 

Die  lang  man,  weer,  verteenwoordig  Christus.  Hy  is  “midden  dertig”,  so  oud 
soos  Christus  was  toe  Hy  gekruisig  is.  Sy  uiterlike  toon  ooreenkoms  met  die 
wyse  waarop  Christus  dikwels  in  Kinderbybels,  opvoerings  en  films  voorge- 
stel  word:  “een  hooggedragen,  bijna  tenger  gezicht  met  ogen,  groot  van 

melancholie”.  Hy  is  gewillig  om  die  Kruis  te  dra:  “Ik  zou  graag  een  kruis  willen 
hebben  ...”  Hy  is  nederig  en  sagmoedig:  Wanneer  die  winkelbaas  hom 
verkeerd  verstaan,  kry  hy  slegs  ’n  “excuserende  glimlag”;  hy  is  m.a.w. 
dadelik  gereed  om  te  vergewe.  Die  glimlag  dien  hier  as  metaforiese  simbool 
vir  ’n  houding  van  liefde  en  vergewensgesindheid. 

Wanneer  die  man  verklaar  dat  die  prys  bysaak  is  en  later  weer:  “En  wat  is  de 
prijs?  Ik  wil  het  liefst  meteen  voldoen”,  moet  die  implisiete  leser  daarin  Chris- 
tus  se  offervaardigheid,  sy  gewilligheid  om  die  prys  vir  die  sonde  van  die 
mens  te  betaal,  sien.  Die  geld  wat  die  man  vir  die  kruis  wil  betaal  vorm  ’n 
metaforiese  simbool  vir  die  straf  op  die  sonde  van  die  mens  wat  Christus 
bereid  was  om  te  dra. 

Wanneer  die  winkelier  vra  of  die  kruis  dan  vir  ’n  graf  bedoel  is,  antwoord  die 
man:  “Nee  ...  of ...  toch  wel  zoiets”.  Hiermee  word  allegories  aangedui  dat, 
hoewel  Christus  se  kruis  sy  dood  veroorsaak  het,  die  kruis  self  nie  bedoeí 
was  om  sy  graf  mee  aan  te  dui  of  te  versier  nie.  En  wanneer  die  winkelier  ver- 
neem  of  die  kruis  vir  ’n  kerk  bedoel  is  en  of  die  man  dan  verteenwoordiger  van 
’n  kerk  is,  antwoord  die  vreemdeling  bevestigend.  Hiermee  word  aangedui 
dat  Christus  inderdaad  later  die  Hoof  van  ’n  kerk  sou  word  en  dat  ’n  voorstel- 
ling  van  sy  kruis  dikwels  in  kerkgeboue  sou  pryk.  Wanneer  die  winkelier 
hierop  byna  opmerk  dat  hy  uit  die  eenvoudige  kíere  van  sy  klant  nooit  sou 
kon  afgelei  het  dat  hy  so  ’n  belangrike  persoon  is  nie,  word  allegories 
gesinspeel  op  die  armoede  en  nederigheid  van  Christus. 

Marietje  is  op  haar  beurt  die  verteenwoordiger  van  die  moeder  van  Christus, 
soos  reeds  deur  haar  naam  gesuggereer  word.  Om  haar  gesig  “stroomde 
rijk  blond  haar”,  waardeur  ’n  stralekrans  aangedui  word  (soos  byvoorbeeld 
dikwels  op  ou  skilderye  van  die  Moeder  van  Christus  voorkom).  Haar  hare  is 
’n  metaforiese  simbool  vir  die  stralekrans,  wat  op  sy  beurt  weer  heilig- 
heid  simboliseer. 

Wanneer  Marietje  per  ongeluk  die  man  se  vingertoppe  effens  aanraak,  sak 
sy  amper  inmekaar.  Hiermee  word  die  Goddelike  krag  van  Christus  sowel  as 
die  besondere  verhouding  tussen  Hom  en  Maria  allegories  voorgestel.  Ook 
tydens  die  “aanpas”  van  die  kruis  tree  Marietje  op  soos  wat  ’n  moeder  by  so 
’n  geleentheid  sou  doen:  “Zonder  dat  iemand  haar  dit  verzocht  of  geboden 
had  haalde  het  winkelmeisje  uit  de  woning  een  penantspiegel  en  plaatste  die 
zo,  dat  de  vreemdeling  daarin  zichzelf  met  het  kruis  kon  bezien”. 

Na  die  vertrek  van  die  vreemdeling  begin  Marietje  skielik  hartstogtelik  huil  as 
uiting  van  ’n  smart  wat  nooit  meer  heeltemal  sal  oorgaan  nie.  Deur  hierdie 
handeling  van  haar  word  die  diepe  smart  van  Maria  en  die  ander  vroue  (en 
van  mense  ná  hulle  deur  die  eeue)  oor  die  lyding  en  kruisdood  van 
Christus  aangedui. 

D\ekruis  waarvan  ons  in  die  verhaal  lees,  is  natuurlik  ’n  allegoriese  voorstel- 
ling  van  die  kruisvan  Christus.  Daarom  moetditvan  houtwees,  moetdieman 
dit  kan  dra,  moet  dit  eenvoudig  wees,  slegs  ’n  meter  langer  as  die  man,  en  die 
dwarsbalk  moet  net  so  lank  wees  as  die  afstand  tussen  die  verste  vinger- 

toppe  van  die  man  as  hy  albei  sy  arms  sywaarts  uitstrek.  Dit  is  ook  van  belang 
dat  die  hout  nie  te  hard  moet  wees  nie,  want  daar  moet  spykers  in  kan  gaan 
op  die  wyse  waarop  Christus  gekruisig  is. 

Die  winkelier  verteenwoordig  die  materialistiese  en  oneerlike  mens,  wat  as 
gevolg  van  hierdie  eienskappe  as  werktuig  van  die  Bose  optree.  Wanneer  die 
man  verneem  na  wat  die  prys  van  die  kruis  is,  word  hy  kennelik  deur  die  win- 
kelier  bedrieg.  Die  man  oorhandig  op  sy  beurt  die  geld  op  ’n  onverskillige 
wyse,  waardeur  Christus  se  geringskatting  van  aardse  besit  allegories  aan- 
gedui  word. 

2.  De  houthakker  - Belcampo 

By  die  bespreking  van  hierdie  verhaal  word  aangeknoop  die  eerste  drie  van 
die  lang  vrae  op  bl.  46  van  Bestek,  nl.  die  vrae  wat  handel  oor  die  verhaal- 
momente  wat  insig  gee  in  die  karakter  van  die  houtkapper,  die  verandering 
wat  by  hom  plaasvind  met  die  vind  van  die  goud  en  sy  terugkeer  na  wat  hy 
eers  was,  en  die  belangrike  insig  in  die  lewe.waartoe  hy  kom  as  gevolg  van 
die  bok  wat  op  die  toneel  verskyn. 

Voor  die  afkap  van  die  boom  is  die  houtkapper  ’n  soort  “natuurmens”.  Hy  is 
as  ’t  ware  deel  van  die  natuur.  Dit  blyk  alreeds  uit  sy  voorkoms  en  taalgebruik: 
“Zijn  blikken  loerden  door  een  eigen  struikgewas,  wanneer  hij  sprak 
kwamen  zijn  woorden  als  uit  een  braambos”.  Hy  is  baie  lief  vir  die  natuur  en 
leef  in  harmonie  daarmee.  Wanneer  hy  oor  die  mos  van  die  woud  loop,  is  dit 
asof  die  mos  sy  treë  naboots.  Wanneer  hy  ’n  boom  moet  afkap,  vind  hy  dit 
jammer. 

As  natuurmens  is  hy  tuis  in  die  natuurruimte.  Die  woud  is  hom  so  goed 
bekend  dat  hy  reguit  na  enige  bepaalde  boom  daarin  sou  kon  loop.  Daar  is 
empatie  tussen  hom  en  die  natuur.  Vir  hom  is  die  natuurdinge  menslike 
wesens.  Wanneer  hy  by  die  boom  kom  wat  hy  moet  afkap,  wissel  hy  en  die 
boom  “een  laatste  begrijpende  blik,  gaf  hem  voor  het  laatst  zijn  volle  konink- 
lijke  waarde”.  Hy  personifieer  m.a.w.  die  boom;  die  boom  word  vir  hom  ’n 
menslike  en  lydende  figuur.  Die  enigste  verweer  wat  die  boom  teen  die 
afkappery  het,  is  om  die  houtkapper  te  laat  sweet,  “misschien  verhardde  hij 
expres  daarvoor  zijn  hout”. 

Reeds  as  die  skat  gevind  word,  begin  die  houtkapper  egter  verander.  Sy 
emosies  word  nou  gaande  gemaak  deur  iets  “dat  de  natuur  niet  voortbracht 
maar  dat  door  mensenhand  was.  weggestopt”,  iets  teennatuurliks  of  “onna- 
tuurliks”  dus.  Sy  oë  gloei  van  opwinding  en  die  deksel  word  deur  “lange, 
krampachtige  vingers”  afgelig. 

Wanneer  hy  die  pot  oopgemaak  het,  verlustig  hy  hom  eers  liggaamlik  in  die 
goud.  In  sy  spel  met  die  geld  tree  hy  nog  enigermate  as  ’n  “natuurmens”  op, 
behou  hy  nog  iets  van  die  “kinderlike”  van  die  eerste  verhaalmoment,  (naar 
die  groot  verskil  is  daarin  geleë  dat  sy  emosie  nou  deur  die  lewelose  materie 
beheers  word;  hy  is  dus  nou  in  heel  besondere  sin  ’n  “materialis”. 

Al  gou  besef  hy  egter  ook  iets  van  die  erns  van  sy  ontdekking.  Die  gewig  van 

die  goud  verlangsaam  sy  dans  en  verleen  iets  plegtigs  daaraan.  Met  hui- 
wering  voel  hy  hoe  die  muntstukke  hom  “streel”  en  “krap”.  Intuitief  besef  hy 
nou  datgeld  nienetspel  beteken  nie,  maarookdodelikeerns.  Syspel  metdie 
goud  raak  progressief  ernstigertotdat  hy  ’n  “constant  verlies”  ervaar-  geld  is 
ook  iets  wat  verloor  kan  word. 

Maar  die  “swaarte”  van  die  goud  verdryf  hierdie  kwellinge.  Hy  gee  hom  nou 
oor  aan  ’n  geestelike  verlustiging  aan  die  skat.  Dit  is  veelseggend  dat  hierdie 
geestelike  verlustiging  op  die  liggaamlike  volg  - hiermee  word  aangedui  dat 
die  houtkapper  deurgaans  basies  natuurmens  gebly  het.  Let  ook  daarop  dat 
die  geestelike  verlustiging  kortstondiger  as  die  liggaamlike  en  minder  ge- 
skakeerd  is  en  eintlik  uit  ’n  “paradijs  van  de  rijkheidswaan”  bestaan.  In  die 
plek  van  die  “paradys”  van  die  natuur  het  nou  “een  paradijs  van  gedachten” 
gekom  wat  allesbehalwe  egte  geestelike  rykdom  behels. 

Op  hierdie  stadium  verskyn  die  bok  op  die  toneel.  Wanneer  die  houtkapper 
die  geritsel  hoor,  “kromp  hij  van  schrik  ineen”.  Vir  die  eerste  keer  lees  ons  van 
hierdie  negatiewe  emosie.  Hierdie  bok  is  ’n  pragtige  natuurwese,  maar  tog 
verdryf  die  houtkapper  hom  met  ’n  “dreigend  armgebaar”.  Hierdeur  word  die 
verandering  wat  by  hom  plaasgevind  het  beeldend  voorgestel:  hy  het  as  ’t 
ware  die  natuurmens  in  hom  ook  so  “verdryf”. 

Maar  dan  daag  die  oomblik  van  insig  vir  die  houtkapper:  Vir  die  eerste  maal  in 
sy  lewe  sweet  hy  van  angs  en  nie  as  gevolg  van  arbeid  in  die  natuur  nie;  vir  die 
eerste  keer  ervaar  hy  ’n  dodelike  angs  “voor  het  simpele  zien  van  zijn 
medemens”.  Hy  besef  dus  nou  dat  geld  (rykdom)  vrees  vir  die  medemens 
veroorsaak.  En  hierdie  emosie  het  hom  in  ’n  teennatuurlike  of  “on-natuurlike” 
wese  laat  verander:  “Al  die  tijd  meende  hij  de  ogen  van  het  hert  hem  te  zien 
aanstaren  groot  van  verwondering  en  vochtig  van  droefenis  over  wat  er  in 
hem  plaatsvond”.  As  gevolg  van  die  verskyning  van  die  bok  op  die  toneel  het 
die  houtkapper  dus  tot  ’n  belangrike  insig  in  die  lewe  gekom. 

Die  laaste  optrede  van  die  houtkapper  beteken  dat  hy  die  materialisme  as 
lewenshouding  verwerp:  Hy  gooi  al  die  goud  weer  terug  in  die  pot  en  toe  die 
pot  weer  net  so  vol  is  soos  voorheen  sit  hy  dit  terug  in  die  grond,  waarna  hy 
die  skeur  in  die  aarde  “onterugvindbaar”  toemaak.  Hy  keer  terug  na  die 
natuur;  word  doelbewus  weer  ’n  natuurwese.  Met  die  vind  van  die  goud  het 
hy  verander.  Aan  die  slot  van  die  verhaal  is  hy  weer  houtkapper,  maar  nie 
meer  heeltemal  dieselfde  mens  wat  hy  was  nie,  want  hy  het  geleentheid 
gehad  om  sy  lewenswaardes  en  -siening  teen  iets  anders  op  te  weeg  en  ’n 
doelbewuste  keuse  te  maak.  Stem  julle  saam? 

Dit  is  waarskynlik  ook  die  keuse  wat  die  abstrakte  outeur  by  die  implisiete 
leser  wil  bewerkstellig.  Afhangende  van  die  situasie  en  waardestelsel  van  die 
konkrete  leser  sal  dit  dan  ook  seker  gebeur.  Dit  is  moontlik  dat  ’n  welvarende 
konkrete  leser,  een  wat  genoeg  (of  te  veel)  aan  aardse  besittings  het,  vol- 
kome  met  die  “boodskap”  sal  identifiseer.  Dit  is  egter  ook  moontlik  dat 
iemand  wat  minder  bevoorreg  is  en  in  wie  se  lewe  daar  dikwels  kommer  oor 
die  daaglikse  lewensbehoeftes  is,  nie  heeltemal  met  die  ideologie  van  die 

verhaal  sal  saamstem  nie.  Of  is  die  ideologie  van  die  verhaal  dalk  dat  te  veel 
na  beide  kante  verkeerd  is:  Te  veel  rykdom,  maar  ook  beslis  te  veel  armoede? 
Maar  staan  dit  regtig  in  die  verhaal? 

3.  De  rijke  bramenplukker  - Godfried  Bomans 

In  hierdie  verhaal  het  ons  met  twee  denkrigtings  of  lewenswyses  te  doen.  Die 
eerste  is  die  van  die  brameplukker.  Volgens  hierdie  denkrigting  is  die  mens 
se  geluk  geleë  in  die  skoonheid  en  die  eensaamheid  van  die  natuur.  Skoon- 
heid  en  rykdom  is  in  die  natuur  geleë,  want  dit  ontstaan  deur  die  mens  se 
transformerende  blik  op  die  natuurdinge,  wat  dou  in  silwer  pêrels  verander; 
die  ruimtes  van  die  woud  in  hoë  gewelwe  en  ruim  portale;  die  bome  in 
pragtige  pilare.  Omdat  sy  rykdom  in  die  skoonheid  van  die  natuur  geleë  is, 
verklaar  die  brameplukker  dan  ook  teenoor  die  ontdekkingsreisiger  dat  hy 
nie  sy  goud  nodig  het  nie. 

Teenoor  dié  denkrigting  en  daaruit  voortvloeiende  lewenswyse  van  die 
brameplukkerstaan  dié  van  die  ontdekkingsreisiger.  Hy  verteenwoordig  die 
denkwysevan  die  modernematerialisme  waarvolgenstyd  geld  is.  In  werklik- 
heid  is  hierdie  denkrigting  presies  die  teenoorgestelde  van  dié  van  die 
brameplukker.  Daarom  is  dit  ironies  wanneer  hy  verheug  uitroep  dat  die 
ontdekkingsreisiger  “precies  als  ik”  is.  Hulle  uiterlike  ooreenkoms  verberg  ’n 
hemelsbreë  verskil  in  denkrigting  en  lewenswyse. 

Hierdie  verskil  word  uitgespel  wanneer  die  brameplukker  verklaar  dat  hy  die 
goudstuk  nie  nodig  het  nie  omdat  hy  “’n  paar  grasvelde  vol  diamante”  het, 
waarop  die  ontdekkingsreisiger  uitroep  dat  hy  dan  mos  “skatryk”  is.  Ons  het 
dus  hier  twee  sienings  of  interpretasies  van  die  berip  “rykdom”.  Volgens  die 
een  is  rykdom  geleë  in  die  besit  van  geld;  volgens  die  ander  is  dit  opgesluit  in 
die  skoonheid  van  die  natuur. 

Ook  uit  die  haastige  en  gejaagde  optrede  van  die  ontdekkingsreisiger  en  sy 
latere  volgelinge  blyk  die  invloed  van  die  denkrigting  dat  tyd  geld  is.  Hy  kan 
nie  eers  tot  die  volgende  dag  wag  om  self  die  “skatte”  van  die  brameplukker 
te  sien  nie,  maar  moet  onmiddellik  na  die  ete  weer  vertrek.  So  haastig  is  hy  dat 
hy  nie  eens  hoor  wanneer  die  brameplukker  hom  probeer  terugroep  nie, 
maar  “hij  sprong  over  sloten  en  heggen,  zwom  twee  rivieren  over,  trok  een 
donker  woud  door  en  was  in  de  stad”.  Vir  hom  is  die  natuurruimte  bloot  daar 
om  vinnig  deurkruis  te  word  ten  einde  by  sy  eintlike  bestemming  (die  stad)  uit 
te  kom. 

Ook  nadat  hy  aan  sy  medestedelinge  sy  “ontdekking”  bekend  gemaak  het, 
roep  hy  uit  dat  hulle  “geen  tijd  de  verliezen”  het  nie,  en  dan  trek  hulle  net  so 
vinnig  soos  hy  deur  die  natuurruimte  om  by  die  brameplukker  eri  sy  “skatte” 
uit  te  kom.  Die  materialisme  maak  die  mens  haastig  en  rusteloos.  Tot  móre 
kan  hulle  ook  nie  wag  om  die  pêrels  en  ander  kosbaarhede  te  kry  nie,  want 
“tijd  is  geld!”  Dit  is  dan  ook  ironies  dat  die  burgemeester  dit  die  bramepluk- 
ker  nasê  dat  hulle  “alle  tijd”  het  wanneer  die  brameplukker  verklaar  dat  hulle 
tot  die  volgende  móre  sal  moet  wag  om  die  “pêrels”  te  sien. 

In  die  tragiese  slot  van  die  verhaal  word  die  twee  denkrigtings  op  dramatiese 
wyse  gejukstaponeer.  Waar  die  een  mens  pêrels  sien,  sien  die  ander  “heelte- 
mal  niks”  nie. 

“Satire  sou  beskryf  kon  word  as  ’n  gerigte  aanval  waartydens  ’n  satiriese 
objek  verdoem  word  en  ’n  satiriese  norm  as  ideaal  gestel  word”  (Van  Coller 
en  Strydom,  1 984:  55). 

Watter  een  van  die  twee  figure  oor  wie  die  verhaal  dit  het  (die  brameplukker 
en  die  ontdekkingsreisiger)  word  nou  as  objek  verdoem  en  watter  norm  word 
as  ideaal  gestel?  Uit  die  feit  dat  die  fokus  van  die  eksterne  verteller  ook  dié 
van  die  brameplukker  is,  wil  dit  vir  mylyk  of  dit  sy  waardemaatstaf  of  lewen- 
siening  is  wat  as  ideaal  gestel  word,  terwyl  die  ontdekkingsreisiger  (wat 
deurgaans  uitwendig  gefokaliseer  word  en  met  wie  se  siening  of  fokus  die 
verteller  nêrens  identifiseer  nie)  die  satiriese  objek  van  die  verhaal  is. 

Die  ontdekkingsreisiger  en  sy  navolgers  verdoem  natuurlik  op  die  vlak  van 
die  fabel  die  lewensiening  van  die  brameplukker.  Op  die  vlak  van  die  verhaal 
egter,  is  dit  m.i.  die  denkrigting  van  die  ontdekkingsreisiger  wat  verdoem 
word. 

Wanneer  die  brameplukker  aan  die  einde  van  die  verhaal  uitroep:  “Wat  heb- 
ben  jullie  slechte  ogen!”  veroordeel  hy  daarmee  by  implikasie  die  satiriese 
objek,  naamlik  die  hebsugtige  mens,  soos  veral  verteenwoordig  deur  die 
ontdekkingsreisiger.  En  wanneer  hy  homself  verweer  deur  te  verklaar  dat  hy 
dittog  presiesvertel  hetsoosditis,stel  hydaarmee  by  implikasiedie  saf/r/ese 
norm,  die  ideaal,  naamlik  die  vermoë  om  skoonheid  en  rykdom  in  die  natuur- 
dinge  te  kan  waarneem. 

Ook  elders  in  die  verhaal  formuleer  die  brameplukker  die  satiriese  norm 
sowel  as  ’n  oordeel  oor  die  satiriese  objek.  Dit  gebeur  byvoorbeeld  wanneer 
hy  verklaar  dat  hy  nie  die  ontdekkingsreisiger  se  geld  nodig  het  nie,  want  “ik 
heb  diamanten”.  Deur  hierdie  opmerking  spreek  hy  onwetend  ’n  oordeel  uit 
oor  die  materialisme  as  lewenshouding  en  stel  hy  die  skoonheid  en  “ryk- 
dom”  van  die  natuur  as  norm. 

Wanneer  die  ontdekkingsreisiger  uitroep  dat  die  brameplukker  “schatrijk” 
is,  stem  die  brameplukker  daarmee  saam.  Die  ironie  is  egter  daarin  geleë  dat 
die  ontdekkingsreisiger  iets  anders  met  “skatryk”  bedoel  as  wat  die  brame- 
plukker  daaronder  verstaan.  Die  ironie  staan  dus  hier  in  diens  van  die  satire. 
Soos  Johann  Johl  (1 988)  aangetoon  het,  ontstaan  ironie  wanneer  jy  aan  die 
ontvangkant  van  die  boodskap  twee  ontvangers  het,  naamlik  ’n  teiken  en  ’n 
waarnemer.  Terwyl  die  teiken  “ja”  sê  op  die  boodskap,  sê  die  waarnemer 
“nee”.  Vir  die  ontdekkingsreisiger  (as  onbedoelde  teiken)  is  die  bramepluk- 
ker  in  geldelike  of  finansiële  sin  ryk,  terwyl  die  leser  (as  waarnemer)  weet  dat 
dit  glad  nie  in  daardie  sin  die  geval  is  nie.  Die  brameplukker  sê  dus  “ja”  op  die 
bewering  van  dieontdekkingsreisiger,  terwyl  die  leser  “nee”  sê.  Wanneer  die 
leser  die  titel  van  die  verhaal  vir  die  eerste  keer  lees,  bestaan  hierdie  ironiese 
spel  natuurlik  nog  glad  nie.  Wanneer  ons  na  afloop  van  die  verhaal  weer  na 
die  f/te/terugkeer,  sal  dit  vir  ons  ironies  wees  of  nie,  al  na  gelang  van  die  vraag 

of  ons  met  die  ideologie  van  die  verhaal  saamstem  of  nie. 

4.  Het  heksennest  - Gerrit  Krol 

Diesenfra/e/faraWervanhierdieverhaal,André,  hettotdieneiginggeraakom 
as  volwassene  ’n  saak  “meteen  van  twee  kanten  te  bekijken”.  In  die  lig  van 
hierdie  lewensbeskouing  was  alle  vreugde  relatief  en  dit  wat  mense  “sleg” 
genoem  het,  kon  onder  sekere  omstandighede  weer  “goed”  genoem  word. 
Hy  was  dus  ’n  mens  wat  die  tweeslagtigheid  van  die  lewe  geken  het.  Daarom 
het  hy  aan  die  waarde  van  “verbindingsgedachten”  geglo,  sulke  gedagtes 
wasgesondomdathulledieverbindingeaangedui  hettussen  dietweekante 
van  ’n  saak.  Gedagtes  wat  die  gevolg  was  van  ’n  eensydige  kyk  op  ’n 
aangeleentheid,  daarenteen,  was  “doodlopers”. 

Hoe  het  André  tot  hierdie  neiging  geraak? 

In  die  eerste  plek  was  daar  sy  fokalisering  van  die  bosruimte  toe  hy  nog  kind 
was.  Hierdie  ruimte  is  naamlik  deur  ’n  tweekantigheid  of  dualisme  geken- 
merk.  Daar  was  byvoorbeeld  die  ouerlike  woning  en  die  buitewêreld.  Veel- 
seggend  is  dan  ook  die  feit  dat  die  ouerlike  woning  “van  de  grote  weg  af 
bereikbaar  was  via  een  smal  kronkelend  pad  dat  hem,  omgekeerd,  geleid 
had  naar  wat  zijn  vader  de  buitenwereld  noemde”.  Dieselfde  pad  lei  dus  na 
die  bekende  en  die  geheimsinnige  - so  was  daar  dus  twee  kante  aan 
hierdie  pad. 

Ook  die  bos  self  was  ’n  dualistiese  ruimte,  ’n  ruimte  waarbinne  daar  ’n  nim- 
mereindigende  stryd  geheers  het,  sodat  sy  vader  die  onontbeerlike  rol  van 
“Grote  Regelaar”  moes  speel.  Want  indien  dit  sou  gebeur  dat  een  pool 
iewers  die  oorhand  kry,  eindig  dit  onvermydelik  in  die  dood,  soos  geillustreer 
deur  die  lot  van  die  beuk  wat  alleen  tussen  die  denne  gestaan  het. 

Maar  omdat  sy  vader  daar  was,  die  Godfiguur  van  sy  kinderlike  mikrokos- 
mos,  het  hy  die  bos  met  sy  adders  en  sy  houteksters  nie  gevrees  nie.  Inteen- 
deel,  hy  het  ’n  diepe  verbondenheid  met  sy  vader  gevoel,  “die  van  al  deze 
donkere  vijandschappen  de  Grote  Regelaar  was”.  Binne  hierdie  bosruimte, 
so  het  hy  geglo,  was  die  bose  dus  geneutraliseer,  sodat  hy  “op  een  of  andere 
manier”  homself  voorgestel  het  dat  al  die  kwaad  wat  hy  geken  het  iewers 
“aan  die  einde  van  die  wêreld”  gekonsentreer  was,  opgesluit  agter  hekke  en 
vir  ewig  gevange  geneem. 

In  sy  kinderlike  fantasie  was  die  kwaad  dus  eintlik  onskadelik  en  magteloos. 
In  die  bos  was  dit  onder  beheer  van  sy  vader,  en  daar  buite,  “aan  die  einde 
van  die  wêreld”  was  dit  “opgesloten  achter  hekken,  loerend,  heen  en  weer 
lopend,  omdat  ze  gevangen  waren  genomen  voor  eeuwig”. 

Vir  hierdie  kinderlike  ideologie  vind  hy  dan  ook  oënskynlik  bevestiging  wan- 
neer  hy  op  ’n  dag  die  “heksenes”  ontdek.  In  sy  naïewe  wêreldbeeld  was  die 
kwaad  iets  wat  op  bepaalde  plekke  en  in  bepaalde  dinge  gekonsentreer 
was,  daar  sy  oorsprong  gehad  het  en  boonop  “laf  is,  zwak,  maar ...  (i)n  leven 
blijft  zolang  het  niet  gezien  wordt”. 

Sy  ontdekking  dat  die  kwaad  lafhartig,  swak  en  kwesbaar  is  en  bly  voortbe- 

staan  slegs  wanneer  dit  nie  gesien  kan  word  nie  lei  daartoe  dat  hy  een  mid- 
dag  die  “vrou”  rustig  in  haar  een  oog  bly  kyk  “en  bang  was  hij  niet  meer” 
Wanneer  hy  sy  vrees  vir  die  kwaad  oorwin,  hou  die  bos  op  kreun  en,  wanneer 
hy  nader  stap,  is  die  oog  opeens  ook  nie  meer  ’n  oog  nie,  maar  die  gat  van  ’n 
venster.  Hy  staar  na  die  “huis”  voor  hom  in  die  vaste  oortuiging:  “Hier  huisde 
het  kwaad,  in  rijen,  vakken  en  lagen,  de  geesten  der  boosaardigen  ...  Weer 
glo  hy  dus  dat  hy  aan  die  einde  van  die  wêreld  aangeland  het,  waar  al  die 
kwaad  gelokaliseer  is. 

Maar  dan  kom  die  ontnugtering  - toe  hy  “aan  die  einde  van  die  wêreld” 
gekom  het,  het  hy  aan  die  agterkant  van  die  Paleis  gestaan  sonder  dat  hy  dit 
geweet  het.  Eers  toe  hy  om  die  gebou  geloop  het,  “toen  begreep  hij  wat  hij 
eigenlijk  aan  het  ontdekken  was  en  daarmee  stortte  zijn  wereldbeeld  ineen; 
hij  had  een  halve  dag  gelopen,  hij  was  gekomen  op  een  punt  waar  niemand 
voor  hem  was  geweest  en  het  resultaat  was  dat  hij  ontdekt  had  dat  zijn  beide 
werelden  aangezichten  waren  van  eenzelfde  zaak”. 

Waar  hy  voorheen  geglo  het  dat  goed  en  kwaad  duidelik  van  mekaar  geskeie 
was,  het  hy  nou  ontdek  dat  goed  en  kwaad  aangesigte  was  van  dieselfde 
saak.  Om  dit  in  die  ruimtelike  metafore  van  die  verhaal  self  te  stel:  Die  “deur 
die  blonk  als  goud”  en  die  “gat  van  een  venster  waarboven  zich  een  luik  had 
opgerold”;  die  “wit  machtig  huis”  en  die  “huis  dat  voor  hem  zich  verhief ... 
grijs,  zonloos”  was  kante  van  een  en  dieselfde  saak.  Wat  hy  gedink  het  die 
“einde  van  die  wêreld”  was,  was  intussen  die  nabye  en  reeds  bekende.  Ja, 
meer  nog:  Die  goeie  en  die  mooie  is  slegs  die  voorkant,  ’n  fasade  vir  die  bose 
en  die  lelike. 

Van  dié  dag  af  was  dit  vir  hom  of  die  hele  wêreld  “donkerder  was  geworden, 
grijzer”.  Sy  wêreldbeeld  het  somberder  geword.  Dit  is  altyd  vir  die  mens  ge- 
russtellend  wanneer  hy  meen  dat  hy  iets  gevind  het  waarheen  hy  al  die 
kwaad  in  die  wêreld  kan  terugvoer,  die  “heksenes”  wat  al  die  kwaad  uitbroei: 
kapitalisme  of  kommunisme,  apartheid  of  integrasie,  die  blankes  of  die 
swartmense,  die  Jode  of  die  Duitsers,  of  wat  ook  al.  Maar  volgens  hierdie 
verhaal  is  daar  iets  “kinderliks”,  iets  onvolwasse,  ’n  sekere  eensydigheid  in 
so  ’n  wêreldbeeld. 

5.  De  andere  kant  - Marga  Minco 

“In  dié  verhaal  speel  verhoudings  ’n  baie  belangrike  rol.  Verduidelik.” 
Ons  kan  hierdie  verhaal,  met  die  oog  op  die  verskillende  stelle  verhoudings 
waarop  gefokus  word,  in  drie  episodes  verdeel.  In  die  eerste  episode  word 
op  die  seun  se  verhouding  met  sy  ouers  gefokus,  in  die  tweede  is  die 
verhouding  met  sy  nuwe  vriende  op  die  voorgrond  en  in  die  derde  episode 
het  ons  te  doen  met  ’n  skokkende  en  onverwagte  ineenvloei  van  die  voor- 
gaande  twee  stelle  verhoudings  en  die  wêrelde  wat  daardeur  verteenwoor- 
dig  word. 

Die  eerste  episode  fokus  op  die  verhouding  tussen  die  seun  en  sy  ouers.  Ter- 
wyl  die  seun  graag  “modern”  en  “radikaal  anders”  wil  wees  binne  die  nuwe 

ruimte  in  ’n  vreemde  stad  en  op  ’n  nuwe  skool,  is  sy  ouers  “oerburgerlik”.  Die 
woord  “burgerlik”  het  ’n  hele  aantal  betekenisse,  waarvan  die  volgende  vir 
my  almal  relevant  lyk  vir  hierdie  verhaal  (vgl.  die  AFRIKAANSE  WOOR- 
DEBOEK  DEEL  1,  bladsy  559.):  “eerbaar,  fatsoenlik;  nie  fyn  nie;  gewoon, 
met  ’n  verstarde,  bekrompe  lewenshouding”.  Aan  die  een  kant  is  die  seun  se 
ouers  eerbare  en  fatsoenlike,  “goeie”  en  goedhartige  mense.  Aan  die  ander 
kant  is  hulle  in  sy  fokus,  en  (dit  voel  hy  intuitief  aan)  veral  in  die  fokus  van  sy 
nuwe  vriende,  ’n  bietjie  onverfynd,  gewoon  (“common”),  so  ’n  bietjie  verstar 
en  bekrompe.  Daarom  probeer  hy  so  naarstiglik  om  hulle  vir  sy  nuwe  vriende 
weg  te  steek. 

Hy  probeer  byvoorbeeld  om  aar^sy  kámer,  ter  voorbereiding  van  die  aand  se 
geselligheid,  ’n  “modernë”^oorkoms  te  gee  deur  kussings  op  die  vloer  te 
gooi  vir  sy  gaste  om  op  te  sit  en  die  skildery  van  die  skaapstal  wat  sy  vader 
spesiaal  daar  gehang  het  af  te  haal.  Hierdie  skildery  dien  as  metafoor  vir 
daardie  outydse,  burgerlike  agtergrond  wat  hy  vir  sy  vriende  probeer  ver- 
berg.  Op  die  vlak  van  die  blote  “storie”  ontspring  hierdie  probleem  aan  die 
feit  dat  die  seun  en  sy  ouers  kort  tevore  klaarblyklik  van  ’n  meer  plattelandse 
omgewing  na  ’n  groot  stad  verhuis  het. 

Ook  wanneer  hy  “om  die  hoek”  na  sy  ouers  kyk,  kry  die  leser  deur  die  seun  se 
oë  ’n  eg  burgerliketoneeltjiete  sien:  Sy  ouers  sit  aan  tafel,  in  ’n  ligkring  wat  nie 
verder  reik  as  die  rue  van  hulle  stoele  nie;  sy  vader  skryf  met  ’n  potlood  in  ’n 
dik  folioboek  en  sy  moeder  is  besig  om  grondboontjies  af  te  dop.  Alles  baie 
gewoon,  “common”  vir  ’ri  johgmens  wat  graag  “anders”  wil  wees. 

En  ook  ’n  bietjie  onverfynd,  soos  blyk  uit  die  byna  weersinwekkende  gege- 
wens  van  die  manier  waarop  sy  ma  die  neute  met  ’n  gulsige  beweging  in  haar 
mond  steekof  haartongtussen  haartandeen  bolipdeurstuurterwyl  ’n  “bruin 
velletjie”  aan  haar  mondhoek  hang,  en  die  wyse  waarop  sy  pa  met  die 
potlood  in  sy  oor  “peuter”. 

Aan  die  ander  kant  is  die  seun  se  ouers  tog  ook  klaarblyklik  baie  opregte  en 
liefdevolle  mense.  Dit  verleen  aan  die  verhaal  sy  skrynende  effek.  Die  seun 
het  dan  ook  te  veel  liefde  en  respek  vir  sy  ouers  om  onomwonde  te  stel  dat  hy 
uit  skaamte  vir  hulle  sy  vriende  van  hulle  wil  weghou.  Dit  is  ironies  dat  hy  in 
hierdie  verband  voorgee  dat  dit  die  vriende  is  wat  skaam  is  vir  sy  ouers.  Óns 
het  hier  ’n  tipiese  verskynsel  van  die  vroeë  adolessensie:  selfbewustheid  by 
die  jongmens  oor  sy  ouers.  Op  die  ideologiese  vlak  het  ons  dus  hier  ’n 
manifestasie  van  die  sogenaamde  generasiegaping. 

Die  ouers  se  opregtheid  en  liefdevolheid  blyk  wanneer  die  vader  Karel  prys 
oor  sy  populariteit  by  sy  maats  en  ook  (ironies)  uit  die  wyse  waarop  hy  die 
seun  se  kamer  “mooi  opgeknapt”  het  deur  die  skildery  daar  op  te  hang,  en  uit 
sy  moeder  se  liefdevolle  aanbod  om  vir  Karel  en  sy  vriende  ’n  “hartig  hapje” 
te  bring,  asook  haar  opregte  besorgdheid  omdat  hy  sy  vriende  op  (vuil)  oú 
kussings  wil  laat  sit. 

In  die  tweede  episode  staan  die  verhouding  tussen  die  seun  en  sy  nuwe 
vriende  op  die  voorgrond.  Karel  verskil  tog  ook  enigermate  van  hierdie  stads- 

jongmense.  Hy  verbaas  hom  byvoorbeeld  oor  die  gemak  waarmee  hy  Yola 
kon  “inpalm”.  Hy  vind  Yola  se  “gulsigheid”  aan  die  een  kant  vreeswekkend, 
hoewel  dit  terselfdertyd  sy  verliefdheid  aanwakker. 

Karel  bevind  homself  in  ’n  grenssituasie  tussen  die  wêreld  van  sy  ouers  en 
díe  van  sy  vriende.  Die  spanning  in  die  verhaal  word  veral  geskep  deur  die 
noodsaak  vir  hom  om  hierdie  twee  wêrelde  apart  te  hou.  Dit  is  ’n  prospek- 
tiewe  (vooruitwysende)  element  in  die  verhaal,  want  dit  laat  die  leser  wonder 
of  hy  in  sy  strewe  gaan  slaag. 

In  die  derde  episode  vind  daar  dan  ’n  skokkende  en  plotselinge  ineenvloei 
van  die  twee  wêrelde  plaas.  Terwyl  sy  yriende  op  pad  uit  is,  sit  Leo  Karel  se 
vader  se  hoed  op  en  Chris  doen  dieselfde  met  sy  moeder  s’n.  Hierdie  hoede 
“verdinglik”  as  ’t  ware  daardie  oerburgerlike  wêreld  wat  Karel  so  angsvallig 
vir  sy  vriende  probeer  verberg  het.  Aan  die  ander  kant  verteenwoordig  dit  sy 
opregte  en  liefdevolle  ouers,  sodat  hy  “niet  doen”  wil  sê,  “maar  hij  durfde  niet, 
hij  lachte  mee”.  Hieruit  blyk  Karel  se  gespletenheid,  sy  verskeurdheid  tussen 
die  twee  stelle  verhoudings  waarbinne  hy  as  jongmens  bestaan. 

Dan  verskyn  sy  ouers  self  ook  daadwerklik  op  die  toneel.  Weer  kry  ons  ’n 
kombinasie  van  die  deerniswekkende  en  die  afstootlike  in  Karel  se  fokus  op 
hulle.  Die  ontmaskering  word  meedoënloos  voortgesit  wanneer  Peter  en 
Elsa  Karel  se  leuens  aan  die  lig  bring.  As  gevolg  van  sy  valsheid  en  on- 
eerlikheid  word  Karel  deur  sy  vriende  verwerp.  Maar  ook  van  sy  ouers  is  hy 
nou  vervreem.  Hulle  roep  hom  nie  terug  terwyl  hy  met  die  trap  opgaan  nie. 
Aan  die  slot  van  die  verhaal  is  albei  verhoudinge  in  die  seun  se  lewe  dus  erg 
versteurd. 


Verdere  leeswerk 

Onderwysers  en  leerlinge  word  ook  verwys  na  Elize  Pienaar  se  uitstekende 
bespreking  van  bogenoemde  verhale  in  Klasgids,  Oktober  1 988:  74-77. 


N.J.  Snyman 

Binne  die  woordnet  van  Uys  Krige 

Uys  Krige  debuteer  in  1 935  met  Kentering.  Daarna  verskyn  Rooidag  (1 940), 
Oorlogsgedigte  (1 942),  Die  einde  van  diepaden  ander  oorlogsverse  (1 947), 
Hart  sonder  hawe  (1 949).  Virdie  luiten  k/íaar  (1 950)  is  vertalings  van  gedigte 
uit  veral  Spaans  en  Frans.  Ballade  van  die  groot  begeer  en  andergedigte  het 
in  1 960  verskyn.  Gedigte  (1 927 — 1 940),  ’n  hersiende  versameling  van  Ken- 
tering  en  Rooidag.  Vooraand  (1 964)  is  Krige  se  laaste  bundel  poësie. 
C.M.  van  den  Heever  het  Uys  Krige  ’n  romantikus  genoem,  “die  letterkundige 

swerwer  wat  verlief  is  op  die  wêreld  en  soos  alle  ware  romantici  ’n  onge- 
neeslike  heimwee  het  na  die  verte  en  die  ruimte,  na  nuwe  stede  en  strande,  na 
wyer  vergesigte  en  verre  kimme.  En  so  kom  Uys  Krige  dan  met  ’n  nuwe  klank 
in  ons  letterkunde,  ’n  klank  wat  in  ons  verbeelding  romantiese  wêrelde 
oproep,  tere  liefdeservarings,  maar  ook  die  heimwee  oor  die  heengaan  van 
alle  dinge”. 

Krige  se  gedigte  is  klankryk,  kleurvol  en  ritmies  geskryf  in  ’n  alledaagse, 
nugtere  spreektaalritme  in  ’n  vrye  versvorm,  “poësie  parlante”.  Sy  ongebon- 
de  gedig-  en  versstrukture  is  die  voortsetting  van  hierdie  tradisie  in  Afrikaans 
wat  telkens  weer  opnuut  te  voorskyn  kom. 

Die  romantiek  in  Krige  se  poësie  vind  neerslag  in  gestaltes  soos  die  see- 
meeu,  matroos,  soldaat,  krygsgevangene,  ’n  skip.  Opvallend  is  die  dinamiek 
in  sy  verse  wat  gedra  word  deur  klank,  beeld  en  woord. 

“Treursang  vir  Van  der  Merwe” 

Alhoewel  Uys  Krige  tot  die  groep  van  Dertig  behoort,  bring  sy  poësie  ’n  nuwe 
faset  van  die  Afrikaanse  werklikheid  na  vore.  Sy  poësie  adem  iets  van  die 
buite-tradisionele,  hy  is  swerwer  en  gevangene  in  die  buiteland,  o.a.  Noord- 
Afrika,  Italië,  Spanje  en  Europa.  Sy  verse  self  is  ongebondener,  eksperimen- 
teler  en  moderner  as  dié  van  die  ander  Dertigers. 

“Treursang  vir  Van  der  Merwe”  is  ’n  voorbeeld  van  die  aansnyding  van  die 
poësie  van  Uys  Krige:  Die  ongewone  praatironie  en  die  losser  versvorm  in 
wisselende  verslengtes.  Verder  is  die  gedig  demonstrasie  van  die  hantering 
van  dieanekdotiese  waarin  ’n  spel  gekonstrueer  word  tussen  die  poëtiese  en 
die  alledaagse  werklikheid. 

Die  gedig  begin  eenvoudig,  saaklik  vertellend.  Die  spreker  begin  suiwer 
anekdoties  oor  ’n  gebeurtenis  vertel:  die  dood  van  ’n  onbekende  man,  ene 
Van  der  Merwe.  Aanvanklik  oënskynlik  ’n  blote  weergawe  van  feite.  Die 
saaklike  oordra  van  informasie  is  slegs  ’n  masker  waaragter  die  kommen- 
tator  skuil:  sy  kommentaar  neem  verskillende  vorme  aan: 

nugter:  1 ste  4 reëls 

krities:  r.  5 die  koerantberig  is  ietwat  stroef  - verhewe 

akkuraat:  r.  6 presies  om  kvl/art-oor-sewe 

subtiel:  r.  7 hy  het  die  Ewigheid  aanvaar  (so  al  asof  hy  dit  uit  eie  keuse 

gedoen  het). 

saaklik  soos  ’n  sakeman:  Van  der  Merwe  het  bloot  ’n  normale  ruiltran- 
saksie  onderneem. 

Die  ironie  word  straks  duidelik  as  die  verswygde  werklikheid  tot  die  beteke- 
niskadertoetree:  Van  der  Merwe  is  nie  die  ondernemer  nie,  hy  handel  nie,  hy 
ondergaan  die  handeling.  Die  eerste  strofe  berus  op  waarneming:  Die 
spreker  het  die  berig  in  die  koerant  gesien  en  gee  dit  weer.  Hy  en  die  leser  is 
indirekte  waarnemers. 

Strofe  2 berus  op  ’n  veronderstelde  moontlikheid,  meer  nog:  ’n  wens.  Die 
gebeure  in  strofe  1 was  ten  spyte  van  die  feit  dat  ’n  natuurwet  voltrek  is,  tog 
onkonvensioneel.  Nou  hoop  die  spreker  dat  die  verdere  verloop  konven- 
sioneel  sal  wees.  Die  spreker  hoop  dat  die  res  van  die  betrokkenes  die 
aangeleentheid  sal  aanvaar  sonder  ’n  bohaai,  sonder  ’n  gekibbel,  met  die 
nodige  eerbied  en  met  die  nodige  belangstelling.  Terselfdertyd  word  die 
ironie  gehandhaaf.  Die  konvensionele  hoop  word  in  onkonvensionele  taal 
uitgedruk.  Hy  hoop  die  naasbestaandes  is  “nie  gemeen  nie”,  hy  hoop  hulle 
“gedra”  hulle. 

In  strofe  3 spreek  die  kommentator  duidelik  sy  eie  mening  uit.  Hy  merk  of 
hoop  nie  meer  nie,  maar  “meen”.  Weer  ^ns  word  die  ironie  gehandhaaf.  Van 
der  Merwe  is  dood,  sê  die  spreker,  en  dit  beteken  wins  vir  die  oorlewendes. 
Die  situasie  is  reeds  ironies.  Nou  is  die  spreker  self  nie  seker  nie,  hy  “meen” 
Van  der  Merwe  het  ’n  slag  geslaan.  Hy  het  ryk  geërf  aan  ’n  eindelose  besit- 
ting,  “die  nag  oneindig  om  hom”.  Vir  die  rykdom  wat  hy  geërf  het,  het  hy  nie 
gewerk  nie.  Bloot  deur  te  sterf  het  hy  ’n  rits  eretitels  verwerf:  Nameloosheid, 
en  Groot  Vergetelheid:  wyle  mnr.  Stander  Sint  Marnix  van  der  Merwe.  By  sy 
volle  naam  kom  Wyle  by  as  wins,  wat  in  reël  2 bloot  sy  volle  naam  was,  word 
in  die  slot  ’n  soort  eretitel. 


“Tram-ode” 

Hierdie  gedig  is  opgeneem  in  Krige  se  debuutbundel  Kentering  (1935) 
waarin  ’n  spanning  na  vore  kom  tussen  belewing  van  die  werklikheid  en  ’n 
romantiese  lewensiening.  Hierdie  spanning  is  in  hoë  mate  strukturerend  in 
“Tram-ode”. 

Die  titel  van  die  gedig  dui  aan  dat  die  gedig  ’n  ode  is  en  dus  in  die  odevorm 
geskryf  is.  ’n  Ode  is  ’n  bekende  literêre  vorm.  Sappho,  die  bekende  Griekse 
digteres  uit  die  7de-6de  eeu  V.C.,  het  reeds  in  vorms  van  die  ode  geskryf.  Oor 
die  eeue  is  die  vorm  verander,  nogtans  onderskei  ons  na  die  vorm  twee  tipes: 
Die  Pindoriese  ode,  so  genoem  na  die  Griekse  lierdigter  Pindorus.  Die  Pin- 
doriese  ode  het  ’n  enkelvoudige  metriese  struktuur  of  ’n  triadestruktuur  (’n 
drieledige  struktuur)  soos  die  koorsange  in  ’n  Griekse  drama.  Hierdie  ode 
bestaan  uit  drie  bewegings:  strofe,  antistrofe  en  epode.  Die  ander  tipe  ode  is 
die  Horatiaanse  ode,  genoem  na  die  Romeinse  digter  Horatius.  Die  Hora- 
tiaanse  ode  is  meer  persoonlik.  Dit  is  algemeen  in  dié  sin  dat  dit  nie  noodwen- 
dig  gekoppel  is  aan  ’n  besondere  gebeurtenis  nie.  Hierdie  odes  is  eerder 
bedoel  om  gelees  te  word  deur  die  kamerling  as  om  voor  ’n  massa  voorgedra 
te  word.  In  Horatius  se  odes  het  die  coda  die  plek  ingeneem  van  die  epode. 
Die  coda  is  meditatief  en  liries.  Odes  is  opvallend  digterlik  omdat  ons  hier  by 
uitstek  ’n  liriese  subjek  aan  die  woord  het.  Ons  verneem  voortdurend  die  per- 
soonlike  stemming  van  die  spreker  in  die  gedig.  T radisioneel  is  die  stemming 
ernstig  in  die  ode.  Met  die  oog  op  die  ontleding  van  Uys  Kige  se  ode  noem  ek 
dat  in  die  Franse  literatuur  die  ode  oorwegend  verstandelik  gekonstrueer 
word  en  ook  gekenmerk  word  deur  ’n  los  struktuur. 

In  “Tram-ode”  loop  die  strofe  of  stellinggedeelte  ten  einde  in  die  volgende 
reëls:  “Woes  ruk  die  tram.  ’n  Jongspan  skaterlag./Lank  is  die  dag ...”.  Vanaf 
die  volgende  versreëls  “Maar  plotseling  glip/  te  voorskyn  om  die  kaap,  ’n 
skip,/statig  en  stil  en  snel  — ...”  begin  die  antistrofe  of  epode  v\/at  afsluit  met 
“Maar  o verniet ...”  Hierna  volg  die  kode  of  slotsom. 

In  die  strofe  word  ’n  bepaalde  stemming  weergegee.  Die  indruk  wat  gelaat 
word,  is  dat  die  spreker  nie  veel  behae  in  die  rit  gehad  het  nie.  Daar  is  verskeie 
aanduidings  hiervan:  die  tram  “rommel”,  “stamp-ruk”,  “ruk  woes”;  hy  gaan 
eintlik  so  tekere  dat  die  spreker  vrees  hy  is  binnekort  uit  sy  sitplek.  ’n  Kindjie 
huil  voortdurend  en  dit  irriteer  die  spreker.  Die  spreker  in  die  gedig  is  oorhoop 
met  sy  ruimtelike  gesitueerdheid  en  daarom  is  die  koerante  se  nuus  vir  hom 
blote  kletspraatjies;  na  sy  oordeel  het  hulle  geen  nuus  nie.  Hy  is  so  onverge- 
noegd  met  sy  omstandighede  dat  hy,  ten  spyte  daarvan  dat  die  son  reeds 
sak,  sê:  “Lank  is  die  dag ...”.  Die  verandering  in  die  toon  van  die  gedig  word 
ondersteun  deur  die  tipografie  van  die  gebroke  versreël: 

Lank  is  die  dag  ... 

Maar  plotseling  glip 

te  voorskyn  ... 

By  die  aanskoue  van  die  skip  verander  die  spreker  se  onvergenoegdheid  in 
verwagting  en  opwinding.  Hy  vertel  vinniger  as  in  die  strofegedeelte.  Uit  sy 
vertelling  blyk  dat  hy  opgewonde  en  haastig  is.  Die  gesig  van  die  skip  het  ook 
sy  waarneming  opgeskerp.  In  die  eerste  paneel  van  die  ode  sê  hy  dat  die  dag 
van  “liewerlee”  sy  skadu  oor  die  stad  gegooi  het  -selfs  die  beweging  van  die 
dag  was  vir  hom  traag.  In  die  eerste  paneel  van  die  gedig  - die  strofe  - beweeg 
die  tram  horterig. 

In  die  antistrofe  is  die  beweging  vlot:  Die  skip  glip  plotseling  te  voorskyn.  Hy 
beweeg  “statig  en  stil  en  snel”.  Hy  “kies  die  bloupad”,  “slaan  die  oop  see  in”. 
Die  skip  word  dinamies  gepersonifieer:  hy  glip,  kies,  slaan.  Die  skip  is  in 
skerp  teenstelling  met  die  tram.  Die  tram  het  gerammel,  hy  kon  nie  koers  kry 
nie.  Sy  geel  kleur  maak  dat  hy  maklik  raakgesien  word,  hy  vorm  ’n  kras 
teenstelling  met  sy  omgewing.  Die  skip  word  uitgesonder  deur  iets  minder 
sigbaars,  hy  het  ’n  eie  naam:  Aldarin.  Hy  sluit  aan  in  sy  ruimte  deur  kleur  en 
vorm:  ’n  “grys  gestalte”,  “slank  en  skoon”.  Hy  rammel  nie,  maar  “vat  koers” 
“uit  Marseille  na  die  Verre  Ooste”.  Die  tram  “ruk  woes”,  maar  in  die  staalgrys 
skip  se  beweging  is  vaart  en  krag;  hy  “dring  deur  die  deining”.  Die  konkrete 
beeld  van  die  skip  wat  deur  die  deining  dring,  vind  ’n  figuurlike  teenhanger  in 
die  gemoed  van  die  spreker:  hy  breek  deur  die  grense  van  die  triesterige 
gevoel.  Sy  herinnering  en  verbeelding  neem  die  loop  en  hy  gaan  op  ’n 
namereis.  Die  namereis  word  ’n  sensitiewe  sensoriese  belewing  van  milieus 
en  situasies  wat  uit  die  herinnering  opgediep  word  of  in  die  verbeelding 
gekonstrueer  word. 

Uit  die  apostrofe  lei  die  leser  af  hoekom  die  stede,  dorpe,  plase  en  ook  be- 
skeie  plekkies  opnuut  in  sy  herinnering  leef  en  ’n  verlange  skep.  Die  name  is 
vir  hom  o.a.  musikaal  mooi.  Hy  vergelyk  hulle  met  die  natuurlike  musikaliteit 

van  die  nagtegale  se  gesing  in  ’n  woud: 

O name  wat  daar  skielik  sing, 
verlange  en  verrukking  bring, 
nagtegale  uit  die  stil  beskutte  woud  van  die 
herinnering  ... 

Die  volgende  strofe  beklemtoon  die  visuele  skoonheid  van  die  verskillende 
plekke.  Die  apostroof  is  nou  metonimies.  Die  retoriese  uitroep  is  sintakties 
presies  nog  dieselfde,  maar  semanties  het  dit  gewysig.  Dis  nie  hier  slegs  die 
foniese  struktuur  wat  vir  die  spreker  mooi  is  nie,  maar  ook  die  plekke 
self: 

O name  vir  my  altyd  skooni 

blinknuut  en  ongewoon, 

aanskouliker  as  die  anemoon, 

fyner  gevesel,  teerder  getuit  as  die  yl  skemering! 

Die  volgende  strofe  beklemtoon  die  visuele  skoonheid  van  die  verskillende 
spreker.  Dis  nie  slegs  die  name  wat  hom  fassineer  nie,  maar  ook  dit  wat  hy 
van  hulle  in  boeke  gelees  het.  Hierdie  strofe,  soos  baie  ander  strofes,  is  in  die 
vorm  van  ’n  apostroof.  Hierdeurverhoog  hy  die  liriese  impak  van  die  gedig  en 
versterk  die  odeïese.  Die  mooi  en  treffende  name  maak  emosies  in  hom 
wakker:  hy  verlang  na  die  plekke  waar  hy  was.  Die  singende  name  skep  ook 
’n  verwagting  by  hom  oor  die  plekke  waarvan  hy  nog  slegs  gelees  het.  Die 
name  noem  hy  sporadies  verder  in  die  gedig.  Soms  skep  die  spreker  die 
indruk  dat  die  reis  na  die  Ooste  is.  Karteer  ons  die  name  sien  ons  die  reis 
gaan  Suid  en  Wes:  na  Peru  in  Suid-Amerika,  na  Mexiko,  Spanje  en  Suid- 
Afrika.  Suid-Afrika  is  die  land  waarna  die  meeste  verwys  word.  Die  name  in  sy 
reisgids  oor  Suid-Afrika  is  telkens  in  ’n  gunstige  rymposisie.  As  gevolg  van 
die  gunstige  posisie  word  hulle  beklemtoon  en  trek  die  meeste  aandag 
in  die  reisplan. 

Die  namereis  is  ’n  reis  in  die  verlede  in,  maar  dit  is  ook  ’n  voomemende  reis  -’n 
reis  wat  hy  nog  wil  onderneem  om  nuwe  plekke  te  sien  of  plekke  te  besoek 
waar  hy  reeds  was.  Hierdie  plekke  wil  hy  noulettender  beskou,  hy  neem  hom 
voor  om  toegewyder  waar  te  neem:  Hy  “wil  sien  hoe  smeul  die  son/in  die 
herfsblare  byTarascon’’.  Hy  wil  ook  “sien/juis  hoe/huppel  die  blou  heuwels/ 
by  Waku”.  Hy  betrek  verskillende  sintuie,  o.a.  die  gehoorsintuig  as  hy  sê  “ek 
wil  hoor  hoe  kla  ’n  kiewiet”,  om  die  milieu  en  atmosfeer  in  ’n  afgetrokke 
belewenis  te  skep. 

Op  die  voornemende  reis  wil  hy  nie  slegs  hoor  hoe  klink  sy  taal  nie,  maar  wil 
die  klank  en  welluidende  vergelyk  met  Provencal,  die  mooi  taal  van  die  pro- 
vinsie  Provence  in  Suid-Frankryk.  Hy  neem  meer  en  meer  spreektyd  en 
ruimte  in  beslag  om  uit  te  wei  oor  die  uitnemende  karakteristieke  van  die 
plekke  soos  hy  dit  ervaar,  ervaar  het  of  wil  ervaar.  Ook  hieruit  blyk  sy 
voorkeure.  Die  verlange  om  weer  op  plekke  te  wees  word  ’n  drif.  Hy  wil  die 
Karoolug  “vry  sorgeloos  en  onbevange  inasem”,  deel  maak  van  hom  en  deel 
word  daarvan.  Hierdie  verlange  intensiveer.  Sy  herinnering  is  aanvanklik  vol 

van  die  besef  van  stilte  en  vreedsaamheid;  ’n  ruimte  waarin  “’n  wit  vlug  van 
duiwe’’  in  “die  skemer  daal”.  Hierdie  rustigheid  het  ’n  onrustige  teenkant;  die 
nag  dwaal  “soos  ’n  donker  gees  wat  dool”.  Net  soos  dit  op  die  Cornichepad 
in  die  tram  skemer  word,  neem  die  skemer  toe  op  hierdie  verbeeldingsreis  en 
kom  die  nostalgie: 

En  ek  wil  hoor  hoe  kla  ’n  kiewiet 

deur  die  skemerende  herfstilte  melankoliek 

as  hy  opstyg,  vaal  teen  die  bleek  kim,  daar  dof  klapwiek, 

troosteloos  en  eensaam  ...  O stem  van  verdriet! 

Maar  o verniet ... 

Marseille  bly  Marseille, 

word  nimmer  die  droomstad  van  Golconda  nie.  En  die  hart  bewaar  sy 
nostalgie. 

Die  stryd  in  die  gemoed  van  die  spreker  tussen  nostalgie  en  romantiese 
idealisering  het  ’n  parallel  in  die  afwisseling  van  lig  en  donker:  In  die  swart 
nag  is  die  suidersterre  “sidderend  skerp”.  Die  herinnering  aan  Amsterdam  in 
“vaal  mis”  word  verdring  deur  die  aktualiteit  - die  herfsson  wat  ’n  “goudvlek 
teen  die  tram”  gooi. 

Mettertyd  loopdieopwinding  van  dieverbeeldereisaf.  Dieantistrofeloopoor 
in  die  coda  wat  die  mediterende  paneel  van  die  ode  vorm.  Hier  is  die  per- 
soonlike  stemming  van  die  liriese  subjek  die  belangrikste  en  ons  sien  dit  in 
die  spreker  se  ervaring  van  heimwee.  In  hierdie  coda  is  die  retoriese  vrae 
opvailend  alhoewel  die  coda  open  met  ’n  stelling:  “Marseille  bly  Marseille, ...” 
In  die  antistrofe  is  die  retoriese  uitroepe  ’n  belangrike  stylfiguur.  Anders  as 
die  retoriese  uitroepe  in  dié  strofe,  waar  die  onderwerp  die  tram  en  die  skip  is, 
is  die  onderwerp  in  die  antistrofe  die  verbeelde  herinnerings  en  voor- 
nemende  reis.  In  die  coda  oorheers  nostalgiese  retoriese  vrae.  Die  spreker 
vra  vrae  oor  die  verlede.  Hy  wil  weet  of  die  ruimte  wat  hy  geken  het  nog  so  is. 
Vergelyk  bv.  die  volgende  twee  strofes: 

Waar  is  die  wonder  en  die  ou  geloof 

wat  ek  eens  had  as  kind  by  Bontebokskloof? 

Is  daar  nog  loekwadbome  om  te  roof 
in  die  skadu  van  Leeukop,  by  Tamboerskloof 
Vir  oomblikke  leef  hy  terug  in  die  verlede:  ’n  gesinsvakansie  by  Waenhuis- 
krans.  Sy  liriese  bespieëlinge  word  progressief  verdring  deur  die  aktualiteit. 
Hy  besef  “die  hart  ken  sy  verdriet/oral,  in  elk  landgebied,/  in  Kaapstad  sowel 
as  in  Madrid”.  Hy  besef  verdriet  is  nie  beperktoteen  land  nieen  dit  bring  hom 
onder  die  indruk  van  Tyd  se  krag.  Tyd  is  “soos  ’n  gewas  wat  aanhou  vreet”. 
Daar  is  geen  grens  aan  nie,  alles  is  weerloos  daarteen.  En  solankTyd  daar  is, 
is  daar  hartseer.  Daaraan  kan  selfs  die  tyd  nie  verander  nie.  Die  mens  beleef 
net  nog  ’n  dag  -“Slegs  Sondagmóre  in  plaas  van  Saterdag”. 

Ons  kan  nou  sê  dat  in  die  ode,  behalwe  die  tipografie,  meer  onderskeidende 

kenmerke  van  ’n  poëtiese  teks  na  vore  kom.  Hierdie  teks  is  liries  in  meer  as 
een  opsig.  Veral  belangrik  vir  die  poëtiese  teks  is  dat  ’n  liriese  ek  hom/haar  in 
’n  monologiese  taalsituasie  rig  tot  ’n  toehoorder.  Die  poëtiese  teks  het  imma- 
nent  ten  minste  twee  instansies:  die  ek-spreker  of  liriese  subjek  en  die 
toehoorder.  Die  toehoorder  is  dikwels  ’n  geliefde,  ’n  gepersonifieerde  natuur- 
verskynsel,  die  leser,  of  die  spreker  kan  sy  eie  toehoorder  wees.  Lees  ons  ’n 
aantal  tekste  van  dieselfde  digter,  bou  ons  ’n  beeld  op  van  ’n  digterper- 
soonlikheid.  Hierdie  digterpersoonlikheid  is  nie  die  digter  nie,  in  bv.  “Tram- 
ode’’  nie  Uys  Krige  nie,  maar  dié  Uys  Krige  soos  ons  hom  leer  ken  uit  sy 
poësie  deur  die  poëtiese  middele  wat  hy  gebruik,  temavoorkeure,  styl, 
woordgebruik,  ens. 

In  hierdie  poëtiese  teks  ontstaan  ’n  tema  uit  die  handelingsmomente,  teen- 
stellings,  vergelykings,  bespieëlings  en  indrukke.  Die  tema  manifesteer  in 
tyd  en  ruimte.  In  “Tram-ode”  vind  die  spreker  se  monoloog  plaas  terwyl  hy 
per  tram  reis,  maar  die  tyd  waaroor  hy  praat,  oorspan  jare.  Die  status  van  die 
spreker  en  die  informasie  wat  hy/sy  deur  die  verwoording  van  sy  gedagtes 
en  gevoelens  oordra  aan  die  leser  dra  verder  by  tot  die  totstandkoming  van 
die  tema.  Die  seleksie  en  ordening  van  gegewens  is  afgestem  op  die  slotin- 
druk  van  die  spreker:  dis  die  oomblik  wat  bestaan.  Wat  was,  is  vergetelheid 
en  herinnering,  die  toekoms  is  bespieëling: 

Waar  die  geluk?  Wie  weet? 

Maar  die  hart  herkou  steeds  sy  verdriet 

oral,  in  elk  landgebied. 

Mens  kan  geen  leeurik  maak  van  ’n  kiewiet. 

“Die  blinde  se  geloof” 

Digters  gebruik  dikwels  bekende  materiaal  as  basis  vir  ’n  gedig.  Sommige 
literatore  noem  die  materiaal  waarop  ’n  digter  of  skrywer  sy  gedig  of  verhaal 
baseer  ’n  oerteks,  ander  literatore  noem  dit  ’n  grondteks  of  basisteks.  “Die 
blinde  se  geloof”  van  Uys  Krige  uit  sy  bundel  Rooidag  (1 940)  is  gebaseer  op 
’n  Spaanse  legende  wat  handel  oor  ’n  insident  toe  Christus  ’n  kind  was.  Maria 
was  met  haar  kindjie  onderweg  na  Betlehem.  Sy  moes  deur  die  woestyn  reis 
en  die  son  was  baie  warm.  Die  kind  het  dors  geword  en  water  gevra.  Daar 
was  nie  water  nie,  maar  teen  ’n  rantjie  was  ’n  lemoenboord  wat  aan  ’n 
vreemde,  blinde  boer  behoort  het.  Maria  vra  toe  vir  die  blinde  boer  ’n  lemoen 
vir  haar  kind  om  sy  dors  te  les.  Die  boer  was  baie  vriendelik  en  sê  toe  dat  sy 
van  die  lemoene  kan  pluk  soveel  as  wat  sy  nodig  het.  Hy  nooi  haar  om  die 
grotes  te  pluk,  want  dan  sal  die  kleintjies  dalk  groot  word.  Sy  pluk  toe  en  gee 
’n  groot  lemoen  aan  haar  seun.  Sy  pluk  verder  omtrent  tien  lemoene  en  daar 
gebeur  ’n  wonder:  Die  hele  boord  bloei  en  die  boer  het  die  grootste  oes  ooit. 
Terwyl  sy  van  die  rant  afklim,  gebeur  ’n  tweede  wonder:  die  blinde  boer 
sien. 

Soos  ek  die  legende  gerekonstrueer  het,  is  dit  moontlik  nie  ver  van  die 
oorspronklike  mondelinge  oorlewering  nie.  Die  gedig  het  nie  die  basiese 

materiaal  verander  nie,  maar  die  gedigteks  verskil  aansienlik  van  die  pro- 
sateks.  In  die  prosaverhaal  is  slegs  een  verteller  aan  die  woord.  In  die 
gedigteks  is  daar  drie  sprekers.  Die  eerste  is  die  verteller  aan  die  woord.  Die 
verteller  is  toegerus  met  alwetendheid  en  alomteenwoordigheid.  Hy  weet  bv. 
Maria  is  oppad  Betlehem  toe,  dat  sy  alleen  is  en  dat  sy  baie  jammer  is  vir  die 
kindjie.  Die  verteller  lewer  self  ook  kommentaar  op  die  kindjie  as  hy  sê: 

Hy  is  so  fraai,  so  lief ...  asof 
’n  lente  in  sy  oë  leef. 

Die  alwetendheid  van  die  verteller  blyk  onder  andere  uit  sy  kennis  dat  dié 
vrugteboord  aan  ’n  vreemdeling  behoorten  dietuinman  ’n  blinde  boer  is.  Die 
alwetende  verteller  is  bekend  metdieoesopbrengs  van  die  land;  daarom  kan 
hy  sê  dat  dit  die  grootste  oes  is  wat  die  boord  nog  opgelewer  het.  Tot  sover  is 
dit  alwetendheid  oor  uiterlike  waarneembare  sake.  Op  die  alwetendheid  van 
innerlike  belewenisse  het  ek  reeds  gewys:  byvoorbeeld  Maria  se  besondere 
besorgdheid  oor  die  kind.  Haar  besorgdheid  is  ’n  aanduiding  van  haar  sterk 
emosionele  betrokkenheid  by  die  kind. 

Die  tweede  spreker  in  die  gedig  is  Maria.  Sy  vervul  nie  die  funksie  van  ’n 
liriese  subjek  nie,  maar  sy  praat  direk  met  die  kindjie.  Haar  gesprek  met  die 
kindjie  bevestig  die  vertelier  se  informasie  oor  haar  gevoel  vir  die  kindjie  want 
sy  sê  met  vertedering: 

Vra  nie  om  water  nie,  my  lief. 

Vra  nie  om  water  nie,  my  skat. 

Die  derde  stem  in  die  gedig  is  dié  van  die  tuinman  wat  gulhartig  aan- 
bied: 


Ja,  neem  soveel  jy  nodig  het. 

Die  blinde  suggereer  die  moontlikheid  dat  daar  ’n  beloning  kan  wees  vir  sy 
vrygewigheid  in  teenstelling  met  die  spreuk:  Werp  jou  brood  op  die  water, 
wat  bedoel  dat  ’n  mens  goed  moet  doen  sonder  om  beloning  te  verwag. 
Die  klankstruktuur  van  die  gedig  ondersteun  die  piëtistiese  verteltoon.  Die 
twee  korta’s  in  die  naam  Maria,  word  gevolg  deurtwee  lang  a’s  in  gaan  na,  en 
daarna  die  twee  kort  e’s  in  Betlehem.  Binne  die  een  versreël  is  drie  assonan- 
siepare.  Skandeer  ons  die  versreël  is  dit  ’n  volledige  viervoetige 
jambe: 

Márí/á  gaán  / ná  Bét/lé-hém./ 

Die  ritme,  metrum  en  rym  van  die  versreël  dra  by  tot  die  musikaliteit  en 
eenheid  daarvan.  ’n  Versreël  waarin  heffinge  of  beklemtonings  ’n  patroon 
vorm,  soos  in  die  versreël  hierbo,  staan  bekend  as  ’n  metriese  vers.  In  die 
versreël  het  ons  vier  versvoete  en  die  versvoet  met  ’n  daling  gevolg  deur  ’n 

heffing  is  ’n  jambe.  Sonette  is  gewoonlik  in  jambiese  verse  geskryf.  Ek  noem 
slegs  die  ander  belangrikste  soorte  metrum:  ’n  Trogee  is  net  andersom  as  die 
jambe.  Die  eerste  lettergreep  is  beklemtoon  en  die  tweede  lettergreep  is 
onbeklemtoon.  Grafies  stel  ons  dit  so  voor  / I / — . Die  spondee  word  gevorm 
deur  twee  lang  beklemtoonde  lettergrepe  langs  mekaar: 

Daar  bestaan  nog  drie  soorte  versvoete,  elkeen  met  drie  lettergrepe:  daktilus 

/•--/,  amfibrag  /-i  -/  en  anapes  / • /.  Die  twee  beklemtoonde  langlet- 

tergrepe  in  dietweedeversreël  in  “Die  blindesegeloof’,  nl.  alleen  en  woestyn 
drá  by  tot  die  aksentuering  van  die  belangrikste  betekenisdele  van  die  vers- 
reël:  die  verlatenheid  en  onherbergsaamheid  van  die  wêrelddeel.  Die  b-  en  k- 
alliterasie  in  die  derde  en  vierde  versreël  dra  by  tot  die  staccato-ritme  van  die 
versreël  en  beklemtoon  veral  die  woorde  wat  in  verband  staan  met  die 
genadelose  branding  van  die  son  en  die  afwesigheid  van  beskerming  teen 
die  hitte.  Lees  die  twee  versreëls  en  kontroleer  elke  b en  k in  die  lig  van  wat  ek 
gesê  het: 

Die  blink  bronsson  brand  uit  die  blou, 

die  skadu/folle  krimp  en  /cwyn. 

Die  gedig  het  nie  ’n  eweredige  strofebou  nie.  Die  eerste  strofe  is  die  enigste 
strofe  met  agt  versreëls,  die  tweede  strofe  is  die  enigste  strofe  met  tien  vers- 
reëls  en  die  vyfde  strofe  die  enigste  met  vier  versreëls.  Strofe  drie,  vier,  ses  en 
sewe  het  elkeen  ses  versreëls.  Dit  is  ook  die  strofes  met  dieselfde  rym- 
patroon,  nl.  a b c b d b. 

Ontleed  ons  die  inhoud  van  die  strofes,  sien  ons  dat  elke  strofe  om  een  sen- 
trale  gedagte  gebou  is.  Met  ander  woorde,  elke  strofe  is  gebou  soos  para- 
grawe  in  ’n  gewone  opstel  of  skryfstuk. 

Die  eerste  strofe  vertel  van  Maria  se  tog  met  die  kindjie.  Die  tweede  strofe 
sentreer  rondom  die  kindjie  wat  dors  het  en  die  feit  dat  daar  nie  water  is  nie.  In 
die  derde  strofe  lees  ons  van  die  boord  wat  behoort  aan  ’n  vreemdeling.  Die 
vierde  strofe  is  hoofsaaklik  die  versoek  van  Maria  aan  die  blinde  boer,  terwyl 
die  volgende  kort  strofe  sy  antwoord  is.  Die  voorlaaste  strofe  vertel  hoe  Maria 
’n  lemoen  gepluk  en  aan  die  kindjie  gegee  het.  Die  laaste  strofe  is  die  klimaks 
waarin  van  die  dubbele  wonder  vertel  word. 

Daar  is  ’n  verhouding  tussen  die  inhoud  van  die  strofes  en  hulle  lengtes. 
Vergelyk  byvoorbeeld  die  vyfde  strofe  se  kortheid,  wat  ons  dadelik  opval,  met 
sy  belangrikheid  vir  die  handeling  in  die  gedig  en  die  tema.  U het  al  dikwels  in 
’n  roman  of  kortverhaal  gesien  dat  ’n  baie  kort  paragrafie,  dalk  slegs  een  sin, 
belangrike  informasie  bevat  oor  die  handelingsverloop.  Van  hierdie  kort 
strofe  in  die  gedig  hang  die  hele  handelingsverloop  af.  As  die  boer  Maria  se 
versoek  weier,  sou  die  wonder  nie  plaasvind  nie,  die  gebeure  sou  óf  hier 
opgeskort  gewees  het,  óf  ’n  totaal  ander  wending  geneem  het. 

Die  gedig  is  nie  rymloos  nie,  maar  die  rym  is  beperk  en  afwisselend  wat 
meebring  dat  die  verteltrant  maklik  vlot,  maar  die  gedig  se  struktuur  pas  aan 
by  die  vertelaard  en  inhoud. 

Ons  het  hier  ’n  legende.  Daarom  is  dit  nodig  om  na  die  legende  in  die  alge- 
meen  te  kyk.  ’n  Legende  het  ’n  historiese  basis,  maar  aan  hierdie  basis  is 
onkontroleerbare  byvoegings.  ’n  Legende  berus  op  oorlewering  en  daarom 
is  daar  legendariese  toevoegings,  maar  ook  weglatings  met  die  gevolg  dat  ’n 
essensiële  vertelstruktuur  kenmerkend  van  die  legende  is.  ’n  Legende  het  ’n 
belangrike  figuur  as  fokuspunt.  In  dié  gedig  is  dit  Maria.  Die  legende  is 
vererend;  ’n  komponent  wat  in  dié  gedig  aanwesig  is.  “Die  blinde  se  geloof’’ 
is  getrou  aan  die  basiese  vorme  van  ’n  legende:  ’n  onderhoudende  en 
vererende  vertelling. 

Die  gedig  is  in  die  vorm  van  ’n  tablo.  Die  epiek,  beskrywing  en  afwisselende 
spreekbeurte  is  aanduidings  van  sy  tablo-karakter;  Die  een  tafereel  na  die 
ander  speel  af  en  sluit  ’n  episode  of  indruk  af.  Hierdie  taferele  is  nie  verband- 
loos  nie,  maar  word  deur  die  epiese  gang  en  die  vererende  toon  gebind 
tot  ’n  eenheid. 

“Die  soldaat’’ 

“Die  soldaat’’  is  opgeneem  in  Die  einde  van  die  pad  en  ander  oorlogsverse 
(1942-1947).  Die  titel  van  die  gedig  en  die  bundel  is  ’n  aanduiding  dat  die 
gedig  in  verband  staan  met  Krige  se  oorlogservaring.  Ons  lei  dit  ook  af  uit  die 
onderskrif:  “Op  die  Somalilandse  grens,  Desember  1 940”.  Krige  het  in  1 939 
as  oorlogskorrespondent  by  die  Suid-Afrikaanse  magte  aangesluit  en  die 
veldtogte  in  Noord-Afrika  meegemaak.  By  Sidi  Resegh  is  hy  in  1941 
gevange  geneem. 

In  die  gedig  is  daar  enkele  rymklanke.  Die  belangrikste  hiervan  is  die  re- 
freinagtige  herhaling: 

En  Fort  Wajier  lê  ver,  lê  ver, 
onderkant  die  eerste  ster. 

Omdat  daar  in  die  gedig  so  min  rymklanke  is,  is  hierdie  rymende  versreëls 
wat  eintlik  as  ’n  koeplet  onderskei  word,  baie  opvallend.  Wat  dit  nog  opval- 
lender  maak,  is  die  herhaling  daarvan.  Dit  kom  vier  keer  in  die  gedig  voor. 
Hierdeur  bewerk  hulle  ook  ’n  sterk  bindingsfunksie  in  die  gedig.  Deur  hulle 
uitsonderlikheid  in  die  gedig  vervul  hulle  op  ’n  besondere  wyse  ’n  sugges- 
tiewe  funksie  in  die  aanbod,  nl.  dat  Fort  Wajier  ook  ’n  uitsonderlike  plek  moet 
wees.  Dit  word  ook  aan  ons  bekend  gemaak  in  die  vyfde  versparagraaf; 

I “ — enigste  oase  in  dié  woestyn”.  In  die  woesteny  lei  elke  pad  daarheen  want 
dit  is  die  “enigste  plekkie  in  die  wildernis  waar  lamplig,  mensestemme,  water 
en  voedsel  te  vinde  is  -” 

Fort  Wajier  se  besonderlikheid  trek  verder  die  aandag  omdat  hy  ver  lê  en  ten 
spyte  daarvan  “elk  kronkelende  kameelpad”  soontoe  lei.  Hierdie  feit  word 
oënskynlik  verklaar,  daar  die  verwysing  na  Fort  Wajier  as  die  enigste  oase. 
Die  herhaling  van  “lê  ver”  en  die  “ver-ster“-rym  benadruk  die  onbereik- 
baarheid  van  die  oase. 

Ook  die  herhaling  van  “aanstap”  in  die  volgende  drie  reëls  benadruk. 

benewens  die  ritmiese,  allenige  stap  van  die  soldaat  die  verwyderdheid  van 
die  oase: 

Maar  terwyl  die  soldaat  aanstap, 
aanstap, 

al  maar  aanstap  ... 

Slegs  die  vyfde  strofe  se  versreëls  rym  oorwegend.  Hierdeur  lewer  ook  die 
vormlike  ’n  bydrae  tot  die  verfraaiing  van  Fort  Wajier,  maar  ook  ’n  bydrae  tot 
sy  verwyderdheid.  Fort  Wajierword  nieas  ’n  onmiddellikeaktualiteit  waarge- 
neem  soos  bv.  die  stappende  soldaat  en  die  woesteny  nie.  Sy  hele  aanbod  is 
’n  invoeging  wat  in  kontras  staan  met  die  res  van  die  gedig.  Want  hierdie 
soldaat  “vervloei”  met  sy  omgewing.  Hy  word  volledig  gekamoefleer.  Al  wat 
hom  van  sy  omgewing  onderskei,  is  sy  beweging. 

Deur  ’n  besondere  alliterasiepel  op  v:  "...  verlatenheid 
van  ’n  vaal  wêreld 
wat  langsamerhand  veryl,  vervloei, 
sy  vae  omlyninge  verloor 
in  ’n  nog  valer  hemel” 

word  die  vae,  verlore,  verlate  wêreld  in  sy  eendersheid  opgeroep.  Te  midde 
van  die  vervloeidheid  stap  ’n  enkele  soldaat.  Ook  die  uiterlike  aanbod  toon 
dieselfde  patroon  - die  vervloeide  versreëls  in  die  strofepatroon  teenoor  die 
een-woord-versreëls: 
alleen  en 
stap 

Deur  hierdie  een-woord-versreëls  word  die  afgesonderdheid  en  een- 
saamheid  van  die  soldaat  beklemtoon.  Die  derde  versparagraaf  opereer  nie 
slegs  op  die  uiterlike  alleenheid  nie.  Die  soldaat  is  jonk,  alleen  en  dis  net  hy, 
en  hy  dra  ’n  verborge  lief  en  leed  waarvan  slegs  hy  weet  in  sy  hart.  Hy  is  dus 
ook  ’n  geestelik  geïsoleerde  - ’n  eensame. 

Algaande  word  sy  omwêreld  meer  en  meer  bewus  van  hom.  Sy  skaduwee 
val  uiteindelik  “wyd  oor  die  wêreld”.  Dit  het  nie  plotseling  gebeur  nie,  maar 
trapsgewyse:  Eersoordie  pad,  die  woestyn,  Afrikaen  dan  “die  wêreld”.  Maar 
nie  oor  Fort  Wajier  nie  - Fort  Wajier  is  dus  nog  nie  bereik  nie.  Gesien  teen  die 
voorlaaste  strofe  verkry  Fort  Wajier  ’n  vergeestelikte  betekenis  - moontlik  ’n 
toestand  wat  eers  aan  die  einde  van  die  pad,  aan  die  einde  van  die  lewens- 
pad,  bereik  word. 

